Datasets:

NorHsangPha

/

shan-news-taifreedom_com

like 0

2019-12-18T18:57:17

https://taifreedom.com/%e1%80%90%e1%80%b0%e1%80%9d%e1%80%ba%e1%80%90%e1%82%85%e1%81%bc%e1%80%ba%e1%80%b8%e1%80%9c%e1%80%b0%e1%80%84%e1%80%ba%e1%80%95%e1%80%bd%e1%80%84%e1%80%ba%e1%81%b8%e1%80%ad%e1%80%af%e1%80%84%e1%80%ba/

တူဝ်တႅၼ်းလူင်ပွင်ၸိုင်ႈလႄႈ ၸုမ်းဢူၺ်းလီပွတ်းႁွင်ႇ 4 ၸုမ်းႁူပ်ႉထူပ်းဢုပ်ႇဢူဝ်းၵၼ်တီႈမိူင်းၶႄႇ

ၸုမ်းတူဝ်တႅၼ်းလူင်ပွင်ၸိုင်ႈ (NRPC) လႄႈ ၸုမ်းဢူၺ်းလီသိုၵ်းပွတ်းႁွင်ႇ 4 ၸုမ်း ႁူပ်ႉထူပ်းဢုပ်ႇဢူဝ်းၵၼ် ၵဵဝ်ႇလူၺ်ႈလွင်ႈ ၶေႃႈတူၵ်းလူင်း လိၵ်ႈႁူမ်ႈမၢႆၵိုတ်းတိုၵ်းပွၵ်ႈၵမ်းႁႅၵ်ႈ Bilateral တီႈၸိုင်ႈမိူင်းၶႄႇ မိူဝ်ႈၼႂ်းဝၼ်းထီႉ 15 December 2019 ၼႆႉ ၵူၺ်းၵႃႈ ယူႇတီႈပၢင်ဢုပ်ႇဢူဝ်းၼႆႉသေ ဢမ်ႇလႆႈၶေႃႈတူၵ်းလူင်းသင်သေၶေႃႈဝႃႈၼႆ။ ပၢင်ႁူပ်ႉထူပ်းၼႆႉ လႆႈၸတ်းႁဵတ်းတီႈဝဵင်းၶူၺ်မိၼ်ႉ ၸိုင်ႈမိူင်းၶႄႇ တႄႇၶၢဝ်းယၢမ်းၵၢင်ၼႂ် 9 မူင်းထိုင် 12 မူင်း (ယၢမ်းမိူင်းၶႄႇ)သေ ၼႂ်းပၢင်ႁူပ်ႉထူပ်းၼၼ်ႉ တူဝ်တႅၼ်း ၸုမ်းဢူၺ်းလီ သိုၵ်းပွတ်းႁွင်ႇ 4 ၸုမ်း ဢၼ်ပဵၼ်တပ်ႉသိုၵ်းလွတ်ႈလႅဝ်းသဝ်းၶေႃၶၢင် (KIA) ၊ တပ်ႉသိုၵ်းရၶႅင်ႇ (AA) ၊ တပ်ႉသိုၵ်းဢူၺ်းလီတီႇမူဝ်ႇၶရႅၵ်ႉတိၵ်ႉ ၵူႈၸၢဝ်းၶိူဝ်းမိူင်းမၢၼ်ႈ (MNDAA) လႄႈ တပ်ႉသိုၵ်းပူတ်းပွႆႇၸိူဝ်ႉၸၢတ်ႈ တဢၢင်း(ပလွင်ႈ) TNLA လႄႈ တူဝ်တႅၼ်းလူင်ပွင်ၸိုင်ႈ သုၼ်ၵၢင်လွင်ႈငမ်းယဵၼ်လႄႈ လွင်ႈထုၵ်ႇမေႃပေႃးၵႂၢမ်း ၼႂ်းၸိူဝ်ႉၸၢတ်ႈ (NRPC) ၶဝ်ၶိုၼ်ႈႁွတ်ႈဢုပ်ႇဢူဝ်းၵႂႃႇၼႆယဝ်ႉ။ ၵဵဝ်ႇလူၺ်ႈလွင်ႈၼႆႉသေ ၽူႈၼမ်းၼႂ်းၵူႈလွင်ႈလွင်ႈ ၸုမ်းသိုၵ်း TNLA ၵႅမ်ၸွမ်ႁၢၼ် တႃႈၽူင်းၵျေႃႇ လၢတ်ႈတီႈသိုဝ်ႇၶၢဝ်ႇ Irrawaddy ဝႆႉဝႃႈ − ဢၼ်ႁဝ်းဢုပ်ႇၵၼ်ၼႆႉ ပိူင်လူင်မၼ်းတႄႉ ပဵၼ်လွင်ႈ တေဢဝ်လၢႆးလႂ်သေ သိုပ်ႇၵႂႃႇၸွမ်းၵၼ်တၢင်းၼႃႈၸိူဝ်းၼႆႉၵူၺ်း ၊ ဢမ်ႇပႆႇမီးလွင်ႈပႅၵ်ႇပိူင်ႈသင်ၼင်ႇၵဝ်ႇ ၵဵဝ်ႇလူၺ်ႈလွင်ႈၶွတ်ႇၽွတ်ႈမူႇပိူင် ၸိူဝ်းၼၼ်ႉတႄႉ ယွၼ်ႉပိူဝ်ႈဝႃႈ ၽၢႆႇတင်းလူင်ပွင်ၸိုင်ႈၶဝ် ဢမ်ႇႁပ်ႉၶၢမ်ႇလႄႈ လွင်ႈၼႆႉဢမ်ႇပႆႇၶႂ်ႈလၢတ်ႈႁူဝ်ယွႆႈမၼ်း ၊ ပၢင်ႁူပ်ႉထူပ်းၼႆႉၵေႃႈ ဢမ်ႇပဵၼ်တၢင်းၵၢၼ်လႄႈ လုၵ်ႉတီႈပၢင်ႁူပ်ႉထူပ်းၼႆႉသေၵေႃႈ ဢမ်ႇပႆႇမီးၶေႃႈတႅပ်းတတ်း တူၵ်းလူင်းလႆႈၸႂ်ၵၼ်သင်ၼႆယဝ်ႉ။ ၸွမ်ႁၢၼ် ထုၼ်းမျၢတ်ႈၼၢႆႇ ၽူႈၼမ်းသိုၵ်း တပ်ႉသိုၵ်းရၶႅင်ႇ AA ၵေႃႈလၢတ်ႈဝႃႈ − ယူႇတီႈပၢင်ဢုပ်ႇဢူဝ်း ပွၵ်ႈၵမ်းၼႆႉသေ ဢမ်ႇပေႃးမီး လွင်ႈမုင်ႈမွင်းသင် ၊ လုၵ်ႉတီႈပၢင်ၵုမ်ၼႆႉသေၵေႃႈလၢတ်ႈဝႃႈ လိူၼ်ၼႃႈမႃးတေၶိုၼ်း ႁူပ်ႉဢုပ်ႇၵၼ်ထႅင်ႈ ၼႆၵူၺ်းၼင်ႇၵဝ်ႇ လၢတ်ႈၼႄၼင်ႇၼႆ။ ယူႇတီႈပၢင်ၵုမ်ပွၵ်ႈၼႆႉသေယဝ်ႉ ၽၢႆႇတင်းၸုမ်းဢူၺ်းလီပွတ်းႁွင်ႇ 4 ၸုမ်းတႄႉ ၶႂ်ႈႁႂ်ႈမီးလွင်ႈၶိုပ်ႈၼႃႈယူႇ ၵူၺ်းၵႃႈ ယွၼ်ႉပိူဝ်ႈၽၢႆႇတင်းၸုမ်းတူဝ်တႅၼ်းလူင်ပွင်ၸိုင်ႈၶဝ်သမ်ႉ ဢမ်ႇပႃးၵူၼ်း ဢၼ်တေ တႅပ်းတတ်းပၼ်လႆႈၵမ်းသိုဝ်ႈ ၼၼ်ႉလႄႈ လွင်ႈဢုပ်ႇဢူဝ်းၵၼ်ၼၼ်ႉ ၸင်ႇဢမ်ႇမီးလွင်ႈၶိုပ်ႈၼႃႈၶိုတ်းတၼ်းသင် ၼႆယဝ်ႉ။ ၼင်ႇႁိုဝ်ပေႃးတေၵႄႈလိတ်ႈလႆႈ လွင်ႈၶဵင်ႈၶႅင်ၼႂ်းၵႄႈၵၢင် လူင်ပွင်ၸိုင်ႈလႄႈ ၸုမ်းဢူၺ်းလီသိုၵ်းပွတ်းႁွင်ႇ 4 ၸုမ်းၼၼ်ႉ တင်းသွင်ၽၢႆႇ ဢွၼ်ၵၼ်ၶတ်းၸႂ် ဢုပ်ႇဢူဝ်း ႁဵတ်းသၢင်ႈလိၵ်ႈႁူမ်ႈမၢႆၵိုတ်းတိုၵ်း ၽိုၼ်ၼိုင်ႈသေ ႁူမ်ႈၵၼ်လူင်းလၢႆးမိုဝ်းၵိုတ်းတိုၵ်းၼႆသေတႃႉ ယွၼ်ႉပိူဝ်ႈဢုပ်ႇဢူဝ်းၵၼ်ယဝ်ႉ ဢမ်ႇတူၵ်းလူင်းလႆႈၸႂ်ၵၼ်လႆႈလႄႈ ယၢမ်းလဵဝ်ၼႆႉ ၼႂ်းပိုၼ်ႉတီႈ မိူင်းတႆးပွတ်းႁွင်ႇတင်း ၸႄႈမိူင်းရၶႅင်ႇၼႆၵေႃႈ ပၢင်တိုၵ်းယင်းတိုၵ်ႉသိုပ်ႇပဵၼ်ဝႆႉယူႇ။ ၼႂ်းလိၵ်ႈႁူမ်ႈမၢႆၵိုတ်းတိုၵ်းပွၵ်ႈၵမ်းႁႅၵ်ႈ Bilateral လူင်ပွင်ၸိုင်ႈလႄႈ ၸုမ်းဢူၺ်းလီပွတ်းႁွင်ႇၶဝ်ၼၼ်ႉ တိုၵ်ႉတေလႆႈဢၼ်လူဝ်ႇ ဢုပ်ႇဢူဝ်းၵၼ်ၼၼ်ႉ ယင်းတိုၵ်ႉၵိုတ်းဝႆႉယူႇလၢႆလၢႆၶေႃႈသေ မိူၼ်ၼင်ႇလွင်ႈတမ်းဝၢင်းတပ်ႉ ၸိူဝ်းၼႆႉၵေႃႈ တေသႂ်ႇပႃးၸွမ်း ၼႂ်းလိၵ်ႈႁူမ်ႈမၢႆၼႆႉၼႆလႄႈ လွင်ႈၼႆႉၵေႃႈ ယင်းတိုၵ်ႉယူႇၼႂ်းၶၵ်ႉတွၼ်ႈ ဢုပ်ႇဢူဝ်းၵူၺ်းသေ ဢမ်ႇပႆႇလႆႈၶေႃႈ တူၵ်းလူင်းလႆႈၸႂ်သင်ၼႆယဝ်ႉ။ ၶေႃႈမုၼ်း − Irrawaddyတႆးလွတ်ႈလႅဝ်း

['ၶၢဝ်ႇ', 'ၵၢၼ်သိုၵ်း']

2019-12-18T18:53:27

https://taifreedom.com/%e1%81%bd%e1%80%b0%e1%82%88%e1%81%b6%e1%80%9d%e1%80%ba%e1%82%88%e1%81%b8%e1%80%af%e1%80%99%e1%80%ba%e1%80%b8%e1%80%95%e1%82%83%e1%82%87%e1%80%90%e1%80%ae%e1%82%87%e1%80%9e%e1%81%a2%e1%80%84%e1%80%ba/

ၽူႈၶဝ်ႈၸုမ်းပႃႇတီႇသၢင်ႇသီႈ 2 ၵေႃႉထွၼ်တူဝ်ဢွၵ်ႇၼႂ်းၸုမ်းမူၼ်ႉမႄး ပိူင်ငဝ်ႈပိုင်းမိူင်း

ၸွမ်းၼင်ႇသၽႃးမိူင်းႁူမ်ႈတုမ်မၵ်းမၼ်ႈၶွတ်ႇၽွတ်ႈဝႆႉ ၵေႃႇမတီႇမူၼ်ႉမႄးပိူင်ငဝ်ႈပိုင်းမိူင်း 2008 ဢၼ်မီးတူဝ်တႅၼ်း ၸုမ်းပႃႇတီႇ 45 ၵေႃႉၶဝ်ႈႁူမ်ႈဝႆႉၼၼ်ႉ မိူဝ်ႈဝၼ်းထီႉ 17 December 2019 မိူဝ်ႈဝႃးၼႆႉ ၽူႈၶဝ်ႈၸုမ်းပႃႇတီႇသၢင်ႇသီႈ 2 ၵေႃႉ ထွၼ်တူဝ်ဢွၵ်ႇၵႂႃႇယဝ်ႉဝႃႈၼႆ။ မိူဝ်ႈဝၼ်းထီႉ 16 December 2019 ၼၼ်ႉ ၽူႈၶဝ်ႈၸုမ်းပႃႇတီႇ 2 ၵေႃႉ ဢၼ်ပဵၼ် ၽွင်းတႅၼ်းပႃႇတီႇသၢင်ႇသီႈ ဢူးၸၢႆးၵျေႃႇမူဝ်း လႄႈ ဢူးသီႇႁူးတူၺ်ႉ ယိုၼ်ႈလိၵ်ႈ ထွၼ်တူဝ်ဢွၵ်ႇ တီႈႁူဝ်ပဝ်ႈၵေႃႇမတီႇ မူၼ်ႉမႄးပိူင်ငဝ်ႈပိုင်းမိူင်း 2008 လႄႈ ယူႇတီႈၵေႃႇမတီႇသေ လႆႈပၼ်ၶႂၢင်ႉထွၼ်တူဝ်ဢွၵ်ႇ မိူဝ်ႈဝႃးဝၼ်းထီႉ 17 December 2019 ၼႆႉၼႆယဝ်ႉ။ ၵေႃႇမတီႇမူၼ်ႉမႄးပိူင်ငဝ်ႈပိုင်းမိူင်း 2008 ဢၼ်ပႃးၽူႈၶဝ်ႈၸုမ်း 45 ၵေႃႉၼႆႉ မီးပုၼ်ႈၽွၼ်း တေလႆႈမႄးဢုပ်ႇဢူဝ်း ၶဵၼ်ႇတႅမ်ႈပိူင်ၶွတ်ႇၽွတ်ႈ မၢႆမီႈ လွင်ႈဢၼ်ပႃႇတီႇၵၢၼ်မိူင်းၶဝ် တၢင်ႇထိုင်မႃး ၶေႃႈမူၼ်ႉမႄး 3000 ပၢႆၸိူဝ်းၼႆႉၼႆယဝ်ႉ။ ၶေႃႈဢၼ်တေလႆႈမူၼ်ႉမႄးၸိူဝ်းၼႆႉၵေႃႈ တီႈပၢင်ၵုမ်ၵေႃႇမတီႇၼၼ်ႉ ပေႃးပၼ်ၵၢင်ၸႂ်သေ တႅပ်းတတ်းၼႆၸိုင် ၶေႃႈတၢင်ႇထိုင်ၸုမ်းပႃႇတီႇၸၢဝ်းၶိူဝ်းလႄႈ ပႃႇတီႇသၢင်ႇသီႈၸိူဝ်းၼႆႉ ဢမ်ႇလႆႈသဵင်ၵၢင်ၸႂ်ၼမ်ပဵင်းတၢၼ်ႇ ၶေႃႈတၢင်ႇ ထိုင် ပႃႇတီႇၼူၵ်ႉယုင်းလႄႈ မိူၼ်ၼင်ႇဝႃႈ ပႃႇတီႇဢၼ်မီးဢၢမ်းၼၢတ်ႈၶဝ်ၵူၺ်း ႁူမ်ႇငမ်းဝႆႉယူႇသေ ပႃႇတီႇတင်းမူတ်း ဢမ်ႇပေႃးမီးသုၼ်ႇႁူမ်ႈလႄႈ ၸင်ႇလႆႈထွၼ်တူဝ်ဢွၵ်ႇၼႆ တႅၼ်းၽွင်း ပႃႇတီႇသၢင်ႇသီႈ ဢူးၸၢႆးၵျေႃႇမူဝ်း လၢတ်ႈတီႈသိုဝ်ႇၶၢဝ်ႇၼင်ႇၼႆ။ ၵဵဝ်ႇလူၺ်ႈလွင်ႈၼႆႉသေယဝ်ႉ ဢူးဢွင်ႇၵျီႇၺုၼ်ႉ ၽူႈၶဝ်ႈၸုမ်း ၵေႃႇမတီႇမူၼ်ႉမႄးပိူင်ငဝ်ႈပိုင်းမိူင်းလႄႈ ၽူႈၶဝ်ႈၸုမ်း ပႃႇတီႇ NLD တုမ်ႉတွပ်ႇလၢတ်ႈဝႃႈ − ၼႂ်းၵေႃႇမတီႇမူၼ်ႉမႄးၼၼ်ႉ ဢမ်ႇလႆႈပဵၼ်မိူၼ်ၸိူင်ႉၼင်ႇ ၽူႈၶဝ်ႈၸုမ်းပႃႇတီႇ သၢင်ႇသီႈလၢတ်ႈၼၼ်ႉ ဢၼ်ဝႃႈ ၵုမ်ႇဢုပ်ႇၵၼ်လွင်ႈၶေႃႈတၢင်ႇထိုင်ဢၼ်ပႃႇတီႇ ၼူၵ်ႉယုင်းတၢင်ႇထိုင်ၼၼ်ႉၵူၺ်း ဢမ်ႇၸႂ်ႈ ဝႃႈၼႆ။ ၼႂ်းၵေႃႇမတီႇမူၼ်ႉမႄးပိူင်ငဝ်ႈပိုင်းမိူင်း ဢမ်မီးၽူႈၶဝ်ႈၸုမ်း 45 ၵေႃႉၼၼ်ႉၵေႃႈ ပေႃးမႃးၼပ်ႉသွၼ်ႇတူၺ်း ၸုမ်းပႃႇတီႇၵၢၼ်မိူင်းပေႃးၼႆၸိုင် ၽူႈၶဝ်ႈၸုမ်းပႃႇတီႇၼူၵ်ႉယုင်း 18 ၵေႃႉ ၊ တူဝ်တႅၼ်း တပ်ႉမတေႃႇ 8 ၵေႃႉ ၊ ပႃႇတီႇသၢင်ႇသီႈ ၊ ပႃႇတီႇၸိူဝ်ႉၸၢတ်ႈရၶႅင်ႇ ၊ ပႃႇတီႇႁူဝ်သိူဝ် ၼိုင်ႈပႃႇတီႇလႂ် တူဝ်တႅၼ်း 2 ၵေႃႉ လႄႈ ပႃႇတီႇဢၼ်ၵိုတ်းလိူဝ်ၼၼ်ႉ ၼိုင်ႈပႃႇတီႇလႂ် 1 ၵေႃႉၼႆယဝ်ႉ။ ၼႂ်းၵေႃႇမတီႇမူၼ်ႉမႄးပိူင်ငဝ်ႈပိုင်းမိူင်း ဢၼ်မီးတူဝ်တႅၼ်းပႃႇတီႇ 45 ၵေႃႉၼၼ်ႉ ထွၼ်တူဝ်ဢွၵ်ႇၵႂႃႇ 5 ၵေႃႉ ပႃးတင်းၽူႈၶဝ်ႈၵေႃႇမတီႇမူၼ်ႉမႄး ဢူးလႃႇမႃႇလေး ဢၼ်ဢမ်ႇၶိုၼ်ႈႁွတ်ႈပၢင်ၵုမ် ၼၼ်ႉၼႆၸိုင် မီး 6 ၵေႃႉယဝ်ႉလႄႈ ယၢမ်းလဵဝ် ၼႂ်းၵေႃႇမတီႇၼၼ်ႉ ၵိုတ်းယူႇ 39 ၵေႃႉၵူၺ်းယဝ်ႉဝႃႈၼႆ။ ယူႇတီႈၵေႃႇမတီႇမူၼ်ႉမႄးပိူင်ငဝ်ႈပိုင်းမိူင်းၼႆႉသေ ယၢမ်းလဵဝ်တိုၵ်ႉၶတ်းၸႂ် ဢုပ်ႇဢူဝ်းၵၼ်ဝႆႉ လွင်ႈမူၼ်ႉမႄးမူႇပိူင်မၢႆမီႈ ယူႇ ပေႃးထိုင်မႃးၼႂ်းလိူၼ် December ၼႆႉသဵင်ႈ ဢမ်ႇၼၼ် ၼႂ်းလိူၼ် January 2020 တေၶိုၼ်းတၢင်ႇထိုင်တီႈ သၽႃးၸိုင်ႈမိူင်းၵႂႃႇၼႆယဝ်ႉ။ ၶေႃႈမုၼ်း − RFA တႆးလွတ်ႈလႅဝ်း

['ၵၢၼ်မိူင်း', 'ၶၢဝ်ႇ']

2019-12-18T15:26:01

https://taifreedom.com/%e1%80%95%e1%80%b1%e1%82%83%e1%82%88%e1%80%99%e1%82%84%e1%82%88%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8-%e1%80%9c%e1%82%84%e1%82%88-%e1%81%b5/

ပေႃႈမႄႈၵူၼ်းမိူင်း လႄႈ ၵေႃႉသိုၵ်း RCSS/SSA ၶဵင်ႇၸွႆႈထႅမ်ၵၼ်

ပေႃႈမႄႈၵူၼ်းမိူင်း ဢၼ်မီးၸိုဝ်ႈၸုမ်းဝႆႉဝႃႈ ၸုမ်းတုမ်ႇၵွၼ်ၶမ်း ထုင်ႉမၢဝ်း မီးၼမ်ႉၸႂ် ၸေႇတၼႃႇတင်းၼမ်သေ ဢဝ်ငိုၼ်းၸွႆႈထႅမ်ပၼ် ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်ပၵ်းသဝ်းဝႆႉ တီႈၼႂ်းၼႃႈလိၼ် မိူင်းတႆးပွတ်းႁွင်ႇ။ မိူဝ်ႈဝႃးဝၼ်းထီႉ 17 December 2019 ၸုမ်းတုမ်ႇၵွၼ်ၶမ်း ထုင်ႉမၢဝ်း ၸူႉတုမ်ငိုၼ်းမၢၼ်ႈ 400,000 ပျႃးသေ ဢဝ်ၸွႆႈထႅမ်ဢၢပ်ႈဝႆႉပၼ်တီႈ ၶုၼ်သိုၵ်းလူင် မုၼ်ႇသိူဝ်း ၽူႈမီးပုၼ်းၽွၼ်း လုမ်းၵပ်းသၢၼ် ပၢႆးမၢၵ်ႈမီး ၶွင်ႇသီႇဢဝ်ၶိုၼ်းၸိုင်ႈတႆး RCSS ဝဵင်းမူႇၸေႊ တႃႇႁႂ်ႈသိုပ်ႇ ၸွႆႈထႅမ်ပၼ် ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်ပၵ်းသဝ်းဝႆႉ တီႈၼႂ်းၼႃႈလိၼ် မိူင်းတႆးပွတ်းႁွင်ႇ လႄႈ ႁႂ်ႈလႆႈပဵၼ် ၵႃႈၶဝ်ႈၽၵ်း ၵေႃႉသိုၵ်း ၼႆယဝ်ႉ။ မိူဝ်ႈဝႃးၵူၺ်းၼင်ႇၵဝ်ႇ ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ၸွႆႈပေႃႈမႄႈၵူၼ်းမိူင်း ၵၢၼ်ႉၶဝ်ႈၵၢပ်ႇ တီႈၼႂ်းဢိူင်ႇဝၢၼ်ႈလီႈ ၸႄႈဝဵင်းသီႇပေႃႉ လႄႈ ၸွႆႈပေႃႈမႄႈၵူၼ်းမိူင်း ၼႂ်းဢိူင်ႇၵၢတ်ႇလၵ်ႉၵႂၢႆး ၸႄႈဝဵင်းၼွင်ၶဝ် ၵၢၼ်ႉၶဝ်ႈၵၢပ်ႇ ဢိတ်ႇၶဝ်ႈၵၢပ်ႇ ၊ ပၢတ်ႇထူဝ်ႇ ဢိၵ်ႇတင်း ၸွႆႈတႅပ်းတူၼ်ႈယိူဝ်ႈမူင်ႈ ၊ ၼႂ်းဝၼ်းထီႉ 15 ၵေႃႈ ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ၸွႆႈပေႃႈမႄႈၵူၼ်းမိူင်း ပေႃႉၶဝ်ႈ တီႈၼႂ်းဢိူင်ႇၼွင်သၢမ်ပူး လႄႈ ဢိူင်ႇႁူၺ်ႈၼွႆႉ ၸႄႈဝဵင်းမိူင်းၵိုင် ၸႄႈတွၼ်ႈလွႆလႅမ် ၸိုင်ႈတႆးပွတ်းၸၢၼ်း ၊ ၼႂ်းဝၼ်းထီႉ 14 သမ်ႉ ၵေႃႉသိုၵ်း တပ်ႉသိုၵ်းၸိုင်ႈတႆး ၸွႆႈပေႃႈမႄႈၵူၼ်းမိူင်း ပေႃႉၶဝ်ႈ တီႈၼႂ်းဢိူင်ႇမိူင်းယွၼ်း ၸႄႈဝဵင်းမိူင်းၵိုင် ၊ ၸွႆႈပၢတ်ႇထူဝ်ႇၼဝ်ႈ တီႈၼႂ်း ဢိူင်ႇဝၢၼ်ႈၼႃး ၸႄႈဝဵင်းၵိုင် လႄႈ မေႃယႃ တပ်ႉသိုၵ်းၸိုင်ႈတႆး RCSS/SSA လုမ်းလႃးတူၺ်းထိုင်ပၼ် ပၢႆးယူႇလီ ၵူၼ်းမိူင်း ၼႂ်းဢိူင်ႇၵၢတ်ႇလၵ်ႉၵႂၢႆး ၸႄႈဝဵင်းၼွင်ၶဵဝ် ဢိၵ်ႇတင်း ၸွႆႈၵၢၼ်ႉၶဝ်ႈၵၢပ်ႇ ၵူၼ်းမိူင်း ၼႂ်းဢိူင်ႇတွင်သလိၵ်ႉ ၸႄႈဝဵင်းၵျွၵ်းမႄး။ ယူႇတီႈ ၶွင်ႇသီႇဢဝ်ၶိုၼ်းၸိုင်ႈတႆး / တပ်ႉသိုၵ်းၸိုင်ႈတႆး RCSS/SSA သေ ယိၼ်းၸူမ်းၶွပ်ႈၸႂ် ယႂ်ႇၼမ်ထိုင်တီႈ ပေႃႈမႄႈပီႈၼွင်ႉၵူၼ်းမိူင်းႁဝ်း တီႈဢၼ် ဢဝ်ၶူဝ်းၶွင်ၵိၼ်ယႅမ်ႉ ၸဵမ်ၽႃႈႁူမ်ႇၶူဝ်းၼွၼ်း လႄႈ ငိုၼ်းတွင်းၸိူဝ်းၼႆႉ ၸွႆႈထႅမ်ပၼ်ၵေႃႉသိုၵ်း ဢၼ်တူၵ်းပုၼ်ႈၽွၼ်း ၼႂ်းပိုၼ်ႉတီႈၸိူဝ်းၼၼ်ႉ ယူႇယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2019-12-18T15:13:59

https://taifreedom.com/%e1%80%95%e1%80%bd%e1%82%86%e1%80%b8%e1%80%9c%e1%80%b0%e1%80%84%e1%80%ba%e1%80%b8%e1%80%95%e1%81%a2%e1%80%84%e1%80%ba%e1%80%9e%e1%80%bd%e1%81%bc%e1%80%ba-%e1%82%81%e1%80%b0%e1%80%84%e1%80%ba%e1%80%b8/

ပွႆးလူင်းပၢင်သွၼ် ႁူင်းႁဵၼ်းထမ်ႇမ ၸတ်းႁဵတ်းပႃးပၢင်တၢၼ်ႈၶႆႈ

ၵေႃလိၵ်ႈလၢႆးလႄႈ ၾိင်ႈငႄႈတႆး ဢိၵ်ႇတင်း ၸုမ်းၵေႃပွင်ပဵၼ် ပၢင်ပွႆးလူင်းပၢင်သွၼ် ႁူင်းႁဵၼ်းထမ်ႇမ ၸႄႈဝဵင်းၶူဝ်လမ် ႁူမ်ႈၵၼ်ၸတ်းႁဵတ်း ပွႆးလူင်းပၢင်သွၼ်လႄႈ ၸတ်းႁဵတ်းပႃး ပၢင်တၢၼ်ႈၶႆႈ မီးၽူႈၶိုၼ်ႈႁွတ်ႈ ၵိုၼ်းၶွၼ်ႈၼမ်။ မိူဝ်ႈဝၼ်းထီႉ 15 December 2019 ၶၢဝ်းယၢမ်း 09:00 မူင်းၵၢင်ၼႂ် ယူႇတီႈ ၸုမ်းၵေႃလိၵ်ႈ လၢႆးလႄႈ ၾိင်ႈငႄႈတႆး ဢိၵ်ႇတင်း ၸုမ်းၵေႃပွင်ပဵၼ် ပၢင်ပွႆးလူင်းပၢင်သွၼ်လိၵ်ႈ ႁူင်းႁဵၼ်း ထမ်ႇမ ႁူမ်ႈၵၼ်ၸတ်းႁဵတ်းပၢင်တၢၼ်ႈၶႆႈ ၼႂ်းတိုဝ်ႉတၢင်း ဝၼ်းပွႆးလူင်းပၢင်သွၼ်လိၵ်ႈ ႁူင်းႁဵၼ်းထမ်ႇမ ဢွင်ႈတီႈ ဝတ်ႉသီႇရိမင်ႇၵလႃႇ ၸႄႈဝဵင်းၶူဝ်လမ် ၸိုင်ႈတႆးပွတ်းၸၢၼ်း မီးၽူႈတၢၼ်ႈၶႆႈ ၸိုဝ်ႈသဵင်လိုဝ်းလင် မႃးတၢၼ်ႈၶႆႈ လႄႈ ၽူႈယႂ်ႇၵူၼ်းလူင် ဢိၵ်ႇတင်း လုၵ်ႈႁဵၼ်း ၶိုၼ်ႈႁွတ်ႈ (600) ၵေႃႉ ပၢႆ ဝႃႈၼႆ။ ၼႂ်းပၢင်တၢၼ်ႈၶႆႈ ပွၵ်ႈၵမ်းၼႆႉ ၸဝ်ႈၶူးသီႇရိထမ်ႇမ ဝတ်ႉၾႃႉဝဵင်းဢိၼ်း ဢဝ်တင်းႁူဝ်ၶေႃႈ ဢၼ်မီးၸိုဝ်ႈဝႃႈ “ၼမ်ႉၸႂ်လွင်ႈၽွမ်ႉႁူမ်ႈ လႄႈ ၵၢၼ်ပၢႆးပိင်ႇၺႃႇ” ၼႆသေ တၢၼ်ႈၶႆႈၼႄၵႂႃႇ၊ ၽူႈတၢၼ်ႈၶႆႈ လုင်းၸရေးၵေႃႇမိူင်း လႆႈဢဝ်တင်းႁူဝ်ၶေႃႈ “ပိုၼ်ႉၶၢမ်ႇၸၢဝ်းၶိူဝ်းၵူၼ်း ၼႃႈႁိူၼ်းမူၼ်းပဵၼ်ငဝ်ႈ” ၼႆသေ တၢၼ်ႈၶႆႈၼႄၵႂႃႇ ၼႆယဝ်ႉ။ ဢိင်ႈလူၺ်ႈလွင်ႈတၢင်း ပွႆးလူင်းပၢင်သွၼ်လိၵ်ႈ ႁူင်းႁဵၼ်းထမ်ႇမၼႆႉသေ ယူႇတီႈ ၶွင်ႇသီႇဢဝ်ၶိုၼ်းၸိုင်ႈတႆး ၸဝ်ႈႁၢၼ်တေႇဝိင်ႇ ၽူႈၵွၼ်းလုမ်းၵပ်းသၢၼ် လူင်ပွင်ၸိုင်ႈ ၸႄႈဝဵင်းၶူဝ်လမ်ၵေႃႈ လႆႈၵႂႃႇၶဝ်ႈႁူမ်ႈပၼ်ႁႅင်းလႄႈ ၵမ်ႉၸွႆႈထႅမ်ငိုၼ်း (100,000) ပျႃး တႃႇႁႂ်ႈ ပဵၼ်ငိုၼ်းၵမ်ႉၸွႆႈ ၼႂ်းဝၼ်းပွႆးလူင်းပၢင်သွၼ်ၵႂႃႇ ၼႆယဝ်ႉ။ ပၢင်သွၼ်လိၵ်ႈ ႁူင်းႁဵၼ်းထမ်ႇမ ၸႄႈဝဵင်းၶူဝ်လမ် ပွၵ်ႈၵမ်းၼႆႉ လႆႈတႄႇပိုတ်ႇပၢင်သွၼ်ၵႂႃႇ မိူဝ်ႈဝၼ်းထီႉ 21 July 2019 ၼၼ်ႉသေ လႆႈသွၼ်ႁဵၼ်းၵႂႃႇ ၶၢဝ်းတၢင်း ၸမ် (5) လိူၼ် ထိုင်မႃး ၼႂ်းဝၼ်းထီႉ 1 December 2019 ၸင်ႇလႆႈၸတ်းႁဵတ်း ပၢင်တွပ်ႇလိၵ်ႈသေ မီးသင်ႇၶႃႇၸဝ်ႈလႄႈ ႁူဝ်ပဝ်ႈ လုင်းၸၢႆးၸွမ်ထီး၊ ၵႅမ်ႁူဝ်ပဝ်ႈ သြႃႇမမေႃႇ ဢိၵ်ႇတင်း ၽူႈၵွၼ်းႁူင်းႁဵၼ်း ၼၢင်းမူၺ်ၶမ်း လႄႈ ၽူႈပွင်ၵၢၼ် ၵူႈလွင်ႈလွင်ႈ ၸၢႆးမူၼ်းဢွၼ်ႇ ႁူမ်ႈၵၼ် ႁဵတ်းသၢင်ႈပွင်ပဵၼ် တေႃႇပၢင်သွၼ်လိၵ်ႈ ႁူင်းႁဵၼ်းထမ်ႇမ ပေႃးယဝ်ႉတူဝ်ႈၵႂႃႇ ဝႃႈၼႆ။ ၼႂ်းပွႆးလူင်းပၢင်သွၼ် မီးပႃးပၢင်ယုၵ်ႉယွင်ႈ မွပ်ႈဢၢပ်ႈၽိုၼ်ဝႂ်ႁူမ်ၸူမ်းၸဝ်ႈတႃႇၼ ဢၼ်လႆႈ ၵမ်ႉထႅမ်ႁႅင်းငိုၼ်း၊ ၶိူင်ႈၵမ်ႉၵႅမ်ၵၢၼ်ႁဵၼ်း၊ ၶူဝ်းၶွင်ၵိၼ်ယမ်ႉ လႄႈ မွပ်ႈဢၢပ်ႈၽိုၼ်ဝႂ် တွၼ်ႈသူးလုၵ်ႈႁဵၼ်း ဢွင်ႇပူၼ်ႉၸၼ်ႉၵႂႃႇ ထိုင်ၶၢဝ်းယမ်း 15:30 မူင်း ဝၢႆးဝၼ်းၼၼ်ႉ ပၢင်ပွႆးလူင်းပၢင်သွၼ် ပဵၼ်ဢၼ်ယဝ်ႉတူဝ်ႈၵႂႃႇလီငၢမ်း ၼႆယဝ်ႉ။ ၸွမ်းၼင်ႇ ၵေႃလိၵ်ႈလၢႆးလႄႈ ၾိင်ႈငႄႈတႆး ၸႄႈဝဵင်းၶူဝ်လမ် ၽိတ်ႈမွၵ်ႇထိုင် လုမ်းၵပ်းသၢၼ် လူင်ပွင်ၸိုင်ႈ ႁႂ်ႈလႆႈၵႂႃႇၶဝ်ႈႁူမ်ႈၸွမ်းပၢင်ၵုမ် ဢၼ်ၸတ်းႁဵတ်း တီႈဝတ်ႉသီႇရိမင်ႇၵလႃႇ မိူဝ်ႈဝၼ်းထီႉ 4 December 2019 ၼၼ်ႉသေ ယူႇတီႈ ၶွင်ႇသီႇဢဝ်ၶိုၼ်းၸိုင်ႈတႆး ၸဝ်ႈႁၢၼ်တေႇဝိင်ႇ ၽူႈၵွၼ်းလုမ်းၵပ်းသၢၼ် လူင်ပွင်ၸိုင်ႈ ၸႄႈဝဵင်းၶူဝ်လမ် ၸင်ႇလႆႈၵႂႃႇ ၶဝ်ႈႁူမ်ႈပၢင်ၵုမ် မီးသင်ႇၶႃႇၸဝ်ႈ (11) တူၼ် လႄႈ ၵူၼ်းမိူင်းၶိုၼ်ႈႁွတ်ႈ (453) ၵေႃႉ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ပၢႆးပၺ်ၺႃႇ']

2019-12-18T15:10:09

https://taifreedom.com/%e1%81%b8%e1%80%9d%e1%80%ba%e1%82%88%e1%81%bc%e1%82%83%e1%82%88%e1%80%90%e1%80%ae%e1%82%88-%e1%81%b6%e1%80%9d%e1%80%ba%e1%82%88%e1%81%b5%e1%80%b0%e1%80%90%e1%80%ba%e1%82%87%e1%80%91%e1%80%90%e1%80%ba/

ၸဝ်ႈၼႃႈတီႈ ၶဝ်ႈၵူတ်ႇထတ်း လုမ်းမူႇလၼိထိ သၵိတ်ႇၶၢဝ်ႇ တိၺွပ်းလႆႈပႃး ၵူၼ်းႁႅင်းၵၢၼ် ယၢၼ်မိူင်း

ၸုမ်းမူႇလၼိထိ သၵိတ်ၶၢဝ်ႇ ပိုၼ်ၽၢဝ်ႇဝႃႈ တေႁဵတ်းပၼ် ဝတ်းဝႂ်ထႆးၼႆသေ ၵူၼ်းႁႅင်းၵၢၼ်ၼႂ်းမိူင်းထႆး ဢွၼ်ၵၼ်ၵၢၼ်ၵႂႃႇသႂ်ႇ သဵၼ်ႈသၢႆမၢႆၸိုဝ်ႈသဵင် ထုၵ်ႇၸဝ်ႈၼႃႈတီႈ ၶဝ်ႈတိၺွပ်း ၵုမ်းၶင်တူဝ် တင်းၼမ်။ မိူဝ်ႈဝၼ်းထီႉ 17 December 2019 ဢိင်ၼိူဝ် မီးၵူၼ်းၼႂ်းပိုၼ်ႉတီႈ ပွင်ႇလႅင်းထိုင် ၸဝ်ႈၼႃႈတီႈ ၽၢႆႇဢုပ်ႇပိူင်ႇ ၸႄဝဵင်းၶုၼ်ယူမ်းၼၼ်ႉသေ ယွၼ်ႉဝႃႈတီႈၸုမ်း မူႇလၼိထိ သၵိတ်ႇၶၢဝ်ႇ လႆႈပိုၼ်ၽၢဝ်ႇဝႃႈ တေႁဵတ်းဝတ်းဝႂ် ၵူၼ်းၸိူဝ်းပႆႇမီးဝႂ်ထႆး ၼႆလႄႈ ၸဝ်ႈၼႃႈတီႈပလိၵ်ႈ လႄႈ ၽၢႆႇဢုပ်ႉပိူင်ႇၸႄႈဝဵင်း ဢိၵ်ႇတင်း ၽၢႆႇသိုၵ်း ၸင်ႇလႆႈၶဝ်ႈၵႂႃႇ ၵူတ်ႇထတ်း ဢွင်ႈတီႈႁဵတ်းၵၢၼ် လုမ်းမူႇလၼိထိ သၵိတ်ႇၶၢဝ်ႇ ဢၼ်ပၵ်းလုမ်းယူႇတီႈ ၸႄႈဝဵင်းၶုၼ်ယူမ်း ၸႄႈတွၼ်ႈမႄႈႁွင်ႈသွၼ်ၼၼ်ႉ ဝႃႈၼႆ။ မိူဝ်ႈၸဝ်ႈၼႃႈတီႈၵႂႃႇထိုင် လႆထူပ်းႁၼ် ၽူႈမီးပုၼ်ႈၽွၼ်း ၼႂ်းၸုမ်းမူႇလၼိထိ သၵိတ်ႇၶၢဝ်ႇ တိုၵ်ႉတႅမ်ႈမၢႆ ၸိုဝ်ႈသဵင်ၵူၼ်းႁႅင်းၵၢၼ် ဢၼ်မႃးပၼ်သၢႆမၢႆလႄႈ လၢတ်ႈဝႃႈ တေဢဝ်သၢႆမၢႆ ယိုၼ်ႈတၢင်ႇၶိုၼ်ႈတၢင်းၼိူဝ် ပိူဝ်ႈတႃႇတေဢွၵ်ႇပၼ် ဝတ်းဝႂ်ထႆး တီႈၵူၼ်းႁႅင်းၵၢၼ်ၼႆသေ ၵူၼ်းႁႅင်းၵၢၼ် ၼိုင်ႈၵေႃႉလႂ် တေလႆႈၸၢႆႇၵႃႈ သႂ်ႇသဵၼ်ႈသၢႆမၢႆ (100) ဝၢတ်ႇ ငိုၼ်းထႆး ၼႆယဝ်ႉ။ ၵူၼ်းႁႅင်းၵၢၼ် ၸိူဝ်းဢၼ်မႃးပၼ်သဵၼ်ႈသၢႆမၢႆၼႆႉ မီးဝႆႉ (2) ၸုမ်း၊ ၸုမ်းၼိုင်ႈပဵၼ်ၵူၼ်း ႁႅင်းၵၢၼ် ၸိူဝ်းယိပ်းဝႂ်ၽၢတ်ႉသပွတ်ႇ၊ ထႅင်ႈၸုမ်းၼိုင်ႈသမ်ႉ ပဵၼ်ၵူၼ်းႁႅင်းၵၢၼ် ဢၼ်ဢမ်ႇမီး ဝတ်းဝႂ်သင်သေ ယွၼ်ႉဝႃႈပဵၼ်ၵူၼ်းလၵ်ႉၶဝ်ႈမိူင်း ၽိတ်းပၵ်းပိူင်မိူင်းထႆးဝႆႉလႄႈ ၸဝ်ႈၼႃႈတီႈ လႆႈတိၺွပ်းၵုမ်းၶင်တူဝ်သေ သိုပ်ႇသူင်ႇၵႂႃႇၸူး ၸဝ်ႈၼႃႈတီႈ ၽၢႆႇၵူတ်ႇထတ်း ၵူၼ်းၶဝ်ႈမိူင်း (တေႃးမေႃး) ဢိၵ်ႇတင်း တိၺွပ်းၵုမ်းၶင်တူဝ် ႁူဝ်ၼႃႈၸုမ်း ၸုမ်းမူႇလၼိထိ သၵိတ်ႇၶၢဝ်ႇ ၽူႈမီးပုၼ်ႈၽွၼ်းၼႂ်းၸုမ်း ဝႆႉတင်းမူတ်း ဝႃႈၼႆ။ ၸဝ်ႈၼႃႈတီႈ ၽၢႆႇဢုပ်ႉပိူင်ႇ ၸႄႈဝဵင်းၶုၼ်ယူမ်း လၢတ်ႈဝႃႈ တႃႇတေသႂ်ႇသၢႆမၢႆ ယိုၼ်ႈယွၼ်း ႁႂ်ႈလႆႈဝတ်းထႆးၼၼ်ႉ ဢမ်ႇၸႂ်ႈၵူၼ်းၵူႈၵေႃႉ တေႁဵတ်းလႆႈ ယူႇတီႈၽၢႆႇဢုပ်ႉပိူင်ႇ ၸၼ်ႉၸႄႈဝဵင်း တေထတ်းသၢင် တူဝ်ပူၵ်ႉၵူဝ်ႇၵူၼ်းယဝ်ႉသေၵွၼ်ႇ လူင်ပွင်ၸိုင်ႈ ၸင်ႇတေၸၢင်ႈ မၵ်းမၼ်ႈလူင်း ႁႂ်ႈလႆႈႁဵတ်းပၼ်ဝတ်းဝႂ် ၵူၼ်းၵိုၵ်းမိူင်းထႆး ၼႆယဝ်ႉ။ ၶေႃႈမုၼ်း – Chiangmai Newsတႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-12-17T20:01:54

https://taifreedom.com/%e1%80%95%e1%80%9c%e1%80%ad%e1%81%b5%e1%80%ba%e1%82%88%e1%80%99%e1%81%a2%e1%81%bc%e1%80%ba%e1%82%88-3-%e1%81%b5%e1%80%b1%e1%82%83%e1%82%89-%e1%80%90%e1%80%ad%e1%81%ba%e1%80%bd%e1%80%95%e1%80%ba/

ပလိၵ်ႈမၢၼ်ႈ 3 ၵေႃႉ တိၺွပ်းၵူၼ်းမိူင်း ဢၼ်ဢမ်ႇမီးတၢင်းၽိတ်းၵႂႃႇသေ တဵၵ်းတဵင်လွၵ်ႇငိူတ်ႈယွၼ်းငိုၼ်း

ပလိၵ်ႈမၢၼ်ႈ 3 ၵေႃႉ တိၺွပ်းၵူၼ်းမိူင်းၵေႃႉၼိုင်ႈ ဢၼ်ဢမ်ႇမီးတၢင်းၽိတ်းၵႂႃႇသေ တဵၵ်းတဵင်လွၵ်ႇငိူတ်ႈ ယွၼ်းငိုၼ်းလႄႈ ၵူၼ်းၼႂ်းမုင်ႉႁေႃႁိူၼ်း ၵေႃႉဢၼ်ထုၵ်ႇတိၺွပ်းၵႂႃႇၼၼ်ႉ ဢဝ်မၢႆမီႈ 342 ၊ မၢႆမီႈ 386 ၊ မၢႆမီႈ 114 သေ ပိုတ်ႇလွင်ႈဢဝ်တၢင်းၽိတ်းဝႆႉ တီႈႁူင်းပလိၵ်ႈ ဝဵင်းလႃႈသဵဝ်ႈ ဝႃႈၼႆ။ ၵဵဝ်ႇလူၺ်ႈလွင်ႈၼႆသေ မိၼ်ႉၵျေႃႇ ၽူႈၵွၼ်းႁူင်းပလိၵ်ႈ ဝဵင်းလႃႈသဵဝ်ႈလၢတ်ႈဝႃႈ ပလိၵ်ႈမၢၼ်ႈ 3 ၵေႃႉ ဢၼ်တိၺွပ်း ၵူၼ်းမိူင်းၵေႃႉၼိုင်ႈၵႂႃႇသေ တဵၵ်းတဵင်လွၵ်ႇငိူတ်ႈ ယွၼ်းငိုၼ်းၼႆႉ ပဵၼ်ၽူႈၶဝ်ႈၸုမ်းပလိၵ်ႈ ၽၢႆႇႁူမ်ႇလူမ်ႈ ၸႄႈတွၼ်ႈလႃႈသဵဝ်ႈ ၸိုဝ်ႈႁွင်ႉဝိၼ်းလႅင်ႇ ၊ တိၼ်ႇသူၺ်ႇ ၊ မျၢတ်ႈမိၼ်းသူဝ်း ဝႃႈၼႆ ၊ ၵွပ်ႈဝႃႈ ၵူၼ်းၼႂ်းမုင်ႉႁေႃႁိူၼ်း ၵေႃႉဢၼ်ထုၵ်ႇတိၺွပ်းၵႂႃႇၼၼ်ႉ ပၼ်ၶၢဝ်ႇလႄႈ ႁဝ်းၶႃႈ ၸင်ႇတိၺွပ်းလႆႈ ဝႃႈၼႆ။ ပိူင်ပဵၼ်မၼ်းတႄႉ မိူဝ်ႈဝၼ်းထီႉ 14 December 2019 ယၢမ်းႁူဝ်ၶမ်ႈမွၵ်ႈ 4 မူင်းပၢႆၼၼ်ႉ ပလိၵ်ႈမၢၼ်ႈ 3 ၵေႃႉ ၵႂႃႇႁွင်ႉၵူၼ်းမိူင်းၵေႃႉၼိုင်ႈ ၸိုဝ်ႈႁွင်ႉ ဢူးဢၢႆႈၶျၢၼ်း တီႈပွၵ်ႉ(7) ဝဵင်းလႃႈသဵဝ်ႈ လၢတ်ႈဝႃႈမီးလွင်ႈလူဝ်ႇၸႅတ်ႈထၢမ် ဢိတ်းၼိုင်ႈၼႆသေ ႁွင်ႉၵႂႃႇ ၊ ဝၢႆးၼၼ်ႉ ပလိၵ်ႈမၢၼ်ႈ 3 ၵေႃႉၼၼ်ႉ ၶိုၼ်းသိုပ်ႇၽူင်းမိူဝ်းတီႈႁိူၼ်း ဢူးဢၢႆႈၶျၢၼ်းသေ လၢတ်ႈဝႃႈ ႁႂ်ႈဢဝ်ငိုၼ်း 15 သႅၼ် ၵႂႃႇထုတ်ႇဢဝ်တူဝ် ဢူးဢၢႆႈၶျၢၼ်း ဝႃႈၼႆ ၊ ယွၼ်ႉၼႆလႄႈ ၵူၼ်းၼႂ်းမုင်ႉႁေႃႁိူၼ်း ဢူးဢၢႆႈၶျၢၼ်း ၸင်ႇယွၼ်းတၢင်းၸွႆႈထႅမ်တီႈ ၽူႈၵွၼ်းပလိၵ်ႈၸႄႈဝဵင်းသေ ႁွင်ႉထူပ်းၵၼ်တင်း ပလိၵ်ႈမၢၼ်ႈ 3 ၵေႃႉၼၼ်ႉဝႃႈ တေဢဝ်ငိုၼ်းထုတ်ႇတူဝ်ဢူးဢၢႆႈၶျၢၼ်းၼႆလႄႈ ၸင်ႇတိၺွပ်းလႆႈၸိူဝ်းၶဝ် 3 ၵေႃႉ ၼႆယဝ်ႉ။ ၽူႈၵွၼ်းႁူင်းပလိၵ်ႈဝဵင်းလႃႈသဵဝ်ႈ မိၼ်ႉၵျေႃႇသိုပ်ႇလၢတ်ႈဝႃႈ မိူဝ်ႈၽွင်းႁဝ်းၶႃႈၵႂႃႇ တိၺွပ်းပလိၵ်ႈမၢၼ်ႈ 3 ၵေႃႉၼၼ်ႉ ၶဝ်ၶိုၼ်းတေႃႇသူႈလႄႈ ၽူႈမီးပုၼ်ႈၽွၼ်းၽၢႆႇပလိၵ်ႈ လႆႈဢဝ်ၵွင်ႈယိုဝ်းသေ တိၺွပ်း ဝႃႈၼႆ ၊ ၼႂ်း 3 ၵေႃႉၼၼ်ႉ မၢၵ်ႇၵွင်ႈလႆႈတိူဝ်ႉၺႃး တီႈပွင်ႈၶႃၵေႃႉၼိုင်ႈ ၼႆယဝ်ႉ။ ပၺႃးဢူး ၵႅမ်ၽူႈၵွၼ်းပလိၵ်ႈ ၸိုင်ႈတႆးလၢတ်ႈဝႃႈ ၸိူဝ်းၶဝ်သၢမ်ၵေႃႉၼႆႉ ပဵၼ်ပလိၵ်ႈသေတႃႉ သမ်ႉပူၼ်ႉပႅၼ် မၢႆမီႈပလိၵ်ႈသေ တဵၵ်းတဵင်လွၵ်ႇငိူတ်ႈ ယွၼ်းငိုၼ်းတီႈၵူၼ်းမိူင်းလႄႈ ၸွမ်းၼင်ႇပၵ်းပိူင်ၵေႃႈလီ ၊ ၸွမ်းၼင်ႇမၢႆမီႈၵေႃႈလီ တေဢဝ်တၢင်းၽိတ်းၸိူဝ်းၶဝ်ၵႂႃႇ ဝႃႈၼႆ။ ၶေႃႈမုၼ်း – BBCတႆးလွတ်ႈလႅဝ်း

['ၶၢဝ်ႇ', 'သုၼ်ႇလႆႈသုၼ်ပဵၼ်ၵူၼ်း', 'ၵူႈလွင်ႈလွင်ႈ']

2019-12-17T19:31:32

https://taifreedom.com/%e1%81%b6%e1%82%85%e1%80%95%e1%80%ba%e1%80%b8%e1%82%81%e1%81%a2%e1%80%84%e1%80%ba%e1%82%88%e1%80%90%e1%80%b1%e1%82%83%e1%82%87%e1%80%a2%e1%80%bd%e1%80%84%e1%80%ba%e1%82%87%e1%80%9e%e1%81%a2%e1%81%bc/

ၶႅပ်းႁၢင်ႈတေႃႇဢွင်ႇသၢၼ်းသုၵျီႇ ဢၼ်ၼႄဝႆႉ တီႈႁူင်းႁေႃးၽူႈႁတ်းႁၢၼ် ထုၵ်ႇပူတ်းဢွၵ်ႇပႅတ်ႈ

သိုဝ်ႇၶၢဝ်ႇ လေႃႉဢိၼ်ႇၵျႅတ်ႉလိတ်ႉတၢႆး(Los Angeles Times) တႅမ်ႈဢွၵ်ႇၵႂႃႇဝႃႈ ၶႅပ်းႁၢင်ႈတေႃႇဢွင်ႇသၢၼ်းသုၵျီႇ ဢၼ်ၼႄဝႆႉ ၼႂ်းႁူင်းႁေႃးၽူႈႁတ်းႁၢၼ်(Hall of Heroes) တီႈႁူင်းႁဵၼ်းၸၼ်ႉၵၢင်(Muir) ဝဵင်း(Melford) ၸႄႈမိူင်းၵႄႇလီႇၽူဝ်းၼီးယႃး(California) ၸိုင်ႈမိူင်းဢမေႇရီႇၵၢၼ်ႇၼၼ်ႉ ထုၵ်ႇပူတ်းဢွၵ်ႇပႅတ်ႈ ဝႃႈၼႆ။ တီႈႁူင်းႁေႃးၽူႈႁတ်းႁၢၼ်(Hall of Heroes) ၼႆႉ ၼႄဝႆႉ ၶႅပ်းႁၢင်ႈၽူႈၸိုဝ်ႈသဵင်ယႂ်ႇ ၵူႈတီႈတီႈ ၼႂ်းလုမ်ႈၾႃႉ မိူၼ်ၼင်ႇ ဢၢႆးသတၢႆး Einstein ၊ တွၵ်ႇတိူဝ်ႇ မႃႇတိၼ်ႇလူႇတႃႇၵိၼ်း Dr. Martin Luther King ၊ ၸွမ်ၸိုင်ႈဢမေႇရီႇၵၢၼ်ႇ ဢိၵ်ႇတင်း ၶႅပ်းႁၢင်ႈၽူႈၸိုဝ်ႈသဵင်ယႂ်ႇထႅင်ႈလၢႆလၢႆၵေႃႉ ႁူမ်ႈတင်းသဵင်ႈ 15 ၵေႃႉ ဝႃႈၼႆ ၊ ၶႅပ်းႁၢင်ႈတေႃႇဢွင်ႇသၢၼ်းသုၵျီႇ ၽူႈၵိူဝ်းၵုမ်ၸိုင်ႈမိူင်း မိူင်းမၢၼ်ႈတႄႉ ပဵၼ်ၽူႈလႆႈႁပ်ႉသူးလွင်ႈငမ်းယဵၼ် ၼူဝ်ႇပႄႇၼႆသေ ၼႄဝႆႉ ၼႆယဝ်ႉ။ ၽူႈၵွၼ်းႁူင်းႁဵၼ်းၸၼ်ႉၵၢင်(Muir) လၢတ်ႈဝႃႈ ၶႅပ်းႁၢင်ႈတေႃႇဢွင်ႇသၢၼ်းသုၵျီႇၼႆႉ လႆႈပူတ်းဢွၵ်ႇပႅတ်ႈ ၼႂ်းဝူင်ႈဢၼ် တေႃႇဢွင်ႇသၢၼ်းသုၵျီႇ ၵႂႃႇၵႄႈၶၢႆလွင်ႈမိူင်းၵမ်ႇပီႇယႃႇ ပိုတ်ႇလွင်ႈဢဝ်တၢင်းၽိတ်း မိူင်းမၢၼ်ႈ တီႈလုမ်းတႅပ်းတတ်းတြႃး ICJ ဝဵင်းတီႁိတ်ႉ ၸိုင်ႈမိူင်းၼႄတႃႇလၼ်ႇၼၼ်ႉ ဝႃႈၼႆ။ ယင်းသိုပ်ႇလၢတ်ႈဝႃႈ ၶႅပ်းႁၢင်ႈဢၼ်ၼႄဝႆႉ ၼႂ်းႁူင်းႁေႃးၽူႈႁတ်းႁၢၼ် တီႈႁူင်းႁဵၼ်းၸၼ်ႉၵၢင်(Muir) ၼႆႉ ယိူင်းဢၢၼ်းၼင်ႇႁိုဝ်တေပဵၼ် ၶႅပ်းႁၢင်ႈၽူႈဢၼ် လုၵ်ႈႁဵၼ်းၶဝ်ယုၵ်ႉယွင်ႈၼႆသေ ၼႄဝႆႉ ဝႃႈၼႆ။ မိူဝ်ႈဝၼ်းထီႉ 11-12 December 2019 တေႃႇဢွင်ႇသၢၼ်းသုၵျီႇ တၢင်ႇထိုင်လုမ်းတႅပ်းတတ်းတြႃး ICJ ဝႃႈ မိူင်းမၢၼ်ႈၼႆႉ ဢမ်ႇမီးလွင်ႈပူၼ်ႉပႅၼ် ၶႃႈႁႅမ်ၽဵဝ်ႈမူၺ်ႉၶိူဝ်းၵူၼ်း ၊ ၵွပ်ႈပိူဝ်ႈၼႆလႄႈ လွင်ႈဢၼ်မိူင်းၵမ်ႇပီႇယႃႇ ပိုတ်ႇလွင်ႈဢဝ်တၢင်းၽိတ်းမိူင်းမၢၼ်ႈၼၼ်ႉၵေႃႈ ႁႂ်ႈလုမ်းတႅပ်းတတ်းတြႃး ICJ ပူတ်းပွႆႇပၼ် ဝႃႈၼႆ။ မိူဝ်ႈပီ 2017 ပူၼ်ႉမႃးၼၼ်ႉ ယွၼ်ႉတပ်ႉသိုၵ်းမၢၼ်ႈ ၽဵဝ်ႈလၢင်ႉၼႃႈလိၼ် တီႈမိူင်းရၶႅင်ႇလႄႈ ၵူၼ်းၶိူဝ်းရူဝ်ႇႁိၼ်ႇၵျႃႇ သွင်သႅၼ်ပၢႆ လႆႈပၢႆႈၶဝ်ႈၵႂႃႇ ယူႇသွၼ်ႈသဝ်းဝႆႉ တီႈမိူင်းပင်းၵလႃးတဵတ်ႉ လႄႈ ၽၢႆႇၵဵပ်းၶေႃႈမုၼ်း ၸၢတ်ႈၸိုင်ႈလုမ်ႈၾႃႉ FFM ၸင်ႇမၵ်းမၼ်ႈ လွင်ႈတပ်ႉသိုၵ်းမၢၼ်ႈပိုတ်ႇၼႃႈသိုၵ်း ၽဵဝ်ႈလၢင်ႉၼႃႈလိၼ်ၼၼ်ႉဝႃႈ ပဵၼ်လွင်ႈၶႃႈႁႅမ်ၽဵဝ်ႈမူၺ်ႉၶိူဝ်းၵူၼ်း ၼႆယဝ်ႉ။ မိူဝ်ႈပီ 2015 ပူၼ်ႉမႃးၼၼ်ႉ တေႃႇဢွင်ႇသၢၼ်းသုၵျီႇ ထုၵ်ႇမၵ်းမၼ်ႈဝႃႈ ပဵၼ်ၽူႈဢၼ်ၸွႆႈထႅမ်ႁဵတ်းသၢင်ႈ တႃႇလွင်ႈလွတ်ႈလႅဝ်း လႄႈ တီႇမူဝ်ႇၶရေႇသီႇလုမ်ႈၾႃႉၼႆသေ ၸင်ႇလႆႈႁပ်ႉသူး လွင်ႈငမ်းယဵၼ်ၼူဝ်ႇပႄႇ ဝႃႈၼႆ ၊ ထိုင်မႃး ပီ 2018 တႄႉ သူးဢၼ်တေႃႇဢွင်ႇသၢၼ်းသုၵျီႇလႆႈႁပ်ႉဝႆႉ တီႈဝဵင်းတၼ်ႇတီႇ(Dundee) ၊ ၵလတ်ႉသၵူဝ်ႇ(Glasgow) ၊ ဢီႇတိၼ်ႇပႃႉ(Edinburgh) ၶိုၼ်းထုၵ်ႇႁုပ်ႈသိမ်းပႅတ်ႈ ဝႃႈၼႆ။ ၼႂ်းဝူင်ႈဝၢင်ႈၼႆႉ ၶွင်ႇသီႇရူဝ်ႇႁိၼ်ႇၵျႃႇယူးရူပ်ႇ(ERC) ၵေႃႈ ပိုၼ်ၽၢဝ်ႇသၢၼ်ၶတ်း တေႃႇဢွင်ႇသၢၼ်းသုၵျီႇ ၵႅတ်ႇၶႄပၼ် လွင်ႈတပ်ႉသိုၵ်းမၢၼ်ႈ ပူၼ်ႉပႅၼ်သုၼ်ႇလႆႈသုၼ်ႇပဵၼ် ၵူၼ်းၶိူဝ်းရူဝ်ႇႁိၼ်ႇၵျႃႇ တီႈမိူင်းရၶႅင်ႇ ၼႆယဝ်ႉ။ ၶေႃႈမုၼ်း – RFAတႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2019-12-17T11:45:23

https://taifreedom.com/%e1%81%bc%e1%82%82%e1%80%ba%e1%80%b8%e1%80%9c%e1%80%ad%e1%80%b0%e1%81%bc%e1%80%ba-august-%e1%80%91%e1%80%ad%e1%80%af%e1%80%84%e1%80%ba-%e1%81%b5%e1%81%a2%e1%80%84%e1%80%ba%e1%80%9c%e1%80%ad%e1%80%b0/

ၼႂ်းလိူၼ် August ထိုင် ၵၢင်လိူၼ် December ၵူၼ်းမိူင်းတႆး တၢႆယွၼ်ႉမၢၵ်ႇ 7 ၵေႃႉ တၢႆယွၼ်ႉပၢင်တိုၵ်း 19 ၵေႃႉ

ၵူၼ်းမိူင်းၼႂ်းပိုၼ်ႉတီႈ ဢၼ်ဢမ်ႇမီးတၢင်းၽိတ်းသင် လၢႆလၢႆၸႄႈဝဵင်း ၼႂ်းၸိုင်ႈတႆး လႆႈၽႃႇၺႃး/ယဵပ်ႇၺႃးမၢၵ်ႇ ၸုမ်းယိပ်းၵွင်ႈၵၢင်ႇသေ ၸၢၵ်ႇမၢၵ်ႇတႅၵ်ႇတိူဝ်ႉၸပ်း လႄႈ လႆႈတၢင်းဝၢတ်ႇၸဵပ်း ထိုင်တီႈပေႃးလႆႈသဵင်ႈ သၢႆၸႂ်ၸွမ်းတင်းၼမ် ယူႇယဝ်ႉ။ “ၶႅပ်းႁၢင်ႈ-ၵူၼ်းမိူင်း ၽႃႇၺႃးမၢၵ်ႇ TNLA မိူဝ်ႈၼႂ်းလိူၼ် October 2019 လႄႈ လႆႈသဵင်ႈသၢႆၸႂ်” ၸွမ်းၼင်ႇသၢႆမၢႆ ၸုမ်းၸွႆႈထႅမ် ၵၢၼ်လူလွမ်တူၺ်းထိုင် ၸွမ်းၼင်ႇၾိင်ႈပိူင်ၵူၼ်း မီးဝႆႉဝႃႈ ၼႂ်းလိူၼ် August ထိုင်ဝၼ်းထီႉ 14 December 2019 ၼႆႉ ၵူၼ်းမိူင်းၼႂ်းပိုၼ်ႉတီႈ လႆႈၽႃႇၺႃး/ယဵပ်ႇၺႃးမၢၵ်ႇ တၢႆ 7 ၵေႃႉ လႄႈ ဝၢတ်ႇၸဵပ်း 22 ၵေႃႉ ၊ ယွၼ်ႉပၢင်တိုၵ်းသေ ၵူၼ်းမိူင်းလႆႈတၢႆ 19 ၵေႃႉ ဝၢတ်ႇၸဵပ်း 31 ၵေႃႉ ၼႆယူႇယဝ်ႉ။ “ၶႅပ်းႁၢင်ႈ-ၵူၼ်းမိူင်း ၽႃႇၺႃးမၢၵ်ႇ TNLA မိူဝ်ႈၼႂ်းလိူၼ် October 2019 လႄႈ လႆႈသဵင်ႈသၢႆၸႂ်” မိူဝ်ႈၼႂ်းလိူၼ် November 2019 သိုၵ်းမၢၼ်ႈ လႄႈ သိုၵ်း TNLA ပဵၼ်ပၢင်တိုၵ်းၵၼ် တီႈႁိမ်းဝၢၼ်ႈၵႆႇတၢႆ ၸႄႈဝဵင်းၼမ်ႉသၼ်ႇ ႁၢဝ်ႈႁႅင်းသေ ၵူၼ်းမိူင်းၼႂ်းပိုၼ်ႉတီႈ လႆႈပၢႆႈၽေးပၢင်တိုၵ်း ၵႂႃႇယူႇတၢင်ႇတီႈ ဢၼ်ပဵၼ်ဢွင်ႈတီႈ လွတ်ႈၽေး ၼႆယဝ်ႉ ၊ ထိုင်ဝၼ်းထီႉ 12 December ၵူၼ်းမိူင်း ပွၵ်ႈၵႂႃႇယူႇၶိုၼ်း ဝၢၼ်ႈၵဝ်ႇမိူင်းၼွၼ်းသေ ၵေႃႉပဵၼ် တေႃႇဢေးငူၺ်ႇ ဢႃႇယု 42 ပီႊ လႆႈၵႂႃႇယဵပ်ႇၺႃးမၢၵ်ႇယဵပ်ႇ တီႈႁိမ်းဝၢၼ်ႈၵႆႇတၢႆ ၼႂ်းဝၼ်းထီႉ 14 သေ လႆႈတိူဝ်ႉဝၢတ်ႇၸဵပ်း ၸွမ်းတိၼ်ႁၢဝ်ႈႁႅင်း လႄႈ ၵူၼ်းမိူင်း ၼႂ်းပိုၼ်ႉတီႈ လႆႈဢဝ်သူင်ႇ ယူတ်းယႃတူဝ်ဝႆႉတီႈ ႁူင်းယႃလူင်ပွင်ၸိုင်ႈ ဝဵင်းၵျွၵ်းမႄး။ “ၶႅပ်းႁၢင်ႈ – တပ်ႉသိုၵ်းၸိုင်ႈတႆး RCSS/SSA ၵူတ်ႇထတ်းသိမ်းလႆႈ မၢၵ်ႇသိုၵ်းမၢၼ်ႈ တပ်ႉမ 99 မိူဝ်ႈဝၼ်းထီႉ 28 November 2019” မိူဝ်ႈဝၼ်းထီႉ 28 November 2019 ၼၼ်ႉၵေႃႈ တပ်ႉသိုၵ်းၸိုင်ႈတႆး RCSS/SSA ၵူတ်ႇထတ်းသိမ်းလႆႈ မၢၵ်ႇ MM-2 ဢၼ် သိုၵ်းမၢၼ်ႈ တပ်ႉမ 99 ႁၢင်ႈၽင်ဝႆႉတီႈႁိမ်း သူၼ်ႁႆႈၼႃးၵူၼ်းမိူင်း ဝၢၼ်ႈဝႃႈ ဢိူင်ႇမိူင်းမူႉ ၸႄႈဝဵင်းၼမ်ႉတူႈ 7 လုၵ်ႈ ယူႇယဝ်ႉ။ ယွၼ်ႉၸုမ်းယိပ်းၵွင်ႈၵၢင်ႇ တင်ႈၸႂ်ႁၢင်ႈမၢၵ်ႇယဵပ်ႇ/မၢၵ်ႇၽႃႇ ၸွမ်းသဵၼ်ႈတႃႈသၢႆတၢင်း ၊ ၸွမ်းဝၢၼ်ႈ ၊ ၸွမ်းသူၼ်ႁႆႈၼႃး ၸိူဝ်းၼႆႉသေ ႁဵတ်းႁႂ်ႈၵူၼ်းမိူင်းၼႂ်းပိုၼ်ႉတီႈ ႁႃၵိၼ်လဵင်ႉတွင်ႉယၢပ်ႇလႄႈ ပဵၼ်ဢၼ်မႆႈၸႂ်ပႃး လွင်ႈတႃႇလွတ်ႈၽေးတူဝ်ၵဝ်ႇ တႄႉတႄႉဝႃႈဝႃႈ ယူႇယဝ်ႉ။ တႆးလွတ်ႈလႅဝ်း

['ၶၢဝ်ႇ', 'သုၼ်ႇလႆႈသုၼ်ပဵၼ်ၵူၼ်း']

2019-12-16T13:36:34

https://taifreedom.com/%e1%80%95%e1%81%a2%e1%80%84%e1%80%ba%e1%82%81%e1%80%b0%e1%80%95%e1%80%ba%e1%82%89%e1%80%91%e1%80%b0%e1%80%95%e1%80%ba%e1%80%b8-%e1%81%b8%e1%80%af%e1%80%99%e1%80%ba%e1%80%b8%e1%81%b6%e1%80%b0%e1%80%b8/

ပၢင်ႁူပ်ႉထူပ်း ၸုမ်းၶူးလၢႆး ၸဝ်ႈၶုၼ်မၢဝ်း ပွၵ်ႈၵမ်း (1)

လုၵ်ႈၸုမ်းၶူးလၢႆးၶႅၼ်ႉတႆး ၸဝ်ႈၶုၼ်မၢဝ်း ဢိူင်ႇထုင်ႉမၢဝ်း ၸႄႈဝဵင်းၼမ်ႉၶမ်း ၸတ်းႁဵတ်းပၢင် ပွႆးႁူပ်ႉထူပ်းၵၼ် လႄႈ ပၢင်ၵိၼ်ၶဝ်ႈႁူမ်ႈမူႇ ပွၵ်ႈၵမ်း (1) မီးၵူၼ်းၶဝ်ႈႁူပ်ႈ ၼပ်ႉႁူဝ်ပၢၵ်ႇ။ မိူဝ်ႈဝၼ်းထီႉ 14 December 2019 လုၵ်ႈၸုမ်း လၢႆးၶႅၼ်ႉတႆး ၶူးလၢႆး ၸဝ်ႈၶုၼ်မၢဝ်း ၸတ်းႁဵတ်း ပၢင်ႁူပ်ႉထူပ်း လႄႈ ပၢင်ၵိၼ်ၶဝ်ႈႁူမ်ႈမူႇ ၼႂ်းဝၼ်းတိုဝ်ႉတၢင်း ဢၼ်ၶူးလၢႆးလူင် လုင်းသြႃႇၵျေႃႇထေး လႆႈပူင်သွၼ်ပၼ် လၢႆးၶႅၼ်ႉတႆး လႄႈ ဢွၼ်ႁူဝ်ၼမ်းၼႃႈ ၶွတ်ႇၽွတ်ႈတင်ႈၸုမ်း ၸဝ်ႈၶုၼ်မၢဝ်း ပွၵ်ႈၵမ်း (1) ဢွင်ႈတီႈ ၵျွင်းၼွင်မႃႉလူင် ၸႄႈဝဵင်းၼမ်ႉၶမ်း ၸိုင်ႈတႆးပွတ်းႁွင်ႇ ဝႃႈၼႆ။ ၼႂ်းပၢင်ႁူပ်ႉထူပ်းၵၼ်ပွၵ်ႈၵမ်းၼႆႉ ၸတ်းႁဵတ်းပႃး ပၢင်တၢၼ်ႈၶႆႈလႄႈ မီးၶႅၵ်ႇၽူႈယႂ်ႇၵူၼ်းလူင် လၢႆလၢႆၵေႃႉ ဢုပ်ႇတၢၼ်ႈၶႆႈ မိူၼ်ၼင်ႇ ႁူဝ်ပဝ်ႈ ဝၢၼ်ႈၼွင်မႃႉလူင် ၸၢႆးၸၢမ်ႇသူဝ်း၊ လုင်းသြႃႇမၢဝ်းၶမ်း၊ ၶူးလၢႆးသြႃႇသၢင်ႇဢုင်း၊ ၶူးလၢႆးလူင် လုင်းသြႃႇၵျေႃႇထေး၊ ၸၢႆးတုမ်ႇၶၢဝ် တၢၼ်ႈၶႆႈသပ်းလႅင်းၼႄၵႂႃႇ ၵဵဝ်ႇလူၺ်ႈလွင်ႈ ဢၼ်လႆႈၶွတ်ႇၽွတ်ႈ တင်ႈၸုမ်း ၸဝ်ႈၶုၼ်မၢဝ်း လႄႈ လၢႆးၶႅၼ်ႉတႆး မီးၽူႈၶဝ်ႈႁူမ်ႈ (200) ပၢႆ ၼႆယဝ်ႉ။ လုၵ်ႈၸုမ်း ၸဝ်ႈၶုၼ်မၢဝ်း ၽူႈပွင်ၵၢၼ် ၸၢႆးဢွၼ်ပိုၼ်းတႆး လၢတ်ႈဝႃႈ ၶူးလၢႆးလူင် လုင်းသြႃႇၵျေႃႇထေးႁဝ်း မီးယိူင်းဢၢၼ်း တေပူၵ်းပွင်ၼမ်ႉၵတ်ႉၵူၼ်းၼုမ်ႇ ၼေႃႇတႅၼ်းၶိူဝ်း တႃႇပိုၼ်ၽႄ ၾိင်ႈငႄႈလၢႆးၶႅၼ်ႉတႆး လႆႈၼမ်ၼမ် ၼင်ႇႁိုဝ် ၵူၼ်းၼုမ်ႇတႆးႁဝ်း ပေႃးတေၵၢင်းယၢၼ် ၽေးယႃႈမဝ်းၵမ်သေ မီးလွင်ႈမိုတ်ႈၵိုဝ်းၸမ်ၸႂ်ၵၼ် ၸင်ႇလႆႈၶွတ်ႇၽွတ်ႈတင်ႈၸုမ်း ၸဝ်ႈၶုၼ်မၢဝ်း ၼႂ်းထုင်ႉမၢဝ်း ဝႃႈၼႆ။ ယင်းသိုပ်ႇလၢတ်ႈထႅင်ႈဝႃႈ ယၢမ်းလဵဝ် ၶူးလၢႆးလုင်းသြႃႇၵျေႃႇထေး လႆႈပိုတ်ႇၽုၺ်ႇပၢင်သွၼ် လၢႆးၶႅၼ်ႉတႆး တီႈဝၢၼ်ႈၼွင်မႃႉတႃ တႄႇမိူဝ်ႈဝၼ်းထီႉ 30 November တေႃႇပေႃးထိုင် ၼႂ်းဝၼ်းထီႉ 31 December 2019 တႃႇၶၢဝ်းတၢင်း (1) လိူၼ် လုၵ်ႈႁဵၼ်းမီး (107) ၵေႃႉ၊ ငဝ်ႈၶၢမ်ႇပိုၼ်ႉ လၢႆးၶႅၼ်ႉ (108) လွၵ်း လၢႆးလႅဝ်း၊ လၢႆးၶွၼ်ႉ၊ လၢႆးမိုဝ်း၊ လၢႆးတေႃႇသူႈ ၸဵမ်ၸိူဝ်းၼႆႉ ဝႃႈၼႆ။ ဢၼ်ၶူးလၢႆး လုင်းသြႃႇၵျေႃႇထေး မႃးပူင်သွၼ်ပၼ် ၼႂ်းပီ 2019 တီႈထုင်ႉမၢဝ်း ဝဵင်းမူႇၸႄႈ လႄႈ ဝဵင်းၼမ်ႉၶမ်း ႁူမ်ႈၸုမ်းတင်းမူတ်း မီးၵႂႃႇ (300) ပၢႆယဝ်ႉ ဝႃႈၼႆ။ ၼႂ်းပၢင်ႁူပ်ႉထူပ်း ၸုမ်းၶူးလၢႆး ၸဝ်ႈၶုၼ်မၢဝ်း ပွၵ်ႈၵမ်းၼႆႉ လႆႈၸတ်းႁဵတ်းပႃး ပၢင်ပိတ်ႉမၢၵ်ႇၼင် လႄႈ မီးပႃးပၢင်ၼႄ တင်းၵႃႈ လၢႆးၶႅၼ်ႉတႆး ငဝ်ႈၶၢမ်ႇပိုၼ်ႉ (108) လွၵ်းသေ၊ ယိၼ်းၸူမ်းၶွပ်ႈၸႂ်ယႂ်ႇၼမ်ထိုင် ပီႈၼွင်ႉ ဝၢၼ်ႈၼွင်မႃႉလူင် ဢၼ်လႆႈပၼ် ဢွင်ႈတီႈၸတ်းႁဵတ်းပၢင်ပွႆး ပွၵ်ႈၵမ်းၼႆႉ လႄႈ ႁဵတ်းပဵၼ်ၸဝ်ႈမိုဝ်ႉတူမ်ႈၶဝ်ႈႁုင်ၽၵ်း ၸႃႇၵႃႉလဵင်ႉလူၶႅၵ်ႇပီႈၼွင်ႉၵႂႃႇ ဢိၵ်ႇတင်း ပီႈၼွင်ႉဝၢၼ်ႈႁွင်းလူင် ဢၼ်လႆႈပၼ်ပိုၼ်ႉတီႈ ပၢင်ပိတ်ႉမၢင်ၼင်လွမ်ႈလႄႈ ယိၼ်းၸူမ်းၶွပ်ႈၸႂ်ထိုင်ပႃး ၸဝ်ႈတႃႇၼႃႉ ၵူႈလွင်ႈလွင်ႈ ဢၼ်လႆႈမႃးၵမ်ႉထႅမ် ၼႂ်းဝၼ်းပၢင်ႁူပ်ႉထူပ်ႉၵၼ်ၼႆႉသေ တူင်ႉတၵ်ႉသူင်ႇပၢင်ၵိၼ်ၶဝ်ႈႁူမ်ႈမူႇ ယဝ်ႉတူဝ်ႈၵႂႃႇ ဝႃႈၼႆ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-12-16T13:33:10

https://taifreedom.com/sun-mei-yin-indonesia-%e1%80%a2%e1%80%9d%e1%80%ba%e1%80%84%e1%80%ad%e1%80%af%e1%81%bc%e1%80%ba%e1%80%b8%e1%81%b8%e1%80%bd%e1%82%86%e1%82%88%e1%80%91%e1%82%85%e1%80%99%e1%80%ba%e1%80%95%e1%81%bc/

Sun Mei Yin Indonesia ဢဝ်ငိုၼ်းၸွႆႈထႅမ်ပၼ်တီႈ ႁွင်ႈၵၢၼ်လူင်ပၢႆးယူႇလီ ၶွင်ႇသီႇဢဝ်ၶိုၼ်းၸိုင်ႈတႆး

မိူဝ်ႈဝၼ်းထီႉ 13 December 2019 Sun Mei Yin Indonesia ဢဝ်ငိုၼ်းထႆး 8,000 (ပႅတ်ႇၽၼ်း)ဝၢတ်ႇ ၵႂႃႇၸွႆႈထႅမ်ဢၢပ်ႈဝႆႉပၼ်တီႈ ၽူႈမီးပုၼ်ႈၽွၼ်း ႁွင်ႈၵၢၼ်လူင်ပၢႆးယူႇလီ ၶွင်ႇသီႇဢဝ်ၶိုၼ်းၸိုင်ႈတႆး RCSS ငဝ်ႈၸိုင်ႈလွႆတႆးလႅင်း ပိူဝ်ႈတႃႇႁႂ်ႈလႆႈပဵၼ် ႁႅင်းၵမ်ႉၸွႆႈထႅမ် တႃႇသိုဝ်ႉၶူဝ်းၶွင်ၸႂ်ႉတိုဝ်းၼႂ်း ႁူင်းယႃလွႆတႆးလႅင်း ဝႃႈၼႆ။ ယူႇတီႈၽူႈမီးပုၼ်ႈၽွၼ်း ႁွင်ႈၵၢၼ်လူင်ပၢႆးယူႇလီ လႄႈ မေႃယႃတင်းသဵင်ႈၵေႃႈ ငိၼ်းၸူမ်းၶွပ်ႈၸႂ်ယႂ်ႇၼမ်ထိုင်တီႈ Sun Mei Yin Indonesia လႄႈ ၸင်ႇလႆႈႁဵတ်းဝႂ်ယုၵ်ႉယွင်ႈ ဢဝ်ၵုင်ႇမုၼ် မွပ်ႈယိုၼ်ႈပၼ်တီႈ ၽူႈမီးၼမ်ႉၸႂ် ၸေႇတၼႃႇၶဝ် ယူႇယဝ်ႉ။ ၼႂ်းဝၼ်းထီႉ 13 December 2019 ၼႆႉၵူၺ်းၼင်ႇၵဝ်ႇ ၽူႈမီးၼမ်ႉၸႂ်ၸေႇတၼႃႇ ဢၼ်ဢမ်ႇၶႂ်ႈမွၵ်ႇၸိုဝ်ႈသွင်ၵေႃႉ ဢဝ်ဢီႈယႃတင်းၼမ် ၸွႆႈထႅမ်ပၼ်တီႈ ႁွင်ႈၵၢၼ်လူင်ပၢႆးယူႇလီ ၶွင်ႇသီႇဢဝ်ၶိုၼ်းၸိုင်ႈတႆး RCSS ငဝ်ႈၸိုင်ႈလွႆတႆးလႅင်းမိူၼ်ၵၼ် ဝႃႈၼႆ။ ၼွၵ်ႈလိူဝ်သေၼၼ်ႉ ပေႃႈမႄႈၵူၼ်းမိူင်း ၼႂ်းၸႄႈဝဵင်းလၢႆးၶႃႈ ဢဝ်ၶွင်ၵိၼ်ယႅမ်ႉ မိူၼ်ၼင်ႇ ၼမ်ႉမၼ်း 7 ပုင်း ၊ ၽၵ်းသူမ်ႈ ၊ ထူဝ်ႇၽူးယႅၼ်ႈ ၊ ထူဝ်ႇၼဝ်ႈ ၊ ၶဝ်ႈတမ်ငႃး ဢိၵ်ႇတင်း ၶွင်ၵိၼ်ယႅမ်ႉထႅင်ႈလၢႆလၢႆလွင်ႈ ၸွႆႈထႅမ်ပၼ် ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်တူင်ႉၼိုင်ဝႆႉၼႂ်းၼႃႈတီႈ တီႈၼိုင်ႈ ၸိုင်ႈတႆးပွတ်းၸၢၼ်း ပိူဝ်ႈတႃႇႁႂ်ႈလႆႈပဵၼ် ႁႅင်းၸႂ် လွင်ႈၵမ်ႉၸွႆႈထႅမ်တီႈ ၵေႃႉသိုၵ်းၵေႃႉႁၢၼ်ၶဝ် ၼႆယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-12-16T12:15:31

https://taifreedom.com/%e1%80%99%e1%81%a2%e1%81%b5%e1%80%ba%e1%82%87%e1%80%9c%e1%80%b0%e1%80%84%e1%80%ba%e1%80%90%e1%80%b0%e1%81%b5%e1%80%ba%e1%80%b8%e1%80%9e%e1%82%82%e1%80%ba%e1%82%81%e1%80%ad%e1%80%b0%e1%81%bc%e1%80%ba/

မၢၵ်ႇလူင်တူၵ်းသႂ်ႁိူၼ်းၵူၼ်းမိူင်း တီႈဝၢၼ်ႈမူႇသလိၼ်ႇယူႇၼမ်

ၸုမ်းယိပ်းၵွင်ႈၵၢင်ႇဢမ်ႇႁူႉၸုမ်း ယိုဝ်းမၢၵ်ႇလူင်ၶဝ်ႈ ဝၢၼ်ႈသိၼ်ႇတေႇပိၼ်ႇ (ဝၢၼ်ႈမူႇသလိၼ်ႇယူႇၼမ်) ၼႂ်းၸႄႈဝဵင်းပူးတီးတွင်ႇ မိူင်းရၶႅင်ႇ 2 ဝၼ်းထပ်းၵၼ်သေ ၸၢၵ်ႇမၢၵ်ႇတႅၵ်ႇတိူဝ်ႉၸပ်းႁိူၼ်း လႄႈ ၾႆးလႆႈမႆႈႁိူၼ်း 3 လင် ၼႆယဝ်ႉ။ မိူဝ်ႈဝၼ်းထီႉ 13 December 2019 ၸုမ်းယိပ်းၵွင်ႈၵၢင်ႇ ဢမ်ႇႁူႉၸုမ်း ယိုဝ်းမၢၵ်ႇလူင်ၶဝ်ႈ ဝၢၼ်ႈသိၼ်ႇတေႇပိၼ်ႇ 3 လုၵ်ႈ သေ ၸၢၵ်ႇမၢၵ်ႇတႅၵ်ႇတိူဝ်ႉၸပ်းႁိူၼ်း လႄႈ ၾႆးမႆႈႁိူၼ်းၵႂႃႇ 1 လင် ၊ ဝၼ်းထီႉ 14 December ၵေႃႈ မၢၵ်ႇလူင်တူၵ်းၶဝ်ႈဝၢၼ်ႈထႅင်ႈ လၢႆလၢႆလုၵ်ႈ လႄႈ ၸၢၵ်ႇမၢၵ်ႇတႅၵ်ႇ တိူဝ်ႉၸပ်းႁိူၼ်းၵူၼ်းမိူင်းသေ ၾႆးမႆႈၵႂႃႇထႅင်ႈႁိူၼ်း 2 လင် ဝႃႈၼႆ ၊ ၵူၼ်းမိူင်းၼႂ်းပိုၼ်ႉတီႈၵမ်ႈၽွင်ႈၵေႃႈ တူၵ်းၸႂ်သေ ဢွၼ်ၵၼ်ၶၢႆႉပၢႆႈဢွၵ်ႇဝၢၼ်ႈ ၼႆယဝ်ႉ။ ၵူၼ်းၼႂ်းပိုၼ်ႉတီႈၵေႃႉၼိုင်ႈလၢတ်ႈဝႃႈ “ၸွမ်းႁိမ်းႁွမ်းၼႆႉ ဢမ်ႇမီးပၢင်တိုၵ်းသင် မၢၵ်ႇဢၼ်တူၵ်း ၶဝ်ႈဝၢၼ်ႈၼႆႉ လုၵ်ႉမႃးတၢင်း 31 ပူင်ႇ ပယႃးၵူင်း ဢၼ်မီးတီႈႁိမ်း ဝၢၼ်ႈသိၼ်ႇတေႇပိၼ်ႇ ၵူၺ်းဢမ်ႇႁူႉဝႃႈ ပဵၼ်ၸုမ်းလႆႈယိုဝ်း” ဝႃႈၼႆ။ ၸဝ်ႈသိုၵ်းလူင် ၶိၼ်ႇသေႃႇဢူး ၽူႈၵွၼ်းတိူင်းသိုၵ်းပွတ်းတူၵ်း လၢတ်ႈဝႃႈ “လွင်ႈၾႆးမႆႈႁိူၼ်း ၵူၼ်းဝၢၼ်ႈသိၼ်ႇတေႇပိၼ်ႇ ၼၼ်ႉတႄႉလႆႈႁူႉယူႇ လွင်ႈႁူဝ်ယွႆႈငဝ်းလၢႆး ၼႂ်းပိုၼ်ႉတီႈၼၼ်ႉတႄႉ ဢမ်ႇပႆႇလႆႈႁူႉ လႄႈ တိုၵ်ႉၸွပ်ႇဝႆႉယူႇ ၊ ဢွင်ႈတီႈ 31 ပူင်ႇ ပယႃးၵူင်း ၼၼ်ႉ ၸုမ်းႁဝ်း ဢမ်ႇလႆႈပၵ်းတပ်ႉဝႆႉ ၊ ၸွမ်းၼႂ်းပိုၼ်ႉတီႈၸိူဝ်းၼၼ်ႉတႄႉ ၸုမ်းႁဝ်းလႆႈမီးလွင်ႈၵူတ်ႇထတ်းၼႃႈလိၼ်ယူႇ” ဝႃႈၼႆ။ မိူဝ်ႈဝၼ်းထီႉ 11 December 2019 ယၢမ်းၵၢင်ၶိုၼ်း 11:00 မူင်း သိုၵ်းမၢၼ်ႈ ယိုဝ်းၵွင်ႈတိူဝ်ႉၸပ်း ၼၢင်းယိင်းၵေႃႉၼိုင်ႈ တၢႆထင်တီႈၼႂ်းႁိူၼ်း လႄႈ ပေႃႉထုပ်ႉ ၽူႈၵွၼ်းဢိူင်ႇ တၢႆထင်တီႈၼႂ်းႁိူၼ်း ဝၢၼ်ႈသဵၵ်ႉတယ ဢိူင်ႇၽူင်ႇတႃႇဝ ၸႄႈဝဵင်းမိၼ်းပျႃး ၼႆယူႇယဝ်ႉ။ ၶေႃႈမုၼ်း – RFAတႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-12-16T12:14:17

https://taifreedom.com/%e1%81%b8%e1%80%bd%e1%80%99%e1%80%ba%e1%81%bd%e1%80%bd%e1%80%84%e1%80%ba%e1%80%b8%e1%80%9c%e1%80%b0%e1%80%84%e1%80%ba%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%80%9d%e1%82%85%e1%80%90/

ၸွမ်ၽွင်းလူင်မိူင်းဝႅတ်ႉၼၢမ်း တေမႃးမိူင်းႁူမ်ႈတုမ်မိူဝ်ႈၼႆႉ

ၼင်ႇႁိုဝ်ပေႃးတေမီး လွင်ႈမိုတ်းၵိုဝ်းၸမ်ၸႂ်ၵၼ်လိူဝ်သေၼႆႉၼႆလႄႈ ၸွမ်ၽွင်းလူင် မိူင်းဝႅတ်ႉၼၢမ်း တေမႃးမိူင်းႁူမ်ႈတုမ် မိူဝ်ႈၼႆႉ ဝၼ်းထီႉ 16 December 2019 ယၢမ်းတၢမ်းၶမ်ႈၼႆႉ တေမႃးႁွတ်ႈထိုင် မိူင်းႁူမ်ႈတုမ်ယဝ်ႉ ဝႃႈၼႆ။ “ၶႅပ်းႁၢင်ႈ – မိူဝ်ႈၸွမ်ၸိုင်ႈ ဢူးဝိၼ်းမျိၼ်ႉ ၵႂႃႇမိူင်းဝႅတ်ႉၼၢမ်း” ၸွမ်းၼင်ႇ ၸွမ်ၸိုင်ႈဢူးဝိၼ်းမျိၼ်ႉ လႆႈၽိတ်ႈမွၵ်ႇဝႆႉၼၼ်ႉသေ ၸွမ်ၽွင်းလူင် မိူင်းဝႅတ်ႉၼၢမ်း မိတ်ႉသတိူဝ်ႇ ငူႉယိၼ်ႇသႂၼ်းၽူႉ တေမႃးမိူင်းႁူမ်ႈတုမ် တႃႇၶၢဝ်းတၢင်းသၢမ်ဝၼ်း ၊ ၼႂ်းၶၢဝ်းတၢင်း သၢမ်ဝၼ်းၼႆႉၵေႃႈ ၸွမ်ၽူင်းလူင် မိူင်းဝႅတ်ႉၼၢမ်း တေႁူပ်ႉထူပ်းတင်း ၸွမ်ၸိုင်ႈ ဢူးဝိၼ်းမျိၼ်ႉ ၊ ၽူႈၵိူဝ်းၵုမ်ၸိုင်ႈမိူင်း တေႃႇဢွင်ႇသၢၼ်းသုၵျီႇ လႄႈ ႁူဝ်ပဝ်ႈသၽႃးမိူင်းႁူမ်ႈတုမ် တီႈဝဵင်းၼေႇပျီႇတေႃႇၵႂႃႇသေ ဝၢႆးၼၼ်ႉၵေႃႈ ၽူႈမီးပုၼ်ႈၽွၼ်းၶဝ် တေဢွၼ်ၵႂႃႇဢႅဝ်ႇလႄႇ ဝဵင်းတႃႈၵုင်ႈၼႆ လႆႈႁူႉၸွမ်းၶေႃႈမုၼ်း ၽူႈမီးပုၼ်ႈၽွၼ်း ႁွင်ႈၵၢၼ်ၵပ်းသိုပ်ႇ တိတ်းတေႃႇၼွၵ်ႈမိူင်း မိူင်းႁူမ်ႈတုမ် လၢတ်ႈတီႈသိုဝ်ႇၶၢဝ်ႇ BBC ၼင်ႇၼႆ။ ၼႂ်းၶၢဝ်းတၢင်းသၢမ်ဝၼ်း ၸွမ်ၽွင်းလူင်မိူင်းဝႅတ်ႉၼၢမ်းပွၵ်ႈၼႆႉ မီးၽႅၼ်ၵၢၼ်တေလူင်းလၢႆးမိုဝ်းလိၵ်ႈႁူမ်ႈမၢႆသၢမ်ဢၼ် ၼႂ်းၼၼ်ႉပႃးၸဵမ်လိၵ်ႈႁူမ်ႈမၢႆ လွင်ႈဝႂ်ဝီႇသႃႇ မိူင်းႁူမ်ႈတုမ်တင်းမိူင်းဝႅတ်ႉၼၢမ်း ဢၼ်ဢမ်ႇလူဝ်ႇဝႂ်ၶႂၢင်ႉဝီႇသႃႇသေ ၶဝ်ႈမိူင်းလႆႈ တႃႇၶၢဝ်းတၢင်း 7 ဝၼ်းၼၼ်ႉ တေၶိုၼ်းတိူဝ်းၶိုၼ်ႈထိုင် 30 ဝၼ်းၼႆ သွင်ၸိုင်ႈမိူင်း တေႁူမ်ႈၵၼ်လူင်းလၢႆးမိုဝ်းၸွမ်းၵၼ်ၼႆယဝ်ႉ။ ၸွမ်ၽွင်းလူင်မိူင်းဝႅတ်ႉၼၢမ်းဢွၵ်ႇၶၢဝ်းတၢင်းမႃး မိူင်းႁူမ်ႈတုမ်ပွၵ်ႈၼႆႉ လႆႈဝႃႈပဵၼ်ပွၵ်ႈဢွၼ်တင်းသုတ်း ၼႂ်းပၢၼ်လူင်ပွင်ၸိုင်ႈ NLD ၼႆႉသေ ၽၢႆႇတင်းမိူင်းႁူမ်ႈတုမ်တႄႉ ၸွမ်ၸိုင်ႈ ဢူးဝိၼ်းမျိၼ်ႉ ၵႂႃႇမိူင်းဝႅတ်ႉၼၢမ်းမႃးယဝ်ႉ ပွၵ်ႈၼိုင်ႈသေ ၽူႈၵိူဝ်းၵုမ်ၸိုင်ႈမိူင်း တေႃႇဢွင်ႇသၢၼ်းသုၵျီႇတႄႉ ႁွတ်ႈထိုင်မိူင်းဝႅတ်ႉၼၢမ်းမႃးယဝ်ႉ သၢမ်ပွၵ်ႈ ဝႃႈၼႆ။ ၶေႃႈမုၼ်း − BBC တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2019-12-16T12:11:16

https://taifreedom.com/%e1%80%9c%e1%80%b0%e1%80%84%e1%80%ba%e1%80%95%e1%80%bd%e1%80%84%e1%80%ba%e1%81%b8%e1%80%ad%e1%80%af%e1%80%84%e1%80%ba%e1%82%88%e1%82%81%e1%81%a2%e1%80%84%e1%80%ba%e1%82%88%e1%82%81%e1%82%85%e1%81%bc/

လူင်ပွင်ၸိုင်ႈႁၢင်ႈႁႅၼ်းဝႆႉ ပေႃးထႅင်ႈ 10 ပီႊ ၾႆးၾႃႉတေလႅင်းတူဝ်ႈ မိူင်းႁူမ်ႈတုမ်

ၸွမ်ၸိုင်ႈဢူးဝိၼ်းမျိၼ်ႉ လၢတ်ႈဝႃႈ ပေႃးထႅင်ႈ 10 ပီႊ လူင်ပွင်ၸိုင်ႈႁၢင်ႈႁႅၼ်းဝႆႉ ၾႆးတေလႅင်းတူဝ်ႈမိူင်းႁူမ်ႈတုမ် တေႃႈၼင်ႇဝၢၼ်ႈဢွၼ်ႇဝၢၼ်ႈလဵၵ်ႉ ၼႂ်းၸွၵ်ႉၼႂ်းၸဵင်ႇ ၵူၺ်းၵေႃႈ တေလႆႈၾႆးၾႃႉၼႆယဝ်ႉ။ လွင်ႈၼႆႉၸွမ်ၸိုင်ႈ ဢူးဝိၼ်းမျိၼ်ႉ မွၵ်ႇလၢတ်ႈၶေႃႈၵႂၢမ်းတီႈၼႂ်းပၢင်ပွႆး ႁွင်ႈၵၢၼ်ၾႆးၾႃႉ ပၼ်ၾႆးၾႃႉၵူၼ်းမိူင်း တဵမ်(50%) ၼႂ်းမိူင်းႁူမ်ႈတုမ် ဢၼ်ၸတ်းႁဵတ်းတီႈဝဵင်းၼေႇပျီႇတေႃႇ မိူဝ်ႈဝၼ်းထီႉ 13 December 2019 ၼင်ႇၼႆယဝ်ႉ။ ၼႂ်းပီႊ 2021−2022 ၼႆႉ တေပၼ်ၾႆးၾႃႉ မွၵ်ႈ 55% ၊ 2025−2026 သမ်ႉ တေပၼ်ၾႆးၾႃႉ 75% လႄႈ ၼႂ်းပီႊ 2030 ၼႆ တေပၼ်ၾႆးၾႃႉလႆႈ တူဝ်ႈမိူင်းႁူမ်ႈတုမ်ယဝ်ႉၼႆ ၽၢႆႇတင်းလူင်ပွင်ၸိုင်ႈၶဝ် ၽႅၼ်ၵၢၼ်ႁၢင်ႈႁႅၼ်းဝႆႉ ၼင်ႇၼႆ ၼႆယဝ်ႉ။ တႄႇဢဝ်ၼႂ်းလိူၼ် April 2016 ထိုင်တေႃႈလဵဝ်ၼႆႉ လူင်ပွင်ၸိုင်ႈလူင်းတိုၼ်းလၢင်းဝႆႉ ၼႂ်းၵၢၼ်သၢင်ႈၾႆးၾႃႉတႃႇ ငိုၼ်းမၢၼ်ႈ 2300 ပီႇလီႇယၢၼ်ႇသေ ၼႂ်းၼၼ်ႉ ႁဵတ်းဢွၵ်ႇလႆႈၾႆးၾႃႉတႃႇ 900 မႅၵ်ႉၵႃႇဝတ်ႉ ၊ ပေႃးထိုင်မႃး ၼႂ်းပီႊ 2020 သမ်ႉ တေတိူဝ်းႁဵတ်းဢွၵ်ႇၾႆးၾႃႉလႆႈထႅင်ႈ တႃႇ 1000 မႅတ်ႉၵႃႇဝတ်ႉပၢႆၼႆ ၼႆယဝ်ႉ။ မိူဝ်ႈပီႊပူၼ်ႉမႃးၸိူဝ်းၼႆႉ ပၼ်ၾႆးၾႃႉလႆႈ တီႈဝဵင်းမျႃႉဝတီႇ ၸႄႈမိူင်းယၢင်း ၊ ဝဵင်းမွင်ႇတေႃး ၸႄႈမိူင်းရၶႅင်ႇသေ ၼႂ်းပီႊ 2020 ဢၼ်တေမႃးၼႆႉ ဢၢၼ်းတေပၼ်လႆႈၾႆးၾႃႉ ၼႂ်းပိုၼ်ႉတီႈ ဝဵင်းၵဵင်းတုင် မိူင်းတႆးၼႆယဝ်ႉ။ လိူဝ်သေၼႆႉၵေႃႈ ယွၼ်ႉပိူဝ်ႈဝႃႈ ၵၢၼ်သၢင်ႈလႅင်းၾႆးၾႃႉတီႈ မေႃလမျႅင်ႇ−ယေး−ထႃးဝၢႆႇ(ထားဝယ်) ယဝ်ႉတူဝ်ႈလႄႈ တေပၼ်လႆႈၾႆးၾႃႉ ၼႂ်းပိုၼ်ႉတီႈ ထႃးဝၢႆႇ တိူင်းတၼိၼ်းသႃႇရီႇလႆႈယဝ်ႉဝႃႈၼႆ။ မိူၼ်ၼင်ႇ လူင်ပွင်ၸိုင်ႈၵေႃႈ ၽႅၼ်ၵၢၼ်သၢင်ႈၾႆးၾႃႉယူႇ ၽၢႆႇၼိုင်ႈတၢင်းၼိုင်ႈၵေႃႈ မိူၼ်ၼင်ႇ ၵူၼ်းၼႂ်းပိုၼ်ႉတီႈ ဢၼ်ယူႇၼႂ်းပိုၼ်ႉတီႈ တေသၢင်ႈၽၢႆႁူင်းၾႆးၾႃႉၸိူဝ်းၼၼ်ႉၵေႃႈ တိုၵ်ႉသိုပ်ႇသၢၼ်ၶတ်းလွင်ႈၵေႃႇသၢင်ႈၽၢႆၼမ်ႉ ၸိူဝ်းၼႆႉဝႆႉယူႇၼႆယဝ်ႉ။ မိူၼ်ၸိူင်ႉၼင်ႇ ၽႅၼ်ၵၢၼ်မၢႆ (1) လူင်ပွင်ၸိုင်ႈ ၵၢၼ်သၢင်ႈၽၢႆ ႁိမ်းဝၢၼ်ႈၵူဝ်ႇၽေႇသျေႇ ၸႄႈဝဵင်းပလႅတ်ႉဝ ၸႄႈမိူင်းၶျၢင်း ဢၼ်တေထုၵ်ႈဢွၵ်ႇလႆႈ ႁႅင်းၾႆးၾႃႉ 622 မႅၵ်ႉၵႃႇဝတ်ႉ ၊ ၽႅၼ်ၵၢၼ်မၢႆ (2) ၵၢၼ်သၢင်ႈၽၢႆ ႁိမ်းဝၢၼ်ႈ သၢႆးတိၼ်ႇ ၸႄႈဝဵင်းမျွၵ်ႉဢူး ၸႄႈမိူင်းရၶႅင်ႇ ဢၼ်တေထုၵ်ႈဢွၵ်ႇလႆႈ ႁႅင်းၾႆးၾႃႉ 105 မႅၵ်ႉၵႃႇဝတ်ႉ ၸိူဝ်းၼၼ်ႉၵေႃႈ ၽၢႆႇတင်းၸုမ်းႁဵတ်းၵၢၼ်ၾႆးၾႃႉ လူင်ပွင်ၸိုင်ႈၶဝ် မီးလွင်ႈလူင်းပိုၼ်ႉတီႈ ထတ်းသၢင်ႈမူတ်းယဝ်ႉ သေတႃႉ ၵူၼ်းၼႂ်းပိုၼ်ႉတီႈၵမ်ႈၽွင်ႈလႄႈ ၸုမ်းတူင်ႇဝူင်းၵူၼ်းၵမ်ႈၽွင်ႈၶဝ် တိုၵ်ႉသိုပ်ႇသၢၼ်ၶတ်းဝႆႉယူႇၼႆယဝ်ႉ။ လိူဝ်ၼၼ်ႉၵေႃႈ မိူၼ်ၼင်ႇၼႂ်းမိူင်းတႆး ဢၼ်ပဵၼ်ၽႅၼ်ၵၢၼ်သၢင်ႈၽၢႆၾႆးၾႃႉ ၼိူဝ်မႄႈၼမ်ႉတူႈ ဢၼ်မီးၼႂ်းပိုၼ်ႉတီႈ မိူင်းတႆးပွတ်းႁွင်ႇ ပွတ်းၵျွၵ်ႉမႄး ၊ သီႇပေႃႉ လႄႈ ၼွင်ၶဵဝ်ၸိူဝ်းၼႆႉၵေႃႈ ယွၼ်ႉပိူဝ်ႈဢိင်ၼိူဝ် ငဝ်းလၢႆးပၢင်တိုၵ်းၼႂ်းပိုၼ်ႉတီႈလႄႈသင် ၵူၼ်းဝၢၼ်ႈၶဝ်ၵူဝ်လႆႈသုမ်းတီႈလိၼ် ၊ တီႈယူႇတၼ်းသဝ်း လႄႈ ပေႃးဝႃႈ သၢင်ႈၽၢႆၼႆၼမ်ႉယိုင်ႈၶိုၼ်ႈသေ တေလႆႈၶၢႆႉပၼ်ဝၢၼ်ႈၸိူဝ်းၼႆႉ ၼႆလႄႈ ၵူၼ်းဝၢၼ်ႈၵူၼ်းမိူင်းၶဝ် သၢၼ်ၶတ်းမႃး ယူႇ ဢမ်ႇႁူႉလၢႆပွၵ်ႈလၢႆၵမ်းယဝ်ႉ။ ၸွမ်းၼင်ႇဢၼ်လူင်ပွင်ၸိုင်ႈ ၽႅၼ်ၵၢၼ်ဝႆႉၼၼ်ႉ ၵၢၼ်သၢင်ႈၽၢႆလူင်ၼိူဝ်မႄႈၼမ်ႉတူႈၼႆႉ မီးဝႆႉယူႇ 3 ဢွင်ႈတီႈ ၊ ဢွင်ႈတီႈၼိုင်ႈၼႆႉပဵၼ် ၼႂ်းပိုၼ်ႉတီႈ ၵႄႈၵၢင် ၵျွၵ်းမႄးလႄႈ သီႇပေႃႉသေ ယူႇတီႈၽႅၼ်ၵၢၼ်ၼႆႉသေယဝ်ႉ တေဢိတ်ႇဢွၵ်ႇလႆႈ ၾႆးၾႃႉ တႃႇ 100 မႅၵ်ႉၵႃႇဝတ်ႉ ၊ ထႅင်ႈဢွင်ႈတီႈသွင်သမ်ႉပဵၼ်ၽၢႆယႄးယႂႃႇတွၼ်ႈၼိူဝ် ဢၼ်တိုၵ်ႉသၢင်ႈဝႆႉယူႇၼႂ်းၸႄႈဝဵင်းၵျွၵ်ႇမႄး ဢၼ်တေဢိတ်ႇဢွၵ်ႇလႆႈ ၾႆးၾႃႉ 280 မႅၵ်ႉၵႃႇဝတ်ႉ လႄႈ ထႅင်ႈတီႈသၢမ်သမ်ႉပဵၼ် ၽၢႆယႄးယႂႃႇတွၼ်ႈၵၢင် တိုၵ်ႉသၢင်ႈဝႆႉယူႇ ၼႂ်းၸႄႈဝဵင်းၼွင်ၶဵဝ် ဢၼ်တေဢိတ်ႇဢွၵ်ႇႁႅင်းၾႆး 735 မႅၵ်ႉၵႃႇဝတ်ႉၼႆ လႆႈႁူႉၸွမ်းၶေႃႈမုၼ်း ၵေႃၵပ်းသၢၼ်တူင်ႉၼိုင် တႃႇမႄႈၼမ်ႉ ၼႂ်းမိူင်းတႆး ဢွၵ်ႇၶေႃႈပိုၼ်ၽၢဝ်ႇဝႆႉ ၼင်ႇၼႆယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-12-13T15:33:43

https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%80%9e%e1%81%a2%e1%81%bc%e1%80%ba%e1%81%b6%e1%80%90%e1%80%ba%e1%80%b8-%e1%80%9c%e1%80%b0%e1%80%84/

ၵူၼ်းမိူင်းသၢၼ်ၶတ်း လူင်ပွင်ၸိုင်ႈ တီႈမိူင်းဢိၼ်းတီးယႃး တေႁဵတ်းပၼ်ဝႂ်ၵိုၵ်းမိူင်း ၵူၼ်းပၢႆႈၽေး

လူင်ပွင်ၸိုင်ႈ တီႈမိူင်းဢိၼ်းတီးယႃး တေႁဵတ်းပၼ်ဝႂ်ၾၢင်ၵိုၵ်းမိူင်း ၵူၼ်းၸိူဝ်းပၢႆႈၽေးသိုၵ်း ဢၼ်ပၢႆႈၶဝ်ႈယူႇ ၼႂ်းမိူင်းဢိၼ်းတီးယႃးၼၼ်ႉလႄႈ ႁဵတ်းႁႂ်ႈၵူၼ်းၵိုၵ်းမိူင်း လၢႆၸႄႈမိူင်း ဢမ်ႇႁၢၼ်ႉၸႂ်သေ ဢွၵ်ႇမႃးၼႄၵၢင်ၸႂ်ႁၢဝ်ႈႁႅင်း ႁဵတ်းႁႂ်ႈမီးၵူၼ်းလူႉတၢႆ 2 ၵေႃႉ။ မိူဝ်ႈဝၼ်းထီႉ 12 December 2019 ဢိင်လူၺ်ႈ သၽႃးသုင်သုတ်း မိူင်းဢိၼ်းတီးယႃး ၸတ်းႁဵတ်းပၢင်ၵုမ် မူၼ်ႉမႄးၵႄႈၶႆပၵ်းပိူင် တႃႇႁႂ်ႈႁဵတ်းဢွၵ်ႇပၼ်လႆႈ ဝႂ်ၾၢင်ၵိုၵ်းတူဝ် ၵူၼ်းပၢႆႈၽေးပၢင်တိုၵ်း ဢၼ်လုၵ်ႉတီႈ လၢႆလၢႆမိူင်းသေပၢႆႈၶဝ်ႈ မိူင်းဢိၼ်းတီးယႃး၊ မိူၼ်ၼင်ႇ မိူင်းဢႃႇၾၵၢၼ်ႇ ၼိတ်ႉသတၢၼ်ႇ၊ မိူင်းပႃႇၵီႇသတၢၼ်ႇ၊ မိူင်းပင်းၵလႃးတိတ်ႉ ၸဵမ်ၸိူဝ်းၼႆႉ ၵူၺ်းဢမ်ႇပႃး ၵူၼ်းၶိူဝ်းမူႇသလိမ်ႇ ၼႆယဝ်ႉ။ ၵဵဝ်ႇလူၺ်ႈလွင်ႈၼႆႉသေ ႁဵတ်းႁႂ်ႈၵူၼ်းၵိုၵ်းမိူင်း မိူင်းဢိၼ်းတီးယႃး ၼႂ်းၸႄႈမိူင်း ဢႃႇသၢမ်ႇ လႄႈ ၸႄႈမိူင်း တရီႇပူႇရ ဢမ်ႇမီးလွင်ႈႁၢၼ်ႉၸႂ် တေႃႇလူင်ပွင်ၸိုင်ႈ ဢၼ်ၵႄႈၶႆပၵ်းပိူင် ႁႂ်ႈၵူၼ်းပၢႆႈၽေး မီးသုၼ်ႇလႆႈဝႂ်ၾၢင်ၵိုၵ်းတူဝ် ပဵၼ်ၵူၼ်းၵိုၵ်းမိူင်း မိူင်းဢိၼ်းတီးယႃး ၼႆသေ ၸင်ႇလႆႈဢွၵ်ႇမႃးၼႄၵၢင်ၸႂ် တေႃႇလူင်ပွင်ႈၸိုင်ႈႁၢဝ်ႈႁႅင်း ထိုင်တီႈမီးလွင်ႈၸုတ်ႇၾႆးၽဝ် လူတ်ႉၵႃးလႄႈ ၸဝ်ႈၼႃႈတီႈ လႆႈၸႂ်ႉမၢၵ်ႇၵႅတ်ႉၵွၼ်းတႃ ယိုဝ်းယႃႉၽႅၵ်ႈ ပၢင်ၼႄၵၢင်ၸႂ် ႁဵတ်းႁႂ်ႈ မီးၵူၼ်း လႆႈလူႉတၢႆ 2 ၵေႃႉ ဝႃႈၼႆ။ ယူႇတီႈၽူႈလူင်ႉလႅၼ်ႇ ၽၢႆႇပၵ်းပိူင်၊ ၽူႈလႅပ်ႈႁဵၼ်း၊ ၽူႈၶူၼ်ႉၶႂႃႉ ထႅင်ႈလၢႆလၢႆၽၢႆႇၵေႃႈ ဢွၵ်ႇမႃး လၢတ်ႈဝႃႈ မီးလွင်ႈထၢင်ႇထိူမ် ၼိူဝ်လွင်ႈၵႄႈၶႆပၵ်းပိူင် ပွၵ်ႈၵမ်းၼႆႉဝႃႈ ပေႃးတေ ႁဵတ်းဢွၵ်ႇပၼ်ဝႂ်ၾၢင်ၵိုၵ်းတူဝ် ၵူၼ်းပၢႆႈၽေးတင်းမူတ်းၼႆၸိုင် ၼႂ်းပၵ်းပိူင်ၼႆႉ သမ်ႉၸႅၵ်ႇ ၽႄၶိူဝ်းၵူၼ်းဝႆႉဝႃႈ ပေႃးပဵၼ်ၶိူဝ်းၵူၼ်းမူႇသလိမ်ႇ သမ်ႉဝႃႈ ဢမ်ႇႁဵတ်းဢွၵ်ႇပၼ် ဝႂ်ၾၢင် ၵိုၵ်းတူဝ် ၼႆၼၼ်ႉ ယူႇယဝ်ႉ။ ၶေႃႈမုၼ်း -Thairathတႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2019-12-13T15:03:39

https://taifreedom.com/%e1%80%95%e1%81%a2%e1%80%84%e1%80%ba%e1%81%b6%e1%80%af%e1%81%b5%e1%80%ba%e1%80%b8%e1%80%91%e1%80%b0%e1%80%95%e1%80%ba%e1%80%b8%e1%81%b6%e1%80%bd%e1%80%95%e1%80%ba%e1%82%88%e1%81%b6%e1%80%b0%e1%80%95/

ပၢင်ၶုၵ်းထူပ်းၶွပ်ႈၶူပ်ႇ 25 ပီ ၶူးၸၢႆးမူး (မေႃသွၼ်ႁူၺ်ႈၸွႆး)

ၼင်ႇႁိုဝ် လုၵ်ႈလၢၼ် ၼေႃႇတႅၼ်းၶိူဝ်း သႅၼ်းႁုၼ်ႈမႂ်ႇႁဝ်းၶႃႈ ဝၼ်းမိူဝ်ႈၼႆႉ ပေႃးတေလႆႈႁူႉၸၵ်း ၶူးၸၢႆးမူး ဢမ်ႇၼၼ် (မေႃသွၼ်ႁူၺ်ႈၸွႆး) ၼႆၼၼ်ႉ တေမီးပၢင် ၶုၵ်းထူပ်း လႄႈ တေတေႃႉတႆႇၶႆႈၼႄ လွင်ႈတူင်ႉၼိုင်ႁဵတ်းသၢင်ႈ ၶူးၸၢႆးမူး။ ၸွမ်းၼင်ႇ ယိူင်းဢၢၼ်း ၸုမ်းလုၵ်ႈႁဵၼ်း လႄႈ ၸုမ်းၶူးသွၼ် ႁူင်းႁဵၼ်းၸိူဝ်ႉၸၢတ်ႈ ပၢင်ၵမ်ႉၵေႃႇ လႄႈ လုၵ်ႈလၢင်း ဢိၵ်ႇတင်း ဢူၺ်းၵေႃႉဢူၺ်းသေႈ ၶူးမူး ဢမ်ႇၼၼ် ၸၢႆးမူး (မေႃသွၼ်ႁူၺ်ႈၸွႆး) တင်းသဵင်ႈသေ တေႁူမ်ႈၵၼ်ၸတ်းႁဵတ်း ပၢင်ႁႅၼ်းလူႇတၢၼ်း ႁႂ်ႈပဵၼ်ဝၼ်းၶုၵ်းထူပ်း ၶွပ်ႈၶူပ်ႇ 25 ပီ ၶူးၸၢႆးမူး ၼႆယဝ်ႉ။ ပေႃးထိုင်မႃး ဝၼ်းထီႉ 31 December 20109 လိူၼ်ၵမ်မႂ်ႇ (6) ၶမ်ႈ ဝၼ်းဢင်းၵၢၼ်း ၶၢဝ်းယၢမ်း 09:00 – 10:00 မူင်း တေမီးပၢင်ထွမ်ႇလိၵ်ႈထွမ်ႇထမ်းလႄႈ ၶၢဝ်းယၢမ်း 10:00 -15:00 မူင်း သမ်ႉတေမီးပၢင်ၶႄႉၶဵင်ႇ ႁွင်ႉၽဵင်းၵႂၢမ်း ၶူးၸၢႆးမူး လႄႈ ထိုင်မႃးယၢမ်းၵၢင်ၶမ်ႈ တေသိုပ်ႇတေႃႉတႆႇၶႆႈၼႄပိုၼ်း ဢိၵ်ႇလွင်ႈတူင်ႉၼိုင်ႁဵတ်းသၢင်ႈ ၶူးၸၢႆးမူးသေ ၊ တေမီးပႃး ပၢင်မူၼ်ႈသိူဝ်းပၢၼ်မႂ်ႇ ဢၼ်မီးၸုမ်းတွႆႇတိုင်ႈလႄႈ ၽူႈႁွင်ႉၵႂၢမ်း ၸိုဝ်ႈသဵင်ႈယႂ်ႇ လၢႆလၢႆၸုမ်း မႃးၶဝ်ႈႁူမ်ႈ၊ ၶၢဝ်းယၢမ်း 23:40 – 00:01 မူင်း တေႁူမ်ႈၵၼ် ႁၢင်ႈႁႅၼ်းႁပ်ႉတွၼ်ႈ ပီမႂ်ႇလုမ်ႈၾႃႉ 2020 ၵႂႃႇ တေႃႇပေႃးထိုင် ၼႂ်းဝၼ်းထီႉ 1 January 2020 ဝႃႈၼႆ။ ၶူးၸၢႆးမူးၼႆႉ ပဵၼ်ၽူႈႁူမ်ႈၵေႃႇတင်ႈ ဝူင်းၸိူင်းလႅဝ်းသေ လႆႈလူႉသဵင်ႈၵၢမ်ႇၵႂႃႇ မိူဝ်ႈဝၼ်းထီႉ 26 December 1994 ၼႂ်း ယၢမ်းလဵဝ် ၶွပ်ႈၶူပ်ႇတဵမ် 25 ပီ ယဝ်ႉလႄႈ ယူႇတီႈ ၸုမ်းၶူး လႄႈ လုၵ်ႈႁဵၼ်း ပၢင်ၵမ်ႉၵေႃႇတင်းသဵင်ႈ ၸင်ႇလႆႈၽိတ်ႈမွၵ်ႇထိုင် ပီႈၼွင်ႉ လုၵ်ႈၼွင်ႉတပေး ဢူၺ်းၵေႃႉ ဢူၺ်းသေႈ ဢိၵ်ႇၽူႈယႂ်ႇၵူၼ်းလူင်ႁဝ်းၶႃႈ ႁႂ်ႈလႆႈမႃးႁူမ်ႈၵိၼ်ႁူမ်ႈလူႇ ဢဝ်ၵုသူဝ်ႇ လူၺ်ႈၸွမ်းၵၼ်ၵႂႃႇ ဢွင်ႈတီႈ ဝတ်ႉၾႃႉဝဵင်းဢိၼ်း ဢိူင်ႇပဵင်းလူင် ၸႄႈဝဵင်းႁႅင်း ၸႄႈတွၼ်ႈ ၵဵင်းမႆႇ ၼႆယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-12-13T14:22:04

https://taifreedom.com/%e1%80%90%e1%82%85%e1%81%bc%e1%80%ba%e1%80%b8%e1%81%bd%e1%80%bd%e1%80%84%e1%80%ba%e1%80%b8%e1%81%b8%e1%80%ad%e1%80%af%e1%80%84%e1%80%ba%e1%82%88%e1%80%99%e1%80%ad%e1%80%b0%e1%80%84%e1%80%ba%e1%80%b8/

တႅၼ်းၽွင်းၸိုင်ႈမိူင်းဢမေႇရီႇၵၢၼ်ႇ တိုၵ်းသူၼ်းတေႃႇဢွင်ႇသၢၼ်းသုၵျီႇ ႁႂ်ႈႁူမ်ႈမိုဝ်းၵၼ်တင်း လုမ်းတြႃး ICJ

တႅၼ်းၽွင်းၸိုင်ႈမိူင်းဢမေႇရီႇၵၢၼ်ႇ ပိုၼ်ၽၢဝ်ႇတိုၵ်းသူၼ်း တေႃႇဢွင်ႇသၢၼ်းသုၵျီႇ ၽူႈၵိူဝ်းၵုမ်ၸိုင်ႈမိူင်း ဢၼ်ႁွတ်ႈၽႅဝ်ဝႆႉ တီႈဝဵင်းတီႁိတ်ႉ မိူင်းၼႄႇတႃႇလၼ်ႇ တွၼ်ႈတႃႇတေၵႄႈၶၢႆ လွင်ႈမိူင်းၵမ်ႇပီႇယႃႇ ပိုတ်ႇလွင်ႈဢဝ်တၢင်းၽိတ်း မိူင်းမၢၼ်ႈၼၼ်ႉ ႁႂ်ႈႁူမ်ႈမိုဝ်းၵၼ်တင်း လုမ်းတႅပ်းတတ်းတြႃး ICJ သေ ၵႄႈၶၢႆလွင်ႈပၼ်ႁႃၵႂႃႇ ဝႃႈၼႆ။ ၵဵဝ်ႇလူၺ်ႈလွင်ႈၼႆႉသေ တႅၼ်းၽွင်းၸိုင်ႈမိူင်းဢမေႇရီႇၵၢၼ်ႇ 8 ၵေႃႉ ႁူမ်ႈၵၼ်ဢွၵ်ႇလိၵ်ႈပိုၼ်ၽၢဝ်ႇ တိုၵ်းသူၼ်းတေႃႇဢွင်ႇသၢၼ်းသုၵျီႇၵႂႃႇ မိူဝ်ႈဝၼ်းထီႉ 9 December 2019 ၼၼ်ႉသေ သင်ၸိူဝ်ႉဝႃႈ တိုၵ်ႉၵႅတ်ႇၶႄႁႄႉၵင်ႈပၼ် ၽၢႆႇတပ်ႉသိုၵ်းမၢၼ်ႈပေႃးၼႆၸိုင် ၸိုဝ်ႈသဵင်တေႃႇဢွင်ႇသၢၼ်းသုၵျီႇ ဢၼ်ၵူႈမိူင်းမိူင်းယုမ်ႇယမ် လႄႈ တႅၼ်းၽွင်းၸိုင်ႈမိူင်းဢမေႇရီႇၵၢၼ်ႇ ယုမ်ႇယမ်ၼၼ်ႉၵေႃႈ တေလူတ်းယွမ်းၵႂႃႇ ၼႆယဝ်ႉ။ လွင်ႈမိူင်းၵမ်ႇပီႇယႃႇ ပိုတ်ႇလွင်ႈဢဝ်တၢင်းၽိတ်းမိူင်းမၢၼ်ႈၼႆႉ လုမ်းတႅပ်းတတ်းတြႃး ICJ တႄႇထွမ်ႇငိၼ်းၶေႃႈတၢင်ႇထိုင် မိူင်းတင်းသွင်ၽၢႆႇၵႂႃႇ မိူင်းဝၼ်းထီႉ 10 December 2019 တေႃႇထိုင် ၼႂ်းဝၼ်းထီႉ 12 December 2019 ဝႃႈၼႆ။ မိူဝ်ႈဝၼ်းထီႉ 11 December 2019 ၼၼ်ႉတႄႉ တေႃႇဢွင်ႇသၢၼ်းသုၵျီႇ တၢင်ႇထိုင်လုမ်းတႅပ်းတတ်းတြႃး ICJ ၵႂႃႇဝႃႈ မိူင်းမၢၼ်ႈ ဢမ်ႇမီးလွင်ႈပူၼ်ႉပႅၼ်ၶႃႈႁႅမ်ၽဵဝ်ႈမူၺ်ႉၶိူဝ်းၵူၼ်း ၊ ပၼ်ႁႃဢၼ်ပဵၼ်တီႈမိူင်းရၶႅင်ႇၼႆႉ တႄႇပဵၼ်မႃး မိူဝ်ႈၸုမ်းၵေႃႇၵၢၼ်ႁၢႆႉဢႃႇသႃႇ ARSA ၶဝ် တိုၵ်းယိုဝ်းႁူင်းပလိၵ်ႈ ပီ 2017 ၼၼ်ႉ ဝႃႈၼႆ ၊ လွင်ႈမိူင်းၵမ်ႇပီႇယႃႇ ၵၢဝ်ႇၼႄးၼႆႉ ဢမ်ႇမၢၼ်ႇမႅၼ်ႈ ၊ ၶေႃႈမုၼ်းၵေႃႈ ဢမ်ႇတဵမ်ထူၼ်ႈ ၊ လွင်ႈတပ်ႉသိုၵ်းမၢၼ်ႈ ၽဵဝ်ႈလၢင်ႉၼႃႈလိၼ်ၸဵမ်ၸိူဝ်းၼႆႉ ၸႂ်ႉၶေႃႈၵႂၢမ်းၽိတ်းဝႆႉ ၼႆယဝ်ႉ။ တႅၼ်းၽွင်းၸိုင်ႈမိူင်းဢမေႇရီႇၵၢၼ်ႇ တိုၵ်းသူၼ်းဝႃႈ ယူႇတီႈလူင်ပွင်ၸိုင်ႈမိူင်းမၢၼ်ႈ ထုၵ်ႇလီပၼ်ၶႂၢင်ႉ ၸုမ်းၽၢႆႇၵူတ်ႇထတ်း ဢၼ်ၸၢတ်ႈၸိုင်ႈလုမ်ႈၾႃႉ ၽွတ်ႈႁႅၼ်းဝႆႉပၼ် တွၼ်ႈတႃႇတေၵူတ်ႇထတ်း လွင်ႈပူၼ်ႉပႅၼ်သုၼ်ႇလႆႈသုၼ်ႇပဵၼ်ၵူၼ်းၼၼ်ႉ ၵႂႃႇမႃးလွတ်ႈလႅဝ်း ဝႃႈၼႆ ၊ လွင်ႈႁဵတ်းသၢင်ႈ ဝႆႉၼမ်ႉၸႂ်ႁၵ်ႉၸိူဝ်ႉၸၢတ်ႈၼမ်သေ ၵႅတ်ႇၶႄႁႄႉၵင်ႈပၼ် တပ်ႉသိုၵ်းမၢၼ်ႈပူၼ်ႉပႅၼ်ၼႆႉ မိူၼ်တင်းပဵၼ်ၵူၼ်း ဢၼ်ပူၼ်ႉပႅၼ်သုၼ်ႇလႆႈသုၼ်ႇပဵၼ်ၵူၼ်းၵူၺ်း ဝႃႈၼႆ။ မိူဝ်ႈၽွင်းၶၢဝ်းယၢမ်းလွင်ႈယႂ်ႇၸိူင်ႉၼႆ သင်လူင်ပွင်ၸိုင်ႈမိူင်းမၢၼ်ႈ ႁူမ်ႈမိုဝ်းၵၼ်တင်း လုမ်းတႅပ်းတတ်းတြႃး ICJ ပေႃးၼႆၸိုင် ယူႇတီႈတႅၼ်းၽွင်းၸိုင်ႈမိူင်းဢမေႇရီႇၵၢၼ်ႇၵေႃႈ မီးလွင်ႈတူဝ်ႈတၼ်း တႃႇတေႁူမ်ႈမိုဝ်းၵႄႈၶၢႆၸွမ်းမိူၼ်ၵၼ် ဝႃႈၼႆ ၊ သင်ၸိူဝ်ႉဝႃႈ ၽၢႆႇလူင်ပွင်ၸိုင်ႈမိူင်းမၢၼ်ႈ ဢမ်ႇႁဵတ်းသၢင်ႈၼႆၵေႃႈ ႁဝ်းၶႃႈတေၸႂ်ႉလွင်ႈၽွင်းတၢင် မိူင်းဢမေႇရီႇၵၢၼ်ႇသေ ႁဵတ်းသၢင်ၵႂႃႇ ၼင်ႇႁိုဝ်တပ်ႉသိုၵ်းမၢၼ်ႈ ပေႃးတေမီးလွင်ႈ မေႃႁပ်ႉဢဝ်ပုၼ်ႈၽွၼ်း ၼႆယဝ်ႉ။ တွၵ်ႇတိူဝ်ႇမဵဝ်းၺုၼ်ႉ ၽူႈတၢင်လၢတ်ႈ ပႃႇတီႇၼူၵ်ႉယုင်း တုမ်ႉတွပ်ႇလၢတ်ႈဝႃႈ လူင်ပွင်ၸိုင်ႈမိူင်းမၢၼ်ႈ ဢမ်ႇမီးလွင်ႈ ၵႅတ်ႇၶႄႁႄႉၵင်ႈပၼ်တပ်ႉသိုၵ်းမၢၼ်ႈ ၊ လွင်ႈတႅၼ်းၽွင်းၸိုင်ႈမိူင်းဢမေႇရီႇၵၢၼ်ႇ 8 ၵေႃႉ ပိုၼ်ၽၢဝ်ႇတိုၵ်းသူၼ်းၼႆႉၵေႃႈ ယုမ်ႇယမ်ဝႃႈတေဢမ်ႇၸႂ်ႈၵၢင်ၸႂ်ၵူၼ်းမိူင်းဢမေႇရီႇၵၢၼ်ႇ ၼႆယဝ်ႉ။ မိူဝ်ႈဝၼ်းထီႉ 10 December 2019 ၼၼ်ႉၵေႃႈ ၽွင်းလူင်ၽၢႆႇယေးငိုၼ်း ၸိုင်ႈမိူင်းဢမေႇရိၵၢၼ်ႇ ပိုၼ်ၽၢဝ်ႇၵႂႃႇ ၼႂ်းဝၼ်းသုၼ်ႇလႆႈသုၼ်ႇပဵၼ်ၵူၼ်း ၵူႈမိူင်းမိူင်းဝႃႈ ယွၼ်ႉလွင်ႈသိုၵ်းမၢၼ်ႈ ပူၼ်ႉပႅၼ်သုၼ်ႇလႆႈသုၼ်ႇပဵၼ် ၸၢဝ်းၶိူဝ်းၼႂ်းမိူင်းတႆး ၊ မိူင်းရၶႅင်ႇ ၊ မိူင်းၶၢင် ၸိူဝ်းၼႆႉ လႄႈ ၸင်ႇလႆႈဢဝ်တၢင်းၽိတ်း ပိၵ်ႉပႅတ်ႈပၢႆးမၢၵ်ႈမီး ၸွမ်ၸိၵ်းသိုၵ်း မိၼ်းဢွင်ႇလႅင်ႇ ဢိၵ်ႇတင်း ၽူႈဢွၼ်ႁူဝ်ၸၼ်ႉသုင် ၼႂ်းတပ်ႉသိုၵ်းမၢၼ်ႈထႅင်ႈ 3 ၵေႃႉ ဝႃႈၼႆ။ ၶေႃႈမုၼ်း – RFAတႆးလွတ်ႈလႅဝ်း

['ၵၢၼ်မိူင်း', 'ၶၢဝ်ႇ', 'သုၼ်ႇလႆႈသုၼ်ပဵၼ်ၵူၼ်း']

2019-12-13T13:41:59

https://taifreedom.com/%e1%80%99%e1%80%bd%e1%81%b5%e1%80%ba%e1%82%87%e1%81%b5%e1%82%82%e1%81%bc%e1%80%ba%e1%80%b8%e1%80%a2%e1%81%bc%e1%80%ba%e1%80%95%e1%82%83%e1%80%b8%e1%81%b5%e1%80%bd%e1%80%84%e1%80%ba%e1%82%89-%e1%80%9a/

မွၵ်ႇၵႂၼ်းဢၼ်ပႃးၵွင်ႉ ယင်းတိုၵ်ႉသုမ်ႇဝႆႉ ၸႄႈဝဵင်းၼယူးတေႇလီယူႇ

မွၵ်ႇၵႂၼ်းဢၼ်ပႃးၵွင်ႉ ဢၼ်ၸၢင်ႈတုမ်ႉတိူဝ်ႉတေႃႇပၢႆးယူႇလီႁၢဝ်ႈႁႅင်းၼၼ်ႉ သုမ်ႇဝႆႉဝဵင်းလူင်မိူင်းဢိၼ်းတီးယႃး ဝဵင်းၼယူးတေႇလီႇ မီးသွင်ဝၼ်းယဝ်ႉ ဝႃႈၼႆ။ ယွၼ်ႉပိူဝ်ႈႁႅင်းမႆႈၵိုင်ႉၵၢင်ႉလူတ်းယွမ်းႁႅင်းလႄႈ ႁႅင်းလူမ်းၽတ်ႉၶဝ်ႈၼႂ်းမိူင်းၵေႃႈ ၵိုင်ႉၵၢင်ႉလူတ်းယွမ်းၸွမ်းသေယဝ်ႉ ႁဵတ်းႁႂ်ႈမီးမွၵ်ႇၵႂၼ်းပႃးၵွင်ႉ ဢၼ်ၸၢင်ႈတုမ်ႉတိူဝ်ႉတေႃႇ ပၢႆးယူႇလီႁၢဝ်ႈႁႅင်းၼၼ်ႉ သုင်ၶိုၼ်ႈသေဢမ်ႇၵႃး ယွၼ်ႉမွၵ်ႇၵႂၢၼ်း ၼမ်ႁႅင်းလႄႈ ၸိူဝ်းႁိမ်းႁွမ်းဢမ်ႇမုင်ႈႁၼ်ၵႆလႆႈသေဢိတ်းၼႆယဝ်ႉ။ ၸွမ်းၼင်ႇ ဢၼ်လႆႈတႅၵ်ႈတူၺ်း ႁႅင်းၵွင်ႉဢၼ်ပႃးၼႂ်းမွၵ်ႇၵႂၼ်း မိူဝ်ႈဝႃးဝၼ်းထီႉ 12 December 2019 ၼႆႉတႄႉ ၼႄဝႆႉဝႃႈ Hazardous ၶိုၼ်ႈထိုင် 400 တေႃႇ 500 လႄႈ လႆႈဝႃႈ မီးၵွင်ႉႁႅင်း ၸၢင်ႈပဵၼ်ၽေး တုမ်ႉတိူဝ်ႉတေႃႇပၢႆးယူႇလီၵူၼ်းမိူင်းႁၢဝ်ႉႁႅင်းၼႆယဝ်ႉ။ လိူဝ်သေၼၼ်ႉဢမ်ႇၵႃး ၽုၼ်ႇဢၼ်ပႃးၼႂ်းလူမ်းဢမ်ႇမူတ်းသႂ်ၼၼ်ႉ ၸၢင်ႈၶဝ်ႈၵႂႃႇၸွမ်းလူမ်း ထူၺ်ႈၸႂ်ႁဝ်းသေ ၶဝ်ႈထိုင်လႆႈၼႂ်းသဵၼ်ႈလိူတ်ႈၸိူဝ်းၼႆႉၵွၼ်ႇၼႆ လႆႈႁၼ်ၼႂ်းသိုဝ်ႇၶၢဝ်ႇၼွၵ်ႈမိူင်း Reuters ဢွၵ်ႇၶၢဝ်ႇဝႆႉၼင်ႇၼႆ။ ယွၼ်ႉပိူဝ်ႈ မွၵ်ႇၵႂၼ်းလႄႈလူမ်းဢမ်ႇမူတ်းသႂ်တီႈၸႄႈဝဵင်း ၼယူးတေႇလီႇတေႃႈလဵဝ်ၼႆႉ ၸၢင်ႈပဵၼ်တၢင်းပဵၼ် ၶႅၼ်ႇသႃႇပွတ်ႇၼႆ ၸုမ်းပၢႆးယူႇလီလုမ်ႈၾႃႉ WHO ပိုၼ်ၽၢဝ်ႇဝႆႉၼင်ႇၼႆ။ ပုၼ်ႈတႃႇတေ ထိင်းလႆႈမွၵ်ႇၵႂၼ်းဢၼ်ပႃးၵွင်ႉၼႂ်းၸႄႈဝဵင်းၼၼ်ႉ ၸဝ်ႈၼႃႈတီႈၸႄႈဝဵင်းၶဝ် လႆႈသင်ႇၵိုတ်းယင်ႉဝႆႉ ႁူင်းၵၢၼ်ၽဝ်ဢုတ်ႇလႄႈ ၵၢၼ်ၵေႃႇသၢင်ႈၼႂ်းဝဵင်းတင်းသဵင်ႈၼႆယဝ်ႉ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2019-12-13T12:03:37

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88-%e1%80%a2%e1%80%9d%e1%80%ba%e1%81%b5%e1%80%bd%e1%80%84%e1%80%ba%e1%82%88%e1%80%9a%e1%80%ad%e1%80%af/

သိုၵ်းမၢၼ်ႈ ဢဝ်ၵွင်ႈယိုဝ်းတိူဝ်ႉ ၼၢင်းယိင်းၵေႃႉၼိုင်ႈ လႄႈ ပေႃႉႁႅမ်ၽူႈၵွၼ်းဢိူင်ႇတၢႆထင်တီႈ

သိုၵ်းမၢၼ်ႈ ၶဝ်ႈၵႂႃႇတီႈၼႂ်းဝၢၼ်ႈသဵၵ်ႉတယ ဢိူင်ႇၽူင်ႇတႃႇဝ ၸႄႈဝဵင်းမိၼ်းပျႃး မိူင်းရၶႅင်ႇသေ ပေႃႉႁႅမ် ၽူႈၵွၼ်းဢိူင်ႇတၢႆထင်တီႈ လႄႈ တီႈၺွပ်းပႃးၵူၼ်းမိူင်း ၼႂ်းပိုၼ်ႉတီႈၵႂႃႇ 9 ၵေႃႉ ၼႆယဝ်ႉ။ မိူဝ်ႈဝၼ်းထီႉ 11 December 2019 ယၢမ်းၵၢင်ၶိုၼ်း 23:00 မူင်း ၽွင်း ဢူးၺၢၼ်ႇတဵင်း ဢႃႇယု 42 ပီႊ ၽူႈၵွၼ်းဢိူင်ႇၽူင်ႇတႃႇဝ လႄႈ လုၵ်ႈဝၢၼ်ႈ ၵမ်ႈၽွင်ႈ ဢွမ်ႇၾႆးတီႈၼႂ်းဝၢင်းႁိူၼ်း ဢူးၺၢၼ်ႇတဵင်း ယူႇၼၼ်ႉ မီးသၢႆသိုၵ်းမၢၼ်ႈၸုမ်းၼိုင်ႈ ၶဝ်ႈၵႂႃႇသေ ဢဝ်ၵွင်ႈယိုဝ်းလွၵ်ႇငိူတ်ႈလႄႈ ပေႃႉထုပ်ႉ ၽူႈၵွၼ်းဢိူင်ႇ တၢႆထင်ႈတီႈ ဝႃႈၼႆ။ ၵဵဝ်ႇလူၺ်ႈလွင်ႈၼႆႉသေ ၵူၼ်းၼႂ်းပိုၼ်ႉတီႈၵေႃႉၼိုင်ႈ လၢတ်ႈဝႃႈ “ၼႂ်းပိုၼ်ႉတီႈၼႆႉ မီးပၢင်တိုၵ်း ႁၢဝ်ႈႁႅင်းဝႆႉလႄႈ သင်ႇၶၸဝ်ႈ တင်း ၵူၼ်းဝၢၼ်ႈၵမ်ႈၽွင်ႈ ဢမ်ႇႁတ်းၼွၼ်းတီႈ ႁိူၼ်း/ၵျွင်း သေ ၵႂႃႇၸူႉတုမ်/ၼွၼ်း တီႈႁိူၼ်း ၽူႈၵွၼ်းဢိူင်ႇ ၊ ၵူၼ်းဝၢၼ်ႈၵမ်ႈၽွင်ႈၵေႃႈ ႁဵတ်းဝေႇယႃႇဝိၵ်ႉၸႃႉယူႇ ၸိူဝ်းႁဝ်းသမ်ႉ ၼင်ႈဢွမ်ႇၾႆး တီႈၼႂ်းဝၢင်းႁိူၼ်း ၊ ၽွင်းၼၼ်ႉ မီးသၢႆသိုၵ်းမၢၼ်ႈၸုမ်းၼိုင်ႈ ၶဝ်ႈမႃးသေ လၢတ်ႈဝႃႈ ဢၢႆႈၸိူဝ်းၼႆႉ ယႃႇပေလႅၼ်ႈပၢႆႈသေၵေႃႉ ၽႂ်လႅၼ်ႈတေယိုဝ်းတၢႆ ဝႃႈၼႆသေ ယိုဝ်းၵွင်ႈၶိုၼ်ႈၾႃႉၵႂႃႇ ၊ ၵမ်ႉၼၼ်ႉ ၶိုၼ်းဢဝ်ၵွင်ႈငႃၸိူဝ်းႁဝ်း ၊ ၵူၼ်းဝၢၼ်ႈၵမ်ႈၽွင်ႈတႄႉ တၼ်းပၢႆႈလွတ်ႈယူႇ ၊ ၽူႈၵွၼ်းဢိူင်ႇတႄႉ ၺႃးသိုၵ်းမၢၼ်ႈ ပေႃႉတၢႆ လႄႈ တီႉၺွပ်းပႃးၵူၼ်းဝၢၼ်ႈၵႂႃႇ 9 ၵေႃႉ ၊ သိုၵ်းမၢၼ်ႈၸုမ်းၼႆႉ တေပဵၼ်တပ်ႉ 380 ငဝ်ႈတပ်ႉပၵ်းဝႆႉတီႈ ဝဵင်းမိၼ်းပျႃး” ၼႆယဝ်ႉ။ ၽွင်းသိုၵ်းမၢၼ်ႈ တေၶဝ်ႈဝၢၼ်ႈၵႂႃႇၼၼ်ႉ သိုၵ်းမၢၼ်ႈ လႆႈမီးလွင်ႈယိုဝ်းၵွင်ႈၶဝ်ႈဝၢၼ်ႈဢွၼ်တၢင်းသေ ၸင်ႇၶဝ်ႈၵႂႃႇလႄႈ ႁဵတ်းႁႂ်ႈမၢၵ်ႇၵွင်ႈ ၵႂႃႇတိူဝ်ႉၸပ်းၺႃး တေႃႇၽိဝ်ႇၽိဝ်ႇ (ၵေႃႉပဵၼ်မႄႈလုၵ်ႈဢွၼ်ႇ) တၢႆထင်တီႈၼႂ်းႁိူၼ်း ၼႆယဝ်ႉ။ ၵူဝ်ႇဢွင်ႇပႃႉတဵင်း ၵေႃႉပဵၼ်ၼွင်ႉၸၢႆး ၽူႈၵွၼ်းဢိူင်ႇ လၢတ်ႈဝႃႈ “ပီႈဢၢႆႈၶႃႈႁဝ်းတၢႆၼၼ်ႉ ဢမ်ႇလႆႈမီးႁွႆးမၢၵ်ႇၵွင်ႈသင် မၼ်းလႆႈထုၵ်ႇဢဝ်ၵွင်ႇပေႃႉထုပ်ႉသေ တၢႆၵႂႃႇၵူၺ်း ၊ မိူဝ်ႈၼႆႉဝၼ်းထီႉ 12 ၶႃႈႁဝ်းတင်းပေႃႈ ဢိၵ်ႇတင်း ပေႃႈ ၼၢင်းတေႃႇၽိဝ်ႇၽိဝ်ႇ လႆႈဢဝ်လွင်ႈတၢင်းပိူင်ပဵၼ် ၵႂႃႇတိူင်ႇဝႆႉတီႈ ႁူင်းပလိၵ်ႈမၢၼ်ႈယူႇ” ဝႃႈၼႆ။ မိူဝ်ႈဝၼ်းထီႉ 11 ယၢမ်းၵၢင်ၼႂ်ၵူၺ်းၼင်ႇၵဝ်ႇ သိုၵ်းမၢၼ်ႈ လႄႈ သိုၵ်းရၶႅင်ႇ AA ပဵၼ်ပၢင်တိုၵ်းၵၼ် တီႈႁိမ်းဝၢၼ်ႈ ၵလႃးမတွင်ႇ ၸႄႈဝဵင်းမိၼ်းပျႃး သေ မၢၵ်ႇလူင်တူၵ်းၶဝ်ႈၼႂ်းဝၢၼ်ႈ လႄႈ ၸၢၵ်ႇမၢၵ်ႇတႅၵ်ႇတိူဝ်ႉၸပ်းၺႃး ၵူၼ်းဝၢၼ်ႈၵလႃးမတွင်ႇ 10 ၵေႃႉ ၼႆ လႆႈႁၼ်ၼႂ်းၶၢဝ်ႇပိုၼ်ႉတီႈ RFA ဢွၵ်ႇဝႆႉၼင်ႇၼႆ။ တႆးလွတ်ႈလႅဝ်း

['သုၼ်ႇလႆႈသုၼ်ပဵၼ်ၵူၼ်း', 'ၶၢဝ်ႇ']

2019-12-13T10:26:57

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88-%e1%80%95%e1%80%ad%e1%80%af%e1%80%90%e1%80%ba%e1%82%87%e1%80%a2%e1%80%99%e1%80%b0%e1%82%89%e1%80%a2/

သိုၵ်းမၢၼ်ႈ ပိုတ်ႇဢမူႉဢဝ်တၢင်းၽိတ်း ၸဝ်ႈႁႆႈၸဝ်ႈၼႃး 27 ၵေႃႉ

သိုၵ်းမၢၼ်ႈပိုတ်ႇဢမူႉဢဝ်တၢင်းၽိတ်း ၸဝ်ႈႁႆႈၸဝ်ႈၼႃး 27 ၵေႃႉဢၼ်ယူႇၼႂ်းၸႄႈမိူင်းယၢင်းလႅင် လူၺ်ႈဢဝ်ဢမူႉတၢင်းၽိတ်း ပူၼ်ႉပႅၼ်ၽုၵ်ႇသွမ်ႈတီႈလိၼ် တပ်ႉမၢၼ်ႈၼႆယဝ်ႉ။ ၵဵဝ်ႇလူၺ်ႈလွင်ႈၼႆႉသေ ၶူးတူးရႄႇ ႁူဝ်ပဝ်ႈ ၸုမ်းၸဝ်ႈႁႆႈၸဝ်ႈၼႃးမိူင်းယၢင်းလႅင် (KSFU) လၢတ်ႈတီႈသိုဝ်ႇၶၢဝ်ႇ မိူဝ်ႈဝၼ်းထီႉ 10 December 2019 ၼႆႉဝႃႈ − တီႈလိၼ်ၸိူဝ်းၼႆႉ ယူႇတီႈၵူၼ်းမိူင်းၶဝ် လႆႈၽုၵ်ႇသွမ်ႈမႃး ၸဵမ်မိူဝ်ႈ 50 ပီႊပူၼ်ႉမႃးၼႆႉယဝ်ႉသေ ၸဝ်ႈႁႆႈၸဝ်ႈၼႃးၶဝ်ၵူႈၵေႃႉၵေႃႈ မီးဝႆႉ ဝႂ်တီႈလိၼ် ဢၼ်ပဵၼ် ပူင်ႇၸၢမ်ႇ (7) ၼၼ်ႉဝႆႉယဝ်ႉ ဝႃႈၼႆ။ တီႈလိၼ်ၸိူဝ်းၼႆႉၵေႃႈ ယူႇတီႈတပ်ႉသိုၵ်းမၢၼ်ႈ သိမ်းဢဝ်ၸဵမ်မိူဝ်ႈပီႊ 1990 ပူၼ်ႉမႃးၼႆႉယဝ်ႉ ၊ ၵူၺ်းၵႃႈသိုၵ်းမၢၼ်ႈၶဝ် ဢမ်ႇမႃးတူၺ်းလုမ်းလႃးသင် ၊ ထိုင်မႃးလိူၼ်မေႇ ပူၼ်ႉမႃးၼႆႉၵေႃႈ တပ်ႉၶိူင်ႈလူင်လႄႈ တပ်ႉပႆလိၼ်သိုၵ်းမၢၼ်ႈ ၸင်ႇၵွႆႈမီးလွင်ႈတူင်ႉၼိုင် မႃးႁဵတ်းႁူဝ်ႉၸွမ်းတီႈလိၼ်ၸိူဝ်းၼၼ်ႉ ၼႆယဝ်ႉ။ ၸဝ်ႈႁႆႈၸဝ်ႈၼႃး 27 ၵေႃႉၼႆႉ ယူႇၼႂ်းၸႄႈဝဵင်း 2 ၸႄႈဝဵင်း ၼႂ်းမိူင်းယၢင်းလႅင်သေ ယူႇတီႈတပ်ႉသိုၵ်းမၢၼ်ႈ ပိုတ်ႇဢမူႉဢဝ်တၢင်းၽိတ်း လွင်ႈႁဵတ်းႁၢႆႉပူၼ်ႉပႅၼ်တီႈလိၼ် ဢၼ်ပဵၼ်မၢႆမီႈ မတ်ႉတႃ 337 လႄႈ 427 တီႈလုမ်းတြႃးသေဢမ်ႇၵႃး ပၢႆဢဝ်လွင်ႈတၢင်းၽိတ်း မၢႆမီႈ ၵႅတ်ႇၶႄႁႄႉၵင်ႈၶူဝ်းၶွင်ဝၢၼ်ႈမိူင်း လွင်ႈဢၼ် ၵူၼ်းမိူင်းယႃႉလူႉလႅဝ်ႁူဝ်ႉ ဢၼ်သိုၵ်းမၢၼ်ႈ ၵႂႃႇပၵ်းဝႆႉၼၼ်ႉၼႆထႅင်ႈလူးၵွၼ်ႇဝႃႈၼႆ။ မတ်ႉတႃၸိူဝ်းၼႆႉ ပၼ်တၢမ်ႇတၢင်းၽိတ်းလႆႈ တၢမ်ႇၶွၵ်ႈ 3 လိူၼ်ထိုင် 7 ပီႊၼႆယဝ်ႉ ၊ မိူၼ်ၸိူင်ႉၼင်ႇ မတ်ႉတႃၸိူဝ်းၼႆႉသေ တီႈၼႂ်းမိူင်းယၢင်းလႅင်ၼႆႉ ၽူႈမီးၸၼ်ႉၼႂ်းတပ်ႉသိုၵ်းမၢၼ်ႈၶဝ် ၵႆႉဢဝ် တၢင်းၽိတ်း ၸဝ်ႈႁႆႈၸဝ်ႈၼႃးၶဝ်ၼႆႉ ယၢမ်ႈမီးမႃးၼမ်ၼႃယဝ်ႉဝႃႈၼႆ။ ၼႂ်းၸဝ်ႈႁႆႈၸဝ်ႈၼႃး 27 ၵေႃႉၼႆႉၵေႃႈ ၸဝ်ႈႁႆႈၸဝ်ႈၼႃး 12 ၵေႃႉ ထုၵ်ႇတီႉၺွပ်းၵုမ်းၶင်ဝႆႉသေယဝ်ႉ ၸဝ်ႈႁႆႈၸဝ်ႈၼႃး 15 ၵေႃႉ (ပႃးၼၢင်းယိင်း 4 ၵေႃႉ) တႄႉ လႆႈဢႃႇမၶၢမ်ႇဝႆႉၼႆယဝ်ႉ။ ၵဵဝ်ႇလူၺ်ႈလွင်ႈၼႆႉသေ ၽူႈၶဝ်ႈၸုမ်းတူင်ႇဝူင်းၵူၼ်းၵေႃႉၼိုင်ႈၵေႃႈ ထတ်းသၢင်လၢတ်ႈဝႃႈ − ဢၼ်တပ်ႉသိုၵ်းမၢၼ်ႈ ၶဝ် တဵၵ်းတဵင်သိမ်းဢဝ် တီႈလိၼ်ၵူၼ်းမိူင်းၶဝ်ၼႆႉၵေႃႈ ပဵၼ်လွင်ႈပူၼ်ႉပႅၼ်တီႈလိၼ်မိူၼ်ၵၼ်ၵူၺ်း ၊ လွင်ႈၼႆႉၵေႃႈ ယူႇတီႈလူင်ပွင်ၸိုင်ႈ ဢမ်ႇထုၵ်ႇလီဝႆႉ ဢုပဵၵ်ႉၶႃႇသေဢိတ်း ၊ ထုၵ်ႇလီဢဝ်ပုၼ်ႈၽွၼ်းၵႄႈၶႆပၼ်ဢမူႉ လွင်ႈဢၼ်ၵဵဝ်ႇတင်း တပ်ႉသိုၵ်းမၢၼ်ႈယူႇလႄႈ ထုၵ်ႇလီတူၺ်းပႃး လွင်ႈလူႉသုမ်းၸဝ်ႈႁႆႈၸဝ်ႈၼႃးၶဝ်ၽွင်ႈ ၊ ယွၼ်ႉပိူဝ်ႈဝႃႈ ယူႇတီႈလုမ်းတႅပ်းတတ်းတြႃး မိူင်းယၢင်းလႅင်ၼႆႉ ဢမ်ႇမီးလွင်ႈၽဵင်ႇပဵင်းၵဵဝ်ႇၵပ်း ဢမူႉ တီႈလိၼ်ၸိူဝ်းၼႆႉ ၼႆယဝ်ႉ။ တႄႇၸဵမ်မိူဝ်ႈလိူၼ် ၵျူႇလၢႆႇ 2019 ၼႆႉမႃးသေ သိုၵ်းမၢၼ်ႈမီးလွင်ႈဢဝ်တၢင်းၽိတ်းၼိူဝ် ၸဝ်ႈႁႆႈၸဝ်ႈၼႃး 27 ၵေႃႉၼႆႉ 50 ပွၵ်ႈယဝ်ႉသေ ၵဵဝ်ႇလူၺ်ႈလွင်ႈဢၼ်ၼႆႉသေယဝ်ႉ ၽၢႆႇတင်းတပ်ႉသိုၵ်းမၢၼ်ႈတႄႉ ဢမ်ႇမီးလွင်ႈ တွပ်ႇလၢတ်ႈသပ်းလႅင်းၼႄသင်ဝႃႈၼႆ။ ၶေႃႈမုၼ်း − Irrawaddy English Editionတႆးလွတ်ႈလႅဝ်း

['သုၼ်ႇလႆႈသုၼ်ပဵၼ်ၵူၼ်း', 'ၶၢဝ်ႇ']

2019-12-12T16:03:48

https://taifreedom.com/%e1%80%90%e1%80%b1%e1%82%83%e1%82%87%e1%80%a2%e1%80%bd%e1%80%84%e1%80%ba%e1%82%87%e1%80%9e%e1%81%a2%e1%81%bc%e1%80%ba%e1%80%b8%e1%80%9e%e1%80%af%e1%81%b5%e1%80%bb%e1%80%ae%e1%82%87-%e1%80%90%e1%80%af/

တေႃႇဢွင်ႇသၢၼ်းသုၵျီႇ တုမ်ႉတွပ်ႇမိူင်းၵမ်ႇပီႇယႃႇ တီႈလုမ်းတႅပ်းတတ်းတြႃး ICJ

မိူဝ်ႈဝႃး ဝၼ်းထီႉ 11 December 2019 တူဝ်တႅၼ်းၸုမ်းၽၢႆႇမၢႆမီႈ ဢၼ်တေႃႇဢွင်ႇသၢၼ်းသုၵျီႇဢွၼ်ႁူဝ် တုမ်ႉတွပ်ႇၶိုၼ်းမိူင်းၵမ်ႇပီႇယႃႇ တီႈလုမ်းတႅပ်းတတ်းတြႃး ICJ ဢၼ်မီးတီႈဝဵင်းတီႁိတ်ႉ ၸိုင်ႈမိူင်းၼႄႇတႃႇလၼ်ႇဝႃႈ မိူင်းမၢၼ်ႈဢမ်ႇမီးလွင်ႈပူၼ်ႉပႅၼ် ၶႃႈႁႅမ်ၽဵဝ်ႈမူၺ်ႉၶိူဝ်းၵူၼ်း ၸိူင်ႉၼင်ႇမိူင်းၵမ်ႇပီႇယႃႇ ပိုတ်ႇလွင်ႈဢဝ်တၢင်းၽိတ်းၼၼ်ႉ ဝႃႈၼႆ။ ၵဵဝ်ႇလူၺ်ႈလွင်ႈၼႆႉသေ တေႃႇဢွင်ႇသၢၼ်းသုၵျီႇ ၽူႈၵိူဝ်းၵုမ်ၸိုင်ႈမိူင်း တုမ်ႉတွပ်ႇမိူင်းၵမ်ႇပီႇယႃႇဝႃႈ လွင်ႈဢၼ်မိူင်းၵမ်ႇပီႇယႃႇ ၵၢဝ်ႇၼႄးမိူင်းမၢၼ်ႈ ပူၼ်ႉပႅၼ်လိၵ်ႈႁူမ်ႈမၢႆၶေႃႈလႆႈၸႂ် ၵဵဝ်ႇလူၺ်ႈၵၢၼ်ၵႅတ်ႇၶႄႁႄႉၵင်ႈ လွင်ႈၶႃႈႁႅမ်ၽဵဝ်ႈမူၺ်ႉၶိူဝ်းၵူၼ်းၼၼ်ႉလႄႈ တင်းလွင်ႈတၢင်းဢၼ်ပဵၼ်ယူႇ တီႈမိူင်းရၶႅင်ႇ ဢမ်ႇမီးလွင်ႈငၢမ်ႇၵၼ်သေဢိတ်း ဝႃႈၼႆ။ မိူင်းရၶႅင်ႇ ဢၼ်ၵူၼ်းၶိူဝ်းရူဝ်ႇႁိၼ်ႇၵျႃႇယူႇသဝ်းၼႆႉ ပဵၼ်ပိုၼ်ႉတီႈ မီးလွင်ႈပၼ်ႁႃမႃး ပီယၢဝ်းၶၢဝ်းႁိုင်ယဝ်ႉ ၶေႃႈမုၼ်း ဢိၵ်ႇတင်း လွင်ႈတၢင်းဢၼ်ပဵၼ်ယူႇ တီႈမိူင်းရၶႅင်ႇလႄႈ တင်းဢၼ်မိူင်းၵမ်ႇပီႇယႃႇ ပိုတ်ႇလွင်ႈဢဝ်တၢင်းၽိတ်းၵၢဝ်ႇၼႄးၼႆႉ ဢမ်ႇတဵမ်ထူၼ်ႈသေဢမ်ႇၵႃး ဢမ်ႇငၢမ်ႇၵၼ်သေဢိတ်း ၼႆယဝ်ႉ။ မိူဝ်ႈၽွင်းႁဵတ်းသၢင်ႈ ၽဵဝ်ႈလၢင်ႉၼႃႈလိၼ် တီႈမိူင်းရၶႅင်ႇၼၼ်ႉ ႁဝ်းၶႃႈဢမ်ႇလၢတ်ႈလႆႈဝႃႈ တပ်ႉသိုၵ်းမၢၼ်ႈ ဢမ်ႇမီးလွင်ႈၸႂ်ႉဢဵၼ်ႁႅင်းသိုၵ်းတင်းၼမ်သေ ၽဵဝ်ႈလၢင်ႉၼႆသေတႃႉ ႁႂ်ႈပေႃးမီးၵၢင်ၸႂ် ထိုင်ၸၼ်ႉၶႃႈႁႅမ်ၽဵဝ်ႈမူၺ်ႉၶိူဝ်းၵူၼ်းတႄႉ တိုၼ်းဝႃႈဢမ်ႇမီး ဝႃႈၼႆ။ သင်ၸိူဝ်ႉဝႃႈ ၽၢႆႇတပ်ႉသိုၵ်းမၢၼ်ႈ မီးလွင်ႈပူၼ်ႉပႅၼ်ၼိူဝ် ၵူၼ်းမိူင်းပေႃးၼႆ ႁဝ်းၶႃႈတေဢဝ်တၢင်းၽိတ်း ၸွမ်းၼင်ႇမၢႆမီႈၵႂႃႇ ဝႃႈၼႆ ၊ မိူၼ်ၼင်ႇလွင်ႈၵူၼ်းဝၢၼ်ႈဢိၼ်းတိၼ်ႇ ၼႂ်းမိူင်းရၶႅင်ႇ မိူဝ်ႈပႆႇႁိုင်ၼၼ်ႉလႄႈသင် ၊ လွင်ႈတပ်ႉသိုၵ်းမၢၼ်ႈ ပူၼ်ႉပႅၼ်ၵူၼ်းဝၢၼ်ႈမၢၼ်ႈသီ ၸိုင်ႈတႆးပွတ်းႁွင်ႇၼၼ်ႉလႄႈသင် ႁဝ်းၶႃႈပၼ်တၢမ်ႇတၢင်းၽိတ်း ၸွမ်းၼင်ႇမၢႆမီႈယူႇ ၊ ယၢမ်းၽွင်းတေႃႈလဵဝ်ၵေႃႈ ႁဝ်းၶႃႈၽွတ်ႈၸုမ်းတႅပ်းတတ်းတြႃးသေ ၵူတ်ႇထတ်းၵူၼ်းပူၼ်ႉပႅၼ်ယူႇ ဝႃႈၼႆ။ ယူႇတီႈလူင်ပွင်ၸိုင်ႈမိူင်းမၢၼ်ႈၵေႃႈ ၼင်ႇႁိုဝ်ပေႃးတေၶိုၼ်းႁွင်ႉလႆႈ ၵူၼ်းပၢႆႈၽေး ဢၼ်ၽႅဝ်ဝႆႉတီႈ မိူင်းပင်းၵလႃးတိတ်ႉ ဢိၵ်ႇတင်း ၵူၼ်းၶိူဝ်းဢၼ်မီးၼႂ်းမိူင်းရၶႅင်ႇတင်းသဵင်ႈ ပေႃးတေလႆႈငဝ်ႈၶၢမ်ႇပိုၼ်ႉသုၼ်ႇလႆႈသုၼ်ႇပဵၼ်ၼၼ်ႉ တိုၵ်ႉၶတ်းၸႂ် ႁဵတ်းသၢင်ႈယူႇ ဝႃႈၼႆ။ ၼွၵ်ႈလိူဝ်သေၼၼ်ႉ ပေႃးလုမ်းတႅပ်းတတ်းတြႃး ICJ ၶဝ်ႈၵႄႈၶၢႆႁဵတ်းသၢင်ႈၸွမ်းၼႆ ပၼ်ႁႃဢၼ်ပဵၼ်ယူႇၼႂ်းမိူင်းမၢၼ်ႈၵေႃႈ ယိုင်ႈၶႅၼ်းတေ ႁုၵ်ႉႁၢႆႉၵႂႃႇလိူဝ်ၵဝ်ႇလႄႈ လွင်ႈမိူင်းၵမ်ႇပီႇယႃႇ ပိုတ်ႇလွင်ႈဢဝ်တၢင်းၽိတ်း ၵၢဝ်ႇၼႄးမိူင်းမၢၼ်ႈၼႆႉ ယႃႇႁႂ်ႈလုမ်းတႅပ်းတတ်းတြႃး ICJ ၶဝ်ႈတႅပ်းတတ်းပၼ် ဝႃႈၼႆ။ ဝၢႆးသေ တေႃႇဢွင်ႇသၢၼ်းသုၵျီႇ တၢင်ႇထိုင်ယဝ်ႉ တွၵ်ႇတိူဝ်ႇသျဵၵ်ႉ ၽူႈတၢင်ၼႃႈ ဢၼ်ႁဵတ်းသၢင်ႈၵႄႈၶၢႆပၼ် ၽၢႆႇမိူင်းမၢၼ်ႈတၢင်ႇထိုင်ဝႃႈ ၸိူင်ႉၼင်ႇမိူင်းၵမ်ႇပီႇယႃႇ ၵၢဝ်ႇၼႄးၼၼ်ႉ မိူင်းမၢၼ်ႈဢမ်ႇမီးလွင်ႈပူၼ်ႉပႅၼ် ၶႃႈႁႅမ်ၽဵဝ်ႈမူၺ်ႉၶိူဝ်းၵူၼ်းၼႆ ၶိုၼ်းၼိူင်းၵၼ်တင်း လွင်ႈဢၼ်မိူင်းၵမ်ႇပီႇယႃႇ တၢင်ႇထိုင်ၸိူဝ်းၼၼ်ႉသေ တုမ်ႉတွပ်ႇၵႂႃႇ ၼႆယဝ်ႉ။ မိူဝ်ႈဝၼ်းထီႉ 10 December 2019 ယၢမ်းၵၢင်ၼႂ် 10 : 00 မူင်း လုမ်းတႅပ်းတတ်းတြႃး ICJ တႄႇထွမ်ႇငိၼ်းၶေႃႈတၢင်ႇထိုင် မိူင်းၵမ်ႇပီႇယႃႇသေ ၽူႈလူင်ႉလႅၼ်ႇၽၢႆႇမၢႆမီႈ မိူင်းၵမ်ႇပီႇယႃႇ လၢႆလၢႆၵေႃႉ ဢဝ်လွင်ႈတၢင်းၽိတ်းမိူင်းမၢၼ်ႈ ပႃးၸဵမ်ၶႅပ်းႁၢင်ႈ ၽႅၼ်ႇထီႉသၢၵ်ႈသေႇလၵ်းထၢၼ်သေ တၢင်ႇထိုင် လုမ်းတႅပ်းတတ်း တြႃး ICJ ၵႂႃႇ ၼႆယဝ်ႉ။ ၶေႃႈမုၼ်း – RFAတႆးလွတ်ႈလႅဝ်း

['သုၼ်ႇလႆႈသုၼ်ပဵၼ်ၵူၼ်း', 'ၶၢဝ်ႇ', 'ၵၢၼ်မိူင်း']

2019-12-12T15:19:05

https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8-10-%e1%81%b5%e1%80%b1%e1%82%83%e1%82%89-%e1%80%99%e1%81%a2%e1%80%90%e1%80%ba%e1%82%87%e1%81%b8/

ၵူၼ်းမိူင်း 10 ၵေႃႉ မၢတ်ႇၸဵပ်း ယွၼ်ႉပၢင်တိုၵ်း သိုၵ်းမၢၼ်ႈ တင်း သိုၵ်းရၶႅင်ႇ AA လႄႈ ၵူၼ်းမိူင်း လႆႈပၢႆႈၽေးထႅင်ႈတင်းၼမ်

မိူဝ်ႈဝႃးဝၼ်းထီႉ 11 December 2019 ယၢမ်းၵၢင်ၼႂ်မွၵ်ႈ 05:00 မူင်း သိုၵ်းမၢၼ်ႈ တင်း သိုၵ်းရၶႅင်ႇ AA ပဵၼ်ပၢင်တိုၵ်းၵၼ် ၸွမ်းတီႈႁိမ်းဝၢၼ်ႈ ၵလႃးမတွင်ႇ ၸႄႈဝဵင်းမိၼ်းပျႃး မိူင်းရၶႅင်ႇသေ ၵူၼ်းမိူင်း ၼႂ်းပိုၼ်ႉတီႈ လႆႈတိူဝ်ႉၸပ်းၸၢၵ်ႇမၢၵ်ႇလူင်ၼႆ ယူႇယဝ်ႉ။ ၵူၼ်းၼႂ်းပိုၼ်ႉတီႈၵေႃႉၼိုင်ႈလၢတ်ႈဝႃႈ “မိူဝ်ႈယၢမ်းၵၢင်ၼႂ် 05:00 မူင်းပၢႆၼၼ်ႉ တီႈႁိမ်းဝၢၼ်ႈႁဝ်းၶႃႈ သိုၵ်းမၢၼ်ႈ လႄႈ သိုၵ်းရၶႅင်ႇ AA ပဵၼ်ပၢင်တိုၵ်းၵၼ်သေ မၢၵ်ႇလူင်ၵေႃႈ တူၵ်းၶဝ်ႈမႃးၼႂ်းဝၢၼ်ႈႁဝ်းၶႃႈ လႄႈ မီးၵူၼ်းဝၢၼ်ႈႁဝ်းၶႃႈမၢတ်ႇၸဵပ်း 10 ၵေႃႉ ၼႂ်းၼၼ်ႉ ဢၼ်မၢတ်ႇၸဵပ်း လီမႆႈၸႂ်မၼ်းမီး 3 ၵေႃႉ ၊ ၼႂ်းပၢင်တိုၵ်းၼၼ်ႉၵေႃႈ လႆႈႁၼ်ၽၢႆႇသိုၵ်းမၢၼ်ႈ ၸႂ်ႉတိုဝ်းၶိူင်ႈမိၼ်သေ တိုၵ်းၸွႆႈယူႇ” ဝႃႈၼႆ။ ၵူၼ်းဝၢၼ်ႈလၢမ်းၶၢတ်ႈဝႃႈ မၢၵ်ႇဢၼ်တူၵ်းသႂ်ႇ တီႈၼႂ်းဝၢၼ်ႈၵလႃးမတွင်ႇၼႆႉ တေပဵၼ်သိုၵ်းမၢၼ်ႈ ဢၼ်မီးတီႈတပ်ႉ ၼႂ်းဝဵင်းမိၼ်းပျႃးၼၼ်ႉ လၢမ်းလိမ်းယိုဝ်းၵႂႃႇ ဢွင်ႈတီႈပဵၼ်ပၢင်တိုၵ်းသေ သမ်ႉၵႂႃႇတူၵ်းသႂ်ႇ တီႈဝၢၼ်ႈၵလႃးမတွင်ႇ ၼႆယူႇယဝ်ႉ။ ၼႂ်းၵူၼ်းမိူင်း 10 ၵေႃႉ ဢၼ်တိူဝ်ႉၺႃးၸၢၵ်ႇမၢၵ်ႇၼၼ်ႉ ၵူၼ်းၼႂ်းပိုၼ်ႉတီႈ လႆႈဢဝ်သူင်ႇယူတ်းယႃတူဝ် တီႈႁူင်းယႃလူင်ပွင်ၸိုင်ႈ ဝဵင်းသိတ်ႉတူၺ်ႇ လႄႈ ဝဵင်းမိၼ်းပျႃး ၊ ယွၼ်ႉပၢင်တိုၵ်း သိုၵ်းမၢၼ်ႈ လႄႈ သိုၵ်းရၶႅင်ႇ AA မိူဝ်ႈဝႃးသေ ၵူၼ်းမိူင်းမွၵ်ႈ 1,000 ၵေႃႉ လႆႈပၢႆႈၽေးပၢင်တိုၵ်းၼႆ လႆႈႁၼ်ၶၢဝ်ႇပိုၼ်ႉတီႈ RFA ဢွၵ်ႇဝႆႉၼင်ႇၼႆ။ တႆးလွတ်ႈလႅဝ်း

['ၶၢဝ်ႇ', 'ၵၢၼ်သိုၵ်း']

2019-12-12T14:55:58

https://taifreedom.com/%e1%80%9c%e1%80%b0%e1%80%84%e1%80%ba%e1%80%95%e1%80%bd%e1%80%84%e1%80%ba%e1%81%b8%e1%80%ad%e1%80%af%e1%80%84%e1%80%ba%e1%82%88-%e1%80%95%e1%80%ad%e1%81%b5%e1%80%ba%e1%82%89%e1%80%a2%e1%80%ad%e1%80%af/

လူင်ပွင်ၸိုင်ႈ ပိၵ်ႉဢိုတ်းၶႂၢင်ႉဢႅဝ်ႇလႄႇ ၵူၼ်းၼွၵ်ႈမိူင်းၼႂ်းပိုၼ်ႉတီႈၵမ်ႈၽွင်ႈ ဢၼ်းမီးၼႂ်း တိူင်းလႄႈ ၸႄႈမိူင်း 5 တီႈ ၼႂ်းမိူင်းႁူမ်ႈတုမ်

ႁွင်ႈၵၼ် တီႈလိုဝ်ႈသဝ်းလႄႈ ၵၢၼ်ဢႅဝ်ႇလႄႇမိူင်းႁူမ်ႈတုမ် ပိုၼ်ၽၢဝ်ႇဝႆႉဝႃႈ ယွၼ်ႉဢမ်ႇမီးလွင်ႈႁူမ်ႇလူမ်ႈ ပဵင်းပေႃးၼႆသေ ပိၵ်ႉဢိုတ်းၶႂၢင်ႉ ၵူၼ်းၼွၵ်ႈမိူင်းၶဝ်ႈၵႂႃႇဢႅဝ်ႇလႄႈ ၼႂ်းပိုၼ်ႉတီႈၵမ်ႈၽွင်ႈ ဢၼ်မီးၼႂ်း တိူင်းတႃႇၵုင်ႈ ၊ မိူင်းရၶႅင်ႇ ၊ မိူင်းတႆး ၊ မိူင်းၶၢင်လႄႈ မိူင်းၶျၢင်း ၼႆယဝ်ႉ။ တီႈဢၼ်ပိၵ်ႉဢိုတ်းၶႂၢင်ႉဢႅဝ်ႇလႄႇၼၼ်ႉ ပဵၼ်ၼႂ်းပိုၼ်ႉတီႈ ၸႄႈဝဵင်းမိၼ်းပျႃး ၊ ၸႄႈဝဵင်းပူင်ႇၼႃးၵျုၼ်း ဢၼ်မီးၼႂ်း ၸႄႈမိူင်းရၶႅင်ႇ ၊ ၸႄႈဝဵင်းပလႅတ်ႉဝ ၸႄႈမိူင်းၶျၢင်း ၊ ၸႄႈဝဵင်းၵူဝ်ႇၵူဝ်းၵျုၼ်း တိူင်းတႃႈၵုင်ႈ ၊ မူႇဝၢၼ်ႈ 5 ဝၢၼ်ႈဢၼ်မီးၼႂ်းၸႄႈဝဵင်း ပူႇတႃႇဢူဝ်ႇ မိူင်းၶၢင် ၊ ၸႄႈဝဵင်း 9 ၸႄႈဝဵင်းဢၼ်မီးၼႂ်းၸိုင်ႈတႆးပွတ်းဢွၵ်ႇၶူင်း ၸဵမ်ၸိူဝ်းၼႆႉ ၼႆယဝ်ႉ။ ၵဵဝ်ႇလူၺ်ႈလွင်ႈၼႆႉသေ ၽူႈၸတ်းၵၢၼ် ႁွင်ႈၵၢၼ်ၽႄ တီႈလိုဝ်ႈသဝ်းလႄႈ ၵၢၼ်ဢႅဝ်ႇလႄႇမိူင်းႁူမ်ႈတုမ် လၢတ်ႈတီႈသိုဝ်ႇၶၢဝ်ႇ BBC ဝႆႉဝႃႈ − ယွၼ်ႉပိူဝ်ႈဢမ်ႇမီးလွင်ႈႁူမ်ႇလူမ်ႈလႄႈ ၸင်ႇလႆႈၵဵပ်းၶေႃႈမုၼ်းယဝ်ႉ ပိုၼ်ၽၢဝ်ႇထိုင် တီႈဢၼ်ၵူၼ်းၼွၵ်ႈမိူင်း ဢမ်ႇမီးၶႂၢင်ႉဢႅဝ်ႇလႄႇၼၼ်ႉ ၊ ၼင်ႇႁိုဝ် ၶွမ်ႇပၼီႇၵၢၼ်ဢႅဝ်ႇလႄႇ လႄႈ ၵူၼ်းမႃးဢႅဝ်ႇလႄႇၼႂ်းမိူင်းၶဝ် ပေႃးတေလႆႈႁူႉပႃးလႄႈ ၸင်ႇလႆႈၶိုၼ်းပိုၼ်ၽၢဝ်ႇပၼ်ၼႆ လၢတ်ႈၼင်ႇၼႆ။ မိူဝ်ႈပူၼ်ႉမႃးဝၼ်းထီႉ 6 November 2019 ၼႆႉၵူၼ်းၼွၵ်ႈမိူင်း ၸၢဝ်းၶိူဝ်းၵျႃႇမၢၼ်ႇၵေႃႉၼိုင်ႈ ယဵပ်ႇၺႃး မၢၵ်ႇယဵပ်ႇၼႂ်းၸႄႈဝဵင်းသီႇပေႃႉ ၸိုင်ႈတႆးပွတ်းႁွင်ႇသေ လႆႈလူႉတၢႆၵႂႃႇလႄႈ ဝၢႆးၼၼ်ႉ ၼႂ်းဝၼ်းထီႉ 6 December 2019 ၼႆႉ ၽၢႆႇတင်းႁွင်ႈၵၢၼ်တီႈလိုဝ်ႈသဝ်းလႄႈ ၵၢၼ်ဢႅဝ်ႇလႄႇ မိူင်းႁူမ်ႈတုမ် ၸင်ႇလႆႈပိုၼ်ၽၢဝ်ႇၶိုၼ်း ပိုၼ်ႉတီႈဢၼ်ၵူၼ်းၼွၵ်ႈမိူင်းၶဝ် ဢမ်ႇမီးၶႂၢင်ႉဢႅဝ်ႇလႄႇၼၼ်ႉ ၼႆယဝ်ႉ။ ၼႂ်းပိုၼ်ႉတီႈ ဢၼ်ပိၵ်ႉဢိုတ်းၸိူဝ်းၼၼ်ႉၵေႃႈ ပႃးၸဵမ်ၼႂ်းပိုၼ်ႉတီႈၼႂ်းမိူင်းရၶႅင်ႇ ဢၼ်တပ်ႉသိုၵ်းမၢၼ်ႈတင်း သိုၵ်းရၶႅင်ႇ (AA) ပၼ်ပၢင်တိုၵ်းၵၼ် တီႈၸႄႈဝဵင်းမျွၵ်ႉဢူး လႄႈ မိၼ်းပျႃး ဢၼ်ပဵၼ်ၸႄႈဝဵင်း မီးၵွင်းမူး ၊ ၽြႃးၵဝ်ႇၵႄႇ ၵိုၵ်းပိုၼ်းၼမ်လႄႈ ၵူၼ်းၼွၵ်ႈမိူင်းၶဝ် ၶဝ်ႈၵႂႃႇဢႅဝ်ႇလႄႇၼမ်ၼၼ်ႉသေ မိူဝ်ႈလဵဝ်တႄႉ လူင်ပွင်ၸိုင်ႈၶဝ် ပိၵ်ႉဢိုတ်းၶႂၢင်ႉဢႅဝ်ႇလႄႇ ၼႂ်းပိုၼ်ႉတီႈၸိူဝ်းၼၼ်ႉယဝ်ႉ ဝႃႈၼႆ။ ၼႂ်းၼၼ်ႉၵေႃႈ ပႃးၸမ်ပိုၼ်ႉတီႈ ၵူၼ်းၼွၵ်ႈမိူင်းၶဝ် ဢမ်ႇမီးၶႂၢင်ႉၵႂႃႇဢႅဝ်ႇလႄႇလႆႈလႃးလႃးလႄႈ မၢင်ပိုၼ်ႉတီႈတႄႉ ပေႃးယွၼ်းၶႂၢင်ႉတီႈၸဝ်ႈၼႃႈတီႈယဝ်ႉ ၸင်ႇၵႂႃႇဢႅဝ်ႇလႄႇလႆႈၵေႃႈမီး ၼႆယဝ်ႉ။ မိူၼ်ၼင်ႇ ၸႄႈဝဵင်းမိူင်းၵုတ်ႈၼႆ ယွၼ်ႉဢမ်ႇမီးလွင်ႈႁူမ်ႇလူမ်ႈပဵင်းပေႃးလႄႈ မိူဝ်ႈဢွၼ်တၢင်း ၵူၼ်းၼွၵ်ႈမိူင်းၶဝ် တိုၼ်းဢမ်ႇမီးၶႂၢင်ႉ ၵႂႃႇဢႅဝ်ႇလႄႇလႆႈၼႆသေတႃႉၵေႃႈ မိူဝ်ႈလဵဝ်တႄႉ သင်ၸိူဝ်ႉဝႃႈ ၵႂႃႇၸွမ်းၼင်ႇသဵၼ်ႈတၢင်း ဢၼ်လူင်ပွင်ၸိုင်ႈၶဝ် မၵ်းတမ်းဝႆႉပၼ် ၵႂႃႇၸွမ်းသဵၼ်ႈတၢင်း မတ်ႉတယႃႇၼႆၸိုင် ပၼ်ၶႂၢင်ႉၵႂႃႇဢႅဝ်ႇလႄႇယူႇ ၊ ၵူၺ်းၵႃႈသင်ၸိူဝ်ႉဝႃႈ ၸႂ်ႉသဵၼ်ႈတၢင်း တၢင်ႇဢၼ်တႄႉ ယွၼ်ႉပိူဝ်ႈၼႂ်းပိုၼ်ႉတီႈၸိူဝ်းၼၼ်ႉ မီးၸုမ်းယိပ်းၵွင်ႈၵၢင်ႇ ၼမ်လႄႈ ၽၢႆႇတၢင်းလူင်ပွင်ၸိုင်ႈ တေဢမ်ႇဢဝ်ပုၼ်ႈၽွၼ်းလွင်ႈႁူမ်ႇလူမ်ႈလႆႈ ၼႆယဝ်ႉ။ တီႈၼႂ်းမိူင်းတႆးၼႆႉ ဢၼ်လူင်ပွင်ၸိုင်ႈဢမ်ႇပၼ်ၵူၼ်းၼွၵ်ႈမိူင်း ၶဝ်ႈၵႂႃႇဢႅဝ်ႇလႄႇၼႆႉ မိူၼ်ၸိူင်ႉၼင်ႇ ၸႄႈဝဵင်းၼမ်ႉတူႈလႄႈ ၸႄႈဝဵင်းၼမ်ႉသၼ်ႇ ၸိုင်ႈတႆးပွတ်းႁွင်ႇၼႆ ၵူၼ်းၼွၵ်ႈမိူင်းၶဝ်မီးၶႂၢင်ႉဢႅဝ်ႇလႄႇလႆႈ ၼႂ်းဝဵင်းၵူၺ်းသေ ၼွၵ်ႈဝဵင်းတႄႉ တိုၼ်းဢမ်ႇမီးၶႂၢင်ႉဢႅဝ်ႇလႄႇလႆႈသေတီႈ ၼႆယဝ်ႉ။ မိူၼ်ၸိူင်ႉၼင်ႇ ၸိုင်ႈတႆးပွတ်းၸၢၼ်း ၼႂ်းပိုၼ်ႉတီႈ ၸႄႈဝဵင်းလၢင်းၶိူဝ်း ၊ ႁူဝ်မိူင်း ၊ မိူင်းၼၢႆး ၊ ၵဵင်းတွင်း ၊ ၵေးသီး ၊ မိူင်းၼွင် ၊ မိူင်းသူႈ လႄႈ မိူင်းၸၢင်ၸိူဝ်းၼႆႉသေ ၼႂ်းၸိုင်ႈတႆးပွတ်းဢွၵ်ႇၶူင်းသမ်ႉ ၵူၼ်းၼွၵ်ႈမိူင်း ဢမ်ႇမီးၶႂၢင်ႉဢႅဝ်ႇလႄႇ ၼႂ်းပိုၼ်ႉတီႈ သီလူး ၊ မိူင်းၽႅၼ် ၼႂ်းၸႄႈဝဵင်းမိူင်းယၢင်း ၊ ပိုၼ်ႉတီႈ ဝၢၼ်ႈႁူင်ႈ ၊ သီႁူၵ်ႉ ၊ မိူင်းယွၼ်း ဢၼ်မီးၼႂ်းၸႄႈဝဵင်း မိူင်းသၢတ်ႇ ၊ ၸႄႈဝဵင်းပုင်ႇပႃႇၶႅမ်၊ ႁူၺ်ႈဢေႃႈ ၊ မိူင်းၵျွတ်ႈ ၊ မိူင်းတေႃႉ ၊ မိူင်းထႃး ဢၼ်မီးၼႂ်းၸႄႈဝဵင်းမိူင်းတူၼ် လႄႈ ၸႄႈဝဵင်း မိူင်းယွင်းၸိူဝ်းၼႆႉ ၼႆယဝ်ႉ။ ၸွမ်းၼင်ႇလႆႈႁူႉၸွမ်းၶေႃႈမုၼ်း ႁွင်ႈၵၢၼ်တီႈလိုဝ်ႈသဝ်းလႄႈ ၵၢၼ်ဢႅဝ်ႇလႄႇမိူင်းႁူမ်ႈတုမ် ၵဵပ်းသဵၼ်ႈသၢႆမၢႆဝႆႉၼၼ်ႉ ၸမ်မိူဝ်ႈတႄႇႁူဝ်ပီႊ 2019 တေႃႇထိုင်လိူၼ် November ၼႂ်းၶၢဝ်းတၢင်း 11 လိူၼ်ၼႆႉ ၵူၼ်းၼွၵ်ႈမိူင်းၶဝ်ႈမႃးဢႅဝ်ႇလႄႇၼႂ်းမိူင်းႁူမ်ႈတုမ် မီးမွၵ်ႈ 4 လၢၼ်ႉပၢႆယဝ်ႉ ဝႃႈၼႆ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2019-12-12T13:17:13

https://taifreedom.com/%e1%81%b8%e1%80%9d%e1%80%ba%e1%82%88%e1%81%bc%e1%82%83%e1%82%88%e1%80%90%e1%80%ae%e1%82%88%e1%80%95%e1%80%9c%e1%80%ad%e1%81%b5%e1%80%ba%e1%82%88%e1%80%91%e1%82%86%e1%80%b8-%e1%80%90%e1%80%ad%e1%81%ba/

ၸဝ်ႈၼႃႈတီႈပလိၵ်ႈထႆး တိၺွပ်းလႆႈ ယႃႈမဝ်းၵမ် ၼပ်ႉလၢၼ်ႉမဵတ်ႉ

ၸဝ်ႈၼႃႈတီႈပလိၵ်ႈထႆး ၽၢႆႇၽဵဝ်ႈမူၺ်ႉ ယႃႈမဝ်းၵမ် ၵူတ်ႇထတ်းလႆႈယႃႈမ တင်းၼမ်လႄႈ တိၺွပ်းၵုမ်းၶင်လႆႈပႃး ၵူၼ်းၵႃႉၶၢႆ ယႃႈမဝ်းၵမ် ဢၼ်လုၵ်ႉတီႈ မိူင်းထႆးပွတ်းႁွင်ႇ တေတေႃႉ သူင်ႇၵႂႃႇၶၢႆ တီႈမိူင်းၵွၵ်ႇ။ မိူဝ်ႈဝၼ်းထီႉ 11 December 2019 ၸဝ်ႈၼႃႈတီႈပလိၵ်ႈ ၽၢႆႇၽဵဝ်ႈမူၺ်ႉ ယႃႈမဝ်းၵမ် ၵူတ်ႇထတ်းလူတ်ႉၵႃး တေႃႉတၢင်ႇၵူၼ်းလမ်းၼိုင်ႈသေ တိၺွပ်းလႆႈ ယႃႈမ တင်းၼမ် 1,200,000 မဵတ်ႉ ဢၼ်သႂ်ႇဝႆႉတႂ်ႈတွင်ႉလူတ်ႉ တီႈဝဵင်းပထုမ်းထႃးၼီး၊ ယူႇတီႈ ၵူၼ်းၵႃႉၶၢႆယႃႈမဝ်းၵမ်ၵေႃႈ ယွမ်းႁပ်ႉဝႃႈ လႆႈတေႃႉတၢင်ႇ ယႃႈမဝ်းၵမ် မိူင်းထႆးပွတ်းႁွင်ႇသေ တေသိုပ်ႇဢဝ်ၵႂႃႇၶၢႆ ၼႂ်းဝဵင်းလူင်မိူင်းၵွၵ်ႇ ဝႃႈၼႆ။ ဢိင်ႈလူၺ်ႈ လွင်ႈတိၺွပ်းလႆႈ ယႃႈမဝ်းၵမ် ပွၵ်ႈၵမ်းၼႆႉ ၸဝ်ႈၼႃႈတီႈပလိၵ်ႈ ၽၢႆႇၽဵဝ်ႈမူၺ်ႉ ယႃႈမဝ်းၵမ် ဢိၵ်ႇတင်း ၸဝ်ႈၼႃႈတီႈ ၽၢႆႇလူလွမ်တူၺ်းထိုင် သုၼ်ႇလႆႈသုၼ်ႇပဵၼ် ၼၢင်းယိင်း လႄႈ လုၵ်ႈဢွၼ်ႇ ႁူမ်ႈၵၼ်ဢွၵ်ႇမႃး သပ်းၸႅင်ႈၶၢဝ်ႇဝႃႈ ဝၢႆးသေ ၵူတ်ႇထတ်းတိၺွပ်းလႆႈ ယႃႈဢၢႆႉသ် 132 ၵီႇလူဝ်ႇၵရမ်ႇ မိူဝ်ႈၼႂ်းလိူၼ် October ပူၼ်ႉမႃးၼႆႉယဝ်ႉၼၼ်ႉ ၸဝ်ႈၼႃႈတီႈ ၶိုၼ်းသိုပ်ႇ ၸွပ်ႇထတ်းၸႅတ်ႈထၢမ် ၶၢဝ်းတၢင်းႁိုင်သေ လႆႈႁူႉဝႃႈ ၵူၼ်းၵႃႉၶၢႆယႃႈမဝ်းၵမ် မီးဝႆႉပဵၼ်ၸုမ်း ၽႄၼႃႈၵၢၼ်ၵၼ်ႁဵတ်းသေ လၵ်ႉတေႃႉတၢင်ႇ ယႃႈမဝ်းၵမ် မိူင်းထႆးပွတ်းႁွင်ႇ သူင်ႇၶဝ်ႈၵႂႃႇၶၢႆ ၼႂ်းမိူင်းၵွၵ်ႇ ဝဵင်းလူင်ၸိုင်ႈထႆးၼၼ်ႉ ဝႃႈၼႆ။ ၸဝ်ႈၼႃႈတီႈ ယင်းသိုပ်ႇလၢတ်ႈထႅင်ႈဝႃႈ ဢွင်ႈတီႈၵိုတ်းလိုဝ်ႈလူတ်ႉၵႃး ဝႆႉယႃႈမဝ်းၵမ်ၼႆႉ လႆႈပိုတ်ႇ လၢၼ်ႉၶၢႆၵုၼ်ႇပင်းၼႃႈသေ ၼင်ႇႁိုဝ် တေၽၢမ်းလႅၼ် ၸဝ်ႈၼႃႈတီႈလႆႈလႄႈ၊ ၸုမ်းၵူၼ်းၵႃႉၶၢႆ ယႃႈမဝ်းၵမ် တၼ်းလႅၼ်ႈပၢႆႈပူၼ်ႉၵႂႃႇ တႃႇသွင်ၵေႃႉ ဝႃႈၼႆ။ ၶေႃႈမုၼ်း – Thai PBSတႆးလွတ်ႈလႅဝ်း

['ယႃႈမဝ်းၵမ်', 'ၶၢဝ်ႇ']

2019-12-11T22:07:01

https://taifreedom.com/%e1%81%b6%e1%80%b1%e1%82%83%e1%82%88%e1%80%90%e1%81%a2%e1%80%84%e1%80%ba%e1%82%87%e1%80%91%e1%80%ad%e1%80%af%e1%80%84%e1%80%ba-%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%81%b5%e1%80%99/

ၶေႃႈတၢင်ႇထိုင် မိူင်းၵမ်ႇပီႇယႃႇ ပိုတ်ႇလွင်ႈဢဝ်တၢင်းၽိတ်း မိူင်းမၢၼ်ႈ တီႈလုမ်းတႅပ်းတတ်းတြႃး ICJ

မိူဝ်ႈဝႃး ဝၼ်းထီႉ 10 December 2019 ယၢမ်းၵၢင်ၼႂ် 10 : 00 မူင်း လုမ်းတႅပ်းတတ်းတြႃး ICJ ဢၼ်မီးတီႈ ဝဵင်းတီႁိတ်ႉ ၸိုင်ႈမိူင်းၼႄႇတႃႇလၼ်ႇ တႄႇငိၼ်းထွမ်ႇ ၶေႃႈတၢင်ႇထိုင် မိူင်းၵမ်ႇပီႇယႃႇ ပိုတ်ႇလွင်ႈဢဝ်တၢင်းၽိတ်း မိူင်းမၢၼ်ႈ ဝႃႈၼႆ။ ၼႂ်းလုမ်းတႅပ်းတတ်းတြႃး ICJ ၼၼ်ႉ ဢပူႇပေႇၵႃႇ တမ်ႇပႃႇတူႇ ၽွင်းလူင်ၽၢႆႇတႅပ်းတတ်းတြႃး လႄႈ ၽူႈတၢင်ၼႃႈ မိူင်းၵမ်ႇပီႇယႃႇ မွၵ်ႇလၢတ်ႈၶေႃႈၵႂၢမ်းဝႃႈ မိူင်းၵမ်ႇပီႇယႃႇ ၶဝ်ႈႁဵတ်းသၢင်ႈၵႄႈၶၢႆပၼ် လွင်ႈရူဝ်ႇႁိၼ်ႇၵျႃႇၼႆႉ ပဵၼ်လွင်ႈတႃႇၵႅတ်ႇၶႄႁႄႉၵင်ႈ ၵုင်ႇသိၵ်ႈၶႃႇ ၶိူဝ်းၵူၼ်းတင်းသဵင်ႈလႄႈ ႁဝ်းၶႃႈၸင်ႇလႆႈပိုတ်ႇလွင်ႈဢဝ်တၢင်းၽိတ်း မိူင်းမၢၼ်ႈၵႂႃႇ ဝႃႈၼႆ။ ဝၢႆးသေၽွင်းလူင်ၽၢႆႇတႅပ်းတတ်းတြႃး လႄႈ ၽူႈတၢင်ၼႃႈ မိူင်းၵမ်ႇပီႇယႃႇ မွၵ်ႇလၢတ်ႈၶေႃႈၵႂၢမ်းယဝ်ႉ ပႃႇမွၵ်ႉၶ ဢၶႃႇပမ်ႇ ၽူႈလူင်ႉလႅၼ်ႇၽၢႆႇမၢႆမီႈ မိူင်းၵမ်ႇပီႇယႃႇ ၶိုၼ်းတၢင်ႇထိုင် လွင်ႈၵူၼ်းၶိူဝ်းရူဝ်ႇႁိၼ်ႇၵျႃႇ ဢၼ်မီးၼႂ်းမိူင်းမၢၼ်ႈ ထုၵ်ႇၽူႈမီးပုၼ်ႈၽွၼ်းမိူင်းမၢၼ်ႈ ၼိၵ်ႈၸၢၵ်ႈပႄႉၵိၼ်မႃး ပီယၢဝ်းၶၢဝ်းႁိုင် ၊ လွင်ႈၵူၼ်းၶိူဝ်းလူဝ်ႇႁိၼ်ႇၵျႃႇ ထုၵ်ႇပူၼ်ႉပႅၼ်သုၼ်ႇလႆႈသုၼ်ႇပဵၼ်ၵူၼ်း ဢၼ်ပႃးဝႆႉၼႂ်းၽိုၼ်လိၵ်ႈလၢႆးငၢၼ်း ၸုမ်းၶူၼ်ႉၶႂႃႉသွၵ်ႈႁႃၶေႃႈမုၼ်း ၸၢတ်ႈၸိုင်ႈလုမ်ႈၾႃႉ ဢိၵ်ႇတင်း ၽိုၼ်လိၵ်ႈလၢႆးငၢၼ်း တူဝ်တႅၼ်း ၸုမ်းသုၼ်ႇလႆႈသုၼ်ႇပဵၼ်ၵူၼ်း ၼႆယဝ်ႉ။ သိုပ်ႇၼၼ်ႉ ၽူႈလူင်ႉလႅၼ်ႇၽၢႆႇမၢႆမီႈ မိူင်းၵမ်ႇပီႇယႃႇထႅင်ႈၵေႃႉၼိုင်ႈ တၢင်ႇထိုင်လွင်ႈ ၵူၼ်းၶိူဝ်းမၢၼ်ႈပိုၼ်ၽႄႈ ၶေႃႈၵႂၢမ်းၸင်းပႅင်း တီႈၼိူဝ်ၵူၼ်းၶိူဝ်းရူဝ်ႇႁိၼ်ႇၵျႃႇ ၊ လွင်ႈမိူင်းမၢၼ်ႈ ဢမ်ႇမီးလွင်ႈႁႄႉႁၢမ်ႈၵႄႈၶၢႆပၼ် ၵဵဝ်ႇလူၺ်ႈလွင်ႈ ၵူၼ်းၶိူဝ်းရူဝ်ႇႁိၼ်ႇၵျႃႇ ထုၵ်ႇလူလၢႆပႄႉၵိၼ် ၊ တင်ႈတႄႇၸုမ်းလူင်ပွင်ၸိုင်ႈမိူင်းမၢၼ်ႈ မီးလွင်ႈပိုၼ်ၽႄႈလွင်ႈၸင်းပႅင်း ၼိူဝ်ၵူၼ်းၶိူဝ်းရူဝ်ႇႁိၼ်ႇၵျႃႇ ဝႃႈၼႆ။ လွင်ႈတပ်ႉသိုၵ်းမၢၼ်ႈ လူလၢႆၶႃႈႁႅမ်ၵူၼ်းပဵၼ်မုၵ်ႉပဵၼ်ၸုမ်း ၊ လွင်ႈၵၼ်ႉၸၼ်လူလၢႆ ၊ လွင်ႈပူၼ်ႉပႅၼ်သုၼ်ႇ လႆႈသုၼ်ႇပဵၼ်ၵူၼ်းသေ ၶႃႈႁႅမ်ၽဵဝ်ႈမူၺ်ႉၶိူဝ်းၵူၼ်း ၸဵမ်ၸိူဝ်းၼႆႉ ၼင်ႇႁိုဝ်ပေႃးတေပဵၼ်သၢၵ်ႈသေလၵ်းထၢၼ် ၼၼ်ႉ ဢဝ်တင်းၶႅပ်းႁၢင်ႈၽႅၼ်ႇထီႉ ဢၼ်ပႃးဝႆႉၼႂ်းၽိုၼ်လိၵ်ႈလၢႆးငၢၼ်း FFM လွင်ႈသိုၵ်းမၢၼ်ႈ ပူၼ်ႉပႅၼ် ၼႂ်းပိုၼ်ႉတီႈ ယတေႉတွင်ႇ လႄႈ မွင်ႇတေႃး မိူင်းရၶႅင်ႇသေ တၢင်ႇထိုင်လုမ်းတႅပ်းတတ်းတြႃး ICJ ၵႂႃႇ ၼႆယဝ်ႉ။ ၼွၵ်ႈလိူဝ်သေၼၼ်ႉ တၢင်ႇထိုင်ပႃး လွင်ႈတပ်ႉသိုၵ်းမၢၼ်ႈ ပူၼ်ႉပႅၼ်ၶႃႈႁႅမ် ၵူၼ်းၶိူဝ်းရူဝ်ႇႁိၼ်ႇၵျႃႇ ၼပ်ႉႁူဝ်ပၢၵ်ႇၵေႃႉ တီႈဝၢၼ်ႈၶျွတ်ႉပိၼ်ႇ ၼႂ်းၸႄႈဝဵင်းယတေႉတွင်ႇ ဢိၵ်ႇတင်း ဝၢၼ်ႈမွင်ႇၼု လႄႈ ဝၢၼ်ႈမိၼ်းၵျီး ၼႂ်းၸႄႈတွၼ်ႈမွင်ႇတေႃးသေ လႆႈတၢင်ႇလၢတ်ႈၼႄတီႈ လူင်ပွင်ၸိုင်ႈမိူင်းမၢၼ်ႈ လၢႆပွၵ်ႈလၢႆၵမ်းၵေႃႈ ဢမ်ႇမီးလွင်ႈ ဢဝ်တၢင်းၽိတ်းသင် ဝႃႈၼႆ။ ဝၢႆးသေ ၽူႈလူင်ႉလႅၼ်ႇၽၢႆႇမၢႆမီႈ မိူင်းၵမ်ႇပီႇယႃႇ တၢင်ႇထိုင်ယဝ်ႉ ၽူႈတၢင်ၼႃႈ မိူင်းၵမ်ႇပီႇယႃႇ ထႅင်ႈလၢႆလၢႆၵေႃႉ ဢဝ်လွင်ႈတၢင်းၽိတ်းမိူင်းမၢၼ်ႈ ပႃးၸဵမ်ၶႅပ်းႁၢင်ႈ ၽႅၼ်ႇထီႉသၢၵ်ႈသေႇလၵ်းထၢၼ်သေ သိုပ်ႇတၢင်ႇထိုင် လုမ်းတႅပ်းတတ်းတြႃး ICJ ၵႂႃႇ ၼႆယဝ်ႉ။ ၶေႃႈမုၼ်း – RFAတႆးလွတ်ႈလႅဝ်း

['သုၼ်ႇလႆႈသုၼ်ပဵၼ်ၵူၼ်း', 'ၶၢဝ်ႇ', 'ၵၢၼ်မိူင်း']

2019-12-11T18:28:58

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88%e1%81%b6%e1%80%ad%e1%80%af%e1%81%bc%e1%80%ba%e1%80%b8%e1%80%a2%e1%81%a2%e1%80%95%e1%80%ba%e1%82%88/

သိုၵ်းမၢၼ်ႈၶိုၼ်းဢၢပ်ႈပၼ်ၶိုၼ်းတပ်ႉပၢင်သဝ်းဢၼ်ယိုတ်းဝႆႉတီႈ ပႃႇတီႇမိူင်းမွၼ်းမႂ်ႇ

သိုၵ်းမၢၼ်ႈၶိုၼ်းဢၢပ်ႈပၼ်ၶိုၼ်း တပ်ႉပၢင်သဝ်း ပႃႇတီႇမိူင်းမွၼ်းမႂ်ႇ (NMSP) မီးၸိုဝ်ႈဝႃႈ ၵျပၢၼ်ႇယေႇတုၼ်း ဢၼ်သိုၵ်းမၢၼ်ႈယိုတ်းလႆႈ ၼႂ်းပၢင်တိုၵ်းၼၼ်ႉသေတႃႉ သိုၵ်းမၢၼ်ႈသမ်ႉၶိုၼ်းၵႂႃႇပၵ်းတပ်ႉဝႆႉတီႈႁိမ်း တပ်ႉပၢင်သဝ်း ၵျပၢၼ်ႇယေႇတုၼ်း ႁၢင်ႇၵႆၵၼ်မွၵ်ႈ 300 မဵတ်ႉ ၼႆယဝ်ႉ။ ယွၼ်ႉပိူဝ်ႈတပ်ႉပၢင်သဝ်းပႃႇတီႇမိူင်းမွၼ်းမႂ်ႇ တင်း တပ်ႉသိုၵ်းမၢၼ်ႈ ၸမ်ၵၼ်ႁႅင်းၼႃႇလႄႈ ၵူၼ်းမိူင်း ၸိူဝ်းပၢႆႈၽေးၼၼ်ႉ ၵူဝ်ဝႃႈ တေပဵၼ်ပၢင်တိုၵ်းၵၼ်ထႅင်ႈၼႆသေ ပႆႇႁတ်းပွၵ်ႈၶိုၼ်းႁိူၼ်းယေး ဝႃႈၼႆ။ ၵဵဝ်ႇလူၺ်ႈလွင်ႈၼႆႉသေ ၽူႈၶဝ်ႈၸုမ်းၵေႃၵမ်ၵၢၼ် ပႃႇတီႇမိူင်းမွၼ်းမႂ် ၼၢႆႇဢွင်ႇမငေးလၢတ်ႈတီႈသိုဝ်ႇၶၢဝ်ႇ RFA ဝႃႈ − မိူဝ်ႈပူၼ်ႉမႃးၼႆႉ သိုၵ်းမၢၼ်ႈတင်း ပႃႇတီႇမိူင်းမွၼ်းမႂ်ႇပဵၼ်ပၢင်တိုၵ်းၵၼ်ႁိမ်းဝၢၼ်ႈ ၵျပၢၼ်ႇယေႇတုၼ်း ၸႄႈဝဵင်းၽယႃးတူင်းသူႇ ၸႄႈမိူင်းယၢင်းသေ သိုၵ်းမၢၼ်ႈယိုတ်းဢဝ် တပ်ႉပၢင်သဝ်း ပႃႇတီႇမိူင်းမွၼ်းမႂ်ႇ ၊ မိူဝ်ႈလဵဝ် သိုၵ်းမၢၼ်ႈၶိုၼ်းဢၢပ်ႈပၼ်ၶိုၼ်း တပ်ႉပၢင်သဝ်းယဝ်ႉၼႆသေတႃႉ တပ်ႉသိုၵ်းမၢၼ်ႈသမ်ႉ ၶိုၼ်းတင်ႈတပ်ႉယူႇႁိမ်းၸမ် တပ်ႉ NMSP ႁဝ်းဝႆႉ ၊ တေႃႇထိုင်တေႃႈလဵဝ်တႄႉၵေႃႈ ပႆႇမီးလွင်ႈပိုတ်းယိုဝ်းၵၼ်ထႅင်ႈ ဝႃႈၼႆ။ ယွၼ်ႉပိူဝ်ႈပၢင်တိုၵ်း သိုၵ်းမၢၼ်ႈတင်း ပႃႇတီႇမိူင်းမွၼ်းမႂ်ႇသေ ၵူၼ်းမိူင်းၼႂ်းပိုၼ်ႉတီႈ ၼပ်ႉႁူဝ်ႁဵင် လႆႈပၢႆႈၽေးသိုၵ်း ၶဝ်ႈထိုင်ၼႂ်းမိူင်းထႆး ၼႆယဝ်ႉ။ ဝၢႆးသေ သိုၵ်းမၢၼ်ႈၶိုၼ်းဢၢပ်ႈပၼ်ၶိုၼ်း တပ်ႉပၢင်သဝ်း ဢၼ်ယိုတ်းဝႆႉတီႈ ပႃႇတီႇမိူင်းမွၼ်းမႂ်ႇယဝ်ႉ ထႅင်ႈဝၼ်းၼိုင်ႈၵူၺ်း ၽၢႆႇတင်းမိူင်းထႆးၶဝ် ပိၵ်ႉသၢႆမၢႆႁူင်းပၢႆႈၽေး ၶဝ်ႈၼႂ်းမိူင်းပႅတ်ႈၵမ်းလဵဝ် ၊ ၵူၺ်းၵႃႈဝႃႈ ယွၼ်ႉဝႃႈ တပ်ႉသိုၵ်းမၢၼ်ႈလႄႈ တပ်ႉပႃႇတီႇမိူင်းမွၼ်းမႂ်ႇၶဝ် ၸမ်ၵၼ်ႁႅင်းၼႃႇလႄႈ ၵူၼ်းပၢႆႈၽေးၶဝ်တႄႉ ပႆႇႁတ်းပွၵ်ႈၶိုၼ်း ၊ ဢွၼ်ၵၼ်မႆႈၸႂ်ဝႃႈၵူဝ်ပဵၼ်ပၢင်တိုၵ်းၵၼ်ထႅင်ႈၼႆ ၽူႈၸွႆႈထႅမ်ၵူၼ်းပၢႆႈၽေးၵေႃႉၼိုင်ႈ လၢတ်ႈၼင်ႇၼႆ။ ၽၢႆႇသိုၵ်းမၢၼ်ႈတႄႉလၢတ်ႈဝႃႈ ၸွမ်းၼင်ႇ လိၵ်ႈႁူမ်ႈမၢႆ NCA မီးၼၼ်ႉ ၽၢႆႇသိုၵ်းမၢၼ်ႈ ၶိုၼ်းဢၢပ်ႈပၼ်ၶိုၼ်း တပ်ႉပၢင်သဝ်း ပႃႇတီႇမိူင်းမွၼ်းမႂ်ႇတီႈ ၵျပၢၼ်ႇယေႇတုၼ်းယဝ်ႉ ၊ ၵူၺ်းၵႃႈဝႃႈ တီႈဢၼ်တပ်ႉသိုၵ်းမၢၼ်ႈ ပၵ်းတပ်ႉပၢင်သဝ်းဝႆႉႁိမ်း ႁိၼ်းတႃႇတႅင်ႇ ဢၼ်ၸမ်ၵၼ်တင်း ၵျပၢၼ်ႇယေႇတုၼ်းၼႆႉသမ်ႉ ၸွမ်းၼင်ႇလိၵ်ႈႁူမ်ႈမၢႆ ဢမ်ႇၸႂ်ႈတီႈယူႇ ပႃႇတီႇမိူင်းမွၼ်းလႄႈ တပ်ႉသိုၵ်းမၢၼ်ႈ ၸင်ႇလႆႈပၵ်းတပ်ႉဝႆႉ ဝႃႈၼႆ။ ပႃႇတီႇမိူင်းမွၼ်းမႂ်ႇၼႆႉ ၵိုတ်းတိုၵ်းၵၼ်တင်း သိုၵ်းမၢၼ်ႈတႄႇၸဵမ်မိူဝ်ႈပီႊ 1996 သေ ဝၢႆးသေၼၼ်ႉၵေႃႈ ဢမ်ႇယၢမ်ႈမီးလွင်ႈ ပိုတ်းယိုဝ်းၵၼ်သေပွၵ်ႈ ၊ ၵူၺ်းၵႃႈ ၸဵမ်မိူဝ်ႈ လူင်းလၢႆးမိုဝ်း NCA ယဝ်ႉသေ ၸင်ႇလႆႈပိုတ်းယိုဝ်းၵၼ် ပွၵ်ႈၵမ်းၼႆႉ ၼႆယဝ်ႉ။ ၽၢႆႇတင်း ၸုမ်းယိပ်းၵွင်ႈၵၢင်ႇၸၢဝ်းၶိူဝ်း ၸိူဝ်းလူင်းလၢႆးမိုဝ်း လိၵ်ႈႁူမ်ႈမၢႆ NCA ၶဝ်တႄႉ မီးၵၢင်ၸႂ်ၶႂ်ႈလႆႈ လွင်ႈငမ်းယဵၼ်တႄႉတႄႉသေလႄႈ ၸင်ႇလႆႈလူင်းလၢႆးမိုဝ်း ၵူၺ်းၵႃႈဝႃႈ လွင်ႈႁဵတ်းသၢင်ႈ တပ်ႉသိုၵ်းမၢၼ်ႈ ၼိူဝ်လိၵ်ႈႁူမ်ႈမၢႆ NCA ၸိူင်ႉၼႆၼႆႉ ႁဵတ်းႁႂ်ႈဢမ်ႇမီးလွင်ႈယုမ်ႇယမ်ၼိူဝ်ၵၼ် တင်းၸုမ်းလူင်းလၢႆးမိုဝ်း လိၵ်ႈႁူမ်ႈမၢႆ NCA သေဢိတ်းၼႆ ၸုမ်းႁဵတ်းၵၢၼ်တူင်ႇဝူင်းၵူၼ်းၸၢဝ်းၶိူဝ်းမွၼ်း ၵေႃႉၼိုင်ႈလၢတ်ႈၼင်ႇၼႆ။ ၼင်ႇႁိုဝ်ပေႃးတေၵႄႈလိတ်ႈလႆႈ ပၼ်ႁႃလူင်ဢၼ်ၼႆႉၵေႃႈ ၽၢႆႇတင်း ပႃႇတီႇမိူင်းမွၼ်းမႂ်ႇ (NMSP) လႆႈႁၢင်ႈႁႅၼ်း ၽိုၼ်လိၵ်ႈတၢင်ႇထိုင်တီႈ ၵေႃႇၵမ်ၵၢၼ်ႁူမ်ႈတႃႇလူလွမ်ပႂ်ႉတူၺ်း ၵၢၼ်ၵိုတ်းယိုတ်းလွင်ႈတိုၵ်းယိုဝ်း ၸၼ်ႉၸႄႈမိူင်း (JMC-S) ဢၼ်မီးတူဝ်တႅၼ်းၵူၼ်းမိူင်းၶဝ်ႈႁူမ်ႈပႃးဝႆႉသေဢမ်ႇၵႃး ယူႇတီႈၸုမ်း JMC ၶဝ်တေလူင်း ပိုၼ်ႉတီႈၵူတ်ႇထတ်း ၼႂ်းလိူၼ်ၼႆႉသေ တေၶိုၼ်းတၢင်ႇထိုင်တီႈ NRPC (လူင်ပွင်ၸိုင်ႈ) လႄႈ ၸုမ်း JMC-U (ၸၼ်ႉမိူင်းႁူမ်ႈတုမ်) ၵႂႃႇၼႆယဝ်ႉ။ ၶေႃႈမုၼ်း − RFAတႆးလွတ်ႈလႅဝ်း

['ၶၢဝ်ႇ', 'ၵၢၼ်သိုၵ်း']

2019-12-11T18:25:08

https://taifreedom.com/%e1%81%b8%e1%80%af%e1%80%99%e1%80%ba%e1%80%b8%e1%80%90%e1%82%86%e1%80%b8%e1%81%bd%e1%80%bd%e1%80%99%e1%80%ba%e1%82%89%e1%82%81%e1%80%b0%e1%80%99%e1%80%ba%e1%82%88-%e1%81%b8%e1%80%bd%e1%82%86%e1%82%88/

ၸုမ်းတႆးၽွမ်ႉႁူမ်ႈ ၸွႆႈၸိူဝ်ႉၸၢတ်ႈ ၸွႆႈထႅမ်ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA လႄႈ ႁူင်းႁဵၼ်းၸိူဝ်ႉၸၢတ်ႈ လွႆတႆးလႅင်း

ယူႇတီႈ ၸုမ်းတႆးၽွမ်ႉႁူမ်ႈၸွႆႈၸိူဝ်ႉၸၢတ်ႈ လႆႈတုင်းလူႇၶၢမ်ႇ ငိုၼ်းတွင်း တီႈၽူႈမီးၼမ်ႉၸႂ် ၸေႇတၼႃႇၶဝ် လၢႆတီႈလၢႆတၢင်း ၸွမ်းၼင်ႇဢၼ်ႁွတ်ႈထိုင်လႆႈၼၼ်ႉသေ ၶိုၼ်းသိုပ်ႇဢဝ်ငိုၼ်း ၸွႆႈထႅမ်ပၼ် ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်ပၵ်းသဝ်းဝႆႉ တီႈၼႂ်းၼႃႈတီႈၵုမ်းၵမ် လႄႈ ၸွႆႈထႅမ်ႁူင်းႁဵၼ်းၸိူဝ်ႉၸၢတ်ႈ တီႈငဝ်ႈၸိုင်ႈ လွႆတႆးလႅင်း။ မိူဝ်ဝႃးဝၼ်းထီႉ 10 December 2019 ယိင်းၼွင်ႉလၢဝ် ၵေႃႉပဵၼ် ၽူႈမီးပုၼ်ႈၽွၼ်း ၸုမ်းတႆးၽွမ်ႉႁူမ်ႈ ၸွႆႈၸိူဝ်ႉၸၢတ်ႈ လႆႈဢဝ်ငိုၼ်းဢၼ်တုင်းလူႇၶၢမ်ႇလႆႈတီႈ ၽူႈမီးၼမ်ႉၸႂ် ၸေႇတၼႃႇၶဝ်ၼၼ်ႉ သိုဝ်ႉ သိူဝ်ႈ/ၵူၼ် ဢုၼ်ႇ 100 ၸုမ်ႇ တူၵ်းမႅၼ်ႈသၢင်ႉငိုၼ်းၶႄႇ 3,700 ယွမ်ႇ ဢိၵ်ႇတင်း ၶိူင်ႈၵမ်ႉၵႅမ်တႃႇၵေႃႉသိုၵ်း တူၵ်းမႅၼ်ႈသၢင်ႉငိုၼ်း 700 ယွမ်ႇ လႄႈ ၸုမ်းမႄႈၼုမ်ႇထုင်ႉမၢဝ်း ၵေႃႈလႆႈသိုဝ်ႉၽႃႈႁူမ်ႈတင်းၼမ်သေ ၵႂႃႇၸွႆႈထႅမ်ဢၢပ်ႈဝႆႉပၼ်တီႈ ၽူႈမီးပုၼ်ႈၽွၼ်း လုမ်းၵပ်းသၢၼ် ပၢႆးမၢၵ်ႈမီး ၶွင်ႇသီႇဢဝ်ၶိုၼ်းၸိုင်းတႆး ဝဵင်းမူႇၸေႊ တႃႇႁႂ်ႈၸွႆႈသိုပ်ႇသူင်ႇထိုင်ပၼ် ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်ပၵ်းသဝ်းဝႆႉ ၼႂ်းၼႃႈတီႈၵုမ်းၵမ် လႄႈ ႁႂ်ႈလႆႈပဵၼ် ႁႅင်းၸႂ်ၵေႃႉသိုၵ်း ဝႃႈၼႆ ၊ ယူႇတီႈ ၽူႈမီးပုၼ်ႈၽွၼ်း လုမ်းၵပ်းသၢၼ် ပၢႆးမၢၵ်ႈမီး RCSS လႆႈသိုပ်ႇဢဝ် ၶူဝ်းၶွင်ၸိူဝ်းၼႆႉ သူင်ႇႁွတ်ႈထိုင်တီႈ ၵေႃႉသိုၵ်း ယဝ်ႉတူဝ်ႈလီငၢမ်းယူႇယဝ်ႉ။ မိူဝ်ႈပူၼ်ႉမႃးဢမ်ႇပႆႇႁိုင်သင်ၼႆႉ ၸုမ်းတႆးၽွမ်ႉႁူမ်ႈၸွႆႈၸိူဝ်ႉၸၢတ်ႈ လႆႈဢဝ်ငိုၼ်းမၢၼ်ႈ 500,000 ပျႃး ၸွႆႈထႅမ်တီႈႁူင်းႁဵၼ်းၸိူဝ်ႉၸၢတ်ႈ ငဝ်ႈၸိုင်ႈလွႆတႆးလႅင်း တႃႇႁႂ်ႈပဵၼ်ၵႃႈ Projector ၼႆယဝ်ႉ ၊ လိူဝ်ၼၼ်ႉ ၸွႆႈထႅမ်ပႃးၵႃႈၶဝ်ႈၽၵ်း တီႈလုမ်းၵပ်းသၢၼ် လူင်ပွင်ၸိုင်ႈမၢၼ်ႈ ဝဵင်းၵဵင်းတုင် တႃႇသၢင်ႉငိုၼ်းၶႄႇ 1,500 ယွမ်ႇ။ ၼႂ်းၽူႈမီးၼမ်ႉၸႂ် ၸေႇတၼႃႇ ၽိူၵ်ႇၸိုၼ်ႈၶၢဝ်သႂ် ၸွႆႈထႅမ်ၼၼ်ႉ ၵေႃႉသိုၵ်း RCSS/SSA လႄႈ လုၵ်ႈႁဵၼ်း ႁူင်းႁဵၼ်းၸိူဝ်ႉၸၢတ်ႈ ၼၼ်ႉ ပဵၼ် ၸုမ်းၶၢဝ်ႇတႆးဢိၵ်ႇႁူမ်ႈၸွႆႈၸိူဝ်ႉၸၢတ်ႈ 1,750 ယွမ်ႇ ၊ ၸၢႆးၵၢၼ်ႈငိုၼ်းယီႈထုၼ်း ဝဵင်းမူႇၸေႊ 500 ယွမ်ႇ ၊ ၸၢႆးသႅင်မၢဝ်း မိူင်းမၢဝ်း 500 ယွမ်ႇ ၊ သိူဝ်ႇၼုမ်ႇႁၢၼ် တၢင်ႉယၢၼ်း 500 ယွမ်ႇ ၊ ၼၢင်းသႅင်ၸၢမ်ႇ တၢင်ႉယၢၼ်း 200 ယွမ်ႇ ၊ သိူင်ႁၢႆႈသူၺ်ႇ + ယိင်းၶမ်းၼူၼ်း တၢင်ႉယၢၼ်း 150 ယွမ်ႇ ၊ ပီႈၼွင်ႉတႆးမိူင်းမၢဝ်း ၸိုင်ႈမိူင်းၶႄႇ 100 ယွမ်ႇ ၊ ပီႈၼွင်ႉတႆးမိူင်းလႃႈ ၸိုင်ႈမိူင်းၶႄႇ 100 ယွမ်ႇ ၊ ၸၢႆးလူင် တင်း ၸၢႆးယ သိပ်းသွင်ပၼ်းၼႃး 100 ယွမ် ၊ ဢၢႆႈပေႃႇ မိူင်းပေႃႇ 100 ယွမ်ႇ ၊ ႁႃႊထႆး ၵိုဝ်မႃႉ 100 ယွမ်ႇ ၊ ဢၢႆႈၽိင်ႊ ထုင်ႉမၢဝ်း 100 ယွမ်ႇ ၊ ၸၢႆးၸိုၼ်ႈမိူင်း ထုင်ႉမၢဝ်း 100 ယွမ်ႇ ၊ ၸၢႆးသျႅၼ်ႊ မိူင်းလႃႊ 100 ယွမ်ႇ ၊ ၸၢႆးဢွင်ႇတၢၼ်းလႅင်းၶမ်း ဝဵင်းၼမ်ႉဢုမ် 25,000 ပျႃး လႄႈ ၽူႈမီးၼမ်ႉၸႂ် ၸေႇတၼႃႇထႅင်ႈလၢႆလၢႆၵေႃႉၵေႃႈ ၶဝ်ႈႁူမ်ႈၸွႆႈထႅမ်ငိုၼ်း တင်းၼမ်မိူၼ်ၵၼ်။ ၸုမ်းတႆးၽွမ်ႉႁူမ်ႈၸွႆႈၸိူဝ်ႉၸၢတ်ႈ ၸွႆႈထႅမ်ၵေႃႉသိုၵ်း RCSS/SSA တေလႆႈဝႃႈပဵၼ်ပွၵ်ႈၼႆႉ ပဵၼ်ပွၵ်ႈၵမ်း 30 လႄႈ မိူဝ်ႈပွၵ်ႈၵမ်း 29 ၼၼ်ႉၵေႃႈ လႆႈဢဝ်ၶူဝ်းၶွင်ၸွႆႈထႅမ်ၵေႃႉသိုၵ်း တင်းၼမ်မိူၼ်ၵၼ်ယူႇယဝ်ႉ။ သင်ဝႃႈ ၽူႈမီးၼမ်ႉၸႂ် ၸေႇတၼႃႇ ႁၵ်ႉၸိူဝ်ႉၸၢတ်ႈႁဝ်းၶဝ် ၶႂ်ႈႁူမ်ႈငိုၼ်းၸွႆႈထႅမ်ၸွမ်းထႅင်ႈ ပေႃးၼႆၸိုင် ၵပ်းသိုပ်ႇလႆႈတီႈၽူႈႁပ်ႉငိုၼ်း ၸုမ်းတႆးၽွမ်ႉႁူမ်ႈ ၸွႆႈၸိူဝ်ႉၸၢတ်ႈ ယိင်းၼွင်ႉလၢဝ် Wechat ID-Nonglao 758758 လႆႈယူႇ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2019-12-11T17:18:05

https://taifreedom.com/%e1%82%81%e1%80%ad%e1%80%b0%e1%80%9d%e1%80%ba%e1%80%b8%e1%80%90%e1%81%a2%e1%80%84%e1%80%ba%e1%82%87%e1%81%b5%e1%80%b0%e1%81%bc%e1%80%ba%e1%80%b8%e1%80%9c%e1%80%99%e1%80%ba%e1%80%b8%e1%81%bc%e1%80%ad/

ႁိူဝ်းတၢင်ႇၵူၼ်းလမ်းၼိုင်ႈ ၼႂ်းၸႄႈဝဵင်းပလတ်ႉဝ ထုၵ်ႇၺႃးမၢၵ်ႇလူင်ပိုတ်းယိုဝ်းလႄႈ မီးၵူၼ်းလုတၢႆ 3 ၵေႃႉ

မိူဝ်ႈဝၼ်းထီႉ 10 December 2019 ႁိူဝ်းတၢင်ႇၵူၼ်းလမ်းၼိုင်ႈ ဢၼ်လုၵ်ႉတီႈဝဵင်းပလတ်ႉဝ ၵႂႃႇဝဵင်းတွင်ႇပဵဝ်ႇ မိူင်းၶျၢင်းၼၼ်ႉ ထုၵ်ႇၺႃးမၢၵ်ႇလူင်ပိုတ်းယိုဝ်း လႄႈ ႁဵတ်းႁႂ်ႈၵူၼ်းၶီႇၸွမ်းၼိူဝ်ႁိူဝ်း လုတၢႆ 3 ၵေႃႉ မၢတ်ႇၸဵပ်း 5 ၵေႃႉ ဝႃႈၼႆ။ ၵဵဝ်ႇလူၺ်ႈလွင်ႈၼႆႉသေ ဢူးသူဝ်းထႅတ်ႉ ၽွင်းလူင်ၽၢႆႇၾႆးၾႃႉလႄႈႁူင်းၸၢၵ်ႈ လၢတ်ႈဝႃႈ ႁိူဝ်းတၢင်ႇၵူၼ်း လမ်းဢၼ်ႇထုၵ်ႇၺႃးမၢၵ်ႇလူင်ပိုတ်းယိုဝ်းၼႆႉ လုၵ်ႉတီႈဝဵင်းပလတ်ႉဝသေ တႄႇဢွၵ်ႇၶၢဝ်းတၢင်းၵႂႃႇဝဵင်းတွင်ႇပဵဝ်ႇ ယၢမ်းၵၢင်ၼႂ်မွၵ်ႈ 8 : 00 မူင်း ၵူၼ်းၶီႇၸွမ်းၼိူဝ်ႁိူဝ်း မီး 18 ၵေႃႉ ဝႃႈၼႆ ၊ ယွၼ်ႉဝႃႈ ပိုၼ်ႉတီႈၸွမ်းၸိူဝ်းၼၼ်ႉ သိုၵ်းမၢၼ်ႈ တင်း သိုၵ်းရၶႅင်ႇ AA ၵႆႉမီးလွင်ႈပိုတ်းယိုဝ်းၵၼ်ယူႇ ၵူၺ်းၵႃႈမၢၵ်ႇလူင်လုၵ်ႈၼႆႉ ဢမ်ႇႁူႉဝႃႈ ၽႂ်ၵေႃႉလႂ် လုၵ်ႈတင်းလႂ်ပိုတ်းယိုဝ်းၵႂႃႇ တူၵ်းတႅၵ်ႇၼိူဝ်ႁိူဝ်းတၢင်ႇၵူၼ်းလမ်းၼၼ်ႉလႄႈ ႁဵတ်းႁႂ်ႈၵူၼ်းၶီႇၸွမ်းၼိူဝ်ႁိူဝ်း လုတၢႆထင်တီႈ 2 ၵေႃႉ မၢတ်ႇၸဵပ်း 6 ၵေႃႉ ၊ ၼႂ်းၵူၼ်းမၢတ်ႇၸဵပ်း 6 ၵေႃႉၼၼ်ႉ ၵေႃႉၼိုင်ႈ လုတၢႆတီႈႁူင်းယႃလူင် ဝဵင်းပလတ်ႉဝ ၼႆယဝ်ႉ။ ယင်းသိုပ်ႇလၢတ်ႈထႅင်ႈဝႃႈ ၵူၼ်းၸိူဝ်းဢၼ်ထုၵ်ႇၺႃးၸၢၵ်ႇမၢၵ်ႇသေ မၢတ်ႇၸဵပ်းၼၼ်ႉ ၽူႈမီးပုၼ်ႈၽွၼ်းၶဝ် သူင်ႇယူတ်းယႃတူဝ်ဝႆႉတီႈ ႁူင်းယႃလူင်ဝဵင်းပလတ်ႉဝယူႇၶႃႈ ႁူဝ်ယွႆႈမၼ်းတႄႉ ဢမ်ႇပႆႇလႆႈႁူႉၸွမ်း ဝႃႈၼႆ။ ၵူၼ်းဢၼ်ထုၵ်ႇၺႃးမၢၵ်ႇလူင်ပိုတ်းယိုဝ်းသေ လုတၢႆၵႂႃႇၼၼ်ႉ လႆႈႁူႉဝႃႈ ပဵၼ်ၵူၼ်းၸၢႆး 2 ၵေႃႉ ဢိၵ်ႇတင်း ၵူၼ်းယိင်းၵေႃႉၼိုင်ႈ ၊ ၵူၼ်းၸၢႆး 2 ၵေႃႉၼၼ်ႉတႄႉ ပဵၼ်ပေႃႈလုၵ်ႈၵၼ် ယူႇသဝ်းၼႂ်းၸႄႈဝဵင်းၵျွၵ်ႉတေႃႇသေ ထႅင်ႈၵူၼ်းယိင်းၵေႃႉၼိုင်ႈတႄႉ ယူႇတၢင်းလႂ်လီလီ ဢမ်ႇပႆႇလႆႈႁူႉၸွမ်း ဝႃႈၼႆ။ ၸုမ်းၽွမ်ႉႁူမ်ႈၸၢဝ်းၶိူဝ်းရၶႅင်ႇ REC လၢတ်ႈဝႃႈ ၼႂ်းၶၢဝ်းတၢင်း သိုၵ်းမၢၼ်ႈ တင်း သိုၵ်းရၶႅင်ႇ AA ပဵၼ်ပၢင်တိုၵ်း ၵၼ်ၼႆႉ မီးၵူၼ်းမိူင်းလႆႈလုတၢႆၸွမ်းၸမ်မွၵ်ႈ 100 ၵေႃႉသေ ၵူၼ်းမိူင်းဢၼ်လႆႈမၢတ်ႇၸဵပ်းသမ်ႉ မီးၵႂႃႇ 230 ပၢႆယဝ်ႉ ဝႃႈၼႆ။ ၶေႃႈမုၼ်း – DVBတႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2019-12-11T12:57:36

https://taifreedom.com/%e1%80%a2%e1%80%99%e1%80%b1%e1%82%87%e1%80%9b%e1%80%ad%e1%81%b5%e1%81%a2%e1%81%bc%e1%80%ba%e1%82%87-%e1%80%a2%e1%80%9d%e1%80%ba%e1%81%b8%e1%80%ad%e1%80%af%e1%80%9d%e1%80%ba%e1%82%88%e1%80%9e%e1%80%b5/

ဢမေႇရိၵၢၼ်ႇ ဢဝ်ၸိုဝ်ႈသဵင်ၽူႈဢွၼ်ႁူဝ် သိုၵ်းမၢၼ်ႈ 4 ၵေႃႉ ၶဝ်ႈၼႂ်းၸိုဝ်ႈသဵင်လူႉ လႄႈ ပိၵ်ႉပၢႆးမၢၵ်ႈမီးပႅတ်ႈ

ၸွမ်ၸိၵ်းသိုၵ်း မိၼ်းဢွင်ႇလႅင်ႇ လႄႈ ၽူႈဢွၼ်ႁူဝ်ၸၼ်ႉသုင် ၼႂ်းတပ်ႉသိုၵ်းမၢၼ်ႈထႅင်ႈ 3 ၵေႃႉ ထုၵ်ႇၺႃး ၽွင်းလူင်ၽၢႆႇယေးငိုၼ်း ဢမေႇရိၵၢၼ်ႇ ပိုၼ်ၽၢဝ်ႇ သႂ်ႇၼႂ်းၸိုဝ်ႈသဵင်လူႉ/ၸိုဝ်ႈသဵင်ဢမ်ႇလီ လႄႈ ပိၵ်ႉပႃးပၢႆးမၢၵ်ႈမီးပႅတ်ႈ ၼႆယူႇယဝ်ႉ။ မိူဝ်ႈဝႃးဝၼ်းထီႉ 10 December 2019 ၽွင်းလူင်ၽၢႆႇယေးငိုၼ်း ဢမေႇရိၵၢၼ်ႇ ပိုၼ်ၽၢဝ်ႇၵႂႃႇ ၼႂ်းဝၼ်းသုၼ်ႇလႆႈသုၼ်ႇပဵၼ်ၵူၼ်း ၵူႈမိူင်းမိူင်းဝႃႈ ယွၼ်ႉလွင်ႈသိုၵ်းမၢၼ်ႈ ပူၼ်ႉပႅၼ်သုၼ်ႇလႆႈသုၼ်ႇပဵၼ် ၸၢဝ်းၶိူဝ်း ၼႂ်းမိူင်းတႆး ၊ မိူင်းရၶႅင်ႇ ၊ မိူင်းၶၢင် ၸိူဝ်းၼႆႉ လႄႈ ၸင်ႇလႆႈဢဝ်တၢင်းၽိတ်း ပိၵ်ႉပၢႆးမၢၵ်ႈမီးပႅတ်ႈ ၊ ၵူၼ်းမိူင်း 500,000 ပၢႆ လႆႈပၢႆႈၽေးၵႂႃႇတီႈ မိူင်းပင်းၵလႃးတိတ်ႉ လႄႈ ၼႂ်းလွင်ႈၽႅၼ်ၵၢၼ်သိုၵ်းမိူၵ်ႈမႆႈ တီႈၼႂ်းမိူင်းရၶႅင်ႇ ၼၼ်ႉ ၵေႃႉတိုၼ်းမီးပုၼ်ႈၽွၼ်းၵဵဝ်ႇၶွင်ႈမၼ်းၵေႃႈပဵၼ် ၸွမ်ၸိၵ်းသိုၵ်း မိၼ်းဢွင်ႇလၢႆႇ ၵမ်းလဵဝ် ၊ ၼႂ်းလွင်ႈဢၼ်ပူၼ်ႉပႅၼ် သုၼ်ႇလႆႈသုၼ်ႇပဵၼ်ၵူၼ်း လၢႆလၢႆတီႈၼၼ်ႉ ၵႅမ်ၸွမ်ၸိၵ်းသိုၵ်း သူဝ်းဝိၼ်း ၊ ၵႅမ်ၸွမ်ႁၢၼ် တၢၼ်းဢူး ၊ ၵႅမ်ၸွမ်ႁၢၼ် ဢွင်ႇဢွင်ႇ ၸိူဝ်းၼႆႉၵေႃႈ မီးပုၼ်ႈၽွၼ်း ၵဵဝ်ႇၶွင်ႈမိူၼ်ၵၼ် လႄႈ လႆႈပိၵ်ႉပႃးပၢႆးမၢၵ်ႈမီးမိူၼ်ၵၼ်။ မိူဝ်ႈဝၼ်းထီႉ 16 July 2019 ၼၼ်ႉ ဢမေႇရိၵၢၼ် ပိၵ်ႉပႅတ်ႈ လွင်ႈၽူႈဢွၼ်ႁူဝ်သိုၵ်းမၢၼ်ႈ 4 ၵေႃႉ လႄႈ ၵူၼ်းၼႂ်းမုင်ႉႁေႃႁိူၼ်းၶဝ် တေၵႂႃႇလႄႇတီႈ မိူင်းဢမေႇရိၵၢၼ်ႇ ၼႆယူႇယဝ်ႉ။ ၶေႃႈမုၼ်းတီႈ – RFAတႆးလွတ်ႈလႅဝ်း

['သုၼ်ႇလႆႈသုၼ်ပဵၼ်ၵူၼ်း', 'ၶၢဝ်ႇ']

2019-12-10T15:20:05

https://taifreedom.com/%e1%81%bd%e1%81%a2%e1%82%86%e1%82%87%e1%80%91%e1%82%86%e1%80%b8%e1%81%b5%e1%80%af%e1%80%99%e1%80%ba%e1%80%b8%e1%80%91%e1%80%ad%e1%80%84%e1%80%ba%e1%80%b8%e1%80%9d%e1%82%86%e1%82%89-%e1%80%99%e1%80%b1/

ၽၢႆႇထႆးၵုမ်းထိင်းဝႆႉ မေးၼၢင်းလႄႈ လုၵ်ႈလၢင်း ၽူႈၼမ်းသိုၵ်း AA တီႈဝဵင်းမိူင်းၵွၵ်ႇ

ပလိၵ်ႈထႆးၶဝ် တီႉၺွပ်းမေးၼၢင်းလႄႈလုၵ်ႈလၢင်း ၽူႈၼမ်းသိုၵ်း ရၶႅင်ႇ AA မိူဝ်ႈဝၼ်းထီႉ 4 December 2019 သေ ထိုင်မႃးၼႂ်းဝၼ်းထီႉ 7 December 2019 ၼႆႉ လုၵ်ႉတီႈလႅၼ်လိၼ် မႄႈသၢႆ−တႃႈၶီႈလဵၵ်း သိုပ်ႇႁွင်ႉၵႂႃႇၵုမ်းထိင်းဝႆႉ တီႈဝဵင်းမိူင်းၵွၵ်ႇ ၸိုင်ႈထႆးၼႆယဝ်ႉ။ ၵဵဝ်ႇလူၺ်ႈလွင်ႈၼႆႉသေ ဢူးၺီႇၺီႇလုၼ်ႇ ၽူႈၶဝ်ႈၸုမ်း သုၼ်ႇလႆႈသုၼ်ႇပဵၼ်ရၶႅင်ႇ လၢတ်ႈဝႃႈ − ထၢင်ႇတႄႉ ၽၢႆႇတင်းလူင်ပွင်ၸိုင်ႈ မိူင်းမၢၼ်ႈၶဝ် မီးလွင်ႈတုၵ်းယွၼ်း ႁႂ်ႈသူင်ႇတူဝ်ပၼ် တီႈမိူင်းမၢၼ်ႈၵေႃႈပိူင်ၼိုင်ႈ ယွၼ်ႉပိူဝ်ႈလွင်ႈႁူမ်ႇလူမ်ႈ ၵေႃႈပိူင်ၼိုင်ႈလႄႈ ၸင်ႇလႆႈႁွင်ႉၵႂႃႇၵုမ်းထိင်းဝႆႉ တီႈၵုင်းထဵပ်ႈၼႆယဝ်ႉ။ မိူဝ်ႈလဵဝ်တႄႉ ဢၼ်ၽၢႆႇထႆးၶဝ်ၵုမ်းထိင်းဝႆႉၼႆႉတႄႉ ပဵၼ်ယွၼ်ႉပိူဝ်ႈဢမူႉၶတီး မိူင်းထႆး မီးဝႃႈ ၽိတ်းမၢႆမီႈ ၶဝ်ႈမိူင်းၼႆလႄႈ ၸင်ႇလႆႈတီႉၺွပ်းၵုမ်းထိင်းဝႆႉသေ လွင်ႈၼႆႉၵေႃႈ ယူႇတီႈလုမ်းတႅပ်းတတ်းတြႃး မိူင်းထႆးၶဝ် တေသိုပ်ႇတႅပ်းတတ်းၵႂႃႇ ၼႂ်းဝူင်ႈဝၢင်ႈၼႆႉ ဝႃႈၼႆ။ မေးၼၢင်းၽူႈၼမ်းသိုၵ်း AA တေႃႇၼိၼ်းၸႃႇၽိဝ်ႇလႄႈ လုၵ်ႈလၢင်း 2 ၵေႃႉ ၺႃးတီႉၺွပ်း ၽွင်းၵႂႃႇတေႃႇဢႃႇယုဝႂ်ဝီႇၸႃႇ တီႈလုမ်းၵူတ်ႇထတ်း ၵူၼ်းၶဝ်ႈဢွၵ်ႇမိူင်း ဝဵင်းၵဵင်းမႆႇ ၸိုင်ႈထႆးသေ ပုၼ်ႈတႃႇတေလွႆးဢၢပ်ႈပၼ်မိူင်းမၢၼ်ႈၼႆသေ ၸင်ႇလႆႈႁွင်ႉၵႂႃႇ ၵုမ်းထိင်းဝႆႉတီႈ ဝဵင်းမႄႈသၢႆ။ ၵူၺ်းၵႃႈဝႃႈ ၽၢႆႇတင်း ၸုမ်းသုၼ်ႇလႆႈသုၼ်ႇပဵၼ်ၵူၼ်း ၼႂ်းမိူင်းၼွၵ်ႈမိူင်းၶဝ် ပၼ်ၾၢင်ႉ ၸီႉၸမ်ႈဝႃႈ ပေႃးသူင်ႇတူဝ်လွႆးဢၢပ်ႈပၼ် မိူင်းမၢၼ်ႈၼႆၸိုင် တေထုၵ်ႇၽူႈမီး ပုၼ်ႈၽွၼ်းၽၢႆႇမိူင်းမၢၼ်ႈ ၼိၵ်ႈၸၢၵ်ႈပႄႉၵိၼ်လႄႈ တုၵ်းယွၼ်းထိုင်ၽူႈမီးပုၼ်ႈၽွၼ်းၽၢႆႇထႆး ယႃႇႁႂ်ႈလွႆးဢၢပ်ႈ ပၼ် မိူင်းမၢၼ်ႈ ၼႆလႄႈ ၽၢႆႇထႆးၶဝ် ၸင်ႇဢမ်ႇသိုပ်ႇသူင်ႇပၼ်မိူင်းမၢၼ်ႈသေ ၵႂႃႇၵုမ်း ထိင်းဝႆႉတီႈ ဝဵင်းမိူင်းၵွၵ်ႇၸိုင်ႈထႆး ၼႆ ၵမ်ႈၽွင်ႈၵေႃႈ ထတ်းသၢင်ႁၼ်ထိုင်ၼင်ႇၼႆယဝ်ႉ။ ၶေႃႈမုၼ်း − BBCတႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-12-10T15:28:07

https://taifreedom.com/%e1%82%81%e1%80%bd%e1%80%84%e1%80%ba%e1%82%88%e1%81%b5%e1%81%a2%e1%81%bc%e1%80%ba%e1%80%95%e1%81%a2%e1%82%86%e1%80%b8%e1%80%95%e1%80%ad%e1%80%84%e1%80%ba%e1%82%87%e1%81%ba%e1%82%83%e1%82%87%e1%80%9c/

ႁွင်ႈၵၢၼ်ပၢႆးပိင်ႇၺႃႇလူင်ပွင်ၸိုင်ႈ ပိုၼ်ၽၢဝ်ႇ ယႃႇႁႂ်ႈၵဵပ်းငိုၼ်းတီႈ ပေႃႈမႄႈလုၵ်ႈဢွၼ်ႇသေ ၸတ်းႁဵတ်းပၢင်တွၼ်ႈသူးလုၵ်ႈႁဵၼ်း

ႁွင်ႈၵၢၼ်ၽၢႆႇပၢႆးပိင်ႇၺႃႇ တေတမ်းဝၢင်းပၼ် ငိုၼ်းၵမ်ႉထႅမ် တွၼ်ႈတႃႇတေၸတ်းႁဵတ်း ပၢင်တွၼ်ႈသူးလုၵ်ႈႁဵၼ်း ႁူင်းႁဵၼ်းလူင်ပွင်ၸိုင်ႈ ဢၼ်မီးၼႂ်းၸိုင်ႈတႆးယဝ်ႉလႄႈ သင်မီးၵူၼ်းတိူင်ႇလၢတ်ႈဝႃႈ ၶူးသွၼ် မေႃသွၼ်ၶဝ် မီးလွင်ႈၵဵပ်းငိုၼ်းတီႈ ပေႃႈမႄႈလုၵ်ႈဢွၼ်ႇပေႃးၼႆၸိုင် တေဢဝ်တၢင်းၽိတ်းၵႂႃႇ ဝႃႈၼႆ။ ၵဵဝ်ႇလူၺ်ႈလွင်ႈၼႆႉသေ ႁွင်ႈၵၢၼ်ၽၢႆႇပၢႆးပိင်ႇၺႃႇ ပိုၼ်ၽၢဝ်ႇၵႂႃႇဝႃႈ တင်ႈတႄႇၼႂ်းလိူၼ် December 2019 ၼႆႉ တေတမ်းဝၢင်းပၼ်ငိုၼ်းၵမ်ႉထႅမ် တွၼ်ႈတႃႇတေၸတ်းႁဵတ်းပၢင်တွၼ်ႈသူးလုၵ်ႈႁဵၼ်း (ပညာရေးစုံညီပွဲတော်) ႁူင်းႁဵၼ်းလူင်ပွင်ၸိုင်ႈ ၵူႈႁူင်းႁဵၼ်း ဢၼ်မီးၼႂ်းၸိုင်ႈတႆး ၼႆယဝ်ႉ။ ၼႂ်းလိၵ်ႈပိုၼ်ၽၢဝ်ႇၼၼ်ႉလၢတ်ႈဝႆႉဝႃႈ တွၼ်ႈတႃႇတေၸတ်းႁဵတ်း ပၢင်တွၼ်ႈသူးလုၵ်ႈႁဵၼ်းၼႆႉ တေတမ်းဝၢင်းပၼ်ငိုၼ်းၵမ်ႉထႅမ် ႁူင်းႁဵၼ်းၸၼ်ႉသုင်ၼိုင်ႈလင်လႂ် 500,000 ပျႃး(ႁႃႈသႅၼ်) ၊ ႁူင်းႁဵၼ်းၽႄၸၼ်ႉသုင် လႄႈ ႁူင်းႁဵၼ်းၸၼ်ႉၵၢင်ၼိုင်ႈလင်လႂ် 300,000 ပျႃး(သၢမ်သႅၼ်) ၊ ႁူင်းႁဵၼ်းၽႄၸၼ်ႉၵၢင် ၊ ႁူင်းႁဵၼ်းလုၵ်ႈဢွၼ်ႇပူၼ်ႉပၢၼ်ၸၼ်ႉငဝ်ႈ ၊ ႁူင်းႁဵၼ်းၸၼ်ႉငဝ်ႈ ၊ ႁူင်းႁဵၼ်းၽႄၸၼ်ႉငဝ်ႈ ဢိၵ်ႇတင်း ႁူင်းႁဵၼ်းႁူမ်ႈၵၼ်တင်းၸၼ်ႉငဝ်ႈ ၼိုင်ႈလင်လႂ် 100,000 ပျႃး(ၼိုင်ႈသႅၼ်) ၼႆသေ တေတမ်းဝၢင်း ငိုၼ်းၵမ်ႉထႅမ်ၵႂႃႇ တင်ႈတႄႇၼႂ်းလိူၼ် December 2019 ၼႆႉ ဝႃႈၼႆ။ တွၵ်ႇတိူဝ်ႇမဵဝ်းထုၼ်း ၽွင်းလူင်ၽၢႆႇတူင်ႇဝူင်းၵူၼ်းၸိုင်ႈတႆး လၢတ်ႈဝႃႈ ႁႂ်ႈပေႃးဝႃႈပၼ်ၶႂၢင်ႉပဵၼ်တၢင်းၵၢၼ်သေ ၵဵပ်းငိုၼ်းတီႈ ပေႃႈမႄႈလုၵ်ႈဢွၼ်ႇတႄႉဢမ်ႇမီး ၊ ၵူၺ်းၵႃႈ ပေႃႈမႄႈလုၵ်ႈဢွၼ်ႇၵမ်ႈၽွင်ႈ တေပၼ်ငိုၼ်းတီႈ ၶူးသွၼ်မေႃသွၼ်ၶဝ်ၵေႃႈ ပဵၼ်လႆႈ ဝႃႈၼႆ ၊ ၸိူင်ႉႁိုဝ်ၵေႃႈလီ သင်မီးၵူၼ်းတိူင်ႇလၢတ်ႈ ပေႃးၼႆၸိုင် တေႁဵတ်းသၢင်ႈဢဝ်တၢင်းၽိတ်းၵႂႃႇ ၼႆယဝ်ႉ။ ၼႂ်းၶၢဝ်းတၢင်းပၢင်သွၼ်လိၵ်ႈ ၼႂ်းၸိုင်ႈတႆး 2019 – 2020 ၼႆႉ လႆႈႁူႉဝႃႈ ႁူင်းႁဵၼ်းၸၼ်ႉသုင်မီး 272 လင် ၊ ႁူင်းႁဵၼ်းၽႄၸၼ်ႉသုင် 190 လင် ၊ ႁူင်းႁဵၼ်းၸၼ်ႉၵၢင် 281 လင် ၊ ႁူင်းႁဵၼ်ၽႄၸၼ်ႉၵၢင် 340 လင် ၊ ႁူင်းႁဵၼ်းလုၵ်ႈဢွၼ်ႇပူၼ်ႉပၢၼ်ၸၼ်ႉငဝ်ႈ 793 လင် ၊ ႁူင်းႁဵၼ်းၸၼ်ႉငဝ်ႈ 3802 လင် ၊ ႁူင်းႁဵၼ်းၽႄၸၼ်ႉငဝ်ႈ 701 လင် ၊ ႁူင်းႁဵၼ်းႁူမ်ႈၵၼ်တင်းၸၼ်ႉငဝ်ႈ 12 လင် ႁူမ်ႈတင်းမူတ်းမီး 6391 လင် ၼႆယဝ်ႉ။ ၶေႃႈမုၼ်း – Kanbawza Tai News တႆးလွတ်ႈလႅဝ်း

['ပၢႆးပၺ်ၺႃႇ', 'ၶၢဝ်ႇ']

2019-12-10T15:11:00

https://taifreedom.com/%e1%80%99%e1%80%af%e1%81%b5%e1%80%ba%e1%82%89%e1%81%b8%e1%80%af%e1%80%99%e1%80%ba%e1%80%b8-%e1%81%b5%e1%80%b1%e1%82%83%e1%80%95%e1%80%bd%e1%80%84%e1%80%ba%e1%81%b5%e1%81%a2%e1%81%bc%e1%80%ba-%e1%81%b8/

မုၵ်ႉၸုမ်း ၵေႃပွင်ၵၢၼ် ၸွႆႈၸိူဝ်ႉၸၢတ်ႈ သိုဝ်ႉၶဝ်ႈသၢၼ်တင်းၼမ် ၸွႆႈထႅမ် ၶွင်ႇသီႇဢဝ်ၶိုၼ်းၸိုင်ႈတႆး RCSS

ၸွမ်းၼင်ႇ ယိူင်းဢၢၼ်းၽူႈမီးၼမ်ႉၸႂ် ၽိူၵ်ႇၸိုၼ်ႈၶၢဝ်သႂ် မီးၼၼ်ႉသေ ၸုမ်းၵေႃပွင်ၵၢၼ် ၸွႆႈၸိူဝ်ႉၸၢတ်ႈ သိုဝ်ႉၶဝ်ႈသၢၼ်တင်းၼမ် လႄႈ ၶိူင်ႈၵမ်ႉၵႅမ် ပၢႆးပိင်ႇၺႃႇ ၸွႆႈထႅမ်တီႈမုၵ်ႉၸုမ်း ၶွင်ႇသီႇဢဝ်ၶိုၼ်းၸိုင်ႈတႆး RCSS။ မိူဝ်ႈဝၼ်းထီႉ 09 December 2019 ယူႇတီႈ ၽူႈမီးၼမ်ႉၸႂ် ၽိူၵ်ႇၸိုၼ်ႈၶၢဝ်သႂ် ၸုမ်းၵေႃ ပွင်ၵၢၼ် ၸွႆႈၸိူဝ်ႉၸၢတ်ႈ ဢၼ်ပီႈၼေႃႇၶမ်း ဢွၼ်ႁူဝ်ၼၼ်ႉသေ လႆႈသိုဝ်ႉၶဝ်ႈသၢၼ် 100 ထူင်၊ ၼိုင်ႈထူင်လႂ် မီးၼမ်ႉၼၵ်း (45) ၵီႇလူဝ်ႇၵရမ်ႇ သၢင်ႉငိုၼ်းထႆး 90,000 ဝၢတ်ႇ ဢိၵ်ႇတင်း သိုဝ်ႉပပ်ႉလိၵ်ႈ လႄႈ ၵမ်းၸိုမ်း သၢင်ႉငိုၼ်းထႆး 20,000 ဝၢတ်ႇ ႁူမ်ႈတင်းမူတ်း တူၵ်းမႅၼ်ႈသၢင်ႉငိုၼ်းထႆး 110,000 ဝၢတ်ႇ တႃႇႁႂ်ႈပဵၼ် ၶိူင်ႈၵိၼ်ယႅမ်ႉလႄႈ ၶိူင်ႈၵမ်ႉၵႅမ် ပၢႆးပိင်ႇၺႃႇ မုၵ်ႉၸုမ်း ၶွင်ႇသီႇဢဝ်ၶိုၼ်းၸိုင်ႈတႆး RCSS ဝႃႈၼႆ။ ယူႇတီႈ ႁူဝ်ပဝ်ႈလူင် ၶွင်ႇသီႇဢဝ်ၶိုၼ်းၸိုင်ႈတႆး ၸွမ်သိုၵ်းလူင် ယွတ်ႈသိုၵ်း ယိၼ်းၸူမ်း ၶွပ်ႈၸႂ်ယႂ်ႇၼမ်ထိုင် မုၵ်ႉၸုမ်းၵေႃပွင်ၵၢၼ် ၸွႆႈၸိူဝ်ႉၸၢတ်ႈ ဢၼ်လႆႈၵမ်ႉထႅမ် ၶူဝ်းၶွင်ၵိၼ်ယႅမ်ႉ တင်းၼမ်လႄႈ ၶိူင်ႈၵမ်ႉၵႅမ် ပၢႆးပိင်ႇၺႃႇ ပွၵ်ႈၵမ်းၼႆႉသေ လႆႈမွပ်ႈဢၢပ်ႈ ၽိုၼ်ဝႂ်ယုၵ်ႉယွင်ႈ ႁႂ်ႈပဵၼ်တီႈမၢႆတွင်းၵိုၵ်းပိုၼ်း တီႈၽူႈမီးၼမ်ႉၸႂ် ၸေႇတၼႃႇၵႂႃႇ ၼႆယဝ်ႉ။ မိူဝ်ႈဝၼ်းထီႉ 19 November 2019 ပူၼ်ႉမႃးၼၼ်ႉၵေႃႈ ၽူႈမီးပုၼ်ႈၽွၼ်း ၸုမ်းသိူဝ် ၶိုၼ်ႈယႂ်ႇ ထုင်ႉမၢဝ်း လႆႈတၢင်တူဝ် ၽူႈမီးၼမ်ႉၸႂ် ၸေႇတၼႃႇၶဝ် ၵူႈတီႈတီႈသေ ဢဝ်ငိုၼ်းမၢၼ်ႈ 445,000 ပျႃး ၸွႆႈထႅမ် ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ပိူဝ်ႈတႃႇ ႁႂ်ႈပဵၼ် ငိုၼ်းၸႂ်ႉၸၢႆႇ သိုဝ်ႉၶူဝ်းၶွင်ၵိၼ်ယႅမ်ႉ ၸိူဝ်းတူင်ႉၼိုင် ၼႂ်းၼႃႈသိုၵ်း ၸိုင်ႈတႆးပွတ်းႁွင်ႇ ဝႃႈၼႆ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-12-10T14:25:32

https://taifreedom.com/%e1%80%9c%e1%80%bd%e1%82%86%e1%81%be%e1%82%86%e1%80%b8%e1%81%b5%e1%80%ad%e1%80%af%e1%80%84%e1%80%ba%e1%82%89%e1%81%b5%e1%81%a2%e1%80%84%e1%80%ba%e1%82%89%e1%80%90%e1%82%85%e1%81%b5%e1%80%ba%e1%82%87/

လွႆၾႆးၵိုင်ႉၵၢင်ႉတႅၵ်ႇမႆႈ ႁဵတ်းႁႂ်ႈမီးၵူၼ်းလႆႈလူႉတၢႆ လႄႈ မၢတ်ႇၸဵပ်း

ပဵၼ်ၽေးၵိုင်ႉၵၢင်ႉ လွႆၾႆးလုၵ်ႉတႅၵ်ႇႁၢဝ်ႈႁႅင်း မႅၼ်ႈၽွင်းတိုၵ်ႉမီးၵူၼ်း ၵႂႃႇဢႅဝ်ႇယဵမ်ႈ တီႈၵုၼ်ဝၢႆႉထ် (White Island) တီႈမိူင်း ၼိဝ်းသီႇလၢၼ်ႇ ႁဵတ်းႁႂ်ႈမီးၵူၼ်း လႆႈလူႉတၢႆလႄႈ မၢတ်ႇၸဵပ်းၼမ်။ လွင်ႈၼႆႉၵိူတ်ႇပဵၼ် မိူဝ်ႈဝၼ်းထီႉ 9 December 2019 ဝၼ်းၸၼ် ပူၼ်ႉမႃးၼႆႉ လႆႈပဵၼ်ၽေးၵိုင်ႉၵၢင်ႉ လွႆၾႆးတႅၵ်ႇ ပုင်ႈထၢၼ်ႇၵွၼ်းဢွၵ်ႇႁၢဝ်ႈႁႅင်း သမ်ႉမႅၼ်ႈၽွင်းၵူၼ်း တိုၵ်ႉၶီႇႁိူဝ်း ၵႂႃႇဢႅဝ်ႇယဵမ်ႈ ဢမ်ႇယွမ်း မွၵ်ႈ 50 ၵေႃႉ ၼၼ်ႉသေ ႁဵတ်းႁႂ်ႈမီးၵူၼ်းလႆႈလူႉတၢႆ 5 ၵေႃႉ၊ ၵူၼ်းမၢတ်ႇၸဵပ်း 23 ၵေႃႉ ၵမ်ႈၼမ် တေပဵၼ်ႁွႆးၸဵပ်း မိူၼ်ၺႃးၾႆးမႆႈ ဝႃႈၼႆ။ ဝၢႆးသေ ၸဝ်ႈၼႃႈတီႈ လႆႈၶဝ်ႈၸွႆႈထႅမ် ၵူၼ်းၸိူဝ်းလႆႈလူႉတၢႆ လႄႈ ၵူၼ်းမၢတ်ႇၸဵပ်း ဢွၵ်ႇပူၼ်ႉလႆႈ ၵမ်ႈၽွင်ႈယဝ်ႉၼၼ်ႉ သိုပ်ႇသူင်ႇၵႂႃႇ ယူတ်းယႃတူဝ် တီႈႁူင်းယႃသေ လၢမ်းၶၢတ်ႈ ဝႆႉဝႃႈ တိုၵ်ႉမီးၵူၼ်း ဢၼ်ၵိုတ်းဝႆႉယူႇ တီႈၼိူဝ်ၵုၼ်ဝၢႆႉထ် (White Island) ဢမ်ႇယွမ်းထႅင်ႈ မွၵ်ႈ 20 ၵေႃႉ ၵူၺ်းၵႃႈ ဢမ်ႇလႆႈႁူႉၸွမ်း ၵၢမ်ႇၸႃႇတႃႇ ၵူၼ်းၸိူဝ်းၵိုတ်းဝႆႉ တီႈၼိူဝ်ၵုၼ်ၼၼ်ႉ ပဵၼ်ဝႆႉၸိူင်ႉႁိုဝ် ၸဝ်ႈၼႃႈတီႈၵေႃႈ ပႆႇၸၢင်ႈၶဝ်ႈၵႂႃႇၸွႆႈထႅမ် ယွၼ်ႉၵူဝ် လွႆၾႆးတႅၵ်ႇၶိုၼ်ႈထႅင်ႈ ဝႃႈၼႆ။ ၵူၼ်းၵႂႃႇဢႅဝ်ႇယဵမ်ႈ ၵေႃႉၼိုင်ႈ ဢၼ်လွတ်ႈဢွၵ်ႇမႃးၼၼ်ႉ လၢတ်ႈဝႃႈ ဝၢႆးသေ ၶိုၼ်ႈၶီႇႁိူဝ်း တေဢွၵ်ႇ တီႈၼိူဝ်ၵုၼ်ဝၢႆႉထ် (White Island) မွၵ်ႈ 5 မိၼိတ်ႉၵူၺ်း ယင်းတိုၵ်ႉမီး ၵူၼ်းဢႅဝ်ႇယဵမ်ႈ ၶီႇႁိူဝ်းၶဝ်ႈၵႂႃႇထႅင်ႈတင်းၼမ် ဢမ်ႇႁိုင်သင် သမ်ႉၵိုင်ႉၵၢင်ႉလႆႈပဵၼ်ၽေး လွႆၾႆးတႅၵ်ႇမႆႈၵႂႃႇ ႁၢဝ်ႈႁႅင်းလႄႈ ဢမ်ႇတၼ်းပၢႆႈဢွၵ်ႇပူၼ်ႉသေ ပဵၼ်ဢၼ်မွင်ၸႂ်ၸွမ်း တႄႉတႄႉ ၼႆယဝ်ႉ။ ၶေႃႈမုၼ်း – Thairathတႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2019-12-10T14:06:26

https://taifreedom.com/%e1%80%90%e1%80%b1%e1%80%9e%e1%80%ad%e1%80%af%e1%80%95%e1%80%ba%e1%82%87%e1%81%b5%e1%80%90%e1%80%ba%e1%80%b8%e1%82%81%e1%82%85%e1%80%84%e1%80%ba%e1%80%b8%e1%80%91%e1%82%85%e1%80%84%e1%80%ba%e1%82%88/

တေသိုပ်ႇၵတ်းႁႅင်းထႅင်ႈ တေႃႇထိုင်ၼႂ်းဝူင်ႈၼႆႉ

ယွၼ်ႉပိူဝ်ႈ သၢႆလူမ်းၵတ်း ဢၼ်လုၵ်ႉတင်းတိပႅတ်ႉၸိုင်ႈမိူင်းၶႄႇ ၽတ်ႉၶဝ်ႈၼႂ်းမိူင်းသေ ၼႂ်းမိူင်းႁူမ်ႈ တုမ်ၼႆႉ တေသိုပ်ႇၵတ်းႁႅင်းထႅင်ႈ တေႃႇထိုင်ၼႂ်းဝူင်ႈၼႆႉၼႆ ၽၢႆႇတင်း ႁွင်ႈၵၢၼ်ၾိင်ႈၾႃႉရႃႇသီႇ မိူင်းႁူမ်ႈတုမ် ပိုၼ်ၽၢဝ်ႇဝႆႉၼင်ႇၼႆ။ ၽွင်းၶၢဝ်းၵတ်းၼႆႉ ၵူႈပီႊပီႊ ၵႆႉမီးလူမ်းၶၢဝ်းၵတ်းတင်း တိပႅတ်ႉၸိုင်ႈမိူင်းၶႄႇ လႄႈ တင်း သၼ်လွႆႁိမဝၼ်ႇတႃႇလႄႈ သၢႆလူမ်းၵတ်းၼၼ်ႉ ၽတ်ႉၶဝ်ႈၼႂ်းမိူင်းသေ ၸင်ႇလႆႈ ၵတ်းႁႅင်းၵူႈတီႈတီႈ ၼႂ်းမိူင်းႁူမ်ႈတုမ်ၼႆယဝ်ႉ။ ႁႅင်းသၢႆလူမ်းၵတ်းၼၼ်ႉ တေၽတ်ႉၶဝ်ႈ ၼႂ်းမိူင်းႁူမ်ႈတုမ် ၼႂ်းလိူၼ် December လႄႈ January ႁႅင်းလိူဝ်သေ ၼႂ်းပီႊၼႆႉ ၼႂ်းပိုၼ်ႉတီႈ မိူင်းၶၢင် ၊ မိူင်းတႆး ၊ မိူင်းယၢင်းလႅင် ၊ မိူင်းမွၼ်း ၊ မိူင်းယၢင်း ၊ တိူင်းဢေႇယႃႇဝတီႇ လႄႈ တိူင်းပႃႇၵိူဝ်ႇ (ပဲခူး) ၸိူဝ်းၼႆႉ ၵတ်းႁႅင်းလိူဝ်ၵူႈပီႊပီႊၼႆယဝ်ႉ။ ယၢမ်းလဵဝ်တႄႉ ႁႅင်းလူမ်းၵတ်း ဢၼ်ၽတ်ႉၶဝ်ႈႁႅင်း ၼႂ်းမိူင်းႁူမ်ႈတုမ်တႄႉ ပဵၼ်သၢႆလူမ်းၵတ်း ဢၼ်လုၵ်ႉတင်းတိပႅတ်ႉၸိုင်ႈမိူင်းၶႄႇ ၽတ်ႉၶဝ်ႈႁႅင်း လိူဝ်သေပိူၼ်ႈ ၊ ၵူႈပီႊပီႊၵေႃႈ ယၢမ်ႈပဵၼ်မႃး ၸိူင်ႉၼႆယူႇ ၵူၺ်းၵႃႈ ပီႊၼႆႉ သၢႆလူမ်းဢုၼ်ႇဢမ်ႇပေႃးမီးလႄႈ ၸင်ႇလႆႈၵတ်းႁႅင်း လိူဝ်ၵူႈပီႊပီႊ ၊ ပီႊၼႆႉၵေႃႈ လုၵ်ႉတီႈၾိင်ႈၾႃႉရႃႇသီႇမႆႈသေ ၵိုင်ႉၵၢင်ႉၵတ်းႁႅင်းၸိူင်ႉၼႆလႄႈ ၸင်ႇလႆႈႁူႉဝႃႈ ၵတ်းႁႅင်းလိူဝ်ၵူႈပီႊ ၊ ဢၼ်ၵတ်းၼႆႉၵေႃႈ တေႃႇထိုင် ၼႂ်းဝူင်ႈၼႆႉ တိုၵ်ႉတေၵတ်းႁႅင်းယူႇၼႆ ဢူးလႃႉထုၼ်း ၵႅမ်ၽူႈၸတ်းၵၢၼ် ႁွင်ႈၵၢၼ် ၾိင်ႈၾႃႉရႃႇသီႇ မိူင်းႁူမ်ႈတုမ် လၢတ်ႈတီႈသိုဝ်ႇၶၢဝ်ႇၼင်ႇၼႆယဝ်ႉ။ ႁႅင်းမႆႈ ၼႂ်းလိူၼ် December ၵူႈပွၵ်ႈလႄႈ ၼႂ်းပီႊၼႆႉ ႁႅင်းမႆႈၼႂ်းၸိုင်ႈတႆးပွတ်းဢွၵ်ႇၶူင်း လူတ်းယွမ်းၵႂႃႇ 9 တီႇၵရီႇသႄးသီးယႅတ်ႉ ၊ မိူင်းယၢင်းလႅင် လူတ်းယွမ်းၵႂႃႇ 7 တီႇၵရီႇသႄးသီးယႅတ်ႉ ၊ ၸိုင်ႈတႆးပွတ်းႁွင်ႇ လႄႈ ပွတ်းၸၢၼ်း ဢိၵ်ႇတင်း တိူင်းပႃႇၵိူဝ် ၊ တိူင်းတႃႈၵုင်ႈ ၊ တိူင်းဢေႇယႃႇဝတီႇ ၊ တိူင်းတၼိၼ်းသႃႇရီႇ လႄႈ ၸႄႈမိူင်းယၢင်းၸိူဝ်းၼႆႉသမ်ႉ ႁႅင်းမႆႈ လူတ်းယွမ်းၵႂႃႇ 5 တီႇၵရီႇသႄးသီးယႅတ်ႉ ထိုင် 6 တီႇၵရီႇသႄးသီးယႅတ်ႉၼႆယဝ်ႉ။ ၼႂ်းပီႊၼႆႉ တီႈၸႄႈဝဵင်းႁၢႆးႁူဝ်း 0 တီႇၵရီႇသႄးသီးယႅတ်ႉ ၊ ဝဵင်းၼမ်ႉၸၢင် 1 တီႇၵရီႇသႄးသီးယႅတ်ႉ ၊ ဝဵင်းလွႆလႅမ်လႄႈ မိူင်းယၢင်း (ပွတ်းဢွၵ်ႇၶူင်း) 2 တီႇၵရီႇသႄးသီးယႅတ်ႉ ၊ ဝဵင်းပၢင်လွင်း ၊ ၵဵင်းတုင် ၊ မိူင်းသၢတ်ႇ လႄႈ မိူင်းၵုတ်ႈ 3 တီႇၵရီႇသႄးသီးယႅတ်ႉ လႄႈ ဝဵင်းလႃႈသဵဝ်ႈ ၊ ၵျွၵ်ႉမႄး ၊ ပၢင်ႇဢူးလူင် (မေႇမျဵဝ်ႉ) လႄႈ ဝဵင်းလွႆၵေႃႇသမ်ႉ ႁႅင်းမႆႈမီး 4 တီႇၵရီႇသႄးသီးယႅတ်ႉဝႃႈၼႆ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-12-10T13:59:33

https://taifreedom.com/%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%81%bc%e1%82%84%e1%82%87%e1%80%90%e1%80%90%e1%82%83%e1%82%87%e1%80%9c%e1%81%a2%e1%81%bc%e1%80%ba%e1%82%87-%e1%80%9c%e1%82%84%e1%82%88-%e1%80%99/

မိူင်းၼႄႇတႃႇလၢၼ်ႇ လႄႈ မိူင်းၵၼႄႇတႃႇ ဢွၵ်ႇၶေႃႈပိုၼ်ၽၢဝ်ႇ ၵမ်ႉထႅမ်ၽၢႆႇ မိူင်းၵမ်ႇပီႇယႃႇ တႃႇဢဝ်တၢင်းၽိတ်း မိူင်းမၢၼ်ႈ

မိူင်းၵမ်ႇပီႇယႃႇ ဢၼ်ပိုတ်ႇဢဝ်တၢင်းၽိတ်း မိူင်းမၢၼ်ႈ တီႈလုမ်းတႅပ်းတတ်းတြႃး International Court of Justice – ICJ ၼၼ်ႉ ယူႇတီ မိူင်းၼႄႇတႃႇလၢၼ်ႇ လႄႈ မိူင်းၵၼႄႇတႃႇ ႁူမ်ႈၵၼ်ဢွၵ်ႇၶေႃႈပိုၼ်ၽၢဝ်ႇ မိူဝ်ႈဝႃးဝၼ်းထီႉ 09 December 2019 ဝႃႈ ၵမ်ႉထႅမ်ယူႇၽၢႆႇ မိူင်းၵမ်ႇပီႇယႃႇ ၼႆယူႇယဝ်ႉ။ ၼႂ်းလိၵ်ႈၶေႃႈပိုၼ်ၽၢဝ်ႇၼၼ်ႉ ပႃးဝႆႉဝႃႈ မိူဝ်ႈပီႊ 2017 ဢၼ်ပဵၼ်လွင်ႈၵေႃႇၵၢၼ်ႁၢႆႉ ၼႂ်းမိူင်းရၶႅင်ႇ ၼၼ်ႉ ၽၢႆႇႁူမ်ႇလူမ်ႈမၢၼ်ႈ ႁႅမ်တၢႆၵူၼ်း ပဵၼ်ၵေႃႇပဵၼ်ၵွင် လႄႈ ပူၼ်ႉပႅၼ်လွင်ႈၵၼ်ႉၸၼ်လူလၢႆၵူၼ်းသေ ၸၢဝ်းၶိူဝ်းရူဝ်ႇႁိၼ်ႇၵျႃႇ လႆႈပၢႆႈၽေး 700,000 သႅၼ်ပၢႆ ဝႃႈၼႆ ၊ လိူဝ်ၼၼ်ႉ တိုၵ်းသူၼ်းပႃး ၸိုင်ႈမိူင်းၸိူဝ်းလူင်းလၢႆးမိုဝ်း ၽိုၼ်လိၵ်ႈၵိၼ်ၵႅၼ်ႇ ႁႄႉႁၢမ်ႈလွင်ႈၽဵဝ်ႈမူၺ်ႉၶႃႈႁႅမ်ၶိူဝ်းၵူၼ်း လႄႈ ဢဝ်လွင်ႈတၢင်းၽိတ်း ၼၼ်ႉ ႁႂ်ႈၵမ်ႉထႅမ်ယူႇၽၢႆႇ မိူင်းၵမ်ႇပီႇယႃႇ ၼႆယူႇယဝ်ႉ။ မိူဝ်ႈဝႃးဝၼ်းထီႉ 09 December ၼႆႉၵူၺ်းၼင်ႇၵဝ်ႇ ၸုမ်းတႆး ဢၼ်မီးၸိုဝ်ႈ ၵဝ်ႉငဝ်ႈသုၼ်ႇလႆႈ ၵူၼ်းၸိုင်ႈတႆး ၊ ၵေႃႇမတီႇ ၊ ၵူၼ်းမိူင်းတႆးပၢႆႈၽေး (လႅၼ်လိၼ်တႆး-ထႆး) ၊ ၵေႃႇမတီႇ ပၢင်သဝ်းၵူၼ်းပၢႆႈၽေး လွႆတႆးလႅင်း / လွႆၵေႃႇဝၼ်း / ၵွင်းမုင်ႈမိူင်း / လွႆလမ် / လွႆသၢမ်သိပ်း ၵုင်းၵျေႃႇ ၊ ၵေႃႁူမ်ႈသၢင်ႈ ၸဝ်ႈႁႆႈၸဝ်ႈၼႃး ၸိုင်ႈတႆး ၊ လိၼ်မွၵ်ႇမႂ်ႇ ၊ မုၵ်ႉၸုမ်းၸၢဝ်းၶိူဝ်းတႆး (ၼႂ်းၸိုင်ႈထႆး) ၊ တုမ်းတူၼ်ႈတႆး ၊ ႁူမ်ႈႁႅင်းၸႂ်တႆး မိူင်းၵွၵ်ႇ ၊ ပီႈၼွင်ႉတႆးၶၢမ်ႈပၢင်ႇလၢႆႇ မိူင်းယူးရူပ်ႇ ၊ ပီႈၼွင်ႉတႆး မိူင်းဢွတ်ႉသ်တြေႃးရီးယႃး ၊ မူႇၸုမ်းတႆးယၢၼ်မိူင်း မိူင်းမလေးသျႃး ၊ လုမ်းယွင်ႁူၺ်ႈ ၼွၵ်ႈမိူင်း ၸိူဝ်းၼႆႉ ဢွၵ်ႇၶေႃႈပိုၼ်ၽၢဝ်ႇၵမ်ႉထႅမ် ၼွၵ်ႈမိူင်း တေဢဝ်လိူင်ႈ သိုၵ်းမၢၼ်ႈ ၼႆယူႇယဝ်ႉ။ ၼႂ်းလိၵ်ႈၶေႃႈပိုၼ်ၽၢဝ်ႇၼၼ်ႉပႃးဝႆႉဝႃႈ ၵူၼ်းမိူင်းတႆးၵေႃႈ လႆႈၺႃးလၢႆးႁုၵ်းႁၢႆႉသိုၵ်းမၢၼ်ႈ လိုပ်ႈႁေႃႈ ၶႃႈႁႅမ် မိူၼ်ၵၼ်တင်း ၸၢဝ်းၶိူဝ်းရူဝ်ႇႁိၼ်ႇၵျႃႇ ၶဝ်ၺႃးမႃးလၢႆသိပ်းပီႊၼၼ်ႉယူႇ ၊ ၽွင်းပီႊ 1996-1998 ၼၼ်ႉ ၵူၼ်းမိူင်းပွတ်းၸၢၼ်း ပွတ်းၵၢင် ဝၢၼ်ႈၵူၼ်း 1,400 ဝၢၼ်ႈ ႁူဝ်ၵူၼ်း 300,000 ပၢႆ လႆႈၺႃးသိုၵ်းမၢၼ်ႈ ဢဝ်ပၢႆၵွင်ႈၸမ်ႈသေ တဵၵ်းတဵင်ႁႂ်ႈၶၢႆႉပၢႆႈဢွၵ်ႇႁိူၼ်းယေး ၊ ၽွင်းပီႊ 1996-2001 ၼၢင်းယိင်း လႄႈ လုၵ်ႈဢွၼ်ႇယိင်း 625 ၵေႃႉ ၺႃးသိုၵ်းမၢၼ်ႈၵတ်ႉၸၼ်လူလၢႆဢဝ်တၢႆ လႄႈ ၼႂ်းၼၢင်းယိင်းႁူဝ်ပၢၵ်ႇ (100%) ၼၼ်ႉ လႆႈတၢႆ 25% သေ ၵူၼ်းႁဵတ်းၽိတ်းမၼ်းၼၼ်ႉ ဢမ်ႇလႆႈၺႃးတၢမ်ႇတၢင်းၽိတ်းသင် ၊ ၵူၼ်းဝၢၼ်ႈယင်းပၢႆၺႃး တဵၵ်းတဵင်ၸႂ်ႉလူင်းလၢႆးမိုဝ်းဝႃႈ သိုၵ်းမၢၼ်ႈ ဢမ်ႇလႆႈပူၼ်ႉပႅၼ်ၵၼ်ႉၸၼ် လူလၢႆသင်ၼႆထႅင်ႈ ယူႇယဝ်ႉ။ ၼႂ်းၸုမ်းဢူၺ်းလီ သိုၵ်းပွတ်းႁွင်ႇၵမ်ႈၽွင်ႈ AA , TNLA , MNDAA ၵေႃႈ ၵမ်ႉထႅမ် လုမ်းတႅပ်းတြႃး ICJ လွင်ႈတေဢဝ်တၢင်းၽိတ်း သိုၵ်းမၢၼ်ႈ ၼႆယူႇ ၊ ၸုမ်းသိုၵ်း ဝ UWSA လႄႈ တပ်ႉသိုၵ်းၸိုင်ႈတႆး SSPP/SSA တႄႉ ႁၼ်လီၵမ်ႉထႅမ် လူင်ပွင်ၸိုင်ႈမၢၼ်ႈ လွင်ႈတေၵႂႃႇတေႃႇသူႇတၢင်းၽိတ်း တီႈလုမ်း ICJ ၼႆယူႇယဝ်ႉ။ တွၼ်ႈတႃႇတေတေႃႇသူႇတၢင်းၽိတ်း တီႈလုမ်းတႅပ်းတတ်းတြႃး ICJ ၼၼ်ႉ တေႃႇဢွင်ႇသၢၼ်းသူႉၵျီႇ ၽူႈၵိူဝ်းၵုမ်ၸိုင်ႈမိူင်း လႆႈႁွတ်ႈၽႅဝ်ဝႆႉတီႈ ဝဵင်းႁဵၵ်ႉ မိူင်းၼႄႇတႃႇလၢၼ်ႇ ၼႂ်းဝၼ်းထီႉ 08 December 2019 ယဝ်ႉၼႆ လႆႈႁူႉၸွမ်းၶၢဝ်ႇမီးၼင်ႇၼႆ။ တႆးလွတ်ႈလႅဝ်း

['ၵၢၼ်မိူင်း', 'ၶၢဝ်ႇ']

2019-12-09T19:35:53

https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%80%9e%e1%81%a2%e1%81%bc%e1%80%ba%e1%81%b6%e1%80%90%e1%80%ba%e1%80%b8%e1%80%9d%e1%82%86%e1%82%89/

ၵူၼ်းမိူင်းသၢၼ်ၶတ်းဝႆႉသေတႃႉ ၶွမ်ႇပၼီႇၶဝ်တႄႇၶုတ်းထၢၼ်ႇႁိၼ်တီႈမိူင်းၵူၵ်း

ၵူၼ်းမိူင်းၵူၵ်း ႁူမ်ႈၵၼ်သၢၼ်ၶတ်းဝႆႉ လွင်ႈတေၶုတ်းထၢၼ်ႇႁိၼ်ၼႂ်းပိုၼ်ႉတီႈမိူင်းၵူၵ်း ၸႄႈဝဵင်း မိူင်းသၢတ်ႇ ၸိုင်ႈတႆးပွတ်းဢွၵ်ႇၶူင်းၼႆသေတႃႉၵေႃႈ မိူဝ်ႈလဵဝ်ၼႆႉ ၶွမ်ႇပၼီႇၶုတ်းထၢၼ်ႇႁိၼ်ၶဝ် တႄႇၶုတ်းထၢၼ်ႇႁိၼ် ယဝ်ႉၼႆ ၵူၼ်းၼႂ်းပိုၼ်ႉတီႈၶဝ် လၢတ်ႈၼင်ႇၼႆ။ ၸွမ်းလူၺ်ႈၶေႃႈပိုၼ်ၽၢဝ်ႇ ၵေႃၵပ်းသၢၼ်တူင်ႉၼိုင်တႃႇမႄႈၼမ်ႉမိူင်းတႆးၼၼ်ႉ ဢွၵ်ႇဝႆႉမိူဝ်ႈဝၼ်းထီႉ 22 October 2019 ၼႆႉဝႃႈ ၵူၼ်းမိူင်းၵူၵ်း 300 ပၢႆႁူမ်ႈၵၼ်ၸတ်းပၢင်ယွၼ်းသူးပၼ်ၼမ်ႉလိၼ်ႁိၼ်ၽႃ ပႃႇမႆႉ လႄႈ သၢၼ်ၶတ်း လွင်ႈၶုတ်းထၢၼ်ႇႁိၼ်လႄႈ ႁူင်းၾႆးၾႃႉ ၼႂ်းမိူင်းၵူၵ်းသေ တုၵ်းယွၼ်း သၢၼ်ၶတ်းတေႃႇ ၶွမ်ႇပၼီႇထႆးလႄႈမၢၼ်ႈ ၊ ၵူၺ်းၵႃႈ ဝၢႆးၼၼ်ႉဢမ်ႇႁိုင် ပုၼ်ႈတႃႇတေ ၶုတ်းထၢၼ်ႇႁိၼ် ၼႆသေ ၸုမ်းႁဵတ်းၵၢၼ် ၶွမ်ႇပၼီႇထႆးၶဝ်ၵႂႃႇတီႇၽဵဝ်ႈတီႈလိၼ်ပိုၼ်ႉတီႈ တၢင်းတူၵ်းမၢၼ်ႈဝဵင်း 3200 ဢေႇၵႃႉၼႆယဝ်ႉ။ လွင်ႈၼႆႉ ၽၢႆႇတင်းၶွမ်ႇပၼီႇၶဝ် ႁွင်ႉၵူၼ်းမိူင်း ႁဵတ်းပၢင်ၵုမ်ၵၼ် တီႈၵျွင်းမုၼ်ၸဝ်ႈ မၢၼ်ႈဝဵင်းသေ လၢတ်ႈၵူၼ်း မိူင်းတႄႉ တေၶုတ်းၸၢမ်းတူၺ်း တႃႇ 3200 ဢေႇၵႃႉ ၊ ၵူၺ်းၵႃႈ တႃႇ 3200 ဢေႇၵႃႉၼႆႉ မၼ်းၼမ်ႁႅင်းၼႃႇလႄႈ ၸွမ်းၼင်ႇဢၼ်ၵူၼ်းမိူင်းၶဝ်လႆႈႁၼ်ၼၼ်ႉ ဢမ်ႇၸႂ်ႈဝႃႈ ၸၢမ်းၶုတ်းထၢၼ်ႇ ႁိၼ်ၵူၺ်း ၶဝ်ၶုတ်းတႄႉတႄႉ ဝႃႈၼႆ ၊ ပေႃးတေသိုပ်ႇၶုတ်းၼႆၸိုင် ဢမ်ႇၵွမ်ႉၵႃး တုမ်ႉတိူဝ်ႉတေႃႇ မိူင်းၵူၵ်းၵူၺ်း တႄႇၸဵမ်ဝၢၼ်ႈလဵၵ်ႉဝၢၼ်ႈယႂ်ႇ ႁိမ်းႁွမ်းၸိူဝ်းၼႆႉလႄႈ တေတုမ်ႉတိူဝ်ႉပႃး သၽႃႇဝ သိင်ႇဝႅတ်ႉလွမ်ႉ ၼမ်ႉလိၼ်ႁိၼ်ၽႃႁဝ်းလႄႈ ၵူၼ်းဝၢၼ်ႈ ၵူၼ်းမိူင်း မိူင်းၵူၵ်းၶဝ် ပဵၼ်ဢၼ်မႆႈၸႂ်တႄႉတႄႉၼႆယဝ်ႉ။ လွင်ႈၼႆႉၵေႃႈ ၵူၼ်းမိူင်း မိူင်းၵူၵ်းၶဝ်ႁူမ်ႈၵၼ်တႅမ်ႈလိၵ်ႈသၢၼ်ၶတ်း သူင်ႇထိုင်ပၼ် ၽူႈၵဵဝ်ႇၶွင်ႈၶဝ်ယဝ်ႉ ၵူၺ်းၵႃႈဝႃႈ ဢမ်ႇမီးလွင်ႈလႅၵ်ႈလၢႆႈသင်မႃးၼႆယဝ်ႉ။ ပေႃးတူၺ်းငဝ်းလၢႆးတေႃႈလဵဝ်ၼႆႉ ဝၢၼ်ႈၵမ်ႈၽွင်ႈၼႂ်းမိူင်းၵူၵ်း ႁၼ်ဝႃႈမီးထၢၼ်ႇႁိၼ်ၼႆလႄႈ ဝၢၼ်ႈႁိမ်းႁွမ်း ၸိူဝ်းၼၼ်ႉၵေႃႈ ပေႃးဝႃႈၶုတ်းၸၢမ်းတူၺ်းယဝ်ႉ မီးထၢၼ်ႇႁိၼ်ၼႆၸိုင် ၵူဝ်ဝႃႈတေ လႆႈၶၢႆႉပၼ်ဝၢၼ်ႈလႄႈ တီႈလိၼ်ပူႇမွၼ်ႇၼၢႆးယႃႈႁဝ်း လႄႈ တုမ်ႉတိူဝ်ႉတေႃႇသၽႃႇဝ သိင်ႇဝႅတ်ႉလွမ်ႉ ၸိူဝ်းၼႆႉ ၼႆယဝ်ႉ။ မိူဝ်ႈဝၼ်းထီႉ 11 July 2019 ၼႆႉ ၶွမ်ႇပၼီႇ သႁႃၵွၼ်း (SQ) မိူင်းထႆးလႄႈ ၶွမ်ႇပၼီႇ သူၺ်ႇယေႇၵၢၼ်ႇ (Golden Lake co.,ltd) မိူင်းမၢၼ်ႈ လႆႈလူင်းလၢႆးမိုဝ်း MOU ၸွမ်းၵၼ် တႃႇၶုတ်းထၢၼ်ႇႁိၼ် ၼႂ်းမိူင်းၵူၵ်း တႃႇၶၢဝ်းတၢင်း 28 ပီႊသေ မုင်ႈမွင်းဝႃႈ တေမီးလၢႆးလႆႈ 27 ႁဵင်လၢၼ်ႉဝၢတ်ႇ ငိုၼ်းထႆးၼႆ လႆႈႁၼ် ၼႂ်းလိၵ်ႈပိုၼ်ၽၢဝ်ႇၼၼ်ႉ လၢတ်ႈဝႆႉၼင်ႇၼႆ။ၽၢႆႇထႆးၶဝ် ႁူမ်ႈတိုၼ်းလၢင်းဝႆႉ 300 လၢၼ်ႉဝၢတ်ႇသေ ပေႃးလႆႈၼမ်ႉမျၢတ်ႈၼမ်ႉတွၼ်းမႃးၸိုင် ထႆးတေလႆႈ 70% ၶွမ်ႇပၼီႇမၢၼ်ႈ တေလႆႈ 30% ၼႆယဝ်ႉ။ ၶွမ်ႇပၼီႇထႆးလႄႈ ဢီႇတလီႇၶဝ် လႆႈၶႂၢင်ႉတႃႇၶုတ်းႁႄႈလိၵ်ႈၼၢႆႉ (ထၢၼ်ႇႁိၼ်သီၼမ်ႉထၢၼ်) ၼႂ်းမိူင်းၵူၵ်း ၼႂ်းပီႊ 2008 ၵူၺ်းၵႃႈ လႆႈၵိုတ်းယင်ႉပႅတ်ႈ ၼႂ်းပီႊ 2011 ယွၼ်ႉၵူၼ်းမိူင်းလႄႈ ၵူၼ်းမိူင်းထႆး ႁူမ်ႈၵၼ် သၢၼ်ၶတ်းႁၢဝ်ႉႁႅင်းၼႆယဝ်ႉ။ ၵူၼ်းဝၢၼ်ႈမိူင်းၵူၵ်းၵေႃႉၼိုင်ႈၵေႃႈလၢတ်ႈဝႃႈ “ႁဝ်းၶႃႈၸတ်းပၢင်ယွၼ်းသူးပၼ်ၼမ်ႉလိၼ်ႁိၼ်ၽႃႁဝ်း ၶႃႈ ပုၼ်ႈတႃႇတေၵႅတ်ႇၶႄႁႄႉၵင်ႈၽေးၶဵၼ် လႄႈ ႁၵ်ႉသႃၶူဝ်းတိုၼ်းထၢၼ်ႇႁိၼ်ႁဝ်းၶႃႈ ဝႆႉၼႂ်းၽႅၼ်ႇလိၼ် မိူင်းတႆးၼၼ်ႉယဝ်ႉၶႃႈ ၊ သင်ဝႃႈလႆႈၶုတ်းဢွၵ်ႇၼႆ မၼ်းတိုၼ်းတေတုမ်ႉတိူဝ်ႉတီႈ လိၼ်ႁႆႈၼႃး ၊ ထိူၼ်ႇၶိူဝ်း ပႃႇမႆႉႁဝ်းလႄႈ မႄႈၼမ်ႉႁဝ်းၶႃႈၸိူဝ်းၼႆႉယဝ်ႉ ဝႃႈၼႆ။ မိူင်းၵူၵ်းၼႆႉ ႁၢင်ႇၵႆလႅၼ်လိၼ်ထႆး မွၵ်ႈ 40 ၵီႇလူဝ်ႇမီႇတိူဝ်ႇ ပဵၼ်ဝႆႉမိူင်းႁူၺ်ႈလွႆ ၼႂ်းၸိုင်ႈတႆးပွတ်းဢွၵ်ႇၶူင်း ၊ မီးႁူဝ်ၵူၼ်းမွၵ်ႈ 2500 ပဵၼ်ဢွင်ႈတီႈယူႇသဝ်း ပီႈၼွင်ႉတႆး ၊ လႃးႁူႇ ၊ ဢႃႇၶႃႇသေ ယူႇႁိမ်းၸမ် ႁူဝ်မႄႈၼမ်ႉၵူၵ်း ဢၼ်လႆလဵင်ႉလူသၢႆၸႂ် သတ်းလႄႈ တူင်ႇဝူင်းၵူၼ်း လၢႆလၢႆၶိူဝ်းၵူၼ်း ပႃးၸဵမ်ၵူၼ်းမိူင်း ၸိူဝ်းယူႇ တွၼ်ႈတၢင်းတႂ်ႈမႄႈၼမ်ႉ ၼႂ်းၸႄႈတွၼ်ႈၵဵင်းမႆႇ ၵဵင်းႁၢႆး မိူင်းထႆးၸိူဝ်းၼႆႉပႃးၼႆယဝ်ႉ။ ယၢမ်းလဵဝ်တႄႉသိုၵ်းမၢၼ်ႈ သၢမ်တပ်ႉၵွင် လႆႈထႅမ်ႁႅင်းသိုၵ်း ၶဝ်ႈလွမ်ႉႁွပ်ႈဝႆႉၼႂ်းပိုၼ်ႉတီႈ ပိူဝ်ႈတႃႇ ဢဝ်လွင်ႈႁူမ်ႇလူမ်ႈ ၵၢၼ်ၶုတ်းထၢၼ်ႇႁိၼ်ဝႃႈၼႆ။ တႆးလွတ်ႈလႅဝ်း

['ၶၢဝ်ႇ', 'သုၼ်ႇလႆႈသုၼ်ပဵၼ်ၵူၼ်း']

2019-12-09T19:18:00

https://taifreedom.com/%e1%81%b6%e1%80%b1%e1%82%83%e1%82%88%e1%80%95%e1%80%ad%e1%80%af%e1%81%bc%e1%80%ba%e1%81%bd%e1%81%a2%e1%80%9d%e1%80%ba%e1%82%87-%e1%80%90%e1%80%b0%e1%80%84%e1%80%ba%e1%82%87%e1%80%9d%e1%80%b0%e1%80%84/

ၶေႃႈပိုၼ်ၽၢဝ်ႇ တူင်ႇဝူင်းၵူၼ်းတႆးၼႂ်းမိူင်း/ၼွၵ်ႈမိူင်း ၵမ်ႉထႅမ်ၼွၵ်ႈမိူင်း တေဢဝ်လိူင်ႈသိုၵ်းမၢၼ်ႈ

ၶေႃႈပိုၼ်ၽၢဝ်ႇ တူင်ႇဝူင်းၵူၼ်းတႆးၼႂ်းမိူင်း/ၼွၵ်ႈမိူင်း ၵမ်ႉထႅမ်ၼွၵ်ႈမိူင်း တေဢဝ်လိူင်ႈသိုၵ်းမၢၼ်ႈ

['လိၵ်ႈပိုၼ်ၽၢဝ်ႇ', 'ၶေႃႈပိုၼ်ၽၢဝ်ႇတၢင်ႇၸုမ်း']

2019-12-09T19:12:20

https://taifreedom.com/%e1%80%95%e1%82%85%e1%81%b5%e1%80%ba%e1%82%89%e1%80%9e%e1%80%99%e1%80%ba%e1%82%89%e1%81%b5%e1%80%b0%e1%81%bc%e1%80%ba%e1%80%b8%e1%80%9d%e1%81%a2%e1%81%bc%e1%80%ba%e1%82%88%e1%80%9e%e1%81%a2%e1%81%bc/

ပႅၵ်ႉသမ်ႉၵူၼ်းဝၢၼ်ႈသၢၼ်ၶတ်းသေတႃႉ ယင်းတႄႇၶုတ်းထၢၼ်ႇႁိၼ်ၵႂၢင်ႈၶႂၢင်ႈ

ပႅၵ်ႉသမ်ႉၵူၼ်းဝၢၼ်ႈသၢၼ်ၶတ်းသေတႃႉ ယင်းတႄႇၶုတ်းထၢၼ်ႇႁိၼ်ၵႂၢင်ႈၶႂၢင်ႈ

['လိၵ်ႈပိုၼ်ၽၢဝ်ႇ', 'ၶေႃႈပိုၼ်ၽၢဝ်ႇတၢင်ႇၸုမ်း']

2019-12-09T16:01:20

https://taifreedom.com/%e1%81%b8%e1%80%af%e1%80%99%e1%80%ba%e1%80%b8%e1%80%9e%e1%80%af%e1%81%bc%e1%80%ba%e1%82%87%e1%80%9c%e1%82%86%e1%82%88%e1%80%9e%e1%80%af%e1%81%bc%e1%80%ba%e1%82%87%e1%80%95%e1%80%b5%e1%81%bc%e1%80%ba/

ၸုမ်းသုၼ်ႇလႆႈသုၼ်ႇပဵၼ်ၵူၼ်း သၢၼ်ၶတ်းၸီႉၸမ်ႈ လွင်ႈၵူၼ်းၼႂ်းမုင်ႉႁေႃႁိူၼ်း ၽူႈၼမ်းသိုၵ်း AA ထုၵ်ႇတိၺွပ်း

လုၵ်ႈမေး ၽူႈပွင်ၵၢၼ်သိုၵ်းရၶႅင်ႇ AA ထုၵ်ႇပလိၵ်ႈထႆးတိၺွပ်း ၼႂ်းဝၼ်းထီႉ 4 December 2019 သေ တေၶိုၼ်းလွႆးဢၢပ်ႈပၼ် မိူင်းမၢၼ်ႈၼၼ်ႉ ယွၼ်ႉဝႃႈ ပေႃးလွႆးဢၢပ်ႈပၼ် မိူင်းမၢၼ်ႈပေႃးၼႆၸိုင် တေထုၵ်ႇၽူႈမီး ပုၼ်ႈၽွၼ်းၽၢႆႇမိူင်းမၢၼ်ႈ ၼိၵ်ႈၸၢၵ်ႈပႄႉၵိၼ်လႄႈ ၸုမ်း Fortify Rights ဢိၵ်ႇတင်း ၸုမ်းသုၼ်ႇလႆႈသုၼ်ႇပဵၼ်ၵူၼ်း ဢၼ်မီးတီႈမိူင်းထႆး တုၵ်းယွၼ်းၽူႈမီးပုၼ်ႈၽွၼ်းၽၢႆႇထႆး ယႃႇႁႂ်ႈလွႆးဢၢပ်ႈပၼ် မိူင်းမၢၼ်ႈ ဝႃႈၼႆ။ ၵဵဝ်ႇလူၺ်ႈလွင်ႈၼႆႉသေ ဢူးမွင်ႇမွင်ႇသူဝ်း ၽူႈလဵပ်ႈႁဵၼ်းလွင်ႈၸၢဝ်းၶိူဝ်းလၢတ်ႈဝႃႈ လုၵ်ႈမေး ၽူႈပွင်ၵၢၼ်သိုၵ်း AA ဢၼ်ထုၵ်ႇတိၺွပ်းၼႆႉ ၽၢႆႇလူင်ပွင်ၸိုင်ႈထႆး ႁၢင်ႈႁႅၼ်းတေၶိုၼ်းလွႆးဢၢပ်ႈပၼ် မိူင်းမၢၼ်ႈ ၼႆသေတႃႉ ၵွပ်ႈဝႃႈ ၸုမ်း Fortify Rights ဢိၵ်ႇတင်း ၸုမ်းသုၼ်ႇလႆႈသုၼ်ႇပဵၼ်ၵူၼ်း ဢၼ်မီးၼႂ်းမိူင်းထႆး တုၵ်းယွၼ်း လူင်ပွင်ၸိုင်ႈထႆးလႄႈ လႆႈငိၼ်းဝႃႈ ဢမ်ႇၶိုၼ်းလွႆးဢၢပ်ႈပၼ် မိူင်းမၢၼ်ႈယဝ်ႉ ဝႃႈၼႆ။ ၼိတ်ႉၵီႇတၢႆးမုၼ်း ၽူႈၶဝ်ႈၸုမ်း Fortify Rights တႄႉလၢတ်ႈဝႃႈ လွင်ႈပလိၵ်ႈထႆး တိၺွပ်းလုၵ်ႈမေး ၵႅမ်ၸွမ်ႁၢၼ် ထုၼ်းမျၢတ်ႈၼႅင်ႇ ၽူႈပွင်ၵၢၼ်သိုၵ်း ရၶႅင်ႇ AA သေ တေၶိုၼ်းလွႆးဢၢပ်ႈပၼ်မိူင်းမၢၼ်ႈၼႆႉ ပဵၼ်ယွၼ်ႉလူင်ပွင်ၸိုင်ႈမိူင်းမၢၼ်ႈ ပၼ်ႁႅင်းၽၢႆႇမိူင်းထႆးႁႂ်ႈတိၺွပ်း ဝႃႈၼႆ။ ဢူးၸၢမ်ႇၵျေႃႇလႃႉ ႁူဝ်ပဝ်ႈတႅၼ်းၽွင်းၵူၼ်းမိူင်း မိူင်းရၶႅင်ႇၵေႃႈလၢတ်ႈဝႃႈ ၵဵဝ်ႇလူၺ်ႈလုၵ်ႈမေးၽူႈပွင်ၵၢၼ်သိုၵ်း AA ထုၵ်ႇတိၺွပ်းၼႆႉ ပဵၼ်လွင်ႈၸႂ်ဢမ်ႇလီၸွမ်းတႄႉတႄႉ တေဝႃႈၶဝ်ႁဵတ်းလွင်ႈႁၢႆႉၸႃႉသေ ထုၵ်ႇၽူႈမီးပုၼ်ႈၽွၼ်းၽၢႆႇထႆး တိၺွပ်းၼႆၵေႃႈ တေဢမ်ႇပဵၼ်လႆႈ ၊ ပေႃးဝူၼ်ႉဝႃႈပဵၼ်လုၵ်ႈလၢင်းၼၢင်းမေး ၽူႈၼမ်းသိုၵ်း AA သေ တိၺွပ်းၵၼ်တိၵ်းတိၵ်းပေႃးၼႆၸိုင် ၸၢင်ႈတေတုမ်ႉတိူဝ်ႉ လွင်ႈငမ်းယဵၼ် ဝႃႈၼႆ။ ယူႇတီႈလူင်ပွင်ၸိုင်ႈၵေႃႈ မီလွင်ႈတိၺွပ်းဢဝ်တၢင်းၽိတ်း ပီႈၼွင်ႉၸိူဝ်ႉၶိူဝ်း ထုၼ်းမျၢတ်ႈၼႅင်ႇ ဢိၵ်ႇတင်း ၶႅင်ႇသုၶ ဢၼ်ပဵၼ်ၽူႈၼမ်းသိုၵ်း ရၶႅင်ႇ AA ၼႆယဝ်ႉ။ တပ်ႉသိုၵ်းမၢၼ်ႈ တင်း သိုၵ်းရၶႅင်ႇ AA ၼႆႉ တိုၵ်ႉသိုပ်ႇပဵၼ်ပၢင်တိုၵ်းၵၼ် ၼႂ်းပိုၼ်ႉတီႈ မိူင်းရၶႅင်ႇသေ ၵူၼ်းမိူင်း မီးလွင်ႈထုၵ်ႇတိၺွပ်း လႄႈ မီးလွင်ႈလုတၢႆတင်းၼမ် ၊ မိူဝ်းဝႃး ဝၼ်းထီႉ 8 December 2019 ၵေႃႈ ယွၼ်ႉမီးလွင်ႈပိုတ်းယိုဝ်းၵၼ် ၼႂ်းဝဵင်းၵျွၵ်ႉတေႃႇ လႄႈ လုၵ်ႈဢွၼ်ႇႁူင်းႁဵၼ်းလူင်ပွင်ၸိုင်ႈ ဢၼ်ယူႇၸၼ်ႉသၢမ် ၵေႃႉၼိုင်ႈ တိူဝ်ႉၺႃးမၢၵ်ႇၵွင်ႈသေ လႆႈလုႉတၢႆ ၼႆယဝ်ႉ။ ၶေႃႈမုၼ်း – RFAတႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-12-09T13:54:19

https://taifreedom.com/%e1%81%be%e1%82%86%e1%80%b8%e1%80%99%e1%82%86%e1%82%88%e1%82%81%e1%80%b0%e1%80%84%e1%80%ba%e1%80%b8%e1%81%b5%e1%81%a2%e1%81%bc%e1%80%ba-%e1%80%9a%e1%80%b5%e1%80%95%e1%80%ba%e1%82%89%e1%80%9e%e1%80%ad/

ၾႆးမႆႈႁူင်းၵၢၼ် ယဵပ်ႉသိူဝ်ႈၶူဝ်း မီးၵူၼ်းလႆႈလူႉတၢႆ 43 ၵေႃႉ

ၾႆးမႆႈႁူင်းၵၢၼ် ယဵပ်ႉသိူဝ်ႈၶူဝ်း ယၢမ်းၵူၼ်းတိုၵ်ႉၼွၼ်းလပ်းလီ တီႈဝဵင်းလူင် ၼိဝ်းတေႇလီႇ ၸိုင်ႈမိူင်း ဢိၼ်းတီးယႃး ႁဵတ်းႁႂ်ႈမီးၵူၼ်းလႆႈလူႉတၢႆထိုင် 43 ၵေႃႉ လႄႈ ၵူၼ်းမၢတ်ႇၸဵပ်း ဢမ်ႇယွမ်း 60 ၵေႃႉ မိူဝ်ႈဝၼ်းထီႉ 8 December 2019 ၶၢဝ်းယၢမ်း 05:22 မူင်း ၵၢင်ၼႂ်ၸဝ်ႉ ၾႆးမႆႈႁိူၼ်းတိူၵ်ႈ (4) ၸၼ်ႉ ဢၼ်ပဵၼ်ႁူင်းၵၢၼ် ယဵပ်ႉသိူဝ်ႈၶူဝ်း တီႈဝဵင်းလူင် ၼိဝ်းတေႇလီႇ ၸိုင်ႈမိူင်း ဢိၼ်းတီးယႃး၊ ဢၼ်မီးၵူၼ်းယူႇသဝ်းဝႆႉ ၼႂ်းႁူင်းၵၢၼ် ဢမ်ႇယွမ်း 100 ၵေႃႉ ပၢႆလႄႈ သမ်ႉမႅၼ်ႈၽွင်း တိုၵ်ႉၼွၼ်းလပ်းဝႆႉ ၵမ်ႈၽွင်ႈ ဢမ်ႇတၼ်းပၢႆႈပူၼ်ႉလွတ်ႈသေ ႁဵတ်းႁႂ်ႈ မီးၵူၼ်းလႆႈလူႉတၢႆ 43 ၵေႃႉ ဝႃႈၼႆ။ ဢိင်လူၺ်ႈ ၼႂ်းပိုၼ်ႉတီႈဢၼ်ၾႆးမႆႈၼၼ်ႉ သမ်ႉမီးၵူၼ်းယူႇၵိုၼ်းၶွၼ်ႈ ၼႅၼ်ႈၼႃလႄႈ သဵၼ်ႈတႃႈ သၢႆတၢင်းသမ်ႉၵႅပ်ႈသေ လူတ်ႉၶႄၾႆး မီးလွင်ႈယၢပ်ႇၽိုတ်ႇ တႃႇတေ ၶဝ်ႈၵႂႃႇၶႄၾႆး ႁဵတ်းႁႂ်ႈၾႆးလႆႈလုၵ်ႉမႆႈႁၢဝ်ႈႁႅင်းတင်းႁိုင် ဝႃႈၼႆ။ ဝၢႆးသေၸဝ်ႈၼႃႈတီႈ ၽၢႆႇၶႄၾႆးၶဝ် မွတ်ႇၾႆးလႆႈယဝ်ႉၼၼ်ႉ လႆႈၶဝ်ႈၵူတ်ႇထတ်း ထူပ်းႁၼ်တူဝ်ၵူၼ်း ဢၼ်လႆႈထုၵ်ႇၾႆးမႆႈ လူႉတၢႆၵႂႃႇၼၼ်ႉ တင်းမူတ်း 43 ၵေႃႉ လႄႈ ၵူၼ်းမၢတ်ႇၸဵပ်းထႅင်ႈ 60 ၵေႃႉ ဝႃႈၼႆ။ ယူႇတီႈ ၽၢႆႇဢုပ်ႇပိူင်ႇ ၸႄႈဝဵင်းလူင် ၼိဝ်းတေႇလီႇၵေႃႈ ဢွၵ်ႇမႃးလၢတ်ႈဝႃႈ ၾႆးမႆႈပွၵ်ႈၵမ်းၼႆႉ ႁၢဝ်ႈႁႅင်းသေၵူႈပွၵ်ႈပွၵ်ႈ ဢၼ်ယၢမ်ႈပဵၼ်ပူၼ်ႉမႃးလႄႈ ပဵၼ်ဢၼ်ၸႂ်ဢမ်ႇလီၸွမ်း ၵူၼ်းၸိူဝ်း လႆႈထုၵ်ႇၾႆးမႆႈ လူႉသဵင်ႈတၢႆၵႂႃႇ ဢိၵ်ႇတင်းၵူၼ်းမၢတ်ႇၸဵပ်းသေ တေသိုပ်ႇ ၸွႆႈထႅမ် ၵႃႈတွပ်ႇတႅၼ်းၵႂႃႇ ၼႆယဝ်ႉ။ ၶေႃႈမုၼ်း – Thairathတႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2019-12-09T11:33:03

https://taifreedom.com/2020-%e1%80%95%e1%80%ad%e1%80%b0%e1%81%bc%e1%80%ba%e1%82%88-%e1%80%9c%e1%82%84%e1%82%88-2020-%e1%81%b6%e1%80%bd%e1%80%84%e1%80%ba%e1%82%81%e1%80%9d%e1%80%ba%e1%80%b8/

2020 ပိူၼ်ႈ လႄႈ 2020 ၶွင်ႁဝ်း

2020 ပိူၼ်ႈ လႄႈ 2020 ၶွင်ႁဝ်း

['ဝွၵ်း', 'မႃႊထီႊမီႊတီႊယိူဝ်ႊ']

2019-12-09T11:21:08

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88-%e1%80%90%e1%80%ae%e1%82%89%e1%81%ba%e1%80%bd%e1%80%95%e1%80%ba%e1%80%b8%e1%81%b5%e1%80%b0%e1%81%bc/

သိုၵ်းမၢၼ်ႈ တီႉၺွပ်းၵူၼ်းမိူင်း 6 ၵေႃႉ

သိုၵ်းမၢၼ်ႈ တီႉၺွပ်းၵူၼ်းမိူင်း 6 ၵေႃႉ တီႈဝၢၼ်ႈမီးဝ ၸႄႈဝဵင်းၵျွၵ်ႉတေႃႇ မိူင်းရၶႅင်ႇ မီးၵႂႃႇၶၢဝ်းတၢင်းၸမ်လိူၼ် လႄႈ ဢမ်ႇလႆႈႁၼ်သိုၵ်းမၢၼ်ႈ ပွႆႇပၼ်ပွၵ်ႈၶိုၼ်းႁိူၼ်းသင်သေ ယူႇတီႈပေႃႈမႄႈပီႈၼွင်ႉ ပဵၼ်ဢၼ်မႆႈၸႂ်ႁၢဝ်ႈႁႅင်းဝႆႉ ၼႆယဝ်ႉ။ ပိူင်ပဵၼ်မၼ်း မိူဝ်ႈဝၼ်းထီႉ 11 November 2019 သိုၵ်းမၢၼ်ႈ ႁႅင်းသိုၵ်း 100 ပၢႆ ၶဝ်ႈၵႂႃႇတီႉၺွပ်းၵူၼ်းမိူင်း 6 ၵေႃႉ ဢၼ်မီးတီႈ လၢၼ်ႉၼမ်ႉၼဵင်ႈ ၼႂ်းဝၢၼ်ႈမီးဝ သေ ထိုင်ဝၼ်းထီႉ 05 December 2019 ၵေႃႈ ဢမ်ႇပႆႇႁၼ် သိုၵ်းမၢၼ်ႈ ပွႆႇပၼ်တူဝ် ၸိူဝ်းၶဝ်ပွၵ်ႈၶိုၼ်းတင်းႁိူၼ်း ဝႃႈၼႆ ၊ ၼင်ႇႁိုဝ် ၸိူဝ်းၶဝ် 6 ၵေႃႉ ပေႃးတေဢွၵ်ႇ ပူၼ်ႉလွတ်ႈလႆႈ ၼႂ်းမိုဝ်းသိုၵ်းမၢၼ်ႈ ၼၼ်ႉ ပေႃႈမႄႈပီႈၼွင်ႉဢၼ်ၵိုတ်းတင်းႁိူၼ်း လႆႈႁူမ်ႈၵၼ်တႅမ်ႈလိၵ်ႈ လူင်းလၢႆးမိုဝ်း သူင်ႇထိုင်တီႈ တႅၼ်းၽွင်းၵူၼ်းမိူင်း ၊ ၽွင်းလူင်ၽၢႆႇၵႅတ်ႇၶႄ ၊ (အသနားခံစာရေးရာ ကော်မတီ ဥက္ကဋ္ဌ) ၼႆယူႇယဝ်ႉ။ ၵူၼ်းမိူင်းၼႂ်းပိုၼ်ႉတီႈဝႃႈ “ၽၢႆႇသိုၵ်းမၢၼ်ႈ လႆႈမီးလွင်ႈႁွင်ႉႁူပ်ႉထူပ်း ၽူႈယႂ်ႇၵူၼ်းလူင်ဝၢၼ်ႈ ၼႂ်းဝဵင်းၵျွၵ်ႉတေႃႇ သေ သိုၵ်းမၢၼ်ႈလၢတ်ႈဝႃႈ တေပွႆႇပၼ်တူဝ် ၸိူဝ်းၶဝ်ၶိုၼ်းယူႇ လွင်ႈၸိူဝ်းၼႆႉ ယႃႇပေလၢတ်ႈတီႈ ၽူႈသိုဝ်ႇၶၢဝ်ႇၶဝ်လႃးလႃးၼႆ ယင်းပၢႆလွၵ်ႇငိူတ်ႈဝႆႉၼင်ႇၼႆလူးၵွၼ်ႇ” ယဝ်ႉ။ ၼႂ်းၵူၼ်းမိူင်း 6 ၵေႃႉ ဢၼ်ထုၵ်ႇသိုၵ်းမၢၼ်ႈ တီႉၺွပ်းဢဝ်တူဝ်ၵႂႃႇၼၼ်ႉ ပဵၼ် ဢူးၵျေႃႇတၢၼ်း ဢႃႇယု 50 ပီႊ ၊ ဢူးသူၺ်ႇၼူႉ ဢႃႇယု 51 ပီႊ ၊ ဢူးတၢၼ်းဢူးလၢႆႇ ဢႃႇယု 32 ပီႊ ၊ ဢူးၺီႇၺီႇဢွင်ႇ ဢႃႇယု 31 ပီႊ လႄႈ ၵူၼ်းမိူင်း ၼႂ်းပိုၼ်ႉတီႈထႅင်ႈ 2 ၵေႃႉ ၼႆယဝ်ႉ။ မိူဝ်ႈဝၼ်းထီႉ 06 December 2019 ယၢမ်းၵၢင်ၼႂ် 09:00 မူင်း သဵင်ၵွင်ႈသဵင်မၢၵ်ႇတႅၵ်ႇတီႈႁိမ်း တၢင်းၶဝ်ႈဝဵင်းၵျွၵ်ႉတေႃႇသေ မီးလုၵ်ႈႁဵၼ်း ဢႃႇယု 8 ပီႊ ၵေႃႉၼိုင်ႈ လႆႈတိူဝ်ႉဝၢတ်ႇၸဵပ်း တၢႆထင်တီႈ လႄႈ သိုၵ်းမၢၼ်ႈ တင်း သိုၵ်းရၶႅင်ႇ ဢမ်ႇယွမ်းႁပ်ႉဝႃႈ ပဵၼ်ၽႂ်ၵေႃႉယိုဝ်းတိူဝ်ႉ ၼႆယဝ်ႉ။ ၶေႃႈမုၼ်းတီႈ – RFA တႆးလွတ်ႈလႅဝ်း

['သုၼ်ႇလႆႈသုၼ်ပဵၼ်ၵူၼ်း', 'ၶၢဝ်ႇ']

2019-12-07T15:18:23

https://taifreedom.com/%e1%80%9d%e1%80%b5%e1%80%84%e1%80%ba%e1%80%b8%e1%81%b5%e1%80%b5%e1%80%84%e1%80%ba%e1%80%b8%e1%80%99%e1%82%86%e1%82%87-%e1%80%90%e1%80%ad%e1%80%90%e1%80%ba%e1%80%b8%e1%80%90%e1%80%84%e1%80%ba%e1%82%88/

ဝဵင်းၵဵင်းမႆႇ တိတ်းတင်ႈ ၶိူင်ႈသဵၼ်ႇသႃႇ (Sensor) ပွၵ်ႈဢွၼ်တၢင်းသုတ်း

ၸဝ်ႈၼႃႈတီႈပလိၵ်ႈ ၽၢႆႇလူလွမ် သဵၼ်ႈတႃႈသၢႆတၢင်း ဝဵင်းၵဵင်းမႆႇ တိတ်းတင်ႈ သဵၼ်ႇသႃႇ (Sensor) ဢၼ်ၸႅင်ႈ ၶေႃႈၵႂၢမ်းထိုင် ၸဝ်ႈၼႃႈတီႈ ၼင်ႇႁိုဝ် ပေႃးတေၵႄႈၶႆလႆႈ လူတ်ႉၵႃး တိတ်းႁႅင်းၼႅၼ်ႈၼႃ ၼႂ်းၵဵင်းမႆႇ။ မိူဝ်ႈဝၼ်းထီႉ 7 December 2019 သိုဝ်ႇၶၢဝ်ႇ Thai PBS ဢွၵ်ႇၼႄဝႆႉဝႃႈ ၸဝ်ႈၼႃႈတီႈ ပလိၵ်ႈ ၽၢႆႇလူလွမ်သဵၼ်ႈတႃႈသၢႆတၢင်း ၼႂ်းဝဵင်းၵဵင်းမႆႇ တိတ်းတင်ႈ ၶိူင်ႈသဵၼ်ႇသႃႇ (Sensor) ဢၼ်မီးၽၢင်ႁၢင်ႈ ပဵၼ်ဝူင်းမူၼ်း သီၶၢဝ်လႅင် တၢင်းၵႂၢင်ႈ မွၵ်ႈ (5) ၼိဝ်ႉ ပၼ်ႇမူၼ်း ၸွမ်းၶၢင်ႈသဵၼ်ႈတၢင်း လၢႆလၢႆသဵၼ်ႈတၢင်း တင်းမူတ်း 171 ဢွင်ႈတီႈ၊ ၼင်ႇႁိုဝ် ပေႃးတေၵႄႈၶႆလႆႈ လွင်ႈလူတ်ႉၵႃး ၵိုတ်းဝႆႉၸွမ်းၶၢင်ႈသဵၼ်ႈတၢင်းလူင် ႁဵတ်းႁႂ်ႈလူတ်ႉၵႃး တိတ်းၵၼ် ၼႅၼ်ႈၼႃ ယူႇယၢမ်းလဵဝ်ၼႆႉ ဝႃႈၼႆ။ ယၢမ်းလဵဝ် ၸဝ်ႈၼႃႈတီႈပလိၵ်ႈ ၽၢႆႇလူလွမ် သဵၼ်ႈတႃႈသၢႆတၢင်း လႆႈတိတ်းတင်ႈ ၶိူင်ႈသဵၼ်ႇသႃႇဝႆႉ ၼိူဝ်ႈသဵၼ်ႈတၢင်း ၼိမၢၼ်းႁေမိၼ်းယဝ်ႉလႄႈ သင်ဝႃႈမီးလူတ်ႉၵႃး ၵိုတ်းဝႆႉၼိူဝ်သဵၼ်ႈတၢင်း ဢၼ်မီးၶိူင်ႈမၢႆ ဝူင်းမူၼ်းသီၶၢဝ်လႅင် (သဵၼ်ႇသႃႇ) ၼၼ်ႉၸိုင် ၶိူင်ႈသဵၼ်ႇသႃႇ တေၸႅင်ႈၶေႃႈ သူင်ႇၵႂႃႇထိုင် ၸဝ်ႈၼႃႈတီႈၵမ်းသိုဝ်ႈ ဝႃႈၼႆ။ ၵဵဝ်ႇလူၺ်ႈလွင်ႈၼႆႉသေ ၸဝ်ႈၼႃႈတီႈ တေမီးလွင်ႈၸၢမ်းတူၺ်း ၶိူင်ႈသဵၼ်ႇသႃႇ တႃႇၶၢဝ်းတၢင်း 1 – 2 လိူၼ် သေၵွၼ်ႇ ပေႃးဝႃႈၶိူင်ႈသဵၼ်ႇသႃႇ ႁဵတ်းၵၢၼ်လႆႈလီယဝ်ႉၼၼ်ႉ တေဢဝ်ၸႂ်ႉတိုဝ်း ပဵၼ်တၢင်းၵၢၼ်ၵႂႃႇ ၵူႈဢွင်ႈတီႈလႄႈ သင်ဝႃႈ ၽူႈႁေႃႈလူတ်ႉၵႃး ပူၼ်ႉပႅၼ် ၵိုတ်းလူတ်ႉၵႃးၸိုင် တေၸၢင်ႈၺႃးတူတ်ႈတၢမ်ႇ ၸွမ်းၼင်ႇမၢႆမီးတမ်းဝၢင်းဝႆႉ ၼႆယဝ်ႉ။ တွၼ်ႈတႃႇ တေပွင်ပဵၼ်မႃး လွၵ်းလၢႆးၸႂ်ႉတိုဝ်း ၶိူင်ႈသဵၼ်ႇသႃႇ (Sensor) ၼႆႉသေ ႁႂ်ႈပေႃးၵႄႈၶႆလႆႈ လွင်ႈလူတ်ႉၵႃး တိတ်းၵၼ်ၼႅၼ်ႈၼႃ ၸွမ်းသဵၼ်ႈတႃႈသၢႆတၢင်း ၼႂ်းဝဵင်းၵဵင်းမႆႇၼႆႉ၊ ၽူႈလူင်ႉလႅၼ်ႇ ၽၢႆႇပၢႆးသၢႆႈ ၸၼ်ႉၸွမ်ၵဵင်းမႆႇ လႆႈႁပ်ႉတၢင်းၸွႆႈ တီႈၵွင်တိုၼ်းၽၢႆႇၶူၼ်ႉၶႂႃႉသေ ၸင်ႇပဵၼ်မႃး ၼႆယဝ်ႉ။ ၶေႃႈမုၼ်း – Thai PBSတႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2019-12-07T13:27:40

https://taifreedom.com/aa-%e1%80%95%e1%81%bc%e1%80%ba%e1%81%be%e1%81%a2%e1%80%84%e1%80%ba%e1%82%89-%e1%80%9c%e1%80%bd%e1%80%84%e1%80%ba%e1%82%88%e1%81%b5%e1%81%a2%e1%81%bc%e1%80%ba%e1%80%90%e1%80%ad%e1%81%ba%e1%80%bd/

AA ပၼ်ၾၢင်ႉ လွင်ႈတိၺွပ်း လုၵ်ႈလၢင်းၼၢင်းမေး ၽူႈပွင်ၵၢၼ်သိုၵ်း AA ၼၼ်ႉ ၸၢင်ႈပဵၼ်ၵႂႃႇလွင်ႈႁၢႆႉ

မိူဝ်ႈဝၼ်းထီႉ 4 December 2019 လုၵ်ႈလၢင်း 2 ၵေႃႉ လႄႈ မေးၼၢင်း ၸွမ်ႁၢၼ်ထုၼ်းမျၢတ်ႈၼႅင်ႇ ၽူႈပွင်ၵၢၼ်သိုၵ်း ရၶႅင်ႇ AA ထုၵ်ႇပလိၵ်ႈထႆးတိၺွပ်း ၽွင်းတိုၵ်ႉၵႂႃႇတေႃႇဢႃႇယုဝီႇၸႃႇ တီႈလုမ်းၵူတ်ႇထတ်းၵူၼ်းၶဝ်ႈဢွၵ်ႇမိူင်း ဝဵင်းၵဵင်းမႆႇၸိုင်ႈထႆး ဝႃႈၼႆ။ ၵဵဝ်ႇလူၺ်ႈလွင်ႈၼႆႉသေ ၶႅင်ႇသုၶ ၽူႈတၢင်လၢတ်ႈသိုၵ်းရၶႅင်ႇ AA ယိုၼ်ယၼ်လၢတ်ႈဝႃႈ လုၵ်ႈလၢင်းၼၢင်းမေး ၽူႈပွင်ၵၢၼ်သိုၵ်း ရၶႅင်ႇ AA ထုၵ်ႇတိၺွပ်းၼႆ ၸႂ်ႈၶႃႈဢေႃႈ ၊ ၸွမ်းၼင်ႇၽွင်းတၢင်မိူင်းတင်းသွင်ၽၢႆႇသေ ၽၢႆႇလူင်ပွင်ၸိုင်ႈ မိူင်းမၢၼ်ႈ ပၼ်ႁႅင်းႁႂ်ႈၽူႈမီးပုၼ်ႈၽွၼ်းၽၢႆႇမိူင်းထႆး တိၺွပ်းပၼ်လႄႈ ၽွင်းလုၵ်ႈလၢင်းၼၢင်းမေး ၽူႈပွင်ၵၢၼ်သိုၵ်းရၶႅင်ႇ AA တိုၵ်ႉၵႂႃႇတေႃႇဢႃႇယုဝီႇၸႃႇ တီႈလုမ်းၵူတ်ႇထတ်းၵူၼ်းၶဝ်ႈဢွၵ်ႇမိူင်း ဝဵင်းၵဵင်းမႆႇၼၼ်ႉ ၸင်ႇထုၵ်ႇပလိၵ်ႈထႆး သိမ်းပပ်ႉၶၢမ်ႈမိူင်းသေ တိၺွပ်း ဝႃႈၼႆ ၊ လႆႈႁူႉဝႃႈ တေႃႇထိုင်ယၢမ်းလဵဝ်ၵေႃႈ တိုၵ်ႉထုၵ်ႇၵုမ်းၵမ်ဝႆႉယူႇ ႁူဝ်ယွႆႈမၼ်းတႄႉ ဢမ်ႇပႆႇလႆႈႁူႉၸွမ်း ၵၢၼ်တိၺွပ်းၵၼ်ၸိူင်ႉၼႆၼႆႉ ပဵၼ်လွင်ႈဢမ်ႇယွမ်းႁပ်ႉလႆႈလႄႈ ဢမ်ႇထုၵ်ႇလီႁဵတ်းသေဢိတ်း ၼွၵ်ႈလိူဝ်သေ ပဵၼ်လွင်ႈလီယဝ်ႉ ၸၢင်ႈပဵၼ်ၵႂႃႇလွင်ႈႁၢႆႉ ၼႆယဝ်ႉ။ လုၵ်ႈလၢင်းၼၢင်းမေး ၽူႈပွင်ၵၢၼ်သိုၵ်း ရၶႅင်ႇ AA ၼႆႉ ၸိုဝ်ႈႁွင်ႉ မၼိၼ်းၸႃႇၽိဝ်ႇ ဢႃႇယု 39 ပီ ၊ လုၵ်ႈၸၢႆး မျၢတ်ႉလိၼ်းသိၼ်ႇ ဢႃႇယု 11 လိူၼ် ၊ လုၵ်ႈယိင်းသေႃးပျေႉသျိၼ်ႇ ဢႃႇယု 11 ပီ ဝႃႈၼႆ ၊ မျၢတ်ႉလိၼ်းသိၼ်ႇ တင်း သေႃးပျေႉသျိၼ်ႇတႄႉ ၽၢႆႇတင်းမိူင်းထႆး ႁၢင်ႈႁႅၼ်းတေၶိုၼ်းလွႆးဢၢပ်ႈပၼ် ၽၢႆႇမိူင်းမၢၼ်ႈၵႂႃႇၼႆသေတႃႉ တေႃႇထိုင်ယၢမ်းလဵဝ် ဢမ်ႇပႆႇႁၼ်ၽႅဝ် မိူင်းမၢၼ်ႈ ဝႃႈၼႆ။ ၵဵဝ်ႇၵပ်းလွင်ႈ လုၵ်ႈလၢင်းၼၢင်းမေး ၽူႈပွင်ၵၢၼ်သိုၵ်း ရၶႅင်ႇ AA ထုၵ်ႇတိၺွပ်းၼႆႉ ၵႅမ်ၸွမ်ႁၢၼ် သေႃႇမိၼ်းထုၼ်း ႁွင်ႈၵၢၼ်ၽၢႆႇပိုၼ်ၽၢဝ်ႇ တပ်ႉသိုၵ်းမၢၼ်ႈ တုမ်ႉတွပ်ႇလၢတ်ႈဝႃႈ ဢမ်ႇၸႂ်ႈႁဝ်းၶႃႈၵေႃႉၸႂ်ႉတိၺွပ်း လွင်ႈၼႆႉ တေၵဵဝ်ႇၵပ်းတင်းလူင်ပွင်ၸိုင်ႈ လႄႈ ၽွင်းလူင်ၽၢႆႇၼႂ်းမိူင်းၵူၺ်း ၼႆယဝ်ႉ။ မိူဝ်ႈပူၼ်ႉမႃး 10 July 2019 ၼၼ်ႉ ၵူဝ်ႇဢွင်ႇမျၢတ်ႈၵျေႃႇ ၼွင်ႉၸၢႆး ၸွမ်ႁၢၼ်ထုၼ်းမျၢတ်ႈၼႅင်ႇ ဢၼ်ပဵၼ် ၽူႈပွင်ၵၢၼ်သိုၵ်း AA ဢိၵ်ႇတင်း ၵူၼ်းၼုမ်ႇရၶႅင်ႇထႅင်ႈလၢႆလၢႆၵေႃႉ ယွၼ်ႉပၼ်ႁႅင်းၵမ်ႉထႅမ် ၸုမ်းယိပ်းၵွင်ႈၵၢင်ႇ ဢၼ်ၵေႃႇၵၢၼ်ႁၢႆႉၼိူဝ် လူင်ပွင်ၸိုင်ႈ မိူင်းမၢၼ်ႈၼႆလႄႈ ထုၵ်ႇၺႃးတၢင်းၽိတ်းလိုပ်ႈဢွၵ်ႇ မိူင်းသိင်ႇၵပူႇ (Singapore) သေ ၽွင်းမိူဝ်ႈၶဝ်ပွၵ်ႈၶိုၼ်း မိူင်းမၢၼ်ႈၼၼ်ႉ ထုၵ်ႇပလိၵ်ႈမၢၼ်ႈတိၺွပ်း တီႈၶူင်ႇႁိူဝ်းမိၼ် ဝဵင်းတႃႈၵုင်ႈ ဝႃႈၼႆ။ ၼွၵ်ႈလိူဝ်သေၼၼ်ႉ မိူဝ်ႈဝၼ်းထီႉ 19 October 2019 ၼၼ်ႉၵေႃႈ ၵူဝ်ႇၵျေႃႇၼႅင်ႇ ၼွင်ႉၶူၺ် ၸွမ်ႁၢၼ် ထုၼ်းမျၢတ်ႈၼႅင်ႇ ၽူႈပွင်ၵၢၼ် သိုၵ်းရၶႅင်ႇ AA လုၵ်ႉတၢင်းဝဵင်းၵဵင်းမႆႇ ၸိုင်ႈထႆးသေ ပွၵ်ႈမိူဝ်းၶိုၼ်း မိူင်းမၢၼ်ႈ မမူဝ်း ၼိၼ်းၽိဝ်ႇ ၵေႃႉပဵၼ်မေးၼၢင်း လႄႈ လုၵ်ႈယိင်း ၵူဝ်ႇၵျေႃႇၼႅင်ႇ ဢႃႇယုမွၵ်ႈ 4 ၶူပ်ႇ ၵႂႃႇပႂ်ႉႁပ်ႉ တီႈၶူင်ႇႁိူဝ်းမိၼ် ဝဵင်းတႃႈၵုင်ႈသေ ထုၵ်ႇတိၺွပ်းၸွမ်းၵၼ် ၼႆယဝ်ႉ။ ၶေႃႈမုၼ်း – DVBတႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-12-07T11:43:08

https://taifreedom.com/%e1%80%9e%e1%80%b5%e1%80%84%e1%80%ba%e1%81%b5%e1%80%bd%e1%80%84%e1%80%ba%e1%82%88%e1%80%9e%e1%80%b5%e1%80%84%e1%80%ba%e1%80%99%e1%81%a2%e1%81%b5%e1%80%ba%e1%82%87%e1%80%90%e1%82%85%e1%81%b5%e1%80%ba/

သဵင်ၵွင်ႈသဵင်မၢၵ်ႇတႅၵ်ႇတီႈၵျွၵ်ႉတေႃႇ လႄႈ လုၵ်ႈဢွၼ်ႇႁဵၼ်း ၸၼ်ႉ 3 လႆႈတၢႆထင်တီႈ 1 ၵေႃႉ

မိူဝ်ႈဝႃးဝၼ်းထီႉ 06 December 2019 ယၢမ်းၵၢင်ၼႂ်မွၵ်ႈ 9 မူင်း သဵင်ၵွင်ႈသဵင်မၢၵ်ႇတႅၵ်ႇ တီႈႁိမ်းတၢင်းၶဝ်ႈ ဝဵင်းၵျွၵ်ႉတေႃႇ မိူင်းရၶႅင်ႇသေ မီးလုၵ်ႈဢွၼ်ႇႁဵၼ်း ၵေႃႉၼိုင်ႈ လႆႈထုၵ်ႇယိုဝ်းတၢႆထင်တီႈ ၵေႃႉၼိုင်ႈ လႄႈ သိုၵ်းမၢၼ်ႈ တင်း သိုၵ်းရၶႅင်ႇ AA ဢမ်ႇယွမ်းႁပ်ႉဝႃႈ ပဵၼ်ၽႂ်ၵေႃႉယိုဝ်း ၼႆယဝ်ႉ။ ၵဵဝ်ႇလူၺ်ႈလွင်ႈၼႆႉ ၽၢႆႇသိုၵ်းမၢၼ်ႈဝႃႈ “တွၼ်ႈတႃႇလွင်ႈႁူမ်ႇလူမ်ႈဝဵင်းၼႆသေ ႁဝ်းလႆႈတမ်းၵူၼ်းဝႆႉ တီႈဝတ်ႉၵျွင်းမုၼ်ၸဝ်ႈ သူၺ်ႇၵျွင်း ၸုမ်းၼိုင်ႈယူႇ ၊ သိုၵ်းရၶႅင်ႇ AA သမ်ႉ ယူႇတီႈၵႆသေ ဢဝ် RPG ယိုဝ်းဢွၼ်တၢင်းလႄႈ ႁဝ်းၵေႃႈလႆႈယိုဝ်း တုမ်ႉတွပ်ႇၸုမ်းၶဝ်ၶိုၼ်ႈ ၊ လွင်ႈလုၵ်ႈဢွၼ်ႇၼၼ်ႉ ၸုမ်းႁဝ်းဢမ်ႇလႆႈယိုဝ်းၽိတ်း လႄႈ ဢမ်ႇလႆႈယိုဝ်း လုၵ်ႈဢွၼ်ႇသင်” ဝႃႈၼႆ။ ၶၢႆသူႉၶ ၽူႈၶၢၼ်ပၢၵ်ႇ AA လၢတ်ႈဝႃႈ “ၸွမ်းၼင်ႇဢၼ်ၶႃႈႁဝ်းလႆႈႁူႉတႄႉ သိုၵ်းမၢၼ်ႈ ႁဵတ်းပၢင်တိုၵ်း ပွမ်ႁင်းၵူၺ်းသေ ယိုဝ်းလုၵ်ႈဢွၼ်ႇ ၊ ၼႂ်းပိုၼ်ႉတီႈၼၼ်ႉ ၸုမ်းႁဝ်းလႄႈသိုၵ်းမၢၼ်ႈ ဢမ်ႇလႆႈပဵၼ် ပၢင်တိုၵ်းၵၼ် ၊ ဢမ်ႇမီးပၢင်တိုၵ်း သင်သေ တင်ႈၸႂ်ယိုဝ်းလုၵ်ႈဢွၼ်ႇႁဵၼ်းတၢႆၼႆႉ သိုၵ်းမၢၼ်ႈ တင်ႈၸႂ်ၼႃႈလိူမ်ႈတႃၶႆ ပူၼ်ႉပႅၼ်မၢႆမီႈသိုၵ်း” ၼႆယဝ်ႉ။ လုၵ်ႈႁဵၼ်းၵေႃႉထုၵ်ႇယိုဝ်းတၢႆထၢင်တီႈၼႆႉ ၸိုဝ်ႈ မွင်ႇၵျေႃႇမိၼ်းမႅတ်ႉ ဢႃႇယု 8 ပီႊ ယူႇသၢင်ႈၵိၼ်သဝ်းၸွမ်း ၵေႃႉပဵၼ်မႄႈထဝ်ႈ ၸိုဝ်ႈ တေႃႇမၸေႃႇလ သေ ၺႃးယိုဝ်းတၢႆထင်တီႈ မိူဝ်ႈၽွင်းၵႂႃႇၶိုၼ်ႈႁဵၼ်း ၼႆယဝ်ႉ။ ၶေႃႈမုၼ်းတီႈ – RFA , VOAတႆးလွတ်ႈလႅဝ်း

['သုၼ်ႇလႆႈသုၼ်ပဵၼ်ၵူၼ်း', 'ၶၢဝ်ႇ']

2019-12-06T18:49:49

https://taifreedom.com/%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%80%a2%e1%80%ad%e1%81%bc%e1%80%ba%e1%80%b8%e1%80%90%e1%80%ae%e1%80%b8%e1%80%9a%e1%82%83%e1%80%b8-%e1%80%a2%e1%80%99%e1%80%ba%e1%82%87%e1%80%99/

မိူင်းဢိၼ်းတီးယႃး ဢမ်ႇမီးလွင်ႈႁူမ်ႇလူမ်ႈပဵင်းပေႃးပုၼ်ႈတႃႇ ၼၢင်းယိင်းၸိူဝ်းၵႂႃႇဢႅဝ်ႇလႄႇ

မိူင်းဢိၼ်းတီးယႃးၼႆႉ ဢမ်ႇမီးလွင်ႈႁူမ်ႇလူမ်ႈပဵင်းပေႃး ပုၼ်ႈတႃႇ ၼၢင်းယိင်းၸိူဝ်းၵႂႃႇဢႅဝ်ႇလႄႇၼၼ်ႉၼႆ ၸိုင်ႈမိူင်း ဢမေႇရိၵၢၼ်ႇလႄႈ ၸိုင်ႈမိူင်းဢိၼ်ႇၵလၢၼ်ႇၶဝ် ပိုၼ်ၽၢဝ်ႇဝႆႉၼင်ႇၼႆယဝ်ႉ။ ယွၼ်ႉပိူဝ်ႈဝႃႈ ၼႂ်းၸိုင်ႈမိူင်း ဢိၼ်းတီးယႃးၼႆႉ လွင်ႈၵၼ်ႉၸၼ်လူလၢႆၼၢင်းယိင်း ၼမ်တိူဝ်းမႃးသေဢမ်ႇၵႃး ၊ လွင်ႈႁဵတ်းႁၢႆႉၸႃႉတေႃႇၼၢင်းယိင်းၸိူဝ်းၼႆႉၵေႃႈ ၼမ်လိူဝ်မႃးလႄႈ ၼၢင်းယိင်းၸိူဝ်းႁၢင်ႈႁႅၼ်းဝႆႉဝႃႈ တေၵႂႃႇဢႅဝ်ႇလႄႇ မိူင်းဢိၼ်ႇတီးယႃးၼႆ ႁႂ်ႈလႆႈၾၢင်ႉသတိဝႆႉလီလီၼႆ ၸိုင်ႈမိူင်းဢမေႇရိၵၢၼ်ႇလႄႈ ၸိုင်ႈမိူင်းဢိၼ်ႇၵလၢၼ်ႇၶဝ် ပိုၼ်ၽၢဝ်ႇဝႆႉ ဝႃႈၼႆ။ ယူႇတီႈလူင်ပွင်ၸိုင်ႈ မိူင်းဢိၼ်ႇၵလၢၼ်ႇတႄႉ လႆႈပိုၼ်ၽၢဝ်ႇလွင်ႈၼႆႉၵႂႃႇ မိူဝ်ႈဝၼ်းထီႉ 26 November 2019 ၼႆႉသေ လူင်ပွင်ၸိုင်ႈ မိူင်းဢမေႇရိၵၢၼ်ႇတႄႉ ပိုၼ်ၽၢဝ်ႇဝႆႉ ၸဵမ်မိူဝ်ႈ ၼႂ်းလိူၼ် March 2019 ၼႆႉဝႃႈ မိူင်းဢိၼ်ႇတီးယႃးၼႆႉ ယွၼ်ႉဢမ်ႇပေႃးမီးလွင်ႈႁူမ်ႇလူမ်ႈၼႅၼ်ႈၼႃလႄႈ မီးၽေးတေႃႇၼၢင်းယိင်းၶဝ်တႄႉတႄႉ ၼႆယဝ်ႉ။ ယူႇတီႈလူင်ပွင်ၸိုင်ႈ မိူင်းဢိၼ်းတီးယႃးၵေႃႈတေႃႇၼင်ႇၼၼ် ယွမ်းႁပ်ႉဝႆႉဝႃႈ ၼႂ်းမိူင်းဢိၼ်းတီးယႃး လွင်ႈၵၼ်ႉၸၼ် လူလၢႆၼၢင်းယိင်း ႁၢဝ်ႉႁႅင်းမႃးၵူႈဝၼ်းဝၼ်း ၊ ပုၼ်ႈတႃႇၼၢင်းယိင်းၸိူဝ်းမႃးဢႅဝ်ႇလႄႇၼႂ်းမိူင်း လႄႈ ၼၢင်းယိင်း ဢိၼ်းတီးယႃးၶဝ် ဢမ်ႇမီးလွင်ႈႁူမ်ႇလူမ်ႈသေဢိတ်း ၊ ၵွပ်ႈပိူဝ်ႈၸိူင်ႉၼၼ်လႄႈ သင်ၸိူဝ်ႉဝႃႈ ၶႂ်ႈမႃးဢႅဝ်ႇလႄႇမိူင်း ဢိၼ်းတီးယႃးၼႆၸိုင် ယူႇတီႈလူင်ပွင်ၸိုင်ႈ မိူင်းဢိၼ်းတီးယႃးသေ ၶႂ်ႈတိုၵ်းသူၼ်းဝႃႈ ယႃႇပေမႃးၵေႃႉလဵဝ်လႄႈ သင်ၸိူဝ်ႉမႃးၵေႃႈ ႁႂ်ႈလႆႈၾၢင်ႉသတိဝႆႉၼမ်ၼမ်ၼႆယဝ်ႉ။ ၼႂ်းပီႊ 2019 ၼႆႉၵူၺ်း တီႈၸိုင်ႈမိူင်းဢိၼ်းတီးယႃးၼႆႉ လွင်ႈၵၼ်ႉၸၼ်လူလၢႆၼၢင်းယိင်းဢႃႇယုလဵၵ်ႉလႄႈ မၢင်ၸိူဝ်း ပဵၼ်မူႇပဵၼ်ၸုမ်းသေ ႁဵတ်းႁၢႆႉၵေႃႈမီး ၊ မိူဝ်ႈပူၼ်ႉမႃး ၼႂ်းလိူၼ် November ၼႆႉၵူၺ်းၵေႃႈ ၼၢင်းယိင်းၵေႃႉၼိုင်ႈ ဢႃႇယုလႆႈ 6 ၶူပ်ႇ ထုၵ်ႇၵၼ်ႉၸၼ်လူလၢႆသေ ၶႃႈႁႅမ်တၢႆပႅတ်ႈဝႃႈၼႆ။ ဝၢႆးၼၼ်ႉဢမ်ႇႁိုင် ၼႂ်းဝၼ်းထီႉ 2 December 2019 ပူၼ်ႉမႃးလၢႆဝၼ်းၼႆႉၵူၺ်း ၼၢင်းယိင်းၵေႃႉၼိုင်ႈ ဢႃႇယု 60 ယူႇၼႂ်းဝၢၼ်ႈ ႁိမ်းဝဵင်းၵႃႇၵီႇၼႃႇတႃႇ မိူင်းဢိၼ်းတီးယႃး ထုၵ်ႇၵၼ်ႉၸၼ်လူလၢႆ တီႈၼႂ်းႁိူၼ်းမၼ်းၼၢင်းသေ ထုၵ်ႇၶႃႈႁႅမ်တၢႆၼႆယဝ်ႉ ၊ လွင်ႈၼႆႉၵေႃႈ ပဵၼ်ဢမူႉၶတီးဢၼ်ၼိုင်ႈ ဢၼ်ပဵၼ်ၵူၼ်းပဵၼ်မူႇပဵၼ်ၸုမ်းသေ ၵေႃႇၵၢၼ် ႁဵတ်းႁၢႆႉတေႃႇၼၢင်းယိင်းလႄႈ ယူႇတီႈၸုမ်းပလိၵ်ႈၶဝ် တီႉၺွပ်းဝႆႉ ၵူၼ်းၸၢႆး 3 ၵေႃႉဢၼ်ၵဵဝ်ႇၵၼ်တင်းဢမူႉၶတီးၼႆႉ ၼႆယဝ်ႉ။ ယွၼ်ႉၼၼ်လႄႈ ၼၢင်းယိင်း တီႈမိူင်းဢိၼ်းတီးယႃးၶဝ် မႃးၸူႉတုမ်ၵၼ်သေ ၼႄၵၢင်ၸႂ်သၢၼ်ၶတ်းတေႃႇ လွင်ႈဢၼ်ႁဵတ်းႁၢႆႉၸႃႉတေႃႇၼၢင်းယိင်းၸိူဝ်းၼႆႉ ဝႃႈၼႆ။ ၼႂ်းၸႄႈမိူင်း ဢုတ်ႉတရႃႇ ပရႃႇတဵတ်ႉၼၼ်ႉၵေႃႈ မီးၼၢင်းယိင်း ဢႃႇယု 70 ပီႊၵေႃႉၼိုင်ႈ ထုၵ်ႇၵၼ်ႉၸၼ်လူလၢႆမႃးယဝ်ႉ ၊ လွင်ႈၸိူဝ်းၼႆႉ ပုၼ်ႈတႃႇမိူင်းဢိၼ်းတီးယႃးတႄႉ မိူၼ်ၼင်ႇဝႃႈ ပဵၼ်ယူႇၵူႈဝၼ်းဝၼ်းၼႆယဝ်ႉ ၊ ယွၼ်ႉၼၼ်လႄႈ ယူႇတီႈၸိုင်ႈမိူင်း ဢမေႇရိၵၢၼ်ႇတင်း ဢိၼ်ႇၵလၢၼ်ႇၶဝ် ၸင်ႇလႆႈပိုၼ်ၽၢဝ်ႇပၼ်ၾၢင်ႉ တီႈၼႂ်းဝႅပ်ႉသၢႆႉၶွင် လူင်ပွင်ၸိုင်ႈဝႆႉဝႃႈ ၼၢင်းယိင်းဢၼ်တေ ၵႂႃႇလႄႇမိူင်း ဢိၼ်းတီးယႃးၼႆၸိုင် ႁႂ်ႈလႆႈၾၢင်ႉသတိဝႆႉလီလီၼႆယဝ်ႉ။ ထိုင်မႃးၼႂ်းပီႊ 2019 ၼႆႉ ၸႄႈဝဵင်းမွမ်ႇပၢႆးလႄႈ ဝဵင်းၼယူးတေႇလီ ၶဝ်ႈပႃးၼႂ်းသၢႆမၢႆ ဢၼ်လွတ်ႈၽေးသေပိူၼ်ႈ ပုၼ်ႈတႃႇၵူၼ်းၵႂႃႇဢႅဝ်ႇလႄႇၶဝ်ၼႆသေတႃႉ ဝဵင်းဢၼ်ၵိုတ်းလိူဝ်ၸိူဝ်းၼၼ်ႉတႄႉၵေႃႈ ပဵၼ်ဢၼ်ၶဵင်ႇတႃႉလူင် ဢၼ်ၼိုင်ႈ ပုၼ်ႈတႃႇၼၢင်းယိင်းၸိူဝ်းၵႂႃႇဢႅဝ်ႇလႄႇၶဝ်ဝႆႉယူႇ ၊ ယွၼ်ႉၼၼ်လႄႈ ၼၢင်းယိင်းၶဝ် ပေႃးဝူၼ်ႉဝႃႈ တေၵႂႃႇဢႅဝ်ႇလႄႇၸိုင်ႈမိူင်း ဢိၼ်းတီးယႃးၼႆၸိုင် ႁႂ်ႈလႆႈၾၢင်ႉသတိသေ ၵႂႃႇမႃးၽွင်ႈၼႆယဝ်ႉ။ ၶေႃႈမုၼ်း − timesofindia , indiatoday တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2019-12-06T18:48:38

https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%80%95%e1%81%a2%e1%82%86%e1%82%88%e1%81%bd%e1%80%b1%e1%80%b8%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%82%86%e1%82%88%e1%81%b8/

ၵူၼ်းပၢႆႈၽေးသိုၵ်းမႆႈၸႂ်လွင်ႈ ၶူင်းၵၢၼ်လူင်ပွင်ၸိုင်ႈ ၼႂ်းၸိုင်ႈတႆးပွတ်းႁွင်ႇ

ယွၼ်ႉပိူဝ်ႈပၢင်တိုၵ်းယင်းတိုၵ်ႉသိုပ်ႇပဵၼ် ၼႂ်းၸိုင်ႈတႆးပွတ်းႁွင်ႇလႄႈ ၼႂ်းမိူင်းၶၢင်ယူႇ သေဢမ်ႇၵႃး ထႅင်ႈလွင်ႈၼိုင်ႈၵေႃႈ ယင်းတိုၵ်ႉမီးၽေးလွင်ႈမၢၵ်ႇမႅင်းၸိူဝ်းၼႆႉ ၼႂ်းပိုၼ်ႉတီႈယူႇလႄႈ ၵူၼ်းပၢႆႈၽေးသိုၵ်း ၸိူဝ်းဢၼ်ယူႇသဝ်းဝႆႉတီႈ ႁူင်းပၢႆႈၽေးၸိူဝ်းၼႆႉ ဢမ်ႇပႆႇၸၢင်ႈပွၵ်ႈၶိုၼ်းႁိူၼ်းယေး ဝၢၼ်ႈၵိူတ်ႇမိူင်းၼွၼ်းၽႂ်မၼ်းလႄႈ ၼႂ်းၸိုင်ႈတႆး ပွတ်းႁွင်ႇၼႆႉ ၽၢႆႇတၢင်းလူင်ပွင်ၸိုင်ႈမီးၶူင်းၵၢၼ် မိူၼ်ၼင်ႇ တေႁဵတ်းၾၢႆၼမ်ႉၾႆးၾႃႉ ၊ သုၼ်ၵၢင်လဵင်ႉလူသတ်း ၊ သုၼ်ၵၢင်ၽုၵ်ႇသွမ်ႈ လႄႈ သုၼ်ၵၢင်လွင်ႈၵႃႉၶၢႆသေဢမ်ႇၵႃး မီးပႃးထႅင်ႈ ၶူင်းၵၢၼ်သဵၼ်ႈတၢင်းၾႆးၾႃႉၸွမ်း ၸိုင်ႈမိူင်းၶႄႇၸိူဝ်းၼႆႉဝႆႉလႄႈ ၵူၼ်းပၢႆႈၽေးၶဝ် မီးလွင်ႈမႆႈၸႂ်ဝႃႈ ၶူင်းၵၢၼ်လူင်ပွင်ၸိုင်ႈၸိူဝ်းၼႆႉ တေသိမ်းဢဝ် တီႈလိၼ်သူၼ်ႁႆႈၼႃးၶဝ်ၵႂႃႇၼႆယဝ်ႉ။ ၵဵဝ်ႇလူၺ်ႈၶူင်းၵၢၼ်လူင်ပွင်ၸိုင်ႈၼႆႉသေ ၵူၼ်းပၢႆႈၽေးသိုၵ်းၶဝ်ဢွၼ်ၵၼ်မႆႈၸႂ်ဝႃႈ ၽၢႆႇတင်းလူင်ပွင်ၸိုင်ႈ သိမ်းဢဝ်တီႈလိၼ် ၶဝ်ႈပႃးၼႂ်းၶူင်းၵၢၼ်သေယဝ်ႉ ပေႃးငဝ်းလၢႆး ၼႂ်းပိုၼ်ႉတီႈလွတ်ႈၽေးယဝ်ႉသေ ၵူၼ်းပၢႆႈၽေးၶဝ် ပွၵ်ႈမိူဝ်းၶိုၼ်းႁိူၼ်းၼၼ်ႉ ၵူဝ်ဝႃႈတေဢမ်ႇမီးတီႈယူႇတၼ်းသဝ်းၼႆယဝ်ႉ။ ယွၼ်ႉပိူဝ်ႈၼၼ်လႄႈ မိူဝ်ႈဝၼ်းထီႉ 4 December 2019 ၼႆႉ ၵူၼ်းပၢႆႈၽေးသိုၵ်းၼႂ်းၸိုင်ႈတႆးပွတ်းႁွင်ႇလႄႈ ၵူၼ်းပၢႆႈၽေး ဢၼ်ယူႇၼႂ်းပိုၼ်ႉတီႈ မၢၼ်ႈဝဵင်းလူင် မိူင်းၶၢင် 36 တီႈႁူမ်ႈၵၼ်ဢွၵ်ႇလိၵ်ႈပိုၼ်ၽၢဝ်ႇတုၵ်းယွၼ်းဝႃႈ ယႃႇႁႂ်ႈႁဵတ်းၶူင်းၵၢၼ်သင်ၼႂ်းပိုၼ်ႉတီႈ တီႈလိၼ်ၸိူဝ်းၼၼ်ႉ ၼႆယဝ်ႉ။ တႄႇၸဵမ်မိူဝ်ႈပီႊ 2011 ပူၼ်ႉမႃးၼႆႉတေႃႇထိုင်ယၢမ်းလဵဝ် ၵူၼ်းမိူင်းၼႂ်းပိုၼ်ႉတီႈ ၼမ်ႉတူႈ ၊ ၵူတ်ႉၶၢႆ ၊ ၼမ်ႉၶမ်းလႄႈ မၢၼ်ႈဝဵင်းလူင်ၸိူဝ်းၼႆႉ လႆႈပၢႆႈဢွၵ်ႇယၢၼ်ႁိူၼ်းယေး ပၢႆႈၽေးသိုၵ်းသိူဝ် ယူႇတီႈႁူင်းပၢႆႈၽေးဝႆႉမီးယူႇမွၵ်ႈ 17000 (ၼိုင်ႈမိုၼ်ႇၸဵတ်းႁဵင်) ၸိူဝ်းၼႆႉၼႆ လႆႈႁူႉၸွမ်းသၢႆမၢႆ ၸုမ်းၸွႆႈထႅမ်ပရႁိတၶဝ်ၼင်ႇၼႆ ၊ ၵူၼ်းပၢႆႈၽေးသိုၵ်း ၸိူဝ်းၼႆႉၵေႃႈ တေႃႇထိုင်ယၢမ်းလဵဝ်ပႆႇၸၢင်ႈပွၵ်ႈမိူဝ်းၶိုၼ်းလႄႈ ပဵၼ်ဢၼ်မႆႈၸႂ်ၸွမ်း တီႈလိၼ်ဢၼ် ႁဵတ်းၵိၼ်သူၼ်ႁႆႈၼႃးမႃး ၸဵမ်ပၢၼ်ပူႇမွၼ်ႇၼၢႆးယႃႈႁဝ်းမႃးၼၼ်ႉ ၊ ယွၼ်ႉပိူဝ်ႈဝႃႈ တီႈလိၼ်ၸိူဝ်းၼႆႉ ပဵၼ်တီႈလိၼ် ဢၼ်ထိင်းသိမ်းႁဵတ်းၵိၼ်ၽုၵ်ႇသွမ်ႈမႃး ပၢၼ်သိုပ်ႇပၢၼ် ဢမ်ႇတွၼ်ႉယၢမ်ႈမီး သၢၵ်ႈသေႇ လၵ်းထၢၼ်ၸွမ်းၼင်ႇ ဢၼ်ပဵၼ် တၢင်းၵၢၼ် ၼႂ်းလုမ်းလူင်ပွင်ၸိုင်ႈၸိူဝ်းၼၼ်ႉလႄႈ ပေႃးလူင်ပွင်ၸိုင်ႈ သိမ်းဢဝ်ၶဝ်ႈပႃး ၼႂ်းၶူင်းၵၢၼ်ၼႆၸိုင် ယူႇတီႈၵူၼ်းမိူင်းၸိူဝ်းၼၼ်ႉသေ ဢမ်ႇမီးသၢၵ်ႈသေႇလၵ်းထၢၼ် သင်တႃႇ တေၼႄဝႃႈ ပဵၼ်တီႈလိၼ်ၶွင်တူဝ်ၵဝ်ႇၼႆယဝ်ႉ။ တီႈၼႂ်းၶေႃႈပိုၼ်ၽၢဝ်ႇတုၵ်းယွၼ်းၼၼ်ႉတႅမ်ႈဝႆႉဝႃႈ − ၸူဝ်ႈၵႃႈၵူၼ်းပၢႆႈၽေးၶဝ် ပႆႇပွၵ်ႈ ၶိုၼ်းႁိူၼ်းလႆႈၼၼ်ႉ ယူႇတီႈလူင်ပွင်ၸိုင်ႈသေ ယႃႇႁႂ်ႈလႆႈႁဵတ်းၶူင်းၵၢၼ်သင် ၼႂ်းပိုၼ်ႉတီႈ ဝၢၼ်ႈၵိူတ်ႇမိူင်းၼွၼ်းၸိူဝ်းၼၼ်ႉလႄႈ တီႈလိၼ်ၸိူဝ်းၼၼ်ႉၵေႃႈ ယႃႇပေႁႂ်ႈလႆႈဢဝ် ႁဵတ်းပဵၼ် တီႈလိၼ်ပဝ်ႇလိၼ်ႁၢမ်း ၸွမ်းၼင်ႇမၢႆမီႈမီးၼၼ်ႉ ၊ ယႃႇပေႁႂ်ႈလႆႈ ၶုတ်းထၢၼ်ႇႁိၼ် ၊ တႅပ်းမႆႉ လႄႈ ယႃႉၶူဝ်းၶွင်သၽႃႇဝၸွမ်းႁိမ်းႁွမ်းၼႂ်းပိုၼ်ႉတီႈ ၸိူဝ်းၼၼ်ႉလႄႈ သင်ၸိူဝ်ႉဝႃႈ တိုၵ်ႉမီးၶူင်းၵၢၼ်ႁဵတ်းသၢင်ႈလွင်ႈၸိူဝ်းၼၼ်ႉဝႆႉယူႇၼႆ ႁႂ်ႈလႆႈၵိုတ်းယင်ႉပၼ်ၼႆယဝ်ႉ။ ၼႂ်းပီႊၼႆႉမီးၶၢဝ်ႇလိုဝ်းဝႃႈ လူင်ပွင်ၸိုင်ႈတေသၢင်ႈၽၢႆ ၼိူဝ်မႄႈၼမ်ႉၶၢႆႇ ၼႂ်းၸႄႈဝဵင်း ၵူတ်ႉၶၢႆလႄႈ တေသၢင်ႈသုၼ်ၵၢင်ၵၢၼ် ၽုၵ်ႇသွမ်ႈ လႄႈ ၵၢၼ်လဵင်ႉလူသတ်းၸိူဝ်းၼႆႉ ၼႆသေတႃႉ ယူႇတီႈၽူႈၵဵဝ်ႇၶွင်ႈ လူင်ပွင်ၸိုင်ႈတႄႉ ပႆႇဢွၵ်ႇမႃးလၢတ်ႈသင်သေပိူင် ဝႃႈၼႆ။ ၵဵဝ်ႇလူၺ်ႈလွင်ႈ ၶူင်းၵၢၼ်လူင်ဢၼ်ႁူမ်ႈၵၼ်တင်း ၸိုင်ႈမိူင်းၶႄႇၼႆႉသေ ၸဵမ်မိူဝ်ႈပီႊ 2017 လိူၼ် မေႇပူၼ်ႉမႃးၼႆႉ ၸိုင်ႈမိူင်းၶႄႇတင်း မိူင်းႁူမ်ႈတုမ် ႁူမ်ႈၵၼ်လူင်းလၢႆးမိုဝ်း MOU ဝႆႉယဝ်ႉသေ ၼႂ်းၶူင်းၵၢၼ်လူင်ၸိူဝ်းၼၼ်ႉ ပုၼ်ႈတႃႇၶူင်းၵၢၼ်လူင် သဵၼ်ႈတၢင်း လူတ်ႉၾႆးၼႆႉ ယူႇတီႈၽူႈမီးပုၼ်ႈၽွၼ်းၶဝ် လူင်းပိုၼ်ႉတီႈ မူႇၸေႈ−လႃႈသဵဝ်ႈ−ဝဵင်းလိူဝ်ႇ သေ ထတ်းသၢင်တူၺ်းယဝ်ႉၼႆ ၽွင်းလူင်ၽၢႆႇယေးငိုၼ်း မိူင်းတႆး ဢူးၸူဝ်းၺုၼ်ႉလုၼ်ႇ လၢတ်ႈတီႈသိုဝ်ႇၶၢဝ်ႇ RFA ၼင်ႇၼႆ။ သင်ၸိူဝ်ႉဝႃႈ လူင်ပွင်ၸိုင်ႈ ၵေႃႇသၢင်ႈၶူင်းၵၢၼ်ၸိူဝ်းၼႆႉၼႆၸိုင် တီႈလိၼ်ၵူၼ်းပၢႆႈ ၽေးၶဝ် တေပႃးၸွမ်း ၼႂ်းၶူင်းၵၢၼ်ၼၼ်ႉသေ ယူႇတီႈၵူၼ်းပၢႆႈၽေးသိုၵ်းၶဝ် ပေႃးဝႃႈပွၵ်ႈမိူဝ်းၶိုၼ်း ဝၢၼ်ႈၵိူတ်ႇၼႆၵေႃႈ တေဢမ်ႇမီး တီႈလိၼ် တႃႇႁဵတ်းၵိၼ်ၵၢၼ် လဵင်ႉတွင်ႉလႄႈ တေမီးလွင်ႈယၢပ်ႇၽိုတ်ႇတေႉတေႉၼႆယဝ်ႉ။ ၶေႃႈမုၼ်း − RFA တႆးလွတ်ႈလႅဝ်း

['သုၼ်ႇလႆႈသုၼ်ပဵၼ်ၵူၼ်း', 'ၶၢဝ်ႇ']

2019-12-06T17:12:51

https://taifreedom.com/%e1%81%bd%e1%80%bd%e1%80%84%e1%80%ba%e1%80%b8%e1%80%9c%e1%80%b0%e1%80%84%e1%80%ba%e1%81%bd%e1%81%a2%e1%82%86%e1%82%87%e1%81%bc%e1%80%bd%e1%81%b5%e1%80%ba%e1%82%88%e1%80%99%e1%80%ad%e1%80%b0%e1%80%84/

ၽွင်းလူင်ၽၢႆႇၼွၵ်ႈမိူင်း မိူင်းၶႄႇတေၵႂႃႇ မိူင်းမၢၼ်ႈ ၸူဝ်ႈၽူႈၵိူဝ်းၵုမ်ၸိုင်ႈမိူင်း ပႆႇၵႂႃႇတေႃႇသူႈ လွင်ႈလုမ်းတြႃး ICJ

ၸူဝ်ႈတေႃႇဢွင်ႇသၢၼ်းသုၵျီႇ ၽူႈၵိူဝ်းၵုမ်ၸိုင်ႈမိူင်း ပႆႇၵႂႃႇတေႃႇသူႈၵႄႈၶၢႆ ဢၼ်မိူင်းၵမ်ႇပီႇယႃႇ ပိုတ်ႇလွင်ႈဢဝ်တၢင်းၽိတ်း မိူင်းမၢၼ်ႈ တီႈလုမ်းတြႃး ICJ ၼၼ်ႉ ၽွင်းလူင်ၽၢႆႇၼွၵ်ႈမိူင်း မိူင်းၶႄႇ တေဢွၵ်ႇၶၢဝ်းတၢင်းၵႂႃႇ မိူင်းမၢၼ်ႈ ဝႃႈၼႆ။ မိူဝ်ႈဝၼ်းထီႉ 5 December 2019 ၼၼ်ႉ ၽၢႆႇမိူင်းၶႄႇ ပိုၼ်ၽၢဝ်ႇၵႂႃႇဝႃႈ ၸွမ်းၼင်ႇတေႃႇဢွင်ႇသၢၼ်းသုၵျီႇ ၽူႈၵိူဝ်းၵုမ်ၸိုင်ႈမိူင်း ၽိတ်ႈမွၵ်ႇဝႆႉၼၼ်ႉသေ ပေႃးဝၼ်းထီႉ 7 – 8 December 2019 မိတ်ႉသတႃႇ ဝမ်ႇယီႇ ၽွင်းလူင်ၽၢႆႇၼွၵ်ႈမိူင်း မိူင်းၶႄႇ တေဢွၵ်ႇၶၢဝ်းတၢင်းၵႂႃႇ မိူင်းမၢၼ်ႈ ၼႆယဝ်ႉ။ တွၵ်ႇတိူဝ်ႇ လႃႉၵျေႃႇသေႃး ဢၼ်ပဵၼ်ၽူႈလဵပ်ႈႁဵၼ်းလွင်ႈမိူင်းၶႄႇ လၢတ်ႈဝႃႈ ၽွင်းတၢင်ၸၼ်ႉသုင်ၽၢႆႇမိူင်းၶႄႇ တေၵႂႃႇမိူင်းမၢၼ်ႈ ယၢမ်းၽွင်းၸိူင်ႉၼႆၼႆႉ တေမီးလွင်ႈတၢင်းယူႇသွင်လွင်ႈ ဝႃႈၼႆ ၊ မႅၼ်ႈမိူဝ်ႈၶၢဝ်းယၢမ်း ဢၼ်ၽူႈၵိူဝ်းၵုမ်ၸိုင်ႈမိူင်း တေၵႂႃႇတေႃႇသူႈၵႄႈၶၢႆ လွင်ႈလုမ်းတြႃး ICJ ၵေႃႈၸႂ်ႈ ၊ ထႅင်ႈလွင်ႈၼိုင်ႈၵေႃႈ ယွၼ်ႉၽူႈၵိူဝ်းၵုမ်ၸိုင်ႈမိူင်း ၽိတ်ႈမွၵ်ႇလႄႈ ၽွင်းလူင်ၽၢႆႇၼွၵ်ႈမိူင်း မိူင်းၶႄႇ ၸင်ႇတေၵႂႃႇၵေႃႈၸႂ်ႈ ၊ မိူဝ်ႈၽွင်းၽူႈၵိူဝ်းၵုမ်ၸိုင်ႈမိူင်း ၵႂႃႇမိူင်းၶႄႇၼၼ်ႉၵေႃႈ ၵဵဝ်ႇလူၺ်ႈလွင်ႈ ရူဝ်ႇႁိၼ်ႇၵျႃႇသေ ၽၢႆႇမိူင်းၶႄႇ လၢတ်ႈဝႃႈ တေၸွႆႈၵႄႈၶၢႆပၼ် ဝႃႈၼႆ ၊ ၶႃႈထၢင်ႇတႄႉ ယွၼ်ႉမီးလွင်ႈတေဢုပ်ႇဢူဝ်းၵၼ် လွင်ႈၼႆႉလႄႈ ၽၢႆႇမိူင်းၶႄႇ ၸင်ႇတေၵႂႃႇ မိူင်းမၢၼ်ႈၵေႃႈပဵၼ်လႆႈ ဝႃႈၼႆ။ ယင်းသိုပ်ႇလၢတ်ႈဝႃႈ ယူႇတီႈတေႃႇဢွင်ႇသၢၼ်းသုၵျီႇ ၽူႈၵိူဝ်းၵုမ်ၸိုင်ႈမိူင်းၵေႃႈ ယွၼ်ႉလူဝ်ႇလႆႈၵဵပ်းၶေႃႈမုၼ်း တႃႇတေၵႂႃႇၵႄႈၶၢႆ လွင်ႈလုမ်းတြႃး ICJ လႄႈ ၽၢႆႇမိူင်းၶႄႇ တေၸွႆႈထႅမ်သင်လႆႈလၢႆလၢႆ ၸဵမ်ၸိူဝ်းၼႆႉ မၼ်းၼၢင်းၵေႃႈ တေၶႂ်ႈႁူႉ ဝႃႈၼႆ ၊ မိူဝ်ႈပူၼ်ႉမႃး ၼႂ်းလိူၼ် November 2019 ၼၼ်ႉ ၵဵဝ်ႇလူၺ်ႈလွင်ႈ တပ်ႉသိုၵ်းမၢၼ်ႈ ပိုၼ်ၽၢဝ်ႇဝႃႈ သိမ်းလႆႈၵွင်ႈၵၢင်ႇ မၢၵ်ႇမိုဝ်ႉၸိုၼ်းယၢမ်းတင်းၼမ် ဢၼ်မိူင်းၶႄႇႁဵတ်းဢွၵ်ႇ တီႈၸုမ်းယိပ်းၵွင်ႈၵၢင်ႇၸၢဝ်းၶိူဝ်းၼၼ်ႉတႄႉ မိူင်းၶႄႇ တင်း မိူင်းမၢၼ်ႈ သွင်ၽၢႆႇ တေႇဢမ်ႇမီးပၼ်ႁႃသင်တႄႉတႄႉၼင်ႇၵဝ်ႇ ဝႃႈၼႆ။ ယွၼ်ႉတပ်ႉသိုၵ်းမၢၼ်ႈ ပူၼ်ႉပႅၼ်သုၼ်ႇလႆႈသုၼ်ႇပဵၼ်ၵူၼ်း ၼိူဝ်ၵူၼ်းၶိူဝ်းရူဝ်ႇႁိၼ်ႇၵျႃႇ တီႈမိူင်းရၶႅင်ႇၼႆသေ မိူင်းၵမ်ႇပီႇယႃႇ ပိုတ်ႇလွင်ႈဢဝ်တၢင်းၽိတ်း တီႈလုမ်းတြႃး ICJ ၼၼ်ႉ ပေႃးထိုင်မႃး ဝၼ်းထီႉ 10 December 2019 တေႃႇထိုင် ဝၼ်းထီႉ 12 December 2019 တေလႆႈထွမ်ႇငိၼ်းလွင်ႈတၢင်း ၶေႃႈတၢင်ႇထိုင် မိူင်းတင်းသွင်ၽၢႆႇၵႂႃႇ တီႈလုမ်းတြႃး ICJ ယဝ်ႉ ဝႃႈၼႆ။ ၵဵဝ်ႇလူၺ်ႈလွင်ႈ မိူင်းၵမ်ႇပီႇယႃႇ ပိုတ်ႇလွင်ႈဢဝ်တၢင်းၽိတ်း မိူင်းမၢၼ်ႈ တီႈလုမ်းတြႃး ICJ ၼႆႉ တေႃႇဢွင်ႇသၢၼ်းသုၵျီႇ ၽူႈၵိူဝ်းၵုမ်ၸိုင်ႈမိူင်း တေၵေႃႉဢွၼ်ႁူဝ်သေ ၵႂႃႇတေႃႇသူႈၵႄႈၶၢႆ ၼႆယဝ်ႉ။ ၶေႃႈမုၼ်း – BBCတႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2019-12-06T12:49:56

https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%81%bc%e1%80%95%e1%80%ba%e1%82%89%e1%82%81%e1%80%b0%e1%80%9d%e1%80%ba%e1%80%9e%e1%82%85%e1%81%bc%e1%80%ba-%e1%80%a2%e1%80%bd%e1%81%b5%e1%80%ba%e1%82%87/

ၵူၼ်းၼပ်ႉႁူဝ်သႅၼ် ဢွၵ်ႇၼႄၵၢင်ၸႂ် တေႃႇလူင်ပွင်ၸိုင်ႈ မိူင်းၽရင်ႇသဵတ်ႇ

ၵူၼ်းမိူင်း ၽရင်ႇသဵတ်ႇ ဢမ်ႇယွမ်း 800,000 ၵေႃႉ ၵိုတ်းလိုဝ်ႈၵၢၼ်ၽႂ်မၼ်းသေ ဢွၵ်ႇၼႄၵၢင်ၸႂ် တေႃႇလူင်ပွင်ၸိုင်ႈ ၼႂ်းလၢႆၸႄႈဝဵင်း ယွၼ်ႉဢမ်ႇပေႃးၸႂ် လၢႆးတမ်းဝၢင်း ပိူင်ဢုပ်ႉပိူင်ႇ ၶွင်လူင်ပွင်ၸိုင်ႈ ယၢမ်းလဵဝ်ၼႆႉ ဝႃႈၼႆ။ မိူဝ်ႈဝၼ်းထီႉ 5 December 2019 သိုဝ်ႇၶၢဝ်ႇၼွၵ်ႈမိူင်း ဢွၵ်ႇၼႄဝႆႉဝႃႈ ၵူၼ်းမိူင်း ဢၼ်ႁၢပ်ႇၵၢၼ် လူင်ပွင်ၸိုင်ႈလႄႈ ဢၼ်ႁဵတ်းၵၢၼ် ၶွမ်ႇပၼီႇ ႁူမ်ႈၵၼ်ၵိုတ်းလိုဝ်ႈၵၢၼ် ၽႂ်မၼ်းသေ ဢွၵ်ႇၼႄၵၢင်ၸႂ် တေႃႇလူင်ပွင်ၸိုင်ႈ ယွၼ်ႉဢမ်ႇပဵင်းပေႃးၸႂ် တီႈလူင်ပွင်ၸိုင်ႈ ၵဵပ်းၶွၼ်ႇ ၽိူမ်ႉၶိုၼ်ႈလႄႈ ၵူၼ်းႁၢပ်ႇၵၢၼ် လူင်ပွင်ၸိုင်ႈ ၼၢၼ်းလႆႈၵိုတ်းယင်ႉၵၢၼ် သမ်ႉမီးၵႃႈ တွပ်ႇတႅၼ်းပၼ်ၶိုၼ်းဢေႇ ဝႃႈၼႆ။ ယူႇတီႈၼႂ်းဝဵင်းလူင်ပႄးရိတ်ႉ မိူင်းလူင်ၽရင်ႇသဵတ်ႇၵေႃႈ မီးၵူၼ်းဢွၵ်ႇၼႄၵၢင်ၸႂ် ၸွမ်းသဵၼ်ႈတႃႈသၢႆတၢင်း ၼႂ်းၵၢင်ဝဵင်း ဢမ်ႇယွမ်း 250,000 ၵေႃႉ ႁဵတ်းႁႂ်ႈသဵၼ်ႈတၢင်း လူတ်ႉၵႃး၊ လူတ်ႉၾႆး လႆႈၵိုတ်းယင်ႉဝႆႉၸူဝ်ႈၶၢဝ်း လၢႆၸႄႈဝဵင်း ၼႆယဝ်ႉ။ ၼွၵ်ႈသေ ဝဵင်းလူင်ပႄးရိတ်ႉယဝ်ႉ ထႅင်ႈလၢႆၸႄႈဝဵင်းၵေႃႈ မီးလွင်ႈၼႄၵၢင် ၸုတ်ႇၾႆးၽဝ် လၢႆဢွင်ႈတီႈ ႁဵတ်းႁႂ်ႈမီးၶူဝ်းၶွင် လႆႈလူႉၵွႆလႄႈ ၸဝ်ႈၼႃႈတီႈပလိၵ်ႈ လႆႈယိုဝ်းမၢၵ်ႇ ၵႅတ်ႉၵွၼ်းတႃ လႆႈတိၺွပ်းၵုမ်းၶင်တူဝ် ၵူၼ်းၸိူဝ်းၼႄၵၢင်ၸႂ်ၵမ်ႈၽွင်ႈ၊ ၽူႈၼႄၵၢင်ၸႂ် တင်းၼမ်ၵေႃႈ ပိုၼ်ၽၢဝ်ႇဝႃႈ တေသိုပ်ႇၼႄၵၢင်ၸႂ်ၵႂႃႇ တေႃႇပေႃးထိုင် ဝၼ်းထီႉ 9 December 2019 ဝႃႈၼႆ။ ၶေႃႈမုၼ်း – Thai PBS တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2019-12-06T12:03:47

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88-%e1%80%9e%e1%80%ad%e1%80%99%e1%80%ba%e1%80%b8%e1%80%9c%e1%82%86%e1%82%88%e1%81%b6%e1%80%ad%e1%80%b0/

သိုၵ်းမၢၼ်ႈ သိမ်းလႆႈၶိူင်ႈၵွင်ႈၵၢင်ႇ လႄႈ တပ်ႉ ၶွင် သိုၵ်းၶၢင် KIA

သိုၵ်းမၢၼ်ႈ လႄႈ တပ်ႉသိုၵ်းလွတ်ႈလႅဝ်းသဝ်းၶေႃၶၢင် KIA ပဵၼ်ပၢင်တိုၵ်းၵၼ် တီႈႁိမ်းဝၢၼ်ႈ ၼၢၼ်ႇသၢၼ်ႇယၢၼ် ၸႄႈဝဵင်းဝၢႆးမေႃႇ မိူင်းၶၢင် ႁၢဝ်ႈႁႅင်း လႄႈ ၽၢႆႇသိုၵ်းမၢၼ်ႈ သိမ်းလႆႈတပ်ႉၶွင် KIA ၼႆယဝ်ႉ။ သိုၵ်းမၢၼ်ႈ ပိုၼ်ၽၢဝ်ႇ မိူဝ်ႈဝၼ်းထီႉ 04 December 2019 ဝႃႈ ၼႂ်းဝၼ်းထီႉ 29 November 2019 ယၢမ်းၵၢင်ဝၼ်းမွၵ်ႈ 12:00 မူင်း သိုၵ်းမၢၼ်ႈ လႄႈ ၸုမ်းၵေႃႇၵၢၼ်ႁၢႆႉ KIA ပဵၼ်ပၢင်တိုၵ်းၵၼ်သေ ၽၢႆႇသိုၵ်းမၢၼ်ႈ သိမ်းလႆႈတူဝ်တၢႆၵူၼ်းသိုၵ်း KIA 1 ၵေႃႉ ၊ မၢၵ်ႇသွတ်ႉ 107 MM 1 ၶိူင်ႈ ဢၼ်ၸုမ်းၵေႃႇၵၢၼ်ႁၢႆႉ KIA ႁဵတ်းဢွၵ်ႇ ဢိၵ်ႇတင်း ၶိူင်ႈယိပ်းၵွင်ႈၵၢင်ႇထႅင်ႈတင်းၼမ် လႄႈ သိမ်းလႆႈပႃးတပ်ႉၶဝ်ၸိူဝ်းၼႆႉ ဝႃႈၼႆ ၊ ၼႂ်းဝၼ်းထီႉ 30 November ယၢမ်းတၢမ်းၶမ်ႈၼၼ်ႉၵေႃႈ သိုၵ်းမၢၼ်ႈ လႄႈ တပ်ႉသိုၵ်းလွတ်ႈလႅဝ်းသဝ်းၶေႃၶၢင် KIA သိုပ်ႇပဵၼ်ပၢင်တိုၵ်းၵၼ်ထႅင်ႈ ၸွမ်းႁိမ်းႁွမ်းၸိူဝ်းၼၼ်ႉယူႇ ၼႆယဝ်ႉ။ တင်းၽၢႆႇ တပ်ႉသိုၵ်းလွတ်ႈလႅဝ်းသဝ်းၶေႃၶၢင် KIA လၢတ်ႈတီႈသိုဝ်ႇၶၢဝ်ႇ RFA ဝႃႈ လွင်ႈသိုၵ်းမၢၼ်ႈ လႄႈ တပ်ႉၶၢမ်ႇတိုၵ်း ၼႃႈသိုၵ်းႁဝ်း ပဵၼ်ပၢင်တိုၵ်းၵၼ်သေ ၽၢႆႇသိုၵ်းမၢၼ်ႈ သိမ်းလႆႈၶိူင်ႈယိပ်းၵွင်ႈၵၢင်ႇ ၸုမ်းႁဝ်းၼၼ်ႉ ၸႂ်ႈတႄႉယူႇ ၊ လွင်ႈၶိူင်ႈယိပ်းၵွင်ႈၵၢင်ႇၸိူဝ်းၼၼ်ႉ ဢမ်ႇပႆႇလႆႈႁူႉလီလီ ၸွင်ႇၸႂ်ႈၶွင် တပ်ႉသိုၵ်းႁဝ်းမူတ်း ၊ တပ်ႉၶၢမ်ႇၼႃႈသိုၵ်းၼၼ်ႉ ယူႇၽၢႆႇတႂ်ႈၵုမ်းၵမ် တပ်ႉၵွင် 18 တပ်ႉၸုမ်း မၢႆ 5 ၼႆယူႇယဝ်ႉ။ သိုၵ်းၶၢင် KIA ပဵၼ်ၸုမ်းဢူၺ်းလီၵၼ်တင်း သိုၵ်း TNLA , NDAA , SSPP , MNDAA , AA , UWSA သေ ၶဝ်ႈပဵၼ်ဝႆႉပႃးလုၵ်ႈၸုမ်း ၶွမ်ႇမတီႇ ဢုပ်ႇဢူဝ်းငူပ်ႉငီႉၵၢၼ်မိူင်း မိူင်းႁူမ်ႈတုမ် FPNCC ဢၼ်ၸုမ်း ဝ UWSP ဢွၼ်ႁူဝ်ဝႆႉယူႇယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵၢၼ်သိုၵ်း']

2019-12-05T18:34:08

https://taifreedom.com/%e1%80%9c%e1%80%b0%e1%80%90%e1%80%ba%e1%82%89%e1%81%b5%e1%82%83%e1%80%b8-%e1%81%b8%e1%80%af%e1%80%99%e1%80%ba%e1%80%b8-ngo-%e1%80%91%e1%80%af%e1%81%b5%e1%80%ba%e1%82%87%e1%80%9a%e1%80%ad%e1%80%af/

လူတ်ႉၵႃး ၸုမ်း (NGO) ထုၵ်ႇယိုဝ်း ႁဵတ်းႁႂ်ႈမီးၵူၼ်းတၢႆ 6 ၵေႃႉ

ၸုမ်းယိပ်းၵွင်ႈၵၢင်ႇ ၸုမ်းၼိုင်ႈ ပိုတ်းယိုဝ်းလူတ်ႉၵႃး Non-governmental organization (NGO) ၼႂ်းမိူင်းဢႃႇၾၵၢၼ်ႇၼိတ်ႇသတၢၼ်ႇ ႁဵတ်းႁႂ်ႈမီးၵူၼ်းလူႉတၢႆ 6 ၵေႃႉ ၼႂ်းၼၼ်ႉ ႁူမ်ႈပႃးဝႆႉ ၽူႈလူင်ႉလႅၼ်ႇ ၵူၼ်းမိူင်းၵျပၢၼ်ႇ ၵေႃႉၼိုင်ႈ ဝႃႈၼႆ။ မိူဝ်ႈဝၼ်းထီႉ 4 December 2019 သိုဝ်ႇၶၢဝ်ႇ REUTERS ဢွၵ်ႇၼႄဝႆႉဝႃႈ မီးၸုမ်းယိပ်း ၵွင်ႈၵၢင်ႇၸုမ်းၼိုင်ႈ ပိုတ်းယိုဝ်းလူတ်ႉၵႃး ၸုမ်းၸွႆႈထႅမ် ပူၵ်းပွင်တူင်ႇဝူင်းၵူၼ်းလုမ်ႈၾႃႉ ဢမ်ႇၼၼ် (NGO) ၼႆၼၼ်ႉ ႁဵတ်းႁႂ်ႈမီးၵူၼ်းလႆႈလူႉတၢႆ (6) ၵေႃႉ၊ တႃႇ (5) ၵေႃႉ ပဵၼ်ၵူၼ်း မိူင်း ဢႃႇၾၵၢၼ်ႇၼိတ်ႇသတၢၼ်ႇသေ တႃႇထႅင်ႈၵေႃႉၼိုင်ႈသမ်ႉ ပဵၼ်တွၵ်ႇတိူဝ်ႇ ထဵတ်ႉသု ၼႃႇၵႃႇမူႇရ Dr.Tetsu Nakamura ၵူၼ်းမိူင်းၵျပၢၼ်ႇ ဢႃႇယု 73 ပီ ဢၼ်ပဵၼ်ႁူဝ်ၼႃႈ ၽၢႆႇၸွႆႈထႅမ် ၵူၼ်းပၢႆႈၽေး ၼႂ်းမိူင်းဢႃႇၾၵၢၼ်ႇၼိတ်ႇသတၢၼ်ႇၼၼ်ႉ ဝႃႈၼႆ။ ယူႇတီႈၽူႈၶဝ်ႈၸုမ်း (NGO) ၼႂ်းၸႄႈဝဵင်း ၼႃႇၵႃႇႁႃႇ မိူင်းဢႃႇၾၵၢၼ်ႇၼိတ်ႇသတၢၼ်ႇ လၢတ်ႈဝႃႈ ဝၢႆးသေ ၸုမ်းယိပ်းၵွင်ႈၵၢင်ႇ လႆႈပိုတ်းယိုဝ်းလူတ်ႉၵႃး လမ်းၼႆႉယဝ်ႉၼၼ်ႉ ၵူၼ်းႁၢႆႉ လႆႈဢွၵ်ႇပၢႆႈၵႂႃႇၵမ်းလဵဝ် တေႃႇထိုင်ယၢမ်းလဵဝ် ဢမ်ႇပႆႇႁူႉဝႃႈ ၵေႃႉမႃးပိုတ်းယိုဝ်းၼၼ်ႉ ပဵၼ်ၸုမ်းလႂ် ဝႃႈၼႆ။ ၵဵဝ်ႇလူၺ်ႈလွင်ႈၼႆႉသေ မိူဝ်ႈလူင်ပွင်ၸိုင်ႈ မိူင်းၵျပၢၼ်ႇ လႆႈႁပ်ႉႁူႉလွင်ႈၼႆႉယဝ်ႉၼၼ်ႉ ပဵၼ်ဢၼ်တူၵ်းၸႂ် လူင်လၢင်သေ လၢတ်ႈတီႈၵူၼ်းမိူင်း ဢႃႇၾၵၢၼ်ႇၼိတ်ႇသတၢၼ်ႇဝႃႈ တွၵ်ႇတိူဝ်ႇ ထဵတ်ႉသု ၼႃႇၵႃႇမူႇရ Dr.Tetsu Nakamura ၼႆႉ ပဵၼ်ၵူၼ်းၸွႆႈထႅမ် မိူင်းဢႃႇၾၵၢၼ်ႇၼိတ်ႇသတၢၼ်ႇ မႃးၶၢဝ်းႁိုင်လႄႈ ဢမ်ႇထုၵ်ႇလီလိုမ်းၵုင်ႇမုၼ် ဝႃႈၼႆ။ ၶေႃႈမုၼ်း -Thairath တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2019-12-05T15:19:09

https://taifreedom.com/%e1%80%95%e1%81%a2%e1%80%84%e1%80%ba%e1%81%b5%e1%80%af%e1%80%99%e1%80%ba-ppst-%e1%80%9a%e1%80%9d%e1%80%ba%e1%82%89%e1%80%90%e1%80%b0%e1%80%9d%e1%80%ba%e1%82%88%e1%80%9c%e1%80%ae%e1%80%84%e1%81%a2/

ပၢင်ၵုမ် PPST ယဝ်ႉတူဝ်ႈလီငၢမ်း

ၸုမ်းယိပ်းၵွင်ႈၵၢင်ႇၸၢဝ်းၶိူဝ်း ၸိူဝ်းလူင်းလၢႆးမိုဝ်း လိၵ်ႈႁူမ်ႈမၢႆ NCA ၸတ်းႁဵတ်းပၢင်ၵုမ် ၸုမ်းၼႃႈၵၢၼ်ငမ်းယဵၼ် PPST တီႈၼႂ်းဝဵင်းၵဵင်းမႆႇ ၸိုင်ႈထႆး ၶၢဝ်းတၢင်း ႁိုင် 3 ဝၼ်း (2,3,4) သေ မီးၽူႈဢွၼ်ႁူဝ်ၽႂ်မၼ်း ၶိုၼ်ႈႁွတ်ႈဢုပ်ႇဢူဝ်းၵၼ် လႄႈ ႁူမ်ႈၵၼ်ဢွၵ်ႇၶေႃႈပိုၼ်ၽၢဝ်ႇ ၼႆယဝ်ႉ။ ၼႂ်းလိၵ်ႈပိုၼ်ၽၢဝ်ႇ ၸုမ်းလူင်းလၢႆးမိုဝ်း NCA-S EAO ပႃးဝႆႉဝႃႈ လွင်ႈဢၼ် လူင်ပွင်ၸိုင်ႈမၢၼ်ႈ တေၵႂႃႇတေႃႇသူႈ ၵႄႈလိတ်ႈပၼ်ႁႃ ဢၼ်မိူင်းၵမ်ႇပီႇယႃႇ ပိုတ်ႇလွင်ႈဢဝ်တၢင်းၽိတ်း တီႈလုမ်းတႅပ်းတတ်းတြႃး ICJ ၼၼ်ႉ မၼ်းၼႄဝႃႈ လူင်ပွင်ၸိုင်ႈမၢၼ်ႈၵေႃႈ ႁပ်ႉဢဝ်ပုၼ်ႈၽွၼ်းယူႇ သေ ဢဝ်လွင်ႈမၢၼ်ႈမႅၼ်ႈၸိုဝ်ႈၸႂ်ႈ လႄႈ လွင်ႈၽဵင်ႇပဵင်း ဢွၵ်ႇၼႄ ၼႆယူႇယဝ်ႉ ၊ သင်မိူင်းႁူမ်ႈတုမ်မျၢၼ်ႇမႃႇ ႁဵတ်းသၢင်ႈလႆႈၸွမ်းၼင်ႇ ၶေႃႈမၼ်ႈၵႅၼ်ႇ ဢၼ်လႆႈလူင်းလၢႆးမိုဝ်းၸွမ်း ၵူႈမိူင်းမိူင်း လႄႈသင် ၊ သင်ၽေႃႇၼမ်ႉၽေႃႇတူဝ် ၼႄလႆႈ လွင်ႈၽွမ်ႉႁူမ်ႈၸိူဝ်ႉၸၢတ်ႈ လႄႈ လွင်ႈငမ်းယဵၼ် ၼႂ်းမိူင်းၼႆၸိုင် ၼႂ်းတူင်ႇဝူင်းၵူႈမိူင်းမိူင်းၼၼ်ႉ မိူင်းႁူမ်ႈတုမ်မျၢၼ်ႇမႃႇၵေႃႈ တေမီးၸိုဝ်ႈသဵင်မႃး ၼႆယူႇ။ ဝၢႆးပၢင်ၵုမ် PPST ယဝ်ႉတူဝ်ႈၼၼ်ႉ ၸဝ်ႈသိုၵ်းလူင် ၸၢႆးငိုၼ်း ၽူႈၼမ်းၼႂ်း 2 ၶွင်ႇသီႇဢဝ်ၶိုၼ်းၸိုင်ႈတႆး RCSS လၢတ်ႈဝႃႈ “ၼႂ်းပၢင်ၵုမ်ၼႆႉ လႆႈဢုပ်ႇၵၼ် လွင်ႈတႃႇတေၶိုၼ်းမႄးပိူင်ၶွတ်ႇၽွတ်ႈ PPST, JMC, PPWT ၸိူဝ်းၼႆႉ ယွၼ်ႉဝႃႈ မိူဝ်ႈဢွၼ်တၢင်း ၸုမ်းလူင်းလၢႆးမိုဝ်း NCA မီး 8 ၸုမ်းၵူၺ်းလႄႈ မိူဝ်ႈလဵဝ်သမ်ႉ မီးမႃး 10 ၸုမ်းယဝ်ႉသေ ၼင်ႇႁိုဝ်ႁဝ်းၶႃႈ ပေႃးတေႁူမ်ႈၵၼ်ၵႂႃႇလႆႈတၢင်းၼႃႈၼၼ်ႉ တေၶႂ်ႈမႄးၽိူမ်ႉထႅမ် ထွၼ်ၸိူင်ႉႁိုဝ် ၸိူဝ်းၼႆႉယူႇ ၊ လႆႈဢုပ်ႇဢူဝ်းပႃး လွင်ႈပၢင်ၵုမ် JICM (ပၢင်ၵုမ်ၽူႈၼမ်း ၸုမ်းယိပ်းၵွင်ႈၵၢင်ႇ ၸၢဝ်းၶိူဝ်း 10 ၸုမ်း လႄႈ ၸုမ်းလူင်ပွင်ၸိုင်ႈ) ၊ လွင်ႈပၢင်ၵုမ်လူင် 21 ႁူဝ်ပၢၵ်ႇပီႊ ပွၵ်ႈၵမ်း 4 လႄႈ ၶၵ်ႉၵၢၼ်ငမ်းယဵၼ် ဢၼ်တေၵႂႃႇတၢင်းၼႃႈၼႆႉ” လၢတ်ႈၼႄၼင်ႇၼႆ။ မိူဝ်ႈဝၼ်းထီႉ 10 October 2019 ၼၼ်ႉၵေႃႈ ၸုမ်းယိပ်းၵွင်ႈၵၢင်ႇၸၢဝ်းၶိူဝ်း ၸိူဝ်းလူင်းလၢႆးမိုဝ်း လိၵ်ႈႁူမ်ႈမၢႆ NCA ၸတ်းႁဵတ်းပၢင်ၵုမ် PPST တီႈၼႂ်းဝဵင်းၵဵင်းမႆႇ ၸိုင်ႈထႆးမိူၼ်ၵၼ်။ တႆးလွတ်ႈလႅဝ်း

['ၶၢဝ်ႇ', 'ၵၢၼ်မိူင်း']

2019-12-05T14:49:47

https://taifreedom.com/%e1%81%b8%e1%80%af%e1%80%99%e1%80%ba%e1%80%b8-knu-concerned-group-%e1%80%95%e1%80%ad%e1%80%af%e1%81%bc%e1%80%ba%e1%81%bd%e1%81%a2%e1%80%9d%e1%80%ba%e1%82%87%e1%81%b5%e1%80%99%e1%80%ba%e1%82%89/

ၸုမ်း KNU Concerned Group ပိုၼ်ၽၢဝ်ႇၵမ်ႉထႅမ်ပၼ်ႁႅင်း လွင်ႈလုမ်းတြႃး ICJ ပိုတ်ႇလွင်ႈဢဝ်တၢင်းၽိတ်း တပ်ႉသိုၵ်းမၢၼ်ႈ

မိူဝ်ႈဝၼ်းထီႉ 4 December 2019 ၸုမ်း KNU Concerned Group ပိုၼ်ၽၢဝ်ႇၵမ်ႉထႅမ်ပၼ်ႁႅင်း လွင်ႈတေလႆႈထွမ်ႇငိၼ်း ဢၼ်တပ်ႉသိုၵ်းမၢၼ်ႈ ပူၼ်ႉပႅၼ်လူလၢႆၶႃႈႁႅမ်ၽဵဝ်ႈမူၺ်ႉၶိူဝ်းၵူၼ်း လႄႈ မိူင်းၵမ်ႇပီႇယႃႇ ပိုတ်ႇလွင်ႈဢဝ်တၢင်းၽိတ်း တီႈလုမ်းတြႃး ICJ ၼၼ်ႉ ဝႃႈၼႆ။ ၼႂ်းလိၵ်ႈပိုၼ်ၽၢဝ်ႇၼၼ်ႉ လၢတ်ႈဝႆႉဝႃႈ ၼႂ်းၶၢဝ်းတၢင်း ပဵၼ်ပၢင်တိုၵ်းသိုၵ်းၼႂ်းၸိုင်ႈမိူင်း 70 ပီပၢႆၼႆႉ တပ်ႉသိုၵ်းမၢၼ်ႈ ပူၼ်ႉပႅၼ်မၢႆမီႈသိုၵ်းသေ ၶႃႈႁႅမ်ၽဵဝ်ႈမူၺ်ႉ ၵူၼ်းၶိူဝ်းယၢင်း လႄႈ ၵူၼ်းတၢင်ႇၸၢဝ်းၶိူဝ်းၶဝ်တင်းၼမ် ဝႃႈၼႆ ၊ ၼွၵ်ႈလိူဝ်သေၼၼ်ႉ တပ်ႉသိုၵ်းမၢၼ်ႈ ပူၼ်ႉပႅၼ်သုၼ်ႇလႆႈသုၼ်ႇပဵၼ်ၵူၼ်း ၼႂ်းပိုၼ်ႉတီႈ မိူင်းရၶႅင်ႇ ၊ ၸႄႈမိူင်းၶၢင် ဢိၵ်ႇတင်း ၸိုင်ႈတႆးပွတ်းႁွင်ႇတင်းၼမ် ၼႆယဝ်ႉ။ ယင်းသိုပ်ႇလၢတ်ႈဝႃႈ လုမ်းတြႃး ICJ ပိုတ်ႇလွင်ႈဢဝ်တၢင်းၽိတ်း မိူင်းမၢၼ်ႈၼႆႉ တေႁဵတ်းႁႂ်ႈ တပ်ႉသိုၵ်းမၢၼ်ႈ ၵိုတ်းယင်ႉလႆႈ လွင်ႈပူၼ်ႉပႅၼ်သုၼ်ႇလႆႈသုၼ်ႇပဵၼ်ၵူၼ်း ၼႂ်းပိုၼ်ႉတီႈၸၢဝ်းၶိူဝ်းသေ ယူႇတီႈတေႃႇဢွင်ႇသၢၼ်းသုၵျီႇ ၽူႈၵိူဝ်းၵုမ်ၸိုင်ႈမိူင်းၵေႃႈ တေၸုၵ်းမၼ်ႈၼိူဝ် ၽၢႆႇၸၢဝ်းၶိူဝ်း ဢၼ်ထုၵ်ႇပူၼ်ႉပႅၼ် သုၼ်ႇလႆႈ သုၼ်ႇပဵၼ်ၵူၼ်း ဝႃႈၼႆ ၊ ၼင်ႇႁိုဝ်တေဢဝ်တၢင်းၽိတ်းလႆႈ ၽူႈဢွၼ်ႁူဝ်တပ်ႉသိုၵ်းမၢၼ်ႈ ဢၼ်ၸႂ်ႉဢမ်းၼၢတ်ႈသေ တဵၵ်းတဵင်ဢုပ်ႉပိူင်ႇမႃး ၵူႈသိုပ်ႇပၢၼ်ၼၼ်ႉ တိုၵ်းသူၼ်းႁႂ်ႈ လုမ်းတြႃး ICJ ဢဝ်တၢင်းၽိတ်းၵႂႃႇ ၸွမ်းၼင်ႇတြႃးမၢၼ်ႇမႅၼ်ႈ ဝႃႈၼႆ။ လွင်ႈဢၼ်မိူင်းၵမ်ႇပီႇယႃႇ ပိုတ်ႇလွင်ႈဢဝ်တၢင်းၽိတ်း မိူင်းမၢၼ်ႈ တီႈလုမ်းတြႃး ICJ ဝဵင်းတီႁိတ်ႉ မိူင်းၼႄႇတႃႇလၼ်ႇၼႆႉ တေလႆႈတႄႇထွမ်ႇငိၼ်း ၶေႃႈတၢင်ႇထိုင်မိူင်းမၢၼ်ႈ တင်း မိူင်းၵမ်ႇပီႇယႃႇၵႂႃႇ ၼႂ်းဝၼ်းထီႉ 10 December 2019 တေႃႇထိုင် ဝၼ်းထီႉ 12 December 2019 ဝႃႈၼႆ။ မိူဝ်ႈဝၼ်းထီႉ 2 December 2019 ၼၼ်ႉၵေႃႈ ၸုမ်းတူင်ႇဝူင်းၵူၼ်းယၢင်း 48 ၸုမ်း ဢၼ်မီးၼွၵ်ႈမိူင်း ပိုၼ်ၽၢဝ်ႇ ၵမ်ႉထႅမ်ပၼ်ႁႅင်း လွင်ႈလုမ်းတြႃး ICJ ပိုတ်ႇလွင်ႈဢဝ်တၢင်းၽိတ်း မိူင်းမၢၼ်ႈ ၼႆယဝ်ႉ။ ၸုမ်း KNU Concerned Group ၼႆႉ ပဵၼ်ၵေႃႇမတီႇၵဝ်ႇငဝ်ႈငုၼ်း ၽွမ်ႉႁူမ်ႈၸိူဝ်ႉၸၢတ်ႈယၢင်း (KNU) လႄႈ ၽူႈၶဝ်ႈၸုမ်းၵဝ်ႇၶဝ် ၶွတ်ႇၽွတ်ႈဝႆႉသေ ပဵၼ်ၸုမ်းဢၼ်ထတ်းသၢင် လွင်ႈၵၢၼ်မိူင်း ၼႆယဝ်ႉ။ ၶေႃႈမုၼ်း – DVBတႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-12-05T12:23:40

https://taifreedom.com/%e1%80%95%e1%80%9c%e1%80%ad%e1%81%b5%e1%80%ba%e1%82%88%e1%80%99%e1%81%a2%e1%81%bc%e1%80%ba%e1%82%88-%e1%80%95%e1%80%ad%e1%80%af%e1%80%90%e1%80%ba%e1%80%b8%e1%80%9a%e1%80%ad%e1%80%af%e1%80%9d%e1%80%ba/

ပလိၵ်ႈမၢၼ်ႈ ပိုတ်းယိုဝ်းလူတ်ႉၵႃးၵူၼ်းမိူင်း ဢၼ်ဢမ်ႇမီးတၢင်းၽိတ်းသင်

ပလိၵ်ႈမၢၼ်ႈ ပိုတ်းယိုဝ်းလူတ်ႉၵႃးၵူၼ်းမိူင်း ဢၼ်ဢမ်ႇမီးတၢင်းၽိတ်းသင် မိူဝ်ႈၽွင်းတိုၵ်ႉၵႂႃႇ လွင်းလူႇသွမ်း တီႈႁူင်းႁဵၼ်း တိူၵ်ႈသွၼ်လိၵ်ႈ သင်ႇၶႃႇၸဝ်ႈသေ တေပွၵ်ႈၶိုၼ်း တၢင်းႁိူၼ်းၼၼ်ႉ ႁဵတ်းႁႂ်ႈလူတ်ႉၵႃး မီးလွင်ႈလူႉၵွႆလႄႈ ဢမ်ႇမီးလွင်ႈသၢႆႈတႅၼ်းသင်ၶိုၼ်း။ မိူဝ်ႈဝၼ်းထီႉ 4 December 2019 ပလိၵ်ႈမၢၼ်ႈ (5) ၵေႃႉ ဢၼ်ယူႇတီႈလၢၼ်ႇ ဝၢၼ်ႈပႃႇၵုၵ်ႉ ဢိူင်ႇမိူင်းၽူင်း ၸႄႈဝဵင်းတႃႈၶီႈလဵၵ်း ၸိုင်ႈတႆးပွတ်းဢွၵ်ႇၶူင်းၼၼ်ႉ ပိုတ်းယိုဝ်း လူတ်ႉၵႃးၵူၼ်းမိူင်း ဢၼ်ဢမ်ႇမီးတၢင်းၽိတ်းသင်သေ ႁဵတ်းႁႂ်ႈလူတ်ႉၵႃး လႆႈလူႉၵွႆ မၢၵ်ႇလူတ်ႉ လႆႈတႅၵ်ႇၵႂႃႇၼိုင်ႈလုၵ်ႈ ဝႃႈၼႆ။ ၵူၼ်းၼႂ်းပိုၼ်ႉတီႈ လၢတ်ႈဝႃႈ မီးပႃႈၼၢင်းၵေႃႉၼိုင်ႈ ၵႂႃႇလွင်းလူႇသွမ်း ႁဵတ်းၵၢၼ်လီၵုသူဝ်ႇ တီႈဢၼ်သင်ႇၶႃႇၸဝ်ႈၶဝ် တိုဝ်းၵမ်ပရိဝၢတ်ႈ ယူႇၼႂ်းဝတ်ႉၼၼ်ႉသေ မိူဝ်ႈၽွင်း တေပွၵ်ႈၶိုၼ်း တိုၵ်ႉႁေႃႈလူတ်ႉၵႃး ဢွၵ်ႇဝၢင်းၽၵ်းတူဝတ်ႉ သမ်ႉမီးပလိၵ်ႈမၢတ်ႈ မွၵ်ႈ (5) ၵေႃႉ ဢဝ်ၵွင်ႈငႃမၼ်းၼၢင်းလႄႈ ၵိုင်ႉၵၢင်ႉလႆႈတူၵ်းၸႂ် ၵူဝ်ႁႄသေ ၸင်ႇထွႆလူတ်ႉ ၶဝ်ႈၵႂႃႇၼႂ်း ဝတ်ႉၶိုၼ်း ၽွင်းၼၼ်ႉ ပလိၵ်ႈမၢၼ်ႈသမ်ႉ မီးလွင်ႈပိုတ်းယိုဝ်းသႂ်ႇလူတ်ႉၵႃး (3) ၵမ်း လႄႈ ႁဵတ်းႁႂ်ႈလူတ်ႉၵႃး လႆႈလူႉၵွႆ ယိုဝ်းတိူဝ်ႉပႃးမၢၵ်ႇလူတ်ႉ တႅၵ်ႇၵႂႃႇၼိုင်ႈလုၵ်ႈ ပႃႈၵေႃႉႁေႃႈလူတ်ႉတႄႉ ဢမ်ႇမီးလွင်ႈတိူဝ်ႉမၢတ်ႈၸဵပ်းသင် ဝႃႈၼႆ။ ယင်းသိုပ်ႇ လၢတ်ႈထႅင်ႈဝႃႈ မိူဝ်ႈသင်ႇၶႃႇၸဝ်ႈၶဝ် တေဢၢင်ႈထၢႆႇႁၢင်ႈဝႆႉ ႁႂ်ႈပဵၼ်သၢၵ်ႇသေႇ လၵ်းထၢၼ်ၼၼ်ႉ ပလိၵ်ႈမၢၼ်ႈ မီးလွင်ႈႁႄႉႁၢမ်ႈ ဢမ်ႇပၼ်ထႆႇႁၢင်ႈ ငဝ်းတူင်ႉသင်သေလွင်ႈ၊ ဢၼ်ပိုတ်းယိုဝ်း ႁဵတ်းႁႂ်ႈလူတ်ႉၵႃးၶူဝ်းၶွင်ၵူၼ်းမိူင်း လူႉၵွႆၼၼ်ႉၵေႃႈ ဢမ်ႇလႆႈမီးလွင်ႈ တေသၢႆႈတႅၼ်းသင်ၶိုၼ်းသေ ၼႅတ်ႈၶိုၼ်းႁေႃႈလူတ်ႉၵႃးၶဝ်ဢွၵ်ႇၵႂႃႇ ဝႃႈၼႆ။ ၵဵဝ်ႇလူၺ်ႈလွင်ႈၼႆႉသေ သင်ႇၶႃႇၸဝ်ႈတူၼ်ၼိုင်ႈ လၢတ်ႈဝႃႈ ပေႃးၽူႈယႂ်ႇၵူၼ်းလူင် ၵူႈပႃႈၵူႈၽၢႆႇ ဢမ်ႇၸွႆႈၵၼ် ဢဝ်လွင်ႈတၢင်းၽိတ်း ၼိူဝ်ပလိၵ်ႈမၢၼ်ႈၶိုၼ်းပေႃးၼႆၸိုင် ပွၵ်ႈၼႃႈဝၢႆးလိုၼ်းမႃး ၶဝ်ယိုင်ႈၶႅၼ်း တေထၢင်ႇႁၢင်ႈ တဵၵ်းတဵင်ပေႉၵိၼ်ၵူၼ်းမိူင်း ဢၼ်ဢမ်ႇမီးတၢင်းၽိတ်းသင်ၸိူဝ်းၼႆႉ ၼႆယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ', 'သုၼ်ႇလႆႈသုၼ်ပဵၼ်ၵူၼ်း']

2019-12-04T22:07:12

https://taifreedom.com/%e1%80%9c%e1%80%bd%e1%80%84%e1%80%ba%e1%82%88%e1%80%99%e1%80%b0%e1%81%bc%e1%80%ba%e1%82%89%e1%80%99%e1%82%84%e1%80%b8%e1%80%99%e1%81%a2%e1%82%86%e1%80%99%e1%80%ae%e1%82%88%e1%80%95%e1%80%ad%e1%80%b0/

လွင်ႈမူၼ်ႉမႄးမၢႆမီႈပိူင်ငဝ်ႈပိုင်းမိူင်း တေႁဵတ်းသၢင်ႈၵႂႃႇ ၼႂ်းၶၢဝ်းတၢင်း ဢႃႇယုသၽႃးယၢမ်းလဵဝ် ႁႂ်ႈယဝ်ႉတူဝ်ႈ

မိူဝ်ႈဝႃး ဝၼ်းထီႉ 3 December 2019 ဢူးတီႇၶုၼ်ႇမျႅတ်ႈ ၼႃႇယၵသၽႃးၸိုင်ႈမိူင်း လၢတ်ႈၵႂႃႇၼႂ်းပၢင်ၵုမ် သၽႃးၸိုင်ႈမိူင်းဝႃႈ လွင်ႈမူၼ်ႉမႄးမၢႆမီႈပိူင်ငဝ်ႈပိုင်းမိူင်းၼၼ်ႉ တေႁဵတ်းသၢင်ႈၵႂႃႇ ၼႂ်းၶၢဝ်းတၢင်း ဢႃႇယုသၽႃးယၢမ်းလဵဝ် ႁႂ်ႈယဝ်ႉတူဝ်ႈ ဝႃႈၼႆ။ ၵဵဝ်ႇလူၺ်ႈလွင်ႈမူၼ်ႉမႄး မၢႆမီႈပိူင်ငဝ်ႈပိုင်းမိူင်းသေ တႅၼ်းၽွင်းသၽႃး ပႃႇတီႇသၢင်ႇသီႈ ဢိၵ်ႇတင်း တႅၼ်းၽွင်းသၽႃးတပ်ႉသိုၵ်း ၵမ်ႈၽွင်ႈ ၵမ်းၵမ်းမီးၶေႃႈထၢမ်ၼႂ်းပၢင်ၵုမ်သၽႃးၸိုင်ႈမိူင်းဝႃႈ လွင်ႈမူၼ်ႉမႄးမၢႆမီႈ ပိူင်ငဝ်ႈပိုင်းမိူင်းၼႆႉ ၸွင်ႇတေယဝ်ႉတူဝ်ႈလႆႈ ၼႂ်းၶၢဝ်းတၢင်း ဢႃႇယုသၽႃးယၢမ်းလဵဝ်ႁိုဝ် ၼႆယဝ်ႉ။ ယွၼ်ႉမီးၶေႃႈထၢမ်ၼင်ႇၼႆလႄႈ ဢူးတီႇၶုၼ်ႇမျႅတ်ႈ ၼႃႇယၵသၽႃးၸိုင်ႈမိူင်း ၸင်ႇလၢတ်ႈၵႂႃႇၼႂ်းပၢင်ၵုမ်သၽႃးၸိုင်ႈမိူင်း ဢၼ်ၸတ်းႁဵတ်းမိူဝ်ႈဝႃး တီႈၼေႇပျီႇတေႃႇဝႃႈ လွင်ႈမူၼ်ႉမႄးမၢႆမီႈပိူင်ငဝ်ႈပိုင်းမိူင်းၼႆႉ တေႁဵတ်းသၢင်ႈၵႂႃႇ ၼႂ်းၶၢဝ်းတၢင်းဢႃႇယု သၽႃးယၢမ်းလဵဝ် ႁႂ်ႈပေႃးယဝ်ႉတူဝ်ႈ ဝႃႈၼႆ။ ဢူးဢွင်ႇၵျီႇ ဢၼ်ပဵၼ်ၽူႈၶဝ်ႈၸုမ်းၵေႃႇမတီႇ 45 ၵေႃႉ တႃႇမူၼ်ႉမႄးမၢႆမီႈပိူင်ငဝ်ႈပိုင်းမိူင်းၼၼ်ႉ လၢတ်ႈတီႈသိုဝ်ႇၶၢဝ်ႇၶဝ် မိူဝ်ႈပူၼ်ႉမႃး ဝၼ်းထီႉ 28 November 2019 ၼၼ်ႉဝႃႈ ယၢမ်းလဵဝ်ႁဝ်းၶႃႈ ၸုမ်းၵေႃႇမတီႇ 45 ၵေႃႉ တႃႇတေမူၼ်ႉမႄး မၢႆမီႈပိူင်ငဝ်ႈပိုင်းမိူင်း တိုၵ်ႉဢုပ်ႇဢူဝ်းၵၼ် ၼင်ႇႁိုဝ်တေၶဵၼ်ႇတႅမ်ႈလႆႈ မၢႆမီႈပိူင်ယုၵ်ႈယၢင်ႇ တႃႇတၢင်ႇထိုင်လႆႈသၽႃးၸိုင်ႈမိူင်း ၼႂ်းလိူၼ် December 2019 ဢမ်ႇၼၼ် ၼႂ်းၵၢင်လိူၼ် January 2020 ဢၼ်တေထိုင်မႃးၼႆႉ ဝႃႈၼႆ။ တေႃႇဢွင်ႇသၢၼ်းသုၵျီႇ ၽူႈၵိူဝ်းၵုမ်ၸိုင်ႈမိူင်းလၢတ်ႈ Interview ၼႂ်းၵၢၼ်ဢွၵ်ႇၶၢဝ်းတၢင်းမိူင်းၵျႃႇပၢၼ်ႇဝႃႈ လွင်ႈတေမူၼ်ႉမႄး မၢႆမီႈပိူင်ငဝ်ႈပိုင်းမိူင်းၼႆႉ ၼႂ်းၶၢဝ်းတၢင်းဢႃႇယုသၽႃးၸိုင်ႈမိူင်းယၢမ်းလဵဝ် တေဢမ်ႇႁဵတ်းသၢင်ႈလႆႈ ႁႂ်ႈပေႃးယဝ်ႉတူဝ်ႈ ဝႃႈၼႆ။ ဢူးၸိင်ႇဝိၼ်း တႅၼ်းၽွင်းသၽႃးၵူၼ်းမိူင်း ပႃႇတီႇတီႇမူဝ်ႇၵရႅတ်ႉတိတ်ႉ ၽွမ်ႉႁူမ်ႈၸိူဝ်ႉၸၢတ်ႈ ဢၼ်ထွၼ်တူဝ်ဢွၵ်ႇၼႂ်း ၸုမ်းၵေႃႇမတီႇ 45 ၵေႃႉ တႃႇမူၼ်ႉမႄး မၢႆမီႈပိူင်ငဝ်ႈပိုင်းမိူင်းၼၼ်ႉတႄႉ လၢတ်ႈဝႃႈ လွင်ႈမူၼ်ႉမႄးမၢႆမီႈပိူင်ငဝ်ႈ ပိုင်းမိူင်းၼႆႉ မူၼ်ႉမႄးၼႂ်းၶၢဝ်းတၢင်းသၽႃးၸိုင်ႈမိူင်း ယၢမ်းလဵဝ်ယဝ်ႉတူဝ်ႈလႆႈသေတႃႉ တေပဵၼ်မႃးမၢႆမီႈပိူင်ငဝ်ႈပိုင်းမိူင်း ပႃႇတီႇဢၼ်လဵဝ်ၶႂ်ႈလႆႈၶႂ်ႈပဵၼ်ၵူၺ်း တေဢမ်ႇပဵၼ်မႃးမၢႆမီႈပိူင်ငဝ်ႈပိုင်းမိူင်း ဢၼ်ၸၢဝ်းၶိူဝ်းၶဝ် ၶႂ်ႈလႆႈၶႂ်ႈပဵၼ်ၼၼ်ႉ ဝႃႈၼႆ။ ၸုမ်းၵေႃႇမတီႇ 45 ၵေႃႉ တႃႇတေမူၼ်ႉမႄး မၢႆမီႈပိူင်ငဝ်ႈပိုင်းမိူင်း ဢၼ်တူဝ်တႅၼ်း ပႃႇတီႇၼူၵ်ႉယုင်း NLD ၶဝ်ႈပႃးဝႆႉၼမ်ၼႆႉ ၶႂ်ႈမူၼ်ႉမႄးမၢႆမီႈပိူင်ငဝ်ႈပိုင်းမိူင်း 2008 မီး 3765 ၶေႃႈလႄႈ ၸင်ႇဢုပ်ႇဢူဝ်းငူပ်ႉငီႉ ပႃႇတီႇၸၢဝ်းၶိူဝ်းၶဝ်သေ ၶတ်းၸႂ်ၼင်ႇႁိုဝ်တေၶဵၼ်ႇတႅမ်ႈလႆႈ မၢႆမီႈပိူင်ယုၵ်ႈယၢင်ႇ တႃႇတၢင်ႇထိုင်လႆႈသၽႃးၸိုင်ႈမိူင်း ၼႂ်းပီ 2019 သဵင်ႈ ဢမ်ႇၼၼ် ၼႂ်းလိူၼ် January 2020 ဢၼ်တေထိုင်မႃးၼႆႉ ၼႆႉယဝ်ႉ။ ၶေႃႈမုၼ်း – RFAတႆးလွတ်ႈလႅဝ်း

['ၵၢၼ်မိူင်း', 'ၵူႈလွင်ႈလွင်ႈ', 'ၶၢဝ်ႇ']

2019-12-04T16:08:31

https://taifreedom.com/%e1%80%91%e1%80%b0%e1%80%95%e1%80%ba%e1%80%b8%e1%82%81%e1%81%bc%e1%80%ba%e1%80%9a%e1%80%af%e1%81%b5%e1%80%ba%e1%80%b8%e1%80%9a%e1%81%b5%e1%80%ba%e1%80%b8-200-%e1%80%95%e1%80%bd%e1%80%84%e1%80%ba/

ထူပ်းႁၼ်ယုၵ်းယၵ်း 200 ပွင်ႇပၢႆ ၼႂ်းတွင်ႉပႃဝူၺ်ႇလ တီႈၸိုင်ႈမိူင်း သၵွတ်ႉလၢၼ်း

တီႈႁိမ်းႁၢတ်ႇသၢႆး ၽင်ႇပၢင်ႇလၢႆႇတီႈၼိုင်ႈ ၸိုင်ႈမိူင်းသၵွတ်ႉလၢၼ်းၼၼ်ႉ မီးပႃဝူၺ်ႇလ တူဝ်ယႂ်ႇတူဝ်ၼိုင်ႈ တၢႆဝႆႉယူႇလႄႈ ၽူႈမီးပုၼ်ႈၽွၼ်းၶဝ် လႆႈၽႃႇတူၺ်းတွင်ႉသေ ၸႅတ်ႈထတ်းတူၺ်းဝႃႈ ယွၼ်ႉသင်လႆႈတၢႆၼႆလႄႈ လႆႈထူပ်ႉႁၼ် ယုၵ်းယၵ်းမိူၼ်ၼင်ႇ ႁႅဝ်ႉၵၢင်ပႃ ၊ ၸိူၵ်ႈ ၊ ထူင်ပလၢတ်ႉသတိၵ်ႇ (ထူင်ၸေႈ) လႄႈ ထူင်မိုဝ်း တင်းမူတ်း ၼမ်ႉၼၵ်းမီး 200 ပွင်ႇပၢႆ ၼႆယဝ်ႉ။ ပႃဝူၺ်ႇလတူဝ်ၼႆႉ ပဵၼ်သႅၼ်းမဵဝ်း ပႃဝူၺ်ႇလ ဢၼ်မီးၸိုဝ်ႈဝႃႈ Sperm ၼႆသေ ထူပ်းႁၼ်တူဝ်တၢႆ မီးယူႇၼိူဝ်ႁၢတ်ႇသၢႆး မိူဝ်ႈဝၼ်းထီႉ 28 November 2019 ၊ ဝၢႆးသေ ၸုမ်းၵဵဝ်ႇၶွင်ႈၶဝ် ၸႅတ်ႈထတ်းတူၺ်းသေ ၽႃႇတူၺ်းၼႂ်းတွင်ႉပႃၼၼ်ႉ ၸင်ႇလႆႈထူပ်းႁၼ်ဝႃႈ မီးယုၵ်းယၵ်းၼမ်ႉၼၵ်းမွၵ်ႈ 200 ပွင်ႇပၢႆၼႆယဝ်ႉ။ ၵဵဝ်ႇလူၺ်ႈလွင်ႈၼႆႉသေ ၵူၼ်းၼႂ်းပိုၼ်ႉတီႈၵေႃႉၼိုင်ႈ လၢတ်ႈၼႄဝႃႈ − လွင်ႈၼႆႉ ပဵၼ်လွင်ႈလီမွင်ၸႂ်တေႉတေႉ ၊ ဝၢႆးသေ ႁဝ်းလႆႈႁူႉဝႃႈ ၽူႈမီးပုၼ်ႈၽွၼ်းၶဝ် ၽႃႇတူၺ်းတွင်ႉပႃယဝ်ႉ ထူပ်းႁၼ်ယုၵ်းယၵ်းလႄႈ ႁႅဝ်ႉၵၢင်ပႃ ၸိူဝ်းၼႆႉၼႆ ယိုင်ႈၶႅၼ်းပဵၼ်လွင်ႈ ၸႂ်ဢမ်ႇလီ ၊ မၢင်ပွၵ်ႈၵေႃႈ ပေႃးႁဝ်းၶႃႈ ဢွၵ်ႇပႆတၢင်းၵၢင်ၼႂ်ၸဝ်ႉၼႆ ႁဝ်းၵေႃႈၵႆႉလႆႈ သိမ်းပႅတ်ႈယုၵ်းယၵ်းလႄႈ ႁႅဝ်ႉၵၢင်ပႃၸိူဝ်းၼႆႉယူႇ ၊ ၸၢင်ႈပဵၼ်လႆႈယူႇဝႃႈ ယုၵ်းယၵ်း ဢၼ်ပႃဝူၺ်ႇလ တူဝ်ၼႆႉ ၵိၼ်ၺႃးၼၼ်ႉ ပဵၼ်ယုၵ်းယၵ်း ဢၼ်ပႃးၸွမ်းလူမ်းလႅင်ႉၼၼ်ႉ ၵူၺ်းၵႃႈ ၸိူင်ႉႁိုဝ်ၵေႃႈလီ လွင်ႈၼႆႉ ပဵၼ်ယွၼ်ႉပိူဝ်ႈ ၵူၼ်းႁဝ်းၶႃႈသေ ႁဵတ်းႁႂ်ႈၼမ်ႉပၢင်ႇလၢႆႇဢမ်ႇမူတ်းသႂ်သေဢမ်ႇၵႃး ႁဵတ်းႁၢႆႉပႃး တူဝ်သတ်းၼႂ်းၼမ်ႉ ၸိူဝ်းၼႆႉ ဢၼ်ဝႃႈၼၼ်ႉတႄႉ ႁဝ်းၶႃႈတိုၼ်းထဵင်ဢမ်ႇလႆႈၼၼ်ႉၶႃႈယဝ်ႉ လၢတ်ႈၼႄၼင်ႇၼႆ။ ၽၢႆႇတၢင်း ၽူႈမီးပုၼ်ႈၽွၼ်းဢၼ်ၸႅတ်ႈထတ်းတူၺ်း ပႃဝူၺ်ႇလတူဝ်ၼႆႉတႄႉ လၢတ်ႈဝႃႈ − ၸွမ်းလူၺ်ႈ ၸႅတ်ႈထတ်းတူၺ်းၼၼ်ႉ ပႃဝူၺ်ႇလ တူဝ်ၼႆႉ ပၢႆးယူႇလီၶႅမ်ႉလႅပ်ႈလီယူႇ ၊ ၵူၺ်းၵႃႈ ပဵၼ်ယွၼ်ႉပိူဝ်ႈ ၼမ်ႉၼၵ်းယုၵ်းယၵ်းၼႂ်းတွင်ႉၼမ်လႄႈ ၸင်ႇလႆႈႁဵတ်းႁႂ်ႈတုမ်ႉတိူဝ်ႉတေႃႇ ႁူင်းၶဝ်ႈလႄႈ သႂ်ႈၼႂ်းတွင်ႉသေ လႆႈတၢႆၵႂႃႇ ၊ ပဵၼ်ဢၼ်လီတူၵ်းၸႂ်တေႉတေႉ မိူဝ်ႈလႆႈႁၼ်ဝႃႈ ယုၵ်းယၵ်းလူင်ၼမ်တၢၼ်ႇၼႆႉ ယူႇဝႆႉၼႂ်းတွင်ႉပႃဝူၺ်ႇလတူဝ်ၼႆႉ ၼႆလၢတ်ႈၼႄၼင်ႇၼႆယဝ်ႉ။ ပဵၼ်ၸိူင်ႉႁိုဝ်ၵေႃႈလီ ယူႇတီႈၽူႈမီးပုၼ်ႈၽွၼ်းၶဝ် ယင်းတိုၵ်ႉသိုပ်ႇၸႅတ်ႈထတ်းတူၺ်း လွင်ႈၼႆႉယူႇ ၼႆယဝ်ႉ။ မိူဝ်ႈပူၼ်ႉမႃး ၼႂ်းလိူၼ် November ၼႆႉၵေႃႈ တီႈၸိုင်ႈမိူင်းထႆး ၵႂၢင်တူဝ်ၼိုင်ႈ ဢၼ်ယူႇၼႂ်းသူၼ်သိူဝ်း ၵိၼ်ၺႃးယုၵ်းယၵ်းလႄႈ လႆႈတၢႆၵႂႃႇၵေႃႈယၢမ်ႈမီးမႃးသေ ၽၢႆႇတၢင်းၸိုင်ႈမိူင်းထႆးၶဝ် လႆႈဢွၵ်ႇမၢႆမီႈဝႆႉဝႃႈ ပေႃးဝႃႈတေၵႂႃႇဢႅဝ်ႇလႄႇ ၼႂ်းသူၼ်သိူဝ်းသူၼ်သတ်းၸိူဝ်းၼႆႉၼႆၸိုင် တေလႆႈသိမ်းယုၵ်းယၵ်းႁင်းၽႂ်မၼ်း ၼင်ႇႁိုဝ်ပေႃးတေထိင်းသိမ်းလႆႈသၽႃႇဝသိင်ႇဝႅတ်ႉလွမ်ႉ လႄႈ တူဝ်သတ်းၸိူဝ်းၼႆႉပႃးၼႆ လႆႈႁူႉၸွမ်းၶၢဝ်ႇ BBC ဢွၵ်ႇဝႆႉၼင်ႇၼႆ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2019-12-04T15:30:52

https://taifreedom.com/%e1%80%95%e1%82%83%e1%82%87%e1%80%90%e1%80%ae%e1%82%87%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%80%99%e1%80%bd%e1%81%bc%e1%80%ba%e1%80%b8%e1%80%99%e1%82%82%e1%80%ba%e1%82%87-nmsp/

ပႃႇတီႇမိူင်းမွၼ်းမႂ်ႇ NMSP လႄႈ သိုၵ်းမၢၼ်ႈ ဢမ်ႇပႆႇဢုပ်ႇဢူဝ်းငူပ်ႉငီႉၵၼ်လႆႈ

ဝၢႆးသေ ၸုမ်းယိပ်းၵွင်ႈၵၢင်ႇၸၢဝ်းၶိူဝ်း လူင်းလၢႆးမိုဝ်း လိၵ်ႈႁူမ်ႈမၢႆတူၵ်းလူင်း ၵၢၼ်ၵိုတ်းယိုတ်းလွင်ႈတိုၵ်းယိုဝ်း ၸိုင်ႈမိူင်းပတ်ႉပိုၼ်ႉ(NCA) ပႃႇတီႇမိူင်းမွၼ်းမႂ်ႇ NMSP တင်း သိုၵ်းမၢၼ်ႈ ပဵၼ်ပၢင်တိုၵ်းၵၼ်တီႈ ၵျႃႇပၢၼ်ႇယေႇတုၼ်း ၽြႃးတူင်းသူႇ မိူင်းမွၼ်းယဝ်ႉ သွင်ၽၢႆႇမီးလွင်ႈဢုပ်ႇဢူဝ်း ငူပ်ႉငီႉၵၼ်သေတႃႉ ဢမ်ႇပႆႇလႆႈၶေႃႈတူၵ်းလူင်း လႆႈၸႂ်ၵၼ်သင်သေလွင်ႈ ဝႃႈၼႆ။ ၼႅင်ႇဝိၼ်းလႃႉ ၽူႈမီးပုၼ်ႈၽွၼ်း လုမ်းၵပ်းသၢၼ်ပႃႇတီႇမိူင်းမွၼ်းမႂ်ႇ လၢတ်ႈၵႂႃႇၼႂ်းပၢင်သပ်းလႅင်းၸႅင်ႈၶၢဝ်ႇ ဢၼ်ၸတ်းႁဵတ်းတီႈ လုမ်းၵပ်းသၢၼ်ပႃႇတီႇမိူင်းမွၼ်းမႂ်ႇဝႃႈ မိူဝ်ႈဝၼ်းထီႉ 27 November 2019 ၼၼ်ႉ ပႃႇတီႇ မိူင်းမွၼ်းမႂ်ႇ NMSP တင်း သိုၵ်းမၢၼ်ႈ ပဵၼ်ပၢင်တိုၵ်းၵၼ် တီႈၵျႃႇပၢၼ်ႇယေႇတုၼ်း ႁိမ်းဝဵင်းၽြႃးတူင်းသူႇ ၸႄႈတွၼ်ႈၸႃႇဢိၼ်းသဵၵ်ႉယဝ်ႉသေ ထိုင်မႃး ၼႂ်းဝၼ်းထီႉ 2 December 2019 ၼၼ်ႉ ၽူႈမီးပုၼ်ႈၽွၼ်းၽၢႆႇႁဝ်းၶႃႈ ပႃႇတီႇမိူင်းမွၼ်းမႂ်ႇ NMSP လႄႈ ၽူႈမီးပုၼ်ႈၽွၼ်းသိုၵ်းမၢၼ်ႈ ဢၼ်ပဵၼ်တိူင်းသိုၵ်း ၸဵင်ႇၸၢၼ်းဝၼ်းဢွၵ်ႇ(ယတၶ) လႆႈႁူပ်ႉထူပ်းဢုပ်ႇဢူဝ်းငူပ်ႉငီႉၵၼ်ၵႂႃႇယူႇ ဝႃႈၼႆ။ ယင်းသိုပ်ႇလၢတ်ႈထႅင်ႈဝႃႈ ႁဝ်းၶႃႈၵေႃႈ ၶတ်းၸႂ်ဢုပ်ႇဢူဝ်းငူပ်ႉငီႉၵၼ် ႁႂ်ႈပေႃးၶႅမ်ႉလႅပ်ႈယူႇ ၊ ၵူၺ်းၵႃႈ သွင်ၽၢႆႇဢမ်ႇပႆႇလႆႈ ၶေႃႈတူၵ်းလူင်းလႆႈၸႂ်ၵၼ်သင်သေလွင်ႈ ဝႃႈၼႆ။ ႁွင်ႈၵၢၼ်ၽၢႆႇပိုၼ်ၽၢဝ်ႇ တပ်ႉသိုၵ်းမၢၼ်ႈတႄႉ လၢတ်ႈဝႃႈ ၼႂ်းၵႄႈပႃႇတီႇမိူင်းမွၼ်းမႂ်ႇ NMSP တင်း ႁဝ်းၶႃႈၼႆႉ ပႆႇမီးပၼ်ႁႃသင်ယႂ်ႇလူင်တႄႉတႄႉ ၊ ပၼ်ႁႃလွင်ႈဢၼ်ဢမ်ႇၵႄႈလိတ်ႈလႆႈၼႆၵေႃႈ ဢမ်ႇတွၼ်ႉမီး ဝႃႈၼႆ ၊ ပၼ်ႁႃလွင်ႈဢၼ် ပူၼ်ႉမႃးၸိူဝ်းၼၼ်ႉၵေႃႈ ၽၢႆႇႁဝ်းၶႃႈ လႄႈ ၵေႃႇမတီႇၽၢႆႇပႂ်ႉတူၺ်း လွင်ႈတိုၵ်းယိုဝ်း(JMCU) ဢိၵ်ႇတင်း (JMCS) မီးလွင်ႈႁူပ်ႉထူပ်း ဢုပ်ႇဢူဝ်းငူပ်ႉငီႉၵၼ်သေ ၵႄႈၶၢႆၵႂႃႇယူႇ ဝႃႈၼႆ။ ၽူႈၵွၼ်းတပ်ႉသိုၵ်း ပႃႇတီႇမိူင်းမွၼ်းမႂ်ႇ NMSP လၢတ်ႈဝႃႈ ဢွင်ႈတီႈဢၼ်ပဵၼ်ပၢင်တိုၵ်းၵၼ် ၵျႃႇပၢၼ်ႇယေႇတုၼ်းၼႆႉ တင်ႈတႄႇ မိူဝ်ႈပီ 2012 ပႃႇတီႇမိူင်းမွၼ်းမႂ်ႇ လူင်းလၢႆးမိုဝ်းဝႆႉ လိၵ်ႈႁူမ်မၢႆၶေႃႈလႆႈၸႂ် လွင်ႈၵိုတ်းတိုၵ်း ၸၼ်ႉၸႄႈမိူင်းယဝ်ႉ ထိုင်မႃးၼႂ်းပီ 2018 လူင်းလၢႆးမိုဝ်းလိၵ်ႈႁူမ်ႈမၢႆ NCA ယဝ်ႉတူဝ်ႈသေ ဢွင်ႈတီႈၸိူဝ်းၼႆႉ လႆႈၶိုၼ်းမၵ်းမၼ်ႈ တမ်းဝၢင်းတီႈယူႇတပ်ႉသိုၵ်း တင်းသွင်ၽၢႆႇယူႇ ၼႆယဝ်ႉ။ ပႃႇတီႇမိူင်းမွၼ်းမႂ်ႇ NMSP တင်း သိုၵ်းမၢၼ်ႈၼႆႉ ပဵၼ်ပၢင်တိုၵ်းၵၼ် မိူဝ်ႈဝၼ်းထီႉ 27 November 2019 လႄႈ ၵူၼ်းၼႂ်းပိုၼ်ႉတီႈ ၼပ်ႉႁူဝ်ပၢၵ်ႇ လႆႈပၢႆႈၵႂႃႇယူႇသွၼ်ႈသဝ်းဝႆႉ ၽၢႆႇတင်းလႅၼ်လိၼ်မိူင်းထႆး ၼႆယဝ်ႉ ၊ ထိုင်မႃး ဝၼ်းထီႉ 3 December 2019 ယၢမ်းၵၢင်ၼႂ်ၼၼ်ႉ သဵင်ၵွင်ႈသဵင်မၢၵ်ႇ တိုၵ်ႉလႆႈငိၼ်းဢိတ်းဢီႈယူႇသေတႃႉ ၼွၵ်ႈလိူဝ်သေ ၵူၼ်းဝၢၼ်ႈဢၼ်ယူႇၸွမ်းႁိမ်း ၵျႃႇပၢၼ်ႇယေႇတုၼ်းယဝ်ႉ တၢင်ႇဝၢၼ်ႈတႄႉ ပွၵ်ႈမိူဝ်းၶိုၼ်းတီႈယူႇၵဝ်ႇႁိူၼ်းယေးၽႂ်မၼ်းယဝ်ႉ ဝႃႈၼႆ။ ၶေႃႈမုၼ်း – BBCတႆးလွတ်ႈလႅဝ်း

['ၵၢၼ်သိုၵ်း', 'ၶၢဝ်ႇ']

2019-12-04T11:03:32

https://taifreedom.com/%e1%80%99%e1%81%a2%e1%81%b5%e1%80%ba%e1%82%87%e1%80%9c%e1%80%b0%e1%80%84%e1%80%ba%e1%80%90%e1%80%b0%e1%81%b5%e1%80%ba%e1%80%b8%e1%80%90%e1%80%ad%e1%80%b0%e1%80%9d%e1%80%ba%e1%82%89%e1%81%b8%e1%80%95/

မၢၵ်ႇလူင်တူၵ်းတိူဝ်ႉၸပ်းၵူၼ်းမိူင်း တၢႆ 3 ၵေႃႉ မၢတ်ႇ 4 ၵေႃႉ

မိူဝ်ႈဝၼ်းထီႉ 02 December 2019 ယၢမ်းဝၢႆးဝၼ်း မီးၸုမ်းယိပ်းၵွင်ႈၵၢင်ႇဢမ်ႇႁူႉၸုမ်း ယိုဝ်းမၢၵ်ႇလူင် ၵႂႃႇတူၵ်းတီႈ ပွၵ်ႉဢလႄႇသေး ဝဵင်းမျွၵ်ႉဢူး မိူင်းရၶႅင်ႇ သေ ၸၢၵ်ႇမၢၵ်ႇတႅၵ်ႇ တိူဝ်ႉၸပ်း ၵူၼ်းမိူင်းၼႂ်းပိုၼ်ႉတီႈ တၢႆ 3 ၵေႃႉ မၢတ်ႇၸဵပ်း 4 ၵေႃႉ ၼႆယူႇယဝ်ႉ။ ၵဵဝ်ႇၵပ်းလူၺ်ႈလွင်ႈၼႆႉသေ ၽၢႆႇတပ်ႉသိုၵ်းမၢၼ်ႈ တွပ်ႇလၢတ်ႈဝႃႈ ဢမ်ႇၸႂ်ႈႁွႆးမိုဝ်းၶဝ်ႁဵတ်းသၢင်ႈ လႄႈ ႁိမ်းႁွမ်းၸိူဝ်းၼၼ်ႉၵေႃႈ ဢမ်ႇလႆႈမီးပၢင်တိုၵ်းသင် ဝႃႈၼႆ ၊ ၼႂ်းၽွင်းပၢင်တိုၵ်း သိုၵ်းမၢၼ်ႈ လႄႈ သိုၵ်းရၶႅင်ႇ AA ၼႆႉ ၵူၼ်းမိူင်းၼႂ်းပိုၼ်ႉတီႈ လႆႈတိူဝ်ႉဝၢတ်ႇၸဵပ်း တၢႆယွၼ်ႉပၢင်တိုၵ်း ၼႂ်းၵႄႈသွင်ၽၢႆႇ မီးတိူဝ်းၼမ်မႃး ၼႆယဝ်ႉ ၊ ၼႂ်းၵူၼ်းဢၼ်တိူဝ်ႉၸပ်းၸၢၵ်ႇမၢၵ်ႇ တီႈပွၵ်ႉဢလႄႇသေး ၼၼ်ႉ ပဵၼ်လုၵ်ႈဢွၼ်ႇ ဢႃႇယု 1 ၶူပ်ႇ လႄႈ ဢႃႇယု 4 ၶူပ်ႇ လႆႈတၢႆထင်တီႈၵမ်းလဵဝ် ၊ မၼုၼုဝိၼ်း ဢႃႇယု 24 ပီႊသမ်ႉ ၵႂႃႇတၢႆတီႈႁူင်းယႃ ၊ ၼႂ်းၵူၼ်းဢၼ်ဝၢတ်ႇၸဵပ်း 4 ၵေႃႉၼၼ်ႉ တႃႇ 3 ၵေႃႉ ဝၢတ်ႇၸဵပ်းဢိတ်းဢီႈ လႄႈ ၵေႃႉၼိုင်ႈတႄႉ ဝၢတ်ႇၸဵပ်းႁၢဝ်ႈႁႅင်းဝႆႉ ၼႆယူႇ။ ထိုင်ၼႂ်းဝၼ်းထီႉ 03 December 2019 ယၢမ်းၵၢင်ဝၼ်း ပေႃႈမႄႈပီႈၼွင်ႉ ဢၼ်ၵိုတ်းတင်းႁိူၼ်း လႆႈဢဝ်ၶၢပ်ႈတူဝ် ၸိူဝ်းၶဝ် 3 ၵေႃႉ ၵႂႃႇသူင်ႇပႃႇၸႃႉ ဝဵင်းမျွၵ်ႉဢူး ၼႆယဝ်ႉ။ ၼႂ်းဝၼ်းထီႉ 03 ၵူၺ်းၼင်ႇၵဝ်ႇ သိုၵ်းရၶႅင်ႇ AA ဢွၵ်ႇၶေႃႈပိုၼ်ၽၢဝ်ႇဝႃႈ မိူဝ်ႈၽွင်း လုမ်းတြႃး ICJ ဢဝ်တၢင်းၽိတ်း သိုၵ်းမၢၼ်ႈယူႇၼၼ်ႉ ၽၢႆႇသိုၵ်းမၢၼ်ႈတိုၵ်ႉမီးလွင်ႈ ယိုဝ်းမၢၵ်ႇလူင် ၸွမ်းဝၢၼ်ႈ လႄႈ ၸွမ်းဝဵင်း သေ ပူၼ်ႉပႅၼ်မၢႆမီႈသိုၵ်း ပူၼ်ႉပႅၼ်သုၼ်ႇလႆႈသုၼ်ႇပဵၼ်ၵူၼ်း ၸႅင်ႈၸႅင်ႈလႅင်းလႅင်း ၼႆယူႇယဝ်ႉ။ ၶေႃႈမုၼ်းတီႈ – RFAတႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2019-12-03T16:19:21

https://taifreedom.com/%e1%80%95%e1%81%a2%e1%80%84%e1%80%ba%e1%81%b5%e1%80%af%e1%80%99%e1%80%ba%e1%81%ba%e1%80%ae%e1%82%87%e1%80%9c%e1%82%83%e1%82%87%e1%81%b6%e1%81%a2%e1%80%99%e1%80%ba%e1%82%87%e1%80%9c%e1%80%b0%e1%80%84/

ပၢင်ၵုမ်ၺီႇလႃႇၶၢမ်ႇလူင် လွင်ႈၾိင်ႈၾႃႉရႃႇသီႇ လုမ်ႈၾႃႉလႅၵ်ႈလၢႆႈ

ပၢင်ၵုမ် ၺီႇလႃႇၶၢမ်ႇလူင် ၸုမ်းၸၢတ်ႈၸိုင်ႈလုမ်ႈၾႃႉ ၵဵဝ်ႇလူၺ်ႈလွင်ႈ ၾိင်ႈၾႃႉရႃႇသီႇ လုမ်ႈၾႃႉလႅၵ်ႈလၢႆႈ ဢၼ်ႁူႉၵၼ်ဝႃႈ COP25 ၼၼ်ႉ လႆႈၸတ်း ႁဵတ်းၵႂႃႇ တီႈဝဵင်းလူင် မတလိတ်သ်ႉ မိူင်းသပဵင်ႇ။ ပၢင်ၵုမ်ႇၺီႇလႃႇၶၢမ်ႇၼႆႉ တႄႇၸတ်းႁဵတ်းဝၼ်းထီႉ 2 တေႃႇထိုင် ဝၼ်းထီႉ 13 လိူၼ် December ၼႆႉ တီႈၼႂ်းပၢင်ၵုမ်လူင် မီးၽူႈတၢင်တူဝ်ၵူႈၸုမ်းၶိုၼ်ႈႁွတ်ႈ 25000 ၵေႃႉ၊ ဢၼ်လုၵ်ႉတီႈ ၵူႈၸိုင်ႈမိူင်းမႃး မွၵ်ႈ 200 ၸိုင်ႈမိူင်းသေ တႃႇႁူမ်ႈၵၼ်ႁႃ လွၵ်းလၢႆး ၵႄႈလိတ်ႈ ႁႂ်ႈလူတ်းယွမ်းလႆႈ လွင်ႈႁွၼ်ႉမႆႈလုမ်ႈၾႃႉလူင်ၼႆႉလႄႈ တႃႇထိင်းပၼ် ၶိုၼ်း ၾိင်ႈၾႃႉရႃႇသီႇၵမ်ႇၾႃႇ ပေႃးတေလီၶိုၼ်ႈမႃး ဝႃႈၼႆ။ မိူဝ်ႈပိုတ်ႇပၢင်ၵုမ်လူင်ၼၼ်ႉ ၽွင်းလူင်ၽၢႆႇသိင်ႇဝိတ်ႉလွမ်ႉ (ႁိမ်းႁွမ်း) Carolina Schmidt Zaldívar ၵႃႇလူဝ်ႇလၢႆးၼႃးသမိတ်ႉ လၢတ်ႈၵႂႃႇဝႃႈ “ပဵၼ်ၶၢဝ်းယၢမ်း တႃႇႁဝ်းၶႃႈ လူဝ်ႇလူင်းမိုဝ်း ႁူမ်ႈၵၼ်ႁဵတ်းသၢင်ႈ ပုၼ်ႈတႃႇလုမ်ႈၾႃႉလူင်ၼႆႉယဝ်ႉ ဝႃႈၼႆ။ ၽူႈၼမ်းၼႂ်း ၸုမ်းၸၢတ်ႈၸိုင်ႈလုမ်ႈၾႃႉ UN Secretary General António Guterres ဢၼ်ႇတူဝ်ႇၼီႇယူဝ်ႇၵူႇတႃႇလတ်သ်ႉ ၵေႃႈ ဢွၵ်ႇၵႂၢမ်းထၢမ်ဝႃႈ မိူဝ်ႈၽွင်းယၢမ်း ၾႆးမႆႈလုမ်ႈၾႃႉလူင်ယူႇၼႆႉ ႁဝ်းတေဢွၼ်ၵၼ် ၼင်ႈယူႇလၢႆ ပႂ်ႉတူၺ်းသေ ႁႂ်ႈလုၵ်ႈလၢၼ်ႁဝ်း ပၢၼ်ယၢမ်းလဵဝ် တူၺ်းႁၼ်တၢင်းႁဵတ်းသၢင်ႈႁဝ်း ဝၼ်းမိူဝ်ႈၼႆႉ ၸိူင်ႉၼၼ်ၵူၺ်းယဝ်ႉႁႃႉ? ၼႆယူႇ။ ယူႇတီႈၽၢႆႇပၢႆးသၢႆႈၶဝ်ၵေႃႈ လၢတ်ႈဝႃႈ ယွၼ်ႉလုမ်ႈၾႃႉလူင်ၼႆႉ လႆႈလိူတ်ႇမႆႈၶိုၼ်ႈမႃး ၵမ်ႈပႃႈၼမ်ၵေႃႈ တေပဵၼ်ယွၼ်ႉပိူဝ်ႈ ႁူင်းၸၢၵ်ႈဢိတ်ႇဢွၵ်ႇ ႁႅင်းၾႆးၾႃႉ ဢၼ်ႁဵတ်းႁႂ်ႈ ၵႃႇပုၼ်ႇတၢႆႇဢွၵ်ႉသၢႆႉ ဢွၵ်ႇၼမ်လိူဝ်ၼၼ်ႉလႄႈ ၵူၼ်းၼပ်ႉ ႁူဝ်လၢၼ်ႉမၼ်းၵေႃႈ တေလႆႈႁူပ်ႉၽေးယၢပ်ႇၽိုတ်ႇတင်းၼမ် ဝႃႈၼႆ။ ဢၼ်ႇတူဝ်ႇၼီႇယူဝ်ႇ ယင်းသိုပ်ႇလၢတ်ႈထႅင်ႈဝႃႈ ၾိင်ႈၾႃႉရႃႇသီႇၼႆႉ မၼ်းလႅၵ်ႈလၢႆႈ ဝႆးလိူဝ်သေ ဢၼ်ႁဝ်းၶႃႈ ႁဵတ်းယူႇၼႆႉယဝ်ႉ ယွၼ်ႉၼၼ် ႁဝ်းၶႃႈထုၵ်ႇလီ ပၼ်ႁႅင်းဢီး ႁႂ်ႈႁဵတ်းသၢင်ႈလွင်ႈၼႆႉ ဝႃႈၼႆ။ ၼႂ်းလုမ်ႈၾႃႉၼႆႉ မိူင်းဢၼ်ၸႂ်ႉထၢၼ်ႇႁိၼ် ႁဵတ်းပဵၼ်ႁႅင်းၾႆးၾႃႉၵမ်ႈၼမ်သေ ၸႂ်ႉယူႇၼၼ်ႉ ပဵၼ်မိူင်းၶႄႇ လႄႈ တေတုၵ်းယွၼ်း ႁႂ်ႈၶႄႇၶဝ် ၵိုတ်းယင်ႉလွင်ႈၸႂ်ႉတိုဝ်း ထၢၼ်ႇႁိၼ် ၼႆႉပႃးယူႇ ဝႃႈၼႆ။ မိူင်းလူင်ၵမ်ႈပႃႈၼမ် ၼႂ်းလုမ်ႈၾႃႉၼႆႉၵေႃႈ ယၢင်းတိုၵ်ႉပၼ်ႁႅင်း လွင်ႈၸႂ်ႉထၢၼ်ႇႁိၼ် ၵၼ်ယူႇသေ လွင်ႈၸႂ်ႉထၢၼ်ႇႁိၼ်ၼႆႉ မၼ်းမိူၼ်ႁဝ်းၶႃႈ ပၼ်ႁႅင်းႁဵတ်းႁႂ်ႈ ၼမ်ႉပၢင်ႇလၢႆႇလူင်လူႉၵွႆ၊ ႁဵတ်းႁႂ်ႈလွႆၼမ်ႉၶႅင်ၸိူမ်ႈ သေဢမ်ႇၵႃး ႁဵတ်းႁႂ်ႈမီးပႃး လူမ်းလႅင်ႉလူင် ႁႃလီၵဵင်း ၽတ်ႉၶဝ်ႈၼႂ်းမိူင်းထႅင်ႈယူႇဝႃႈၼႆ။ ယွၼ်ႉၼၼ် မၼ်းထိုင် ၶၢဝ်းယၢမ်းႁဝ်းၶႃႈ ထုၵ်ႇလီၵိုတ်းယိုတ်းပႅတ်ႈလွင်ႈၸႂ်ႉတိုဝ်း ထၢၼ်ႇႁိၼ်ယဝ်ႉ ဝႃႈၼႆ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2019-12-03T13:54:09

https://taifreedom.com/%e1%81%b8%e1%80%9d%e1%80%ba%e1%82%88%e1%81%bc%e1%82%83%e1%82%88%e1%80%90%e1%80%ae%e1%82%88%e1%80%95%e1%80%9c%e1%80%ad%e1%81%b5%e1%80%ba%e1%82%88%e1%80%91%e1%82%86%e1%80%b8-%e1%80%95%e1%80%ad%e1%80%af/

ၸဝ်ႈၼႃႈတီႈပလိၵ်ႈထႆး ပိုတ်းယိုဝ်းတီႉၺွပ်းလႆႈ တူဝ်တၢႆၵူၼ်းၸၢဝ်းမၢၼ်ႈၵေႃႉၼိုင်ႈ ဢၼ်ၵႃႉၶၢႆယႃႈမဝ်းၵမ် ၼႂ်းမိူင်းထႆး

မိူဝ်ႈဝၼ်းထီႉ 1 December 2019 ၼႆႉ ၸဝ်ႈၼႃႈတီႈပလိၵ်ႈထႆး ၸတ်းႁဵတ်းပၢင်သပ်းၸႅင်ႈၶၢဝ်ႇသေ လၢတ်ႈၵႂႃႇဝႃႈ ၽၢႆႇပလိၵ်ႈထႆး လႆႈဢဝ်ၵွင်ႈပိုတ်းယိုဝ်းၵၼ် တင်း ၸုမ်းၵႃႉၶၢႆယႃႈမဝ်းၵမ် ၼႂ်းၸႄႈတွၼ်ႈ ၼၶွၼ်းသီထမရၢတ်ႉ မိူင်းထႆးပွတ်းၸၢၼ်းသေ တီႉၺွပ်းလႆႈတူဝ်တၢႆ ၵူၼ်းၵေႃႉဢၼ်ႁဵတ်းဢွၵ်ႇယႃႈမဝ်းၵမ် ၸၢဝ်းမၢၼ်ႈၵေႃႉၼိုင်ႈ ၼႆယဝ်ႉ။ ဝၢႆးသေ ၸဝ်ႈၼႃႈတီႈပလိၵ်ႈထႆးၶဝ် တီႉၺွပ်းလႆႈတူဝ်တၢႆ ၵူၼ်းၵေႃႉဢၼ်ႁဵတ်းဢွၵ်ႇပိုၼ်ၽႄႈ ယႃႈမဝ်းၵမ်ယဝ်ႉ လႆႈသိုပ်ႇၵႂႃႇၸွပ်ႇသွၵ်ႈ ၼႂ်းႁိူၼ်းလႄႈ သိမ်းလႆႈယႃႈမဝ်းၵမ် ယႃႈမ 500,000 မဵတ်ႉ ၊ ယႃႈဢၢႆႉသ် 10 ၵီႇလူဝ်ႇ ဢိၵ်ႇတင်း ၶိူင်ႈႁဵတ်းဢွၵ်ႇယႃႈမဝ်းၵမ် တင်းၼမ်တၢင်းလၢႆ ၼႆယဝ်ႉ။ ၸဝ်ႈၼႃႈတီႈ ပလိၵ်ႈထႆး လႆႈပွမ်တူဝ်ၵႂႃႇပဵၼ်ၵူၼ်းသိုဝ်ႉ ယႃႈမဝ်းၵမ်သေ ၵႂႃႇသိုဝ်ႉယႃႈမဝ်းၵမ် တႃႇ 10000 မဵတ်ႉ တီႈၸၢဝ်းမၢၼ်ႈၵေႃႉၼိုင်ႈ ဢၼ်မီးၸိုဝ်ႈဝႃႈ မွင်ႇဢူး ဢႃႇယု 32 ပီ ဢၼ်ယူႇတီႈႁိူၼ်းတိူၵ်ႈသွင်ၸၼ်ႉ ၼိူဝ်သဵၼ်ႈတၢင်း ၽတ်ႉထၼႃႇ ၸႄႈဝဵင်းထူင်းသုၼ် ၸႄႈတွၼ်ႈ ၼၶွၼ်းသီထမရၢတ်ႉ မိူင်းထႆးပွတ်းၸၢၼ်း ၊ ဝၢႆးၼၼ်ႉ ၸဝ်ႈၼႃႈတီႈပလိၵ်ႈထႆး ဢၼ်ပွမ်တူဝ်ၵႂႃႇသိုဝ်ႉယႃႈမဝ်းၵမ်ၼၼ်ႉ ၶိုၼ်းလွမ်ႉႁွပ်ႈမၼ်းဝႆႉသေ ၽိူဝ်ႇဝႃႈ မွင်ႇဢူးလႆႈႁူႉဝႃႈ မီးပလိၵ်ႈမႃးလွမ်ႉႁွပ်ႈမၼ်းဝႆႉယဝ်ႉၼႆလႄႈ ဢဝ်ၵွင်ႈပိုတ်းယိုဝ်းပလိၵ်ႈထႆးၶိုၼ်း သေဢမ်ႇၵႃး ႁေႃႈၵႃးၽႃႇ လူတ်ႉၵႃးပလိၵ်ႈထႆးသေ ဢၢၼ်းဢဝ်တူဝ်လွတ်ႈလႄႈ ၽၢႆႇတင်းပလိၵ်ႈထႆး ၸင်ႇလႆႈပိုတ်းယိုဝ်း ၺွပ်းလႆႈတူဝ်တၢႆ ၵူၼ်းၵႃႉၶၢႆယႃႈမဝ်းၵမ်ၼၼ်ႉ ၼႆယဝ်ႉ။ ၽူႈမီးပုၼ်ႈၽွၼ်း မၢႆ(8) သုတိၶျၢႆႇဝၢတ်ႉထၼႃးၵုၼ်း လၢတ်ႈတီႈပၢင်သပ်းၸႅင်ႈၶၢဝ်ႇ ၼႂ်းဝၼ်းထီႉ 1 December 2019 ၼၼ်ႉဝႃႈ − ၵူၼ်းၸၢဝ်းမၢၼ်ႈၵေႃႉၼႆႉ ၽၢႆႇတၢင်းပလိၵ်ႈႁဝ်း ပႂ်ႉတူၺ်းႁိုင်ၼႃႇယဝ်ႉ၊ ၵူၼ်းၵေႃႉၼႆႉ ယူႇတီႈမိူင်းထႆးသေ လႆႈပၼ်ၶႂၢင်ႉတီႉၺွပ်းဝႆႉဢွၼ်တၢင်းယဝ်ႉ ၊ ၸုမ်းၶဝ်ၼႆႉ လၵ်ႉတေႃႉဢဝ် ၶိူင်ႈၵမ်ႉၵႅမ် (ကုန်ကြမ်း) တႃႇႁဵတ်းယႃႈမဝ်းၵမ် တၢင်းမိူင်းထႆးပွတ်းတွၼ်ႈၼိူဝ် လူင်းမႃးတၢင်းပွတ်းၸၢၼ်း ၼႆႉသေ ႁဵတ်းဢွၵ်ႇယႃႈမဝ်းၵမ်ယဝ်ႉ သိုပ်ႇပိုၼ်ၽႄႈယူႇၼႂ်းမိူင်းထႆးၼႆ လၢတ်ႈၼႄၼင်ႇၼႆယဝ်ႉ။ ၵူၼ်းၵေႃႉဢၼ်ႁဵတ်းဢွၵ်ႇပိုၼ်ၽႄႈ ယႃႈမဝ်းၵမ် မွင်ႇဢူးၼႆႉ ယိပ်းတိုဝ်းဝႆႉ ဝႂ်ပၢတ်ႉသပွတ်ႇသေ လႆႈတႄႇၼႃႈႁိူၼ်းၸွမ်း ၵူၼ်းမိူင်းထႆး ၊ ၸဝ်ႈၼႃႈတီႈ ပလိၵ်ႈထႆး တီႉၺွပ်းလႆႈ ယႃႈမဝ်းၵမ် ဢိၵ်ႇတင်း ၶိူင်ႈႁဵတ်းဢွၵ်ႇယႃႈမဝ်းၵမ် ၵႃႈၶၼ်သၢင်ႉငိုၼ်းထႆး 100 လၢၼ်ႉပၢႆ ၼႆယဝ်ႉ။ ၼႂ်းဝူင်ႈဝၢင်ႈၼႆႉၵူၺ်း ယူႇတီႈၸဝ်ႈၼႃႈတီႈ ပလိၵ်ႈထႆး တီႉၺွပ်းလႆႈ ယႃႈမဝ်းၵမ်ၼႂ်းမိူင်းထႆးပွတ်းႁွင်ႇ ၵႃႈၶၼ်ဢၢၼ်ႇၼပ်ႉလၢၼ်ႉမၼ်းလၢႆလၢႆတီႈ ၊ မိူၼ်ၼင်ႇ မိူဝ်ႈပူၼ်ႉမႃး ဝၼ်းထီႉ 30 November 2019 ၼႆႉၵေႃႈ ၸဝ်ႈၼႃႈတီႈပလိၵ်ႈထႆး ဢၼ်ယူႇတီႈ လႅၼ်လိၼ် ထႆး−မၢၼ်ႈ ၼႂ်းၸႄႈတွၼ်ႈတၢၵ်ႇၼၼ်ႉ သိမ်းလႆႈယႃႈမဝ်းၵမ် ယႃႈမ 100 မဵတ်ႉတီႈ ၵူၼ်းပၢႆႈၽေး 4 ၵေႃႉ (ၼႂ်းၼၼ်ႉ ပႃးၽူႈယိင်း 1 ၵေႃႉ) ဢၼ်ယူႇသဝ်းတီႈ ႁူင်းပၢႆႈၽေး မႄႈလၼၼ်ႉၼႆယဝ်ႉ။ ၶေႃႈမုၼ်း − VOAတႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2019-12-03T13:39:54

https://taifreedom.com/%e1%80%95%e1%80%ae%e1%82%88%e1%81%bc%e1%80%bd%e1%80%84%e1%80%ba%e1%82%89%e1%80%90%e1%82%86%e1%80%b8-%e1%81%bc%e1%82%82%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%80%9e/

ပီႈၼွင်ႉတႆး ၼႂ်းမိူင်းသႃ တေၸတ်းႁဵတ်းပဵၼ် ပွႆးတၢင်ႇထီးၵွင်းမူး ၵျႅၵ်ႉထီးယူဝ်း

ပေႃးထိုင်မႃး ဝၼ်းထီႉ 9 December 2019 ၼႆႉ ပီႈၼွင်ႉတႆး ဢၼ်ယူႇသဝ်း ၼႂ်းမိူင်းသႃ ၸိုင်ႈမိူင်းၶႄႇ တေၸတ်းႁဵတ်းပဵၼ် ပွႆးတၢင်ႇထီးၵွင်းမူး ၵျႅၵ်ႉထီးယူဝ်း ဢၼ်မီးတီႈၼိူဝ်လွႆသုင် ဝၢၼ်ႈၸျႃးၶုင်ႉလႄႈ ၸင်ႇလႆႈၽိတ်ႈမွၵ်ႇထိုင် ပီႈၼွင်ႉၶႅၵ်ႇတီႈၸမ်တီႈၵႆ ႁႂ်ႈလႆႈၵႂႃႇၶဝ်ႈႁူမ်ႈလူႇတၢၼ်းၸွမ်း ဝႃႈၼႆ။ ဝၼ်းတၢင်ႇထီးၵွင်းမူးၵျႅၵ်ႉထီးယူဝ်း တေမီးၵႂႃႇၶၢဝ်းတၢင်း 3 ဝၼ်းသေ ယိူင်းဢၢၼ်းတွၼ်ႈတႃႇ ႁပ်ႉတွၼ်ႈပီႈၼွင်ႉၶႅၵ်ႇ တီႈၸမ်တီႈၵႆ ႁႂ်ႈလႆႈၵႂႃႇၶဝ်ႈႁူမ်ႈလူႇတၢၼ်း ၶိုတ်းတၼ်းၵၼ် လႄႈ တေတၢင်ႇထီးၵႂႃႇ ၼိုင်ႈဝၼ်း ၼိုင်ႈၶိုင်ႈသေ ၸႅၵ်ႇပဵၼ် 3 ၶိုင်ႈ ဝႃႈၼႆ ၊ တႄႇဢဝ် ဝၼ်းထီႉ 9 December 2019 တေႃႇပေႃးထိုင် ဝၼ်းထီႉ 12 December 2019 ပဵၼ်ဝၼ်းတၢင်ႇထီးၵွင်းမူး သေ ပေႃးထိုင်မႃး ဝၼ်းထီႉ 12 December 2019 သမ်ႉ ပဵၼ်ဝၼ်းလူႇတၢၼ်းယၢတ်ႇၼမ်ႉ ထွမ်ႇငိၼ်းတြႃးၵႂႃႇ ၼႆယဝ်ႉ။ ၵဵဝ်ႇၵပ်းလွင်ႈၵွင်းမူး မိူင်းသႃၼႆႉသေ လႆႈႁူႉဝႃႈ မိူဝ်ႈပူၼ်ႉမႃးမွၵ်ႈ 4 ပီၼၼ်ႉ မီးသင်ႇၶႃႇၸဝ်ႈတီႈ မိူင်းသႃ လႄႈ မိူင်းဝၼ်း ဢိၵ်ႇတင်း တၵ်ႉၵႃႇသတ်ႉထႃး လႆႈသွၵ်ႈႁႃႁၼ် မၢၵ်ႇႁိၼ်လၢၵ်ႇလၢႆးတီႈၼိူဝ်လွႆ ဝၢၼ်ႈၸျႃးၶုင်ႉ မိူင်းသႃ (ႁွင်ႉ) ႁူသႃႉၼၼ်ႉလႄႈ ၸင်ႇၶဝ်ႈၸႂ်ဝႃႈ ထုၵ်ႇလီၵေႃႇသၢင်ႈၶိုၼ်း ႁႂ်ႈပေႃးမိူၼ်ၵွင်းမူး ၵျႅၵ်ႉထီးယူဝ်း ဢၼ်မီးတီႈ မိူင်းမွၼ်းဝႃႈၼႆသေ ပူႇၵျွင်းႁိူင်းၸေႃးလႃႉ ၊ ၸၢႆးထုၼ်းလူႇ + ၼၢင်းတၢၼ်းၵျီႇ ဝဵင်းၼမ်ႉၶမ်း ၸင်ႇဢဝ်လူတ်ႉၵႃး ၵႂႃႇလဵပ်ႈႁဵၼ်းထိုင် ၵွင်းမူးၵျႅၵ်ႉထီးယူဝ်းမိူင်းမွၼ်း ၼႆယဝ်ႉ။ ဝၢႆးသေၵႂႃႇလဵပ်ႈႁဵၼ်းၵွင်းမူးၵျႅၵ်ႉထီးယူဝ်း တီႈမိူင်းမွၼ်းယဝ်ႉ ၸင်ႇမႃးၵေႃႇသၢင်ႈပဵၼ်ၵွင်းမူး ၵျႅၵ်ႉထီးယူဝ်း တီႈဝၢၼ်ႈၸျႃးၶုင်ႉ မိူင်းသႃ ဝႃႈၼႆ ၊ မိူင်းသႃၼႆႉ ပဵၼ်မိူင်းၸဝ်ႈၾႃႉတႆး မိူဝ်ႈၵွၼ်ႇမိူင်းၼိုင်ႈသေ မီးပီႈၼွင်ႉတႆး ယူႇသဝ်းဝႆႉတင်းၼမ် ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2019-12-03T11:33:58

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88-%e1%80%9c%e1%82%84%e1%82%88-%e1%80%95%e1%80%bb%e1%80%ae%e1%82%87%e1%80%90%e1%80%b0%e1%82%89-2/

သိုၵ်းမၢၼ်ႈ လႄႈ ပျီႇတူႉၸိတ်ႉယၢင်းၽိူၵ်ႇ ပိုတ်းယိုဝ်းၵၼ်

မိူဝ်ႈဝၼ်းထီႉ 01 December 2019 ယၢမ်းၵၢင်ၶိုၼ်း သိုၵ်းမၢၼ်ႈ တင်း ပျီႇတူႉၸိတ်ႉယၢင်းၽိူၵ်ႇ ပိုတ်းယိုဝ်းၵၼ် ဢွင်ႈတီႈႁိမ်းဝၢၼ်ႈ ၵျပၢၼ်ႇယေႇတုၼ်း ၸႄႈဝဵင်းၽယႃးတူင်းသူႇ ဢၼ်တိတ်းၸပ်း လႅၼ်လိၼ်ထႆးသေ ပၢင်တိုၵ်းသိုပ်ႇလၢမ်းထိုင်ၼႂ်းဝၼ်းထီႉ 02 ယၢမ်းၵၢင်ၼႂ်ၸဝ်ႉ (ၾႃႉပႆႇလႅင်း) လႄႈ ၽၢႆႇပျီႇတူႉၸိတ်ႉယၢင်းၽိူၵ်ႇ လႆႈတူၵ်းသုမ်းၵူၼ်းၵႂႃႇ 1 ၵေႃႉ ၼႆယဝ်ႉ။ ၸဝ်ႈသိုၵ်းလူင် M သၢႆႉၶျႅၼ်း ပႃႇတီႇမိူင်းမွၼ်းမႂ်ႇ လၢတ်ႈဝႃႈ “ၼႂ်းပိုၼ်ႉတီႈၸိူဝ်းၼၼ်ႉ တေမီး ပျီႇတူႉၸိတ်ႉယၢင်းၽိူၵ်ႇ ၊ သိုၵ်းမၢၼ်ႈ ၊ ပႃႇတီႇမိူင်းမွၼ်းမႂ်ႇ တူင်ႉၼိုင်ၵႂႃႇမႃးဝႆႉ သေ ၵဵဝ်ႇလူၺ်ႈလွင်ႈ ပိုတ်းယိုဝ်းၵၼ်ပွၵ်ႈၼႆႉ ပဵၼ်သိုၵ်းမၢၼ်ႈ လႄႈ ပျီႇတူႉၸိတ်ႉယၢင်းၽိူၵ်ႇ ပိုတ်းယိုဝ်းၵၼ်ၽိတ်းၵူၺ်း ၊ ၸုမ်းႁဝ်းတႄႉ ယူႇဝႆႉဢွင်ႈတီႈတပ်ႉ လႄႈ ဢမ်ႇလႆႈၵဵဝ်ႇၶွင်ႈ ၸွမ်းပၢင်တိုၵ်း ၼႂ်းၵႄႈၶဝ်သွင်ၸုမ်းသင် ၊ ၵူၼ်းမိူင်းၸိူဝ်းယူႇသဝ်း ၼႂ်းပိုၼ်ႉတီႈၼၼ်ႉ မီးလွင်ႈၵူဝ်ႁႄမႃးလိူဝ်ၵဝ်ႇ” ၼႆယဝ်ႉ။ မိူဝ်ႈဝၼ်းထီႉ 27 November 2019 ပႃႇတီႇမိူင်းမွၼ်းမႂ်ႇ လႄႈ သိုၵ်းမၢၼ်ႈ ပဵၼ်ပၢင်တိုၵ်းၵၼ် ၼႂ်းပိုၼ်ႉတီႈ ၸႄႈဝဵင်းၽယႃးတူင်းသူႇ သေ မီးၵူၼ်းမိူင်းၵမ်ႈၽွင်ႈ လႆႈတိူဝ်ႉဝၢတ်ႇၸဵပ်း ယွၼ်ႉပၢင်တိုၵ်း လႄႈ လႆႈပၢႆႈၶဝ်ႈ ၼႂ်းမိူင်းထႆးတင်းၼမ်ၼႆ လႆႈႁၼ်ၶၢဝ်ႇပိုၼ်ႉတီႈ DVB ဢွၵ်ႇဝႆႉၼင်ႇၼႆ။ တႆးလွတ်ႈလႅဝ်း

['ၵၢၼ်သိုၵ်း', 'ၶၢဝ်ႇ']

2019-12-02T15:00:45

https://taifreedom.com/%e1%80%95%e1%81%a2%e1%80%84%e1%80%ba%e1%81%b5%e1%80%af%e1%80%99%e1%80%ba%e1%81%b8%e1%80%af%e1%80%99%e1%80%ba%e1%80%b8%e1%80%a2%e1%80%bd%e1%81%bc%e1%80%ba%e1%82%81%e1%80%b0%e1%80%9d%e1%80%ba-%e1%81%bc/

ပၢင်ၵုမ်ၸုမ်းဢွၼ်ႁူဝ် ၼႃႈၵၢၼ်ငမ်းယဵၼ် PPST ၸတ်းႁဵတ်းတီႈ ဝဵင်းၵဵင်းမႆႇ

မိူဝ်ႈၼႆႉ ဝၼ်းထီႉ 2 December 2019 ယၢမ်းၵၢင်ၼႂ် 09:00 မူင်း ၸုမ်းယိပ်းၵွင်ႈၵၢင်ႇၸၢဝ်းၶိူဝ်း ၸိူဝ်းလူင်းလၢႆးမိုဝ်း လိၵ်ႈႁူမ်ႈမၢႆ ၶေႃႈတူၵ်းလူင်း လႆႈၸႂ်ၵၢၼ်ၵိုတ်းယိုတ်း လွင်ႈတိုၵ်းယိုဝ်း ၸိုင်ႈမိူင်းပတ်ႉပိုၼ်ႉ (Nationwide Ceasefire Agreement-NCA) ၸတ်းႁဵတ်းပၢင်ၵုမ် ၸုမ်းဢွၼ်ႁူဝ် ၼႃႈၵၢၼ်ငမ်းယဵၼ် PPST တီႈဝဵင်းၵဵင်းမႆႇ ၸိုင်ႈထႆး။ ႁူဝ်ပဝ်ႈလူင် ၶွင်ႇသီႇဢဝ်ၶိုၼ်းၸိုင်ႈတႆး RCSS ၸွမ်သိုၵ်းလူင်ယွတ်ႈသိုၵ်း ပဵၼ်ပႃးႁူဝ်ပဝ်ႈ ၸုမ်းဢွၼ်ႁူဝ် ၼႃႈၵၢၼ်ငမ်းယဵၼ် PPST ၸူဝ်ႈၶၢဝ်းသေ မွၵ်ႇလၢတ်ႈၶေႃႈၵႂၢမ်း ပိုတ်ႇပၢင်ၵုမ်ဝႃႈ လွင်ႈငမ်းယဵၼ်ၼႆႉ လွင်ႈယႂ်ႇတႃႇၸုမ်းႁဝ်းၶႃႈ EAO ၵူၺ်းဢမ်ႇၵႃး လွင်ႈယႂ်ႇတႃႇတင်းမူတ်း လႄႈ ႁဝ်းၶႃႈ ၸင်ႇလႆႈလူင်းလၢႆးမိုဝ်း NCA သေ ဢဝ်လၢႆးသဵၼ်ႈတၢင်းငမ်းယဵၼ် ၶတ်းၸႂ်ႁဵတ်းသၢင်ႈ တႃႇတေၵေႃႇတင်ႈ ၸိုင်ႈမိူင်းၾႅတ်ႇတရႄႇ ဝႃႈၼႆ ၊ မိူဝ်ႈၽွင်းတိုၵ်ႉၶတ်းၸႂ် ႁဵတ်းသၢင်ႈယူႇၼႆႉ ပေႃးႁဝ်းၶႃႈတင်းမူတ်း ၽွမ်ႉႁူမ်ႈၵၼ်သေ ႁဵတ်းသၢင်ႈၵႂႃႇၵွၼ်ႇ ၸင်ႇတေႁွတ်ႈထိုင်ယိူင်းမၢႆ ဢၼ်ႁဝ်းၶႃႈ ၶႂ်ႈလႆႈၼၼ်ႉ ၼႆယဝ်ႉ။ တႃႇတေတေႃႇသူႈၵႄႈလိတ်ႈ လွင်ႈဢၼ်မိူင်းၵမ်ႇပီႇယႃႇ ပိုတ်ႇလွင်ႈဢဝ်တၢင်းၽိတ်း မိူင်းမၢၼ်ႈ တီႈလုမ်းတြႃး ICJ ၼၼ်ႉ လူင်ပွင်ၸိုင်ႈ တင်း တပ်ႉမတေႃႇ တေႁူမ်ႈႁွမ်းၵၼ်သေ ႁဵတ်းသၢင်ႈၼႆၼၼ်ႉ မၼ်းၼႄဝႃႈ ၽၢႆႇလူင်ပွင်ၸိုင်ႈ ႁပ်ႉဢဝ်ပုၼ်ႈၽွၼ်းယူႇ ဝႃႈၼႆ ၊ ထႅင်ႈၽၢႆႇတင်းလုမ်းတြႃး ICJ ၵေႃႈ ၶဝ်မီးၶေႃႈမုၼ်းလၵ်းထၢၼ် ၼႅၼ်ႈၼႃ ၵႃႈႁိုဝ်ဢၼ်ဝႃႈၼၼ်ႉၵေႃႈ ႁဝ်းၶႃႈထုၵ်ႇလီဝူၼ်ႉၸွမ်းယူႇ ၼႆယဝ်ႉ။ ပဵၼ်ပၢင်တိုၵ်း သိုၵ်းၼႂ်းၸိုင်ႈမိူင်း ပိုၼ်ႉတီႈၸၢဝ်းၶိူဝ်းသေ မီးလွင်ႈပူၼ်ႉပႅၼ်သုၼ်ႇလႆႈသုၼ်ႇပဵၼ်ၼႆႉ ၵူၼ်းၼႂ်းပိုၼ်ႉတီႈၸၢဝ်းၶိူဝ်းၶဝ် ထုၵ်ႇလႆႈၶၢမ်ႇတၢမ်ႇမႃးပီယၢဝ်းၶၢဝ်းႁိုင်လႄႈ ၼင်ႇႁိုဝ်ပေႃးတေ ယူတ်းယႃပၼ်လႆႈၼၼ်ႉ တေလႆႈၵေႃႇတင်ႈၸိုင်ႈမိူင်း ၾႅတ်ႇတရႄႇသေ ႁဵတ်းသၢင်ႈၼင်ႇႁိုဝ်ၸိုင်ႈမိူင်းပေႃးတေၶိုၼ်ႈယႂ်ႇမႂ်ႇသုင် ၼႆယဝ်ႉ။ သင်ဝႃႈ ၵေႃႇတင်ႈ ၸိုင်ႈမိူင်းၾႅတ်ႇတရႄႇ လႄႈ လွင်ႈငမ်းယဵၼ် ယိုၼ်းယၢဝ်းၵႂႃႇတၢင်းၼႃႈ ၸွမ်းၼင်ႇၶေႃႈလႆႈၸႂ် NCA သေ ႁဵတ်းသၢင်ႈမူၼ်ႉမႄးလႅၵ်ႈလၢႆႈၵၢၼ်မိူင်းၵွၼ်ႇ လွင်ႈဝၢၼ်ႈမိူင်းတူၵ်းလိုၼ်းလွင်ႈၶိုၼ်ႈယႂ်ႇ ၊ လွင်ႈၵၢၼ်မိူင်းဢမ်ႇၼိမ်ဢမ်ႇသဝ်း ၊ လွင်ႈပၢႆးမၢၵ်ႈမီးယူပ်ႈယွမ်း ၊ လွင်ႈပဵၼ်ပၢင်တိုၵ်းသိုၵ်းၼႂ်းမိူင်း ၊ လွင်ႈၵူၼ်းၼႂ်း ၸိုင်ႈမိူင်းၵႂႃႇၼွၵ်ႈမိူင်းၼမ်မႃး ၸဵမ်ၸိူဝ်းၼႆႉ ၸင်ႇတေၵႅတ်ႇၶႄႁႄႉၵင်ႈလႆႈ ၼႆယဝ်ႉ။ မိူဝ်ႈၽွင်းတိုၵ်ႉႁဵတ်းသၢင်ႈ ဢုပ်ႇဢူဝ်းၵၢၼ်မိူင်းၵမ်းၶၵ်ႉၶၵ်ႉ လႄႈ ၵေႃႇတင်ႈၸိုင်ႈမိူင်း ၾႅတ်ႇတရႄႇ ၼႆႉ ထုၵ်ႇလီႁဵတ်းသၢင်ႈၸွမ်းၼင်ႇ ၶေႃႈလႆႈၸႂ် NCA သေဢမ်ႇၵႃး ၵဵဝ်ႇၵပ်းၵၢၼ်မိူင်းဢၼ်ပဵၼ်ယူယၢမ်းလဵဝ် ဢိၵ်ႇတင်း ဢၼ်ၶႂ်ႈပဵၼ် ၊ ဢၼ်ထုၵ်ႇလီပဵၼ် ၊ ဢၼ်ပဵၼ်လႆႈ ၸဵမ်ၸိူဝ်းၼႆႉ ႁဝ်းၶႃႈထုၵ်ႇလီ ထတ်းသၢင်တူၺ်းလီလီသေ ႁဵတ်းသၢင်ႈ ဝႃႈၼႆ ၊ ပၼ်ႁႃၵၢၼ်မိူင်းၼႆႉ ထုၵ်ႇလီဢဝ်သဵၼ်ႈတၢင်းၵၢၼ်ိမူင်းသေ ဢုပ်ႇဢူဝ်းၵႄႈလိတ်ႈ ပၼ်ႁႃၵႂႃႇ ၼႆယဝ်ႉ။ ပၢင်ၵုမ်ၸုမ်းဢွၼ်ႁူဝ် ၼႃႈၵၢၼ်ငမ်းယဵၼ် PPST ၼႆႉ တေၸတ်းႁဵတ်း တႄႇမိူဝ်ႈၼႆႉ ဝၼ်းထီႉ 2 December 2019 တေႃႇထိုင်ဝၼ်းထီႉ 4 December 2019 သေ ပိူင်လူင်မၼ်းတႄႉ တေဢုပ်ႇဢူဝ်းလွင်ႈ တႃႇတေၸတ်းႁဵတ်းလႆႈပၢင်ၵုမ် JICM ၊ လွင်ႈၵၢၼ်ငၢၼ်း ၸုမ်း NCA-S EAO ၊ လွင်ႈၶၵ်ႉၵၢၼ်ငမ်းယဵၼ် တေၵႂႃႇလႆႈတၢင်းၼႃႈ ၊ ၵၢၼ်မိူင်းဢၼ်ပဵၼ်ယူႇယၢမ်းလဵဝ် ၸဵမ်ၸိူဝ်းၼႆႉ ဝႃႈၼႆ။ ၸုမ်းလူင်းလၢႆးမိုဝ်း လိၵ်ႈႁူမ်ႈမၢႆ ၵၢၼ်ၵိုတ်းယိုတ်း လွင်ႈတိုၵ်းယိုဝ်း ၸိုင်ႈမိူင်းပတ်ႉ ပိုၼ်ႉ (NCA) မီးဝႆႉ 10 ၸုမ်း ၊ ၼႂ်းၼၼ်ႉ ႁူမ်ႈတုမ်ၸိူဝ်ႉၸၢတ်ႈယၢင်း (KNU) ၊ ၶွင်ႇသီႇဢဝ်ၶိုၼ်း ၸိုင်ႈ တႆး (RCSS) ၊ မုၵ်ႉၸုမ်းပူတ်းပွႆႇၸိူဝ်ႉၸၢတ်ႈပဢူဝ်း (PNLO) ၊ တပ်ႉသိုၵ်းယၢင်းၽိူၵ်ႇ ပွင်ၽွၼ်း ပၢင် တီႇမူဝ်ႇၶရေႇသီႇ (DKBA) ၊ တႅဝ်းႁူမ်ႈၸိူဝ်ႉၸၢတ်ႈၶျၢင်း (CNF) ၊ ပႃႇတီႇပူတ်းပွႆႇ မိူင်းရၶႅင်ႇ (ALP) ၊ ၸုမ်းၶွင်ႇသီႇငမ်းယဵၼ်ယၢင်းၽိူၵ်ႇ (KNU/KNLA-PC) ၊ တႅဝ်းႁူမ်ႈတီႇမူဝ်ႇၶရေႇသီႇ လုၵ်ႈႁဵၼ်း မိူင်း မၢၼ်ႈပတ်းပိုၼ်ႉ (ABSDF) ၊ ပႃႇတီႇမိူင်းမွၼ်း မႂ်ႇ (NMSP) လႄႈ တီႇမူဝ်ႇၶရႅၵ်ႉတိၵ်ႉလႃးႁူႇ (LDU) ၼႆယဝ်ႉ။ တႆးလွတ်ႈလႅဝ်း

['ၵၢၼ်မိူင်း', 'ၶၢဝ်ႇ']

2019-12-02T14:25:46

https://taifreedom.com/%e1%80%9c%e1%81%a2%e1%81%bc%e1%80%ba%e1%82%89%e1%80%9c%e1%82%85%e1%81%b5%e1%80%ba%e1%82%88%e1%80%84%e1%80%ad%e1%80%af%e1%81%bc%e1%80%ba%e1%80%b8-%e1%80%90%e1%80%ae%e1%82%88%e1%80%9d%e1%80%b5%e1%80%84/

လၢၼ်ႉလႅၵ်ႈငိုၼ်း တီႈဝဵင်းတႃႈၶီႈလဵၵ်း ၺႃးၸူၼ်

မိူဝ်ႈၼႆႉဝၼ်းထီႉ 02 December 2019 ယၢမ်းၵၢင်ၼႂ် 07:05 မူင်း မီးၵူၼ်းဢမ်ႇႁူႉၵေႃႉ ဢမ်ႇႁူႉၸုမ်း ၵႂႃႇၸူၼ်ငိုၼ်းတီႈ လၢၼ်ႉလႅၵ်ႈငိုၼ်း ဢၼ်မီးတီႈၼႂ်းပွၵ်ႉမႄႈၶၢဝ် တေႃႇၼႃႈၵၼ်တင်း ယေးငိုၼ်းၵမ်ႇပေႃးၸ (ၽႄ) ဝဵင်းတႃႈၶီႈလဵၵ်း ၸိုင်ႈတႆးပွတ်းဢွၵ်ႇ ၼႆယဝ်ႉ။ ပိူင်ပဵၼ်မၼ်း မီးၵူၼ်းၸၢႆး 4 ၵေႃႉ ႁေႃႈၵႃးလမ်းၼိုင်ႈ ၵႂႃႇတီႈလၢၼ်ႉလႅၵ်ႈငိုၼ်း သေ ၸူၼ်ဢဝ်ငိုၼ်း တီႈၼႂ်းလၢၼ်ႉယဝ်ႉ ၼႅတ်ႈဢွၼ်ၵၼ်ႁေႃႈၵႃး ဢွၵ်ႇပၢႆႈၵႂႃႇတၢင်ႇတၢင်း ဝႃႈၼႆ ၊ ၵဵဝ်ႇလူၺ်ႈလွင်ႈၼႆႉ တင်းၽၢႆႇ ပလိၵ်ႈမၢၼ်ႈၵေႃႈ လႆႈလမ်းၸွပ်ႇသွၵ်ႈႁႃတူဝ် ၵူၼ်းၸူၼ် 4 ၵေႃႉယူႇ ၼႆယဝ်ႉ ၊ လွင်ႈၸဝ်ႈၶွင်လၢၼ်ႉလႅၵ်ႈငိုၼ်း လႆႈသုမ်းငိုၼ်းၵႂႃႇ ၵႃႈႁိုဝ်ၼႆၼၼ်ႉတႄႉ ဢမ်ႇပႆႇလႆႈႁူႉၸွမ်း။ မိူဝ်ႈဝၼ်းထီႉ 08 July 2019 လၢၼ်ႉၶၢႆၶမ်း ဢၼ်ဢမ်ႇပေႃးၵႆၵၼ်တင်း လၢၼ်ႉလႅၵ်ႈငိုၼ်း တီႈပွၵ်ႉမႄႈၶၢဝ် (ဢၼ်ၺႃးၸူၼ်မိူဝ်ႈၼႆႉ) ၵေႃႈ ယၢမ်ႈၺႃးၵူၼ်းၶဝ်ႈၸူၼ်မိူၼ်ၵၼ်ၼႆ လႆႈႁၼ်ၼႂ်းၶၢဝ်ႇပိုၼ်ႉတီႈ Tachileik News Agency ဢွၵ်ႇဝႆႉၼင်ႇၼႆ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-12-02T13:21:42

https://taifreedom.com/%e1%80%90%e1%80%95%e1%80%ba%e1%82%89%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%81%b8%e1%80%ad%e1%80%af%e1%80%84%e1%80%ba%e1%82%88%e1%80%90%e1%82%86%e1%80%b8-rcss-ssa-%e1%81%b5-3/

တပ်ႉသိုၵ်းၸိုင်ႈတႆး RCSS/SSA ၵူတ်ႇထတ်းသိမ်းလႆႈ မၢၵ်ႇမႅင်း

မိူဝ်ႈဝၼ်းထီႉ 28 November 2019 ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA မီးလွင်ႈၵူတ်ႇထတ်း သိမ်းလႆႈ မၢၵ်ႇမႅင်းတင်းၼမ် ဢၼ်တပ်ႉသိုၵ်းမၢၼ်ႈ တပ်ႉမ (99) မီးလွင်ႈႁၢင်ႈၵၢင် တီႈႁိမ်းဝၢၼ်ႈဝႃႈ ဢိူင်ႇမိူင်းမူႉ ၸႄႈဝဵင်းၼမ်ႉတူႈ ၸိုင်ႈတႆးပွတ်းႁွင်ႇ ဝႃႈၼႆ။ ဢိင်ၼိူဝ်ငဝ်းလၢႆးပၢင်တိုၵ်း လၢႆၸႄႈဝဵင်း ၼႂ်းၸိုင်ႈတႆးပွတ်းႁွင်ႇ တပ်ႉသိုၵ်းမၢၼ်ႈလႄႈ ၸုမ်းယိပ်းၵွင်ႈၵၢင်ႇ လၢႆမူႇလၢႆၸုမ်း ၵႆႉပဵၼ်ပၢင်တိုၵ်းၵၼ် လၢႆဢွင်ႈတီႈယဝ်ႉၼၼ်ႉ သိုၵ်းမၢၼ်ႈမီးလွင်ႈပူၼ်ႉပႅၼ် ၸႂ်ႉတိုဝ်းမၢၵ်ႇမႅင်း သႅၼ်းမၢၵ်ႇယဵပ်ႇ MM-2 ၽင်ဝႆႉႁိမ်းဝၢၼ်ႈ သူၼ်ႁႆႈၵူၼ်းမိူင်းလႄႈ ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ၸင်ႇလႆႈၵူတ်ႇထတ်း သိမ်းလႆႈ မၢၵ်ႇမႅင်း 7 လုၵ်ႈ ဝႃႈၼႆ။ သႅၼ်းမၢၵ်ႇယဵပ်ႇ MM-2 ဢၼ်သိုၵ်းမၢၼ်ႈ မီးလွင်ႈႁၢင်ႈၵၢင် ၸႂ်ႉတိုဝ်းၼႂ်းပၢင်တိုၵ်း တေႃႇၸုမ်းယိပ်းၵွင်ႈၵၢင်ႇ ယူႇယၢမ်းလဵဝ်ၼႆႉ ပဵၼ်သႅၼ်းမၢၵ်ႇမႅင်း ဢၼ်ၽၢႆႇတပ်ႉ သိုၵ်းမၢၼ်ႈ ႁဵတ်းဢွၵ်ႇဝႆႉ တႃႇၸႂ်ႉတိုဝ်း ၼႂ်းတပ်ႉသိုၵ်းမၢၼ်ႈ ၼႆယူႇယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2019-11-30T18:13:03

https://taifreedom.com/%e1%80%95%e1%80%ae%e1%82%88%e1%81%bc%e1%80%bd%e1%80%84%e1%80%ba%e1%82%89%e1%80%90%e1%82%86%e1%80%b8%e1%81%bc%e1%82%82%e1%80%ba%e1%80%b8%e1%80%90%e1%80%ad%e1%80%b0%e1%80%84%e1%80%ba%e1%80%b8%e1%80%95/

ပီႈၼွင်ႉတႆးၼႂ်းတိူင်းပၵူဝ်း လၢႆလၢႆၸႄႈဝဵင်း ႁူမ်ႈၵၼ်ၸတ်းႁဵတ်း ပၢင်ပွႆးႁပ်ႉတွၼ်ႈပီမႂ်ႇတႆး 2114 ၼီႈ ပွၵ်ႈၵမ်းၼိုင်ႈ

ၸွမ်းၼင်ႇၾိင်ႈငႄႈၾိင်ႈထုင်းတႆး မီးၼၼ်ႉသေ ပီႈၼွင်ႉတႆး ဢၼ်ယူႇသဝ်းၼႂ်းတိူင်းပၵူဝ်း လၢႆလၢႆၸႄႈဝဵင်း ႁူမ်ႈၵၼ်ၸတ်းႁဵတ်း ပၢင်ပွႆးႁပ်ႉတွၼ်ႈ ပီမႂ်ႇတႆး 2114 ၼီႈ ဢွင်ႈတီႈလဵဝ်ၵၼ် မီးသင်ႇၶႃႇၸဝ်ႈ ၊ ပီႈၼွင်ႉတႆး ဢိၵ်ႇတင်း ၶႅၵ်ႇတီႈၸမ်တီႈၵႆ ၶဝ်ႈႁူမ်ႈၵိုၼ်းၶွၼ်ႈ ဝႃႈၼႆ။ မိူဝ်ႈၼႆႉ ဝၼ်းထီႉ 30 November 2019 ပီႈၼွင်ႉတႆး ဢၼ်ယူႇသဝ်းၼႂ်းတိူင်းပၵူဝ်း လၢႆလၢႆၸႄႈဝဵင်း ႁူမ်ႈၵၼ်ၸတ်းႁဵတ်း ပၢင်ပွႆးႁပ်ႉတွၼ်ႈပီမႂ်ႇတႆး 2114 ၼီႈ တီႈဝႅတ်ႉၵေႃႇဝၢၼ်ႈတႆး ၸႄႈဝဵင်းၸီးၵူင်း တိူင်းပၵူဝ်း မီးၸဝ်ႈၶူးဢႃႇသရိယ ဝဵင်းမူႇၸေႊ ၊ ၸဝ်ႈၶေႇမႃႇၼၼ်ႇတ ၵုၼ်လူင် ၊ ၸဝ်ႈမႃႇၼိတ ဝဵင်းလႃႈသဵဝ်ႈ ၊ ၸဝ်ႈဢိၼ်ႇတေႃးၽႃႇသ ဝဵင်းမိူင်းပွၼ် လႄႈ တၵႃႇသတ်ႉထႃး ဝဵင်းမႂ်ႇ ႁူဝ်ၵဵဝ် ၊ ၽူႈယႂ်ႇၵူၼ်းလူင် ၊ ပီႈၼွင်ႉတႆး ဢိၵ်ႇတင်း ၶႅၵ်ႇတီႈၸမ်တီၵႆ ၶဝ်ႈႁူမ်ႈတင်းၼမ် ဝႃႈၼႆ။ ပၢင်ပွႆးႁပ်ႉတွၼ်ႈပီမႂ်ႇတႆး 2114 ၼီႈ ပွၵ်ႈၵမ်းၼိုင်ႈ တီႈဝႅတ်ႉၵေႃႇဝၢၼ်ႈတႆးၼႆႉ တေၸတ်းႁဵတ်းၵႂႃႇ ၼႂ်းဝၼ်းထီႉ 30 November 2019 တေႃႇပေႃးထိုင် ဝၼ်းထီႉ 1 December 2019 ၶၢဝ်းတၢင်းသွင်ဝၼ်းသေ ပီႈၼွင်ႉတႆးဢၼ်ယူႇသဝ်းၼႂ်းတိူင်းပၵူဝ်း မိူၼ်ၼင်ႇ ၸႄႈဝဵင်းပျီႇ ၊ သူၺ်ႇတွင်ႇ ၊ တႄးၵူင်း ၊ ၼၢတ်ႉတလိၼ်း ၊ ပွင်းတႄႇ ၊ ၸီးၵူင်း ၊ ၵျူဝ်းပိၼ်ႇၵွၵ်ႉ ၊ ဢူၵ်ႉၽူဝ်ႇ ၊ မိၼ်းလႃႉ ၊ လႅတ်ႉပတၢၼ်း ၊ သႃႇယႃႇဝတီႇ တင်းမူတ်း 11 ၸႄႈဝဵင်း ႁူမ်ႈၸတ်း ႁဵတ်းတီႈလဵဝ်ၵၼ် ဝႃႈၼႆ။ ပၢင်ပွႆးႁပ်ႉတွၼ်ႈပီမႂ်ႇတႆး 2114 ၼီႈ ၼႆႉ ပီႈၼွင်ႉတႆးၵူႈတီႈတီႈ ဢမ်ႈဝႃႈယူႇသဝ်းၼႂ်းမိူင်း ၼွၵ်ႈမိူင်း ၸွမ်းၼင်ႇပွင်ပဵၼ်လႆႈၼၼ်ႉ ႁူမ်ႈႁႅင်းၵၼ်သေ ၸတ်းႁဵတ်းၵႂႃႇ ဝႃႈၼႆ၊ မိူၼ်ၼင်ႇ ပၢင်ပွႆးပီမႂ်ႇတႆး 2114 ၼီႈ ၼႂ်းၸိုင်ႈတႆးၵေႃႈ လႆႈၸတ်းႁဵတ်းၵႂႃႇတီႈ ဝဵင်းတူၼ်ႈတီးသေ မီးပီႈၼွင်ႉတႆး ဢိၵ်ႇတင်း ၶႅၵ်ႇၼႂ်းမိူင်း ၼွၵ်ႈမိူင်း ၶဝ်ႈႁူမ်ႈၵိုၼ်းၶွၼ်ႈ ဝႃႈၼႆ။ ပီႈၼွင်ႉတႆးဢၼ်ယူႇသဝ်း ၼႂ်းတိူင်းပၵူဝ်းၼႆႉ ဢမ်ႇဝႃႈပၢင်ပွႆးႁပ်ႉတွၼ်ႈ ပီမႂ်ႇတႆး 2114 ၼီႈ ၵူၺ်း မိူဝ်ႈၽွင်းၶၢဝ်းဢိုတ်းႁူင်းႁဵၼ်း လူင်ပွင်ၸိုင်ႈပူၼ်ႉမႃးၼၼ်ႉ ယူႇတီႈသင်ႇၶႃႇၸဝ်ႈၶဝ်သေ လႆႈဢွၼ်ႁူဝ်တႄႇပိုတ်ႇၽုၺ်ႇ ပၢင်သွၼ်ၾိင်ႈငႄႈပုတ်ႉထ လိၵ်ႈလၢႆးတႆးသေဢမ်ႇၵႃး မီးပႃးပၢင်သွၼ်တၢင်းၵႃႈၾိင်ႈထုင်း ၸဵမ်ၸိူဝ်းၼႆႉ လႆႈႁူမ်ႈၵၼ်ႁဵတ်းသၢင်ႈတူင်ႉၼိုင်မႃး ၼႆယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-11-29T16:36:05

https://taifreedom.com/%e1%81%b8%e1%80%af%e1%80%99%e1%80%ba%e1%80%b8%e1%80%a2%e1%80%b0%e1%81%ba%e1%80%ba%e1%80%b8%e1%80%9c%e1%80%ae%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%95%e1%80%bd%e1%80%90%e1%80%ba/

ၸုမ်းဢူၺ်းလီသိုၵ်းပွတ်းႁွင်ႇ ပိုၼ်ၽၢဝ်ႇၵမ်ႉထႅမ်ပၼ်ႁႅင်း လွင်ႈ ICJ လႄႈ ICC ပိုတ်ႇလွင်ႈဢဝ်တၢင်းၽိတ်း တပ်ႉသိုၵ်းမၢၼ်ႈ

မိူဝ်ႈဝၼ်းထီႉ 28 November 2019 ၸုမ်းဢူၺ်းလီသိုၵ်းပွတ်းႁွင်ႇ 3 ၸုမ်း ဢၼ်ပဵၼ် MNDAA ၊ TNLA ၊ AA ပိုၼ်ၽၢဝ်ႇၵမ်ႉထႅမ်ပၼ်ႁႅင်း လွင်ႈလုမ်းတြႃး ICJ ၊ လုမ်းတြႃး ICC ဢိၵ်ႇတင်း လုမ်းတြႃးၵူႈမိူင်းမိူင်း ဢၼ်မီးတီႈ မိူင်းဢႃႇၵျိၼ်ႇတီးၼႃး ပိုတ်ႇလွင်ႈဢဝ်တၢင်းၽိတ်း တပ်ႉသိုၵ်းမၢၼ်ႈ သေ ၶတ်းၸႂ်ၼင်ႇႁိုဝ်တေဢဝ်တၢင်းၽိတ်း တပ်ႉသိုၵ်းမၢၼ်ႈလႆႈၼၼ်ႉ ဝႃႈၼႆ။ ၼႂ်းလိၵ်ႈပိုၼ်ၽၢဝ်ႇၼၼ်ႉ လၢတ်ႈဝႆႉဝႃႈ လွင်ႈတႃႇတေဢဝ်တၢင်းၽိတ်း တပ်ႉသိုၵ်းမၢၼ်ႈလႆႈၼႆႉ ၶေႃႈမုၼ်းဢၼ်ႁဝ်းၶႃႈလႆႈဝႆႉ လွင်ႈၽၢႆႇတပ်ႉသိုၵ်းမၢၼ်ႈ ပူၼ်ႉပႅၼ်သုၼ်ႇလႆႈသုၼ်ႇပဵၼ်ၵူၼ်း ၼႂ်းပိုၼ်ႉတီႈမိူင်းရၶႅင်ႇ ၊ ၵဝ်ႈၵၢင်ႉ ၊ တဢၢင်းၸိူဝ်းၼႆႉ ႁဝ်းၶႃႈတူဝ်ႈတၼ်း တေႁူမ်ႈႁွမ်းတင်းလုမ်းတြႃးၵဵဝ်ႇၵပ်းၵူႈမိူင်းမိူင်းၵႂႃႇ ဝႃႈၼႆ။ ၼွၵ်ႈလိူဝ်သေၼၼ်ႉယင်းသိုပ်ႇလၢတ်ႈဝႃႈ ၼႂ်းၶၢဝ်းတၢင်းပၢင်တိုၵ်းသိုၵ်းၼႂ်းမိူင်း 70 ပီ ၼႆႉ ၽၢႆႇတပ်ႉသိုၵ်းမၢၼ်ႈ ပူၼ်ႉပႅၼ်မၢႆမီႈသိုၵ်းၵူႈလၢႆးသေဢမ်ႇၵႃး သၢၼ်ၶတ်းၵၼ်တင်း ၵျီၼီႇပႃႇၵုၼ်ႇပၼ်းသျိၼ်း ဝႃႈၼႆ။ မိူဝ်ႈဝၼ်းထီႉ 17 November 2019 ၵွၼ်ႇၸုမ်းဢူၺ်းလီ 3 ၸုမ်းပႆႇပိုၼ်ႇၽၢဝ်ႇၼၼ်ႉ ၽွင်းလူင်ၽၢႆႇၼွၵ်ႈမိူင်း မိူင်းမၢၼ်ႈ ပိုၼ်ၽၢဝ်ႇတိုၵ်းသူၼ်းဝႃႈ ၵဵဝ်ႇၵပ်းလွင်ႈ ရူဝ်ႇႁိၼ်ႇၵျႃႇသေ မိူင်းၵမ်ႇပီႇယႃႇ ပိုတ်ႇလွင်ႈဢဝ်တၢင်းၽိတ်း မိူင်းမၢၼ်ႈ တီႈလုမ်းတြႃး ICJ ၼႆႉ မၼ်းပဵၼ်လွင်ႈၵဵဝ်ႇၵပ်းတင်းၸိုင်ႈမိူင်း လႄႈ ႁႂ်ႈၵူၼ်းမိူင်းတင်းသဵင်ႈ ၽွမ်ႉသဵင်ပဵင်းပၢၵ်ႇႁူမ်ႈမိုဝ်းၸွမ်း ၼႆယဝ်ႉ။ မိူဝ်ႈဝၼ်းထီႉ 24 November 2019 ၼၼ်ႉၵေႃႈ ၸွမ်သိုၵ်းတွင်းၼႅင်ႇ ၽူႈမီးပုၼ်ႈၽွၼ်း လုမ်းမၢႆမီႈသိုၵ်း လၢတ်ႈၵႂႃႇၼႂ်းပၢင်သပ်းလႅင်းၸႅင်ႈၶၢဝ်ႇ ႁွင်ႈၵၢၼ်ပိုၼ်ၽၢဝ်ႇ တပ်ႉသိုၵ်းမၢၼ်ႈဝႃႈ ၵဵဝ်ႇၵပ်းလွင်ႈ လုမ်းတြႃး ICJ ပိုတ်ႇလွင်ႈဢဝ်တၢင်းၽိတ်း မိူင်းမၢၼ်ႈၼႆႉ ယူႇတီႈတပ်ႉသိုၵ်းမၢၼ်ႈသေ တေႁဵတ်းသၢင်ႈၵႂႃႇပႃႈတႂ်ႈ ၸွမ်းၼင်ႇလူင်ပွင်ၸိုင်ႈဢွၼ်ႁူဝ် ဝႃႈၼႆ။ ၼႂ်းလိၵ်ႈပိုၼ်ၽၢဝ်ႇ ၸုမ်းဢူၺ်းလီသိုၵ်းပွတ်းႁွင်ႇလၢတ်ႈဝႆႉဝႃႈ တႃႇၵူၼ်းမိူင်း ၸိူဝ်းဢၼ်လႆႈထုၵ်ႇပူၼ်ႉပႅၼ်လူလၢႆၶႃႈႁႅမ်တၢႆၼၼ်ႉသေ ယုမ်ႇယမ်ဝႃႈ လုမ်းတြႃး ICJ တေဢဝ်တၢင်းၽိတ်းလႆႈ ၵူၼ်းၸိူဝ်းဢၼ်မီးတၢင်းၽိတ်းယူႇ ဝႃႈၼႆ။ ၶေႃႈမုၼ်း – BBCတႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2019-11-29T16:02:27

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88-%e1%80%a2%e1%80%9d%e1%80%ba%e1%82%81%e1%80%ad%e1%80%b0%e1%81%bc%e1%80%ba%e1%80%b8%e1%80%99%e1%80%ad/

သိုၵ်းမၢၼ်ႈ ဢဝ်ႁိူဝ်းမိၼ် တိုၵ်းသိုၵ်းရၶႅင်ႇ AA

သိုၵ်းမၢၼ်ႈ လႄႈ သိုၵ်းရၶႅင်ႇ AA ပဵၼ်ပၢင်တိုၵ်းၵၼ် တီႈၼႂ်းၸႄႈဝဵင်းမျွၵ်ႉဢူး လႄႈ ၸႄႈဝဵင်းမိၼ်းပျႃး ႁၢဝ်ႈႁႅင်း ၶၢဝ်းတၢင်းႁိုင် မွၵ်ႈ 4 ၸူဝ်ႈမူင်း သေ ၼႂ်းၼၼ်ႉ သိုၵ်းတင်းသွင်ၽၢႆႇ မီးလွင်ႈတိူဝ်ႉဝၢတ်ႇၸဵပ်းတင်းၼမ် မိူၼ်ၵၼ်ၼႆယဝ်ႉ။ ၵဵဝ်ႇၵပ်းလူၺ်ႈလွင်ႈၼႆႉသေ ၵႅမ်ၸွမ်ႁၢၼ် သေႃႇမိၼ်းထုၼ်း လၢတ်ႈဝႃႈ “မိူဝ်ႈဝႃးဝၼ်းထီႉ 27 November 2019 ၼႆႉ ၸုမ်းႁဝ်းတင်း သိုၵ်းရၶႅင်ႇ AA ပဵၼ်ပၢင်တိုၵ်းၵၼ် ၶႂ်ႈႁၢဝ်ႈႁႅင်းဝႆႉလိူဝ်ၵူႈပွၵ်ႈယူႇ ၊ သိုၵ်းၸၼ်ႉၽၢႆႇတႂ်ႈႁဝ်း လၢႆးငၢၼ်းၶိုၼ်ႈမႃးဝႃႈ သိုၵ်းရၶႅင်ႇ ၼုင်ႈၶူဝ်းၵူၼ်းမိူင်းၽၵ်းၵႃသေ ၶဝ်ႈပွႆးတိုၵ်းၼမ်ဝႆႉၼႆ ၊ ၼင်ႇႁိုဝ် သိုၵ်းရၶႅင်ႇ ပေႃးတေဢမ်ႇတၼ်းၶဝ်ႈၼႂ်းဝၢၼ်ႈ လႄႈ ၵႂႃႇၶူၼ်းလေႃး ၵူၼ်းဝၢၼ်ႈၼၼ်ႉ လႆႈၸႂ်ႉႁိူဝ်းမိၼ်သေ ၶဝ်ႈတိုၵ်းယူႇ ၊ ပေႃးပဵၼ်ပၢင်တိုၵ်းၵၼ်တင်း ၸုမ်းၵေႃႇၵၢၼ်ႁၢႆႉၼႆ မီးသုၼ်ႇၸႂ်ႉတိုဝ်းလႆႈ ႁိူဝ်းမိၼ် ၊ လွင်ႈတိူဝ်ႉတိူဝ်ႉဝၢတ်ႇၸဵပ်းတႄႉ မီးတင်းသွင်ၽၢႆႇ” ဝႃႈၼင်ႇၼႆ။ သိုၵ်းမၢၼ်ႈ လႄႈ သိုၵ်းရၶႅင်ႇ AA ပဵၼ်ပၢင်တိုၵ်းၵၼ် တီႈႁိမ်းဝၢၼ်ႈၵျွၵ်းတွင်ႇ ၸႄႈဝဵင်းမျွၵ်ႉဢူးၼၼ်ႉ မီးၵူၼ်းမိူင်းၵေႃႉၼိုင်ႈ ၸိုဝ်ႈ ဢူးတဵင်းထုၼ်းၵျေႃႇ လႆႈတိူဝ်ႉၸပ်းမၢၵ်ႇၵွင်ႈ ယွၼ်ႉပၢင်တိုၵ်းတင်းသွင်ၽၢႆႇသေ လႆႈသဵင်ႈၵၢမ်ႇၵႂႃႇ တီႈႁူင်းယႃမျွၵ်ႉဢူး ၽွင်းတိုၵ်းယူတ်းယႃတူဝ် ၼႆယဝ်ႉ ၊ ၵူၼ်းမိူင်းၼႂ်းပိုၼ်ႉတီႈၵေႃႈ လႆႈဢွၼ်ၵၼ်ပၢႆႈၽေးပၢင်တိုၵ်း တင်းၼမ်တင်းလၢႆၼႆ လႆႈႁၼ်ၶၢဝ်ႇပိုၼ်ႉတီႈ Irrawaddy ဢွၵ်ႇဝႆႉမိူဝ်ႈဝၼ်းထီႉ 28 November 2019 ၼင်ႇၼႆ။ တႆးလွတ်ႈလႅဝ်း

['ၵၢၼ်သိုၵ်း', 'ၶၢဝ်ႇ']

2019-11-28T17:50:44

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88-%e1%80%90%e1%80%84%e1%80%ba%e1%80%b8-%e1%80%95%e1%82%83%e1%82%87%e1%80%90%e1%80%ae%e1%82%87%e1%80%99/

သိုၵ်းမၢၼ်ႈ တင်း ပႃႇတီႇမိူင်းမွၼ်းမႂ်ႇ ပဵၼ်ပၢင်တိုၵ်းၵၼ်

မိူဝ်ႈဝၼ်းထီႉ 27 November 2019 ယၢမ်းၵၢင်ၼႂ် သိုၵ်းမၢၼ်ႈ တင်း ၸုမ်းယိပ်းၵွင်ႈၵၢင်ႇၸၢဝ်းၶိူဝ်း လူင်းလၢႆးမိုဝ်း လိၵ်ႈႁူမ်ႈမၢႆတူၵ်းလူင်း ၵၢၼ်ၵိုတ်းယိုတ်း လွင်ႈတိုၵ်းယိုဝ်းၸိုင်ႈမိူင်းပတ်ႉပိုၼ်ႉ (NCA) ပႃႇတီႇမိူင်းမွၼ်းမႂ်ႇ NMSP ပဵၼ်ပၢင်တိုၵ်းၵၼ် တီႈၵျႃႇပၢၼ်ႇယေႇတုၼ်း ၽြႃးတူင်းသူႇ ဝႃႈၼႆ။ ၵဵဝ်ႇလူၺ်ႈလွင်ႈၼႆႉသေ ၽူႈမီးပုၼ်ႈၽွၼ်း လုမ်းၵပ်းသၢၼ် ပႃႇတီႇမိူင်းမွၼ်းမႂ်ႇ NMSP လၢတ်ႈဝႃႈ ၽၢႆႇသိုၵ်း မၢၼ်ႈ ယွၼ်းၶႂၢင်ႉၶဝ်ႈ ၼႂ်းၼႃႈလိၼ်ၵုမ်းၵမ် NMSP တီႈၵျႃႇပၢၼ်ႇယေႇတုၼ်း ၽြႃးတူင်းသူႇသေ ၽၢႆႇပႃႇတီႇမိူင်းမွၼ်းမႂ်ႇ ဢမ်ႇပၼ်ၶႂၢင်ႉၶဝ်ႈ ၵူၺ်းၵႃႈ ၽၢႆႇသိုၵ်းမၢၼ်ႈ ဢမ်ႇထွမ်ႇသင်သေ တိုဝ်တၼ်ၽိုတ်ႉၶဝ်ႈမႃးထိုင် ဢွင်ႈတီႈပႂ်ႉယၢမ်း ၸုမ်းသိုၵ်း NMSP လႄႈ သွင်ၽၢႆႇလႆႈပဵၼ် ပၢင်တိုၵ်းၵၼ် ႁိုင် 5 မိၼိတ်ႉ ၼႆယဝ်ႉ။ ၵူၼ်းၼႂ်းပိုၼ်ႉတီႈတႄႉလၢတ်ႈဝႃႈ သိုၵ်းမၢၼ်း တင်း ပႃႇတီႇမိူင်းမွၼ်းမႂ်ႇ လႆႈပဵၼ်ပၢင်တိုၵ်းၵၼ် ႁိုင်မွၵ်ႈသွင်ၸူဝ်ႈမူင်း ဝႃႈၼႆ ၊ လွင်ႈလူႉသုမ်းတၢႆမၢတ်ႇၸဵပ်း သိုၵ်းတင်းသွင်ၽၢႆႇတႄႉ လႆႈႁူႉဝႃႈ ၽၢႆႇသိုၵ်းမၢၼ်ႈ လႆႈလူႉသုမ်းၵႂႃႇ 3 ၵေႃႉ မၢတ်ႇၸဵပ်းၼိုင်ႈၵေႃႉ ၼႂ်းၼၼ်ႉပႃးၽူႈၵွၼ်းတပ်ႉၶလယ 284 ၼိုင်ႈၵေႃႉသေ ၽၢႆႇပႃႇတီႇမိူင်းမွၼ်းမႂ်ႇသမ်ႉ လႆႈလူႉသုမ်းၵႂႃႇၼိုင်ႈၵေႃႉ ဝႃႈၼႆ။ တႆးလွတ်ႈလႅဝ်း

['ၶၢဝ်ႇ', 'ၵၢၼ်သိုၵ်း']

2019-11-28T17:42:13

https://taifreedom.com/%e1%81%b8%e1%80%af%e1%80%99%e1%80%ba%e1%80%b8%e1%81%bc%e1%80%b1%e1%82%83%e1%82%87%e1%80%90%e1%82%85%e1%81%bc%e1%80%ba%e1%80%b8%e1%81%b6%e1%80%ad%e1%80%b0%e1%80%9d%e1%80%ba%e1%80%b8-%e1%80%91%e1%80%af/

ၸုမ်းၼေႃႇတႅၼ်းၶိူဝ်း ထုင်ႉမၢဝ်း ၵမ်ႉထႅမ်ငိုၼ်းတွင်း ပုၼ်ႈတႃႇႁူင်းႁဵၼ်းၸိူဝ်ႉၸၢတ်ႈ ငဝ်ႈၸိုင်ႈလွႆတႆးလႅင်း

မိူဝ်ႈဝၼ်းထီႉ 25 November 2019 ၽူႈမီးပုၼ်ႈၽွၼ်း ၸုမ်းၼေႃႇတႅၼ်းၶိူဝ်း ဢၼ်မီးယူႇတီႈထုင်ႉမၢဝ်း လႆႈတၢင်တူဝ် ၽူႈမီးၼမ်ႉၸႂ်ၸေႇတၼႃႇၶဝ် ၵူႈတီႈတီႈသေ ဢဝ်ငိုၼ်းမၢၼ်ႈ 500,000 ပျႃး (ႁႃႈသႅၼ်ပျႃး) ၵႂႃႇၸွႆႈထႅမ် ဢၢပ်ႈဝႆႉပၼ်တီႈ ၽူႈမီးပုၼ်ႈၽွၼ်း လုမ်းၵပ်းသၢၼ်ပၢႆးမၢၵ်ႈမီး ၶွင်ႇသီႇဢဝ်ၶိုၼ်းၸိုင်ႈတႆး RCSS ဝဵင်းမူႇၸေႊ ပိူဝ်ႈတႃႇ ႁႂ်ႈသိုပ်ႇသူင်ႇထိုင် ၽူႈမီးပုၼ်ႈၽွၼ်း ႁူင်းႁဵၼ်းၸိူဝ်ႉၸၢတ်ႈ ငဝ်ႈၸိုင်ႈလွႆးတႆးလႅင်း ဝႃႈၼႆ ၊ ယူႇတီႈ ၽူႈမီးပုၼ်ႈၽွၼ်း လုမ်းၵပ်းသၢၼ် ပၢႆးမၢၵ်ႈမီးဝဵင်းမူႇၸေႊၵေႃႈ ဢဝ်ငိုၼ်းဢၼ်လႆႈႁပ်ႉမႃးတီႈ ၸုမ်းၼေႃႇတႅၼ်းၶိူဝ်းၼၼ်ႉ သိုပ်ႇသူင်ႇထိုင် ႁွတ်ႈၽႅဝ်တီႈၼႂ်းမိုဝ်း ၽူႈမီးပုၼ်ႈၽွၼ်း ႁူင်းႁဵၼ်းၸိူဝ်ႉၸၢတ်ႈ ငဝ်ႈၸိုင်ႈလွႆးတႆးလႅင်းၵႂႃႇ ယဝ်ႉတူဝ်ႈလီငၢမ်း ယူႇယဝ်ႉ။ ယူႇတီႈၽူႈမီးပုၼ်ႈၽွၼ်း လုမ်းၵပ်းသၢၼ်ပၢႆးမၢၵ်ႈမီး ၶွင်ႇသီႇဢဝ်ၶိုၼ်းၸိုင်ႈတႆး RCSS ဝဵင်းမူႇၸေႊၵေႃႈ တၢင်တူဝ် ၽူႈမီးပုၼ်ႈၽွၼ်း ႁူင်းႁဵၼ်းၸိူဝ်ႉၸၢတ်ႈ ငဝ်ႈၸိုင်ႈလွႆတႆးလႅင်းသေ ယိၼ်းၸူမ်းၶွပ်ႈၸႂ်ယႂ်ႇၼမ်ထိုင်တီႈ ၽူႈမီးၼမ်ႉၸႂ် ၸေႇတၼႃႇၶဝ်ၵူႈၵေႃႉ ယူႇယဝ်ႉ။ ၸုမ်းၼေႃႇတႅၼ်းၶိူဝ်း ထုင်ႉမၢဝ်း ဢဝ်ငိုၼ်းၸွႆႈထႅမ်ပၼ်တီႈ ႁူင်းႁဵၼ်းၸိူဝ်ႉၸၢတ်ႈ ငဝ်ႈၸိုင်ႈလွႆတႆးလႅင်းၼႆႉ ယိူင်းဢၢၼ်းႁႂ်ႈပဵၼ် လွင်ႈၵမ်ႉၸွႆႈထႅမ် သိုဝ်ႉၶိူင်ႈၵမ်ႉၵႅမ်ၸႂ်ႉတိုဝ်း ၼႂ်းႁူင်းႁဵၼ်း လႄႈ ၶႂ်ႈႁႂ်ႈလုၵ်ႈဢွၼ်ႇႁဵၼ်းၶဝ် မီးႁႅင်းၸႂ် တႃႇၶတ်းၸႂ် ႁဵၼ်းသွၼ်ႁူႉဢဝ် ပၢႆးပိင်ႇၺႃႇၵႂႃႇ ၼႆယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-11-28T16:31:10

https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%81%bc%e1%80%bd%e1%81%b5%e1%80%ba%e1%82%88%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%80%9e%e1%80%bd%e1%80%84%e1%80%ba%e1%81%b5%e1%80%b1/

ၵူၼ်းၼွၵ်ႈမိူင်းသွင်ၵေႃႉ ယဵပ်ႇၺႃးမၢၵ်ႇၼႂ်းၸိုင်ႈတႆး လူႉတၢႆၵေႃႉၼိုင်ႈ မၢတ်ႇၸဵပ်းၵေႃႉၼိုင်ႈ

မိူဝ်ႈဝၼ်းထီႉ 26 November 2019 ယၢမ်းႁူဝ်ၶမ်ႈမွၵ်ႈ 5 : 00 မူင်း ၵူၼ်းၼွၵ်ႈမိူင်း ဢွၵ်ႇၶၢဝ်းတၢင်းလႄႇမိူင်းသွင်ၵေႃႉ ယဵပ်ႇၺႃးမၢၵ်ႇ ၼႂ်းၸႄႈဝဵင်းသီႇပေႃႉ ၸိုင်ႈတႆးပွတ်းႁွင်ႇသေ လူႉတၢႆၵေႃႉၼိုင်ႈ မၢတ်ႇၸဵပ်းၵေႃႉၼိုင်ႈ ဝႃႈၼႆ။ ၵဵဝ်ႇလူၺ်ႈလွင်ႈၼႆႉသေ ၵူၼ်းၼႂ်းပိုၼ်ႉတီႈ ၵေႃႉၼိုင်ႈလၢတ်ႈၼႄဝႃႈ ၵူၼ်းၼွၵ်ႈမိူင်း ဢွၵ်ႇၶၢဝ်းတၢင်းလႄႇမိူင်းသွင်ၵေႃႉ ဢၼ်ယဵပ်ႇၺႃးမၢၵ်ႇၼႆႉ ပဵၼ်ၵူၼ်းမိူင်းၵျႃႇမၼီႇ Mr.Geilbler လႄႈ ၵူၼ်းမိူင်းဢႃႇၵျိၼ်ႇတီးၼႃး Mrs. Plombo Maria del Carmem ဝႃႈၼႆ ၊ ၶဝ်ႈသွင်ၵေႃႉ ယဵပ်ႇၺႃးမၢၵ်ႇမႅင်း တီႈၼိူဝ်သဵၼ်ႈတၢင်း ဢၼ်လုၵ်ႈတီႈ ဝၢၼ်ႈပၢင်ၺွင်ႇ ၵႂႃႇတီႈဝၢၼ်ႈၵုၼ်ႁွတ်ႈလႄႈ ၵူၼ်းမိူင်းဢႃႇၵျိၼ်ႇတီးၼႃး လႆႈမၢတ်ႇၸဵပ်းႁၢဝ်ႈႁႅင်းသေ ၵူၼ်းမိူင်းၵျႃႇမၼ်ႇၼီႇတႄႉ လူႉတၢႆၵႂႃႇထင်တီႈ ၼႆယဝ်ႉ။ လႆႈႁူႉဝႃႈ ၶဝ်သွင်ၵေႃႉ လုၵ်ႉတီႈဝဵင်းသီႇပေႃႉ ၶီႇလူတ်ႉၶိူင်ႈလမ်းၼိုင်ႈသေ ဢွၵ်ႇၶၢဝ်းတၢင်းၵႂႃႇ ဢမ်ႇဢဝ်ၵူၼ်းဢွၼ်လႄႇ လႄႈ ၵူၼ်းၼႄသဵၼ်ႈတၢင်း ဝႃႈၼႆ ၊ မိူဝ်ႈၽွင်းၽႅဝ်ၼႂ်းၵႄႈဝၢၼ်ႈ ပၢင်ၺွင်ႇ လႄႈ ဝၢၼ်ႈၵုၼ်ႁွတ်ႈ ၼၼ်ႉ ၶဝ်သွင်ၵေႃႉ လူင်းထၢႆႇၶႅပ်းႁၢင်ႈတၢင်းႁၢင်ႈလီ ႁိမ်းၶၢင်ႈတၢင်းလႄႈ ၸင်ႇယဵပ်ႇၺႃးမၢၵ်ႇမႅင်း ဝႃႈၼႆ။ မၢၵ်ႇဢၼ်ၵူၼ်းၼွၵ်ႈမိူင်း ဢွၵ်ႇၶၢဝ်းတၢင်းလႄႇမိူင်းသွင်ၵေႃႉယဵပ်ႇၺႃးၼႆႉ ပဵၼ်မၢၵ်ႇယဵပ်ႇသေ ဢမ်ႇႁူႉဝႃႈပဵၼ် ၸုမ်းယိပ်းၵွင်ႈၵၢင်ႇၸုမ်းလႂ်ႁၢင်ႈဝႆႉ ဝႃႈၼႆ။ ဢွင်ႈတီႈၵူၼ်းၼွၵ်ႈမိူင်း ဢွၵ်ႇၶၢဝ်းတၢင်းသွင်ၵေႃႉ ယဵပ်ႇၺႃးမၢၵ်ႇၼႆႉ ပဵၼ်ဢွင်ႈတီႈ ၽူႈမီးပုၼ်ႈၽွၼ်းၶဝ်ႁႄႉႁၢမ်ႈဝႆႉ ယႃႇႁႂ်ႈၵူၼ်းဢွၵ်ႇၶၢဝ်းတၢင်းလႄႇမိူင်းၶဝ် ဢွၵ်ႇလႄႇလဵပ်းႁဵၼ်း ဝႃႈၼႆ ၊ ၼွၵ်ႈလိူဝ်သေၼၼ်ႉ မီးၸုမ်းယိပ်းၵွင်ႈၵၢင်ႇၶဝ် တူင်ႉၼိုင်ၵႂႃႇမႃး ၼႆယဝ်ႉ။ ၶေႃႈမုၼ်း – DVBတႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-11-28T12:34:08

https://taifreedom.com/%e1%80%a2%e1%80%ad%e1%80%84%e1%80%ba%e1%82%87%e1%80%9e%e1%81%bc%e1%80%ba%e1%82%87-%e1%82%81%e1%82%85%e1%80%84%e1%80%ba%e1%80%b8%e1%80%9e%e1%81%bc%e1%80%ba%e1%82%87%e1%80%9d%e1%82%86-6-4-magnitude/

ဢိင်ႇသၼ်ႇ ႁႅင်းသၼ်ႇဝႆ 6.4 magnitude တီးမိူင်း ဢႅဝ်းပေးၼီးယိူဝ်း

ဢိင်ႇသၼ်ႇ တီႈမိူင်းဢႅဝ်းပေးၼီးယိူဝ်း ႁႅင်းသၼ်ႇဝႆ 6.4 ႁဵတ်းႁႂ်ႈႁိူၼ်းတိူၵ်ႈလၢႆၸၼ်ႉ လႆႈလူႉၵွႆလႄႈ မီးၵူၼ်းလႆႈလူႉတၢႆ 6 ၵေႃႉ ၵူၼ်းမၢတ်ႇၸဵပ်း ဢမ်ႇယွမ်း 150 ၵေႃႉ ႁႅင်းသၼ်ႇထိုင်မိူင်း ဢီႇတလီႇ လႄႈ မိူင်း သိူဝ်းပီးယိူဝ်း။ မိူဝ်ႈဝၼ်းထီႉ 26 November 2019 ပူၼ်ႉမႃး သိုဝ်ႇၶၢဝ်ႇ BBC ဢွၵ်ႇၼႄဝႆႉဝႃႈ ဢိင်ႇသၼ်ႇ (ၽႅၼ်ႇလိၼ်ဝႆ) တီႈမိူင်း ဢႅဝ်းပေးၼီးယိူဝ်း (Albania) ႁႅင်းသၼ်ႇဝႆ 6.4 magnitude ႁဵတ်းႁႂ်ႈႁိူၼ်းယေး ၼႂ်းမိူင်း ဢႅဝ်းပေးၼီးယိူဝ်း လႆႈလူမ်ႉၵူၼ်ႇပင်းတင်းၼမ် လႄႈ ႁႅင်းသၼ်ႇ ထိုင်ၼႂ်းမိူင်း ဢီႇတလီႇ ဢိၵ်ႇတင်း မိူင်းသိူဝ်ႇပီးယိူဝ်း ဢၼ်ယၢၼ်ၵႆၵၼ် တင်းမိူင်း ဢႅဝ်းပေးၼီးယိူဝ်း 700 ၵီႇလူဝ်ႇမီႇတိူဝ်ႇၼၼ်ႉ ဝႃႈၼႆ။ ၵႅၼ်ၵၢင်ဢိင်ႇသၼ်ႇ ပွၵ်ႈၵမ်းၼႆႉ ယၢၼ်ၵႆဝဵင်းလူင် ဢႅဝ်းပေးၼီးယိူဝ်း မွၵ်ႈ 36 ၵီႇလူဝ်ႇ မီႇတိူဝ်ႇ ၵူၺ်းလႄႈ ယွၼ်ႉႁႅင်းဢိင်ႇသၼ်ႇသေ ႁိူၼ်းယေး ႁိူၼ်းတိူၵ်ႈလၢႆၸၼ်ႉ လႆႈလူႉၵွႆႁၢဝ်ႈႁႅင်း ႁဵတ်းႁႂ်ႈမီးၵူၼ်းလႆႈလူႉတၢႆ 6 ၵေႃႉ လႄႈ မီးၵူၼ်းလႆႈမၢတ်ႇၸဵပ်း ဢမ်ႇယွမ်း 150 ၵေႃႉ ဝႃႈၼႆ။ ယူႇတီႈ လူင်ပွင်ၸိုင်ႈ မိူင်းဢႅဝ်းပေးၼီးယိူဝ်းၵေႃႈ ဢွၵ်ႇမႃးပိုၼ်ၽၢဝ်ႇဝႃႈ လႆႈသင်ႇ ၸဝ်ႈၼႃႈတီႈ ၽၢႆႇၸွႆႈထႅမ်ၽေးၵိုင်ႉၵၢင်ႉ လႄႈ ၽၢႆႇတပ်ႉသိုၵ်း ၶဝ်ႈၸွႆႈထႅမ်ၵူၼ်းမိူင်း ၸိူဝ်းထူပ်းၽေး ဢိင်ႇသၼ်ႇ ပွၵ်ႈၵမ်းၼႆႉယဝ်ႉ ဝႃႈၼႆ။ မိူဝ်ႈဝၼ်းထီႉ 26 November 2019 ပူၼ်ႉမႃးၼႆႉ ၵူၺ်းၼင်ႇၵဝ်ႇ ဢိင်ႇသၼ်ႇၼႂ်းမိူင်းမၢၼ်ႈ ႁႅင်းသၼ်ႇဝႆ 5.6 magnitude တၢင်းလိုၵ်ႉ 15 ၵီႇလူဝ်ႇမီႇတႃႇ လွင်ႈလူႉသုမ်း မၢတ်ႇၸဵပ်းတႄႉ ဢမ်ႇမီး ဝႃႈၼႆ။ ၶေႃႈမုၼ်း – BBCတႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2019-11-27T18:10:53

https://taifreedom.com/%e1%81%b6%e1%80%bd%e1%80%84%e1%80%ba%e1%82%87%e1%80%9e%e1%80%ae%e1%82%87%e1%80%a2%e1%80%9d%e1%80%ba%e1%81%b6%e1%80%ad%e1%80%af%e1%81%bc%e1%80%ba%e1%80%b8%e1%81%b8%e1%80%ad%e1%80%af%e1%80%84%e1%80%ba-5/

ၶွင်ႇသီႇဢဝ်ၶိုၼ်းၸိုင်ႈတႆး RCSS လူင်းလၢႆးမိုဝ်းၸွမ်းၵၼ် တင်း ၸုမ်းၵျီႇၼီႇပႃႇၶေႃး

ၼႂ်းတိုဝ်ႉတၢင်း ဝၼ်းသူင်ႇသင်ႇပီၵဝ်ႇ 2113 ၼီႈ ႁပ်ႉတွၼ်ႈပီမႂ်ႇ 2114 ၼီႈပီၼႆႉ ၶွင်ႇသီႇဢဝ်ၶိုၼ်းၸိုင်ႈတႆး RCSS လူင်းလၢႆးမိုဝ်းၸွမ်းၵၼ် တင်း ၸုမ်းၵျီႇၼီႇပႃႇၶေႃး (Geneva Call ) ၵဵဝ်ႇၵပ်းလွင်ႈ ၶေႃႈမၵ်းမၼ်ႈတိုဝ်းၵမ် ၵၢၼ်ၵႅတ်ႇၶႄႁႄႉၵင်ႈပၼ်လုၵ်ႈဢွၼ်ႇ ယႃႇႁႂ်ႈထူပ်းၺႃးၽေးၽွၼ်းယွၼ်ႈ ၶွင်ပၢင်တိုၵ်း တီႈငဝ်ႈၸိုင်ႈလွႆတႆးလႅင်း ဝႃႈၼႆ။ ပိူဝ်ႈတႃႇတေလူင်းလၢႆးမိုဝ်းၸွမ်းၵၼ် တင်း ၸုမ်းၵျီႇၼီႇပႃႇၶေႃး(Geneva Call) ၼႆႉ မိူဝ်ႈဝႃးဝၼ်းထီႉ 26 November 2019 ယၢမ်းၵၢင်ၼႂ် 09 : 00 မူင်း ၶွင်ႇသီႇဢဝ်ၶိုၼ်းၸိုင်ႈတႆး RCSS လႆႈၸတ်းႁဵတ်း ပၢင်ၵုမ်ဢုပ်ႇဢူဝ်းၵၼ်သေ ယၢမ်းႁူဝ်ၶမ်ႈ 18 : 00 မူင်းသမ်ႉ ၸတ်းႁဵတ်းပၢင်လူင်းလၢႆးမိုဝ်းၸွမ်းၵၼ် တင်း ၸုမ်းၵျီႇၼီႇပႃႇၶေႃး (Geneva Call) ၵဵဝ်ႇၵပ်းလွင်ႈ ၶေႃႈမၵ်းမၼ်ႈတိုဝ်းၵမ် ၵၢၼ်ၵႅတ်ႇၶႄႁႄႉၵင်ႈပၼ်လုၵ်ႈဢွၼ်ႇ ယႃႇႁႂ်ႈထူပ်းၺႃးၽေးၽွၼ်းယွၼ်ႈ ၶွင်ပၢင်တိုၵ်း ဝႃႈၼႆ။ ပၢင်ၵုမ်ယၢမ်းၵၢင်ၼႂ်ၼၼ်ႉ မီးႁူဝ်ပဝ်ႈလူင် ၶွင်ႇသီႇဢဝ်ၶိုၼ်းၸိုင်ႈတႆး RCSS ၸွမ်သိုၵ်းလူင်ယွတ်ႈသိုၵ်း ၊ ၵႅမ်ႁူဝ်ပဝ်ႈၼိုင်ႈ ၸွမ်သိုၵ်းၸၢႆးယီႈ ၊ ၵႅမ်ႁူဝ်ပဝ်ႈသွင် ၸွမ်ႁၢၼ်ၶိူဝ်းငိုၼ်း လႄႈ ၵေႃပွင်ၵၢၼ်ဢွၼ်ႁူဝ်ငဝ်ႈၸိုင်ႈ ၊ တူဝ်တႅၼ်းၸုမ်းၵျီႇၼီႇပႃႇၶေႃး (Geneva Call) ၊ ၸုမ်း ILO ဢိၵ်ႇတင်း Save The Children ၶိုၼ်ႈႁွတ်ႈ ဝႃႈၼႆ။ ၼႂ်းပၢင်ၵုမ်ၼၼ်ႉ ၶွင်သီႇဢဝ်ၶိုၼ်းၸိုင်ႈတႆး RCSS လႄႈ ၸုမ်းၵျီႇၼီႇပႃႇၶေႃး သွင်ၽၢႆႇလႆႈသပ်းလႅင်းၼႄၵၼ် ၵဵဝ်ႇလူၺ်ႈၶေႃႈမၵ်းမၼ်ႈတိုဝ်းၵမ် ၵၢၼ်ၵႅတ်ႇၶႄႁႄႉၵင်ႈပၼ်လုၵ်ႈဢွၼ်ႇ ယႃႇႁႂ်ႈထူပ်းၺႃးၽေးၽွၼ်းယွၼ်ႈ ၶွင်ပၢင်တိုၵ်း 16 ၶေႃႈ ဝႃႈၼႆ ၊ ယူႇတီႈၵေႃပွင်ၵၢၼ်ဢွၼ်ႁူဝ်ငဝ်ႈၸိုင်ႈၵေႃႈ လႆႈတွင်ႈထၢမ်တီႈ ၸုမ်းၵျီႇၼီႇပႃႇၶေႃး (Geneva Call) ၵဵဝ်ႇၵပ်းၶေႃႈမၵ်းမၼ်ႈတိုဝ်းၵမ် ၵၢၼ်ၵႅတ်ႇၶႄႁႄႉၵင်ႈ လုၵ်ႈဢွၼ်ႇ 16 ၶေႃႈၼႆႉ မီးသင်လၢႆလၢႆ ပေႃးလူင်းလၢႆးမိုဝ်းယဝ်ႉ တေမီးလွင်ႈၶွင်ႉၶမ်ၸိူင်ႉႁိုဝ် တေလႆႈၽွၼ်းလီသင်လၢႆလၢႆ ၸဵမ်ၸိူဝ်းၼႆႉၵႂႃႇ ႁႂ်ႈလူင်ႉလႅင်း ၼႆယဝ်ႉ။ ပၢင်ၵုမ်ဢုပ်ႇဢူဝ်း ၶွင်ႇသီႇဢဝ်ၶိုၼ်းၸိုင်ႈတႆး RCSS လႄႈ ၸုမ်းၵျီႇၼီႇပႃႇၶေႃး ယၢမ်းတွၼ်ႈၼႂ်ၼႆႉ ယဝ်ႉတူဝ်ႈၵႂႃႇ ယၢမ်းၵၢင်ဝၼ်း 12 : 00 မူင်းသေ ယၢမ်းဝၢႆးဝၼ်းၼၼ်ႉ ၸုမ်းၵျီႇၼီႇပႃႇၶေႃး တွင်ႈထၢမ် (Interview) ႁူဝ်ပဝ်ႈလူင် ၶွင်ႇသီႇဢဝ်ၶိုၼ်းၸိုင်ႈတႆး RCSS ၸွမ်သိုၵ်းလူင်ယွတ်ႈသိုၵ်း ဝႃႈၼႆ။ ထိုင်မႃးယၢမ်းႁူဝ်ၶမ်ႈ 18 : 00 မူင်းၼၼ်ႉ ၸတ်းႁဵတ်းပၢင်လူင်းလၢႆးမိုဝ်းၸွမ်းၵၼ် တင်း ၸုမ်းၵျီႇၼီႇပႃႇၶေႃး (Geneva Call ) တီႈပၢင်ႁူမ်ႈၸဝ်ႈသိူဝ်ၶၢၼ်ႇၾႃႉသေ မီးႁူဝ်ပဝ်ႈလူင် ၶွင်ႇသီႇဢဝ်ၶိုၼ်းၸိုင်ႈတႆး RCSS ၸွမ်သိုၵ်း လူင်ယွတ်ႈသိုၵ်း ၊ ၵႅမ်ႁူဝ်ပဝ်ႈၼိုင်ႈ ၊ ၵႅမ်ႁူဝ်ပဝ်ႈသွင် ၊ ၵေႃပွင်ၵၢၼ်ဢွၼ်ႁူဝ်ငဝ်ႈၸိုင်ႈ ၊ ၸုမ်းၵျီႇၼီႇပႃႇၶေႃး (Geneva Call) ၊ ၸုမ်း ILO ၊ ၸုမ်း Save The Children ၊ ၵေႃႉသိုၵ်းၵေႃႉႁၢၼ် ဢိၵ်ႇတင်း ပေႃႈမႄႈၵူၼ်းမိူင်း ၶဝ်ႈႁူမ်ႈၸွမ်းတင်းၼမ် ဝႃႈၼႆ။ ၼႂ်းပၢင်လူင်းလၢႆးမိုဝ်း ၶွင်ႇသီႇဢဝ်ၶိုၼ်းၸိုင်ႈတႆး RCSS လႄႈ ၸုမ်းၵျီႇၼီႇပႃႇၶေႃး (Geneva Call) ၼႆႉ ႁူဝ်ပဝ်ႈလူင်ၶွင်ႇသီႇဢဝ်ၶိုၼ်းၸိုင်ႈတႆး RCSS ၸွမ်သိုၵ်းလူင်ယွတ်ႈသိုၵ်း မွၵ်ႇလၢတ်ႈၶေႃႈၵႂၢမ်းၵႂႃႇ ၵဵဝ်ႇၵပ်းလွင်ႈလႆႈလူင်းလၢႆးမိုဝ်းၸွမ်းၵၼ် တင်း ၸုမ်းၵျီႇၼီႇပႃႇၶေႃး လႄႈ ၶေႃႈယိူင်းဢၢၼ်း မီးသင်လၢႆလၢႆ ၸဵမ်ၸိူဝ်းၼႆႉ ဝႃႈၼႆ။ ဝၢႆးသေ ႁူဝ်ပဝ်ႈလူင် ၶွင်ႇသီႇဢဝ်ၶိုၼ်းၸိုင်ႈတႆး RCSS ၸွမ်သိုၵ်းလူင်ယွတ်ႈသိုၵ်း ၊ Mr.Alair Delefres ႁူဝ်ပဝ်ႈၸုမ်းၵျီႇၼီႇပႃႇၶေႃး ဢိၵ်ႇတင်း ၽူႈမီးပုၼ်ႈၽွၼ်းၶဝ် မွၵ်ႇလၢတ်ႈၶေႃႈၵႂၢမ်းယဝ်ႉ ၶွင်ႇသီႇဢဝ်ၶိုၼ်းၸိုင်ႈတႆး RCSS လူင်းလၢႆးမိုဝ်းၸွမ်းၵၼ် တင်း ၸုမ်းၵျီႇၼီႇပႃႇၶေႃး(Geneva Call) ၵဵဝ်ႇၵပ်းလွင်ႈ ၶေႃႈမၵ်းမၼ်ႈတိုဝ်းၵမ် ၵၢၼ်ၵႅတ်ႇၶႄႁႄႉၵင်ႈပၼ်လုၵ်ႈဢွၼ်ႇ ယႃႇႁႂ်ႈထူပ်းၺႃးၽေးၽွၼ်းယွၼ်ႈ ၶွင်ပၢင်တိုၵ်း ဝႃႈၼႆ ၊ သိုပ်ႇၼၼ်ႉ ႁူမ်ႈၵၼ်ထႆႇၶႅပ်း ႁၢင်ႈပဵၼ်မၢႆတွင်းၵိုၵ်းပိုၼ်းသေ ႁုပ်ႈသိမ်းပၢင်လူင်းလၢႆးမိုဝ်းယဝ်ႉတူဝ်ႈလီငၢမ်းၵႂႃႇ ၼႆယဝ်ႉ။ တႆးလွတ်ႈလႅဝ်း

['RCSS', 'ၶၢဝ်ႇ', 'သုၼ်ႇလႆႈသုၼ်ပဵၼ်ၵူၼ်း']

2019-11-27T15:21:24

https://taifreedom.com/%e1%80%95%e1%81%a2%e1%80%84%e1%80%ba%e1%80%95%e1%80%bd%e1%82%86%e1%80%b8%e1%82%81%e1%80%95%e1%80%ba%e1%82%89%e1%80%90%e1%80%bd%e1%81%bc%e1%80%ba%e1%82%88-%e1%80%95%e1%80%ae%e1%82%8a%e1%80%99%e1%82%82/

ပၢင်ပွႆးႁပ်ႉတွၼ်ႈ ပီႊမႂ်ႇတႆး 2114 ၼီႈ တီႈငဝ်ႈၸိုင်ႈ လွႆတႆးလႅင်း

ၸွမ်းၼင်ႇ ၾိင်ႈထုင်းတႆးႁဝ်းၶႃႈ မီးၼၼ်ႉသေ ၶွင်ႇသီႇဢဝ်ၶိုၼ်းၸိုင်ႈတႆး (RCSS) ၸတ်းႁဵတ်းပၢင်ပွႆးႁပ်ႉတွၼ်ႈ ပီႊမႂ်ႇတႆး 2114 ၼီႈ တီႈငဝ်ႈၸိုင်ႈ လွႆတႆးလႅင်း မီးၶႅၵ်ႇပီႈၼွင်ႉ ၼႂ်းမိူင်း/ၼွၵ်ႈမိူင်း ၶဝ်ႈႁူမ်ႈၵိုၼ်းၶွၼ်ႈၼမ်။ မိူဝ်ႈၼႆႉ ဝၼ်းထီႉ 27 November 2019 ၶၢဝ်းယၢမ်း 09:00 မူင်း ၵၢင်ၼႂ် ၶွင်ႇသီႇဢဝ်ၶိုၼ်းၸိုင်ႈတႆး (RCSS) ၸတ်းႁဵတ်းပၢင်ပွႆး ႁပ်ႉတွၼ်ႈပီႊမႂ်ႇတႆး 2114 ၼီႈ တီႈပၢင်ႁူမ်ႈသိူဝ်ၶၢၼ်ႇၾႃႉ ငဝ်ႈၸိုင်ႈလွႆတႆးလႅင်း မီးႁူဝ်ပဝ်ႈလူင် ၶွင်ႇသီႇဢဝ်ၶိုၼ်းၸိုင်ႈတႆး ၸွမ်သိုၵ်းလူင် ယွတ်ႈသိုၵ်း လႄႈ ၽူႈမီးၸၼ်ႉ ၽူႈယႂ်ႇၵူၼ်းလူင် ၵေႃႉသိုၵ်းၵေႃႉႁၢၼ် လုၵ်ႈႁဵၼ်းႁူင်းႁဵၼ်း ၸိူဝ်ႉၸၢတ်ႈ ပေႃႈမႄႈၵူၼ်းမိူင်း ၶႅၵ်ႇပီႈၼွင်ႉတီႈၸမ်တီႈၵႆ ၼႂ်းမိူင်း /ၼွၵ်ႈမိူင်း ၶဝ်ႈႁူမ်ႈ 2,569 ၵေႃႉ ၼႆယဝ်ႉ။ ထိုင်မႃးၶၢဝ်းယၢမ်း ၵၢင်ၼႂ် 08:30 မူင်းၼၼ်ႉ ၵူၼ်းသိုၵ်း၊ ၵူၼ်းမိူင်း၊ ၵူႈပွၵ်ႉ၊ ၵူႈႁွင်ႈၵၢၼ် ၶႅၵ်ႇပီႈၼွင်ႉ ၶဝ်ႈႁွတ်ႈဢဝ်တီႈယူႇ ၼႂ်းပၢင်ပွႆးသေ၊ ၶၢဝ်းယၢမ်း 08:50 မူင်း သၢႆသိုၵ်း ႁွတ်ႈၽႅဝ် ၼႂ်းပၢင်ၵႅဝ်ႈလႄႈ ႁူဝ်ပဝ်ႈလူင် ၶွင်ႇသီႇဢဝ်ၶိုၼ်းၸိုင်ႈတႆး ၸွမ်သိုၵ်းလူင်ယွတ်ႈသိုၵ်း လိူၵ်ႈတင်ႈ ၽူႈၼိုင်ႈၸိုင်ႈ (3) ၸဝ်ႈ လႄႈ ၸဝ်ႈၶိုၼ်းသႂ် တီႈၵိူဝ်းၵုမ် ၶွင်ႇသီႇဢဝ်ၶိုၼ်း ၸိုင်ႈတႆး ပဵၼ်ၽူႈၼင်ႈၸိုင်ႈၼႂ်းပၢင်သေ မွၵ်ႇလၢတ်ႈၶေႃႈၵႂၢမ်း ပိုတ်ႇပၢင်ၵႅဝ်ႈ ဝၼ်းပၢင်ပွႆး ႁပ်ႉတွၼ်ႈပီႊမႂ်ႇတႆး 2114 ၼီႈၵႂႃႇ ၼႆယဝ်ႉ။ ၽွင်းယၢမ်းပၢင်ၵႅဝ်ႈ ၼႂ်းပၢင်ပွႆးပီႊမႂ်ႇတႆး 2114 ၼီႈၼႆႉ ႁူဝ်ပဝ်ႈလူင် ၶွင်ႇသီႇဢဝ်ၶိုၼ်း ၸိုင်ႈတႆး ၸွမ်သိုၵ်းလူင် ယွတ်ႈသိုၵ်း မွၵ်ႇလၢတ်ႈၶေႃႈၵႂၢမ်းၵႂႃႇဝႃႈ ဢၼ်ႁဝ်းၶႃႈ လႆႈၸတ်းႁဵတ်း ပၢင်ပွႆးပီႊမႂ်ႇ ၵူႈတီႈတီႈ၊ ၵူႈပီႊၼၼ်ႉ မၼ်းပဵၼ်လွင်ႈပူၵ်းတိုၼ်ႇ ၸႂ်ႁၵ်ႉၸိူဝ်ႉၶိူဝ်း၊ မၼ်းပဵၼ်လွင်ႈ ပူၵ်းတိုၼ်ႇ ၶူၼ်ႉၶႆႈၶိုၼ်းပိုၼ်း မၼ်းၼႄမႃးၼင်ႇၼႆၶႃႈယဝ်ႉ။ ပေႃးၼႄမႃးၸိူင်ႉၼႆ ႁဝ်းၶႃႈ တေလႆႈႁၼ်ဝႃႈ တႆးယူႇတီႈလႂ် ၾိင်ႈထုင်း လိၵ်ႈလၢႆးတႆးႁဝ်း ယူႇတီႈၼၼ်ႈ ဢၼ်ဝႃႈၼၼ်ႉ မၼ်းၼႄၽၢင်ႁၢင်ႈမႃးၶႃႈယဝ်ႉ။ ၼႂ်းဝၼ်းပီႊမႂ်ႇ ဢၼ်ဝႃႈၼႆႉ ႁဝ်းၶႃႈလူဝ်ႇဢဝ်ၵုင်ႇမုၼ် ၸိူဝ်ႉၸၢတ်ႈႁဝ်း၊ ႁဝ်းၶႃႈလူဝ်ႇမႃးၶႆႈပိုၼ်း ၼႄလုၵ်ႈလၢၼ်ႁဝ်း ႁႂ်ႈၶဝ်ႁူႉပိုၼ်း ယႃႇႁႂ်ႈၶဝ်လူင်လိုမ်းပိုၼ်း၊ ၵူၼ်းတႆးႁဝ်းၶႃႈ ၸိူဝ်းၵႂႃႇလဵပ်ႈႁဵၼ်းလိၵ်ႈမၢၼ်ႈ ပိုၼ်းမၢၼ်ႈၵေႃႈ ယွၼ်ႉၽူႈၶဵၼ်မၢၼ်ႈ တႅမ်ႈၽိတ်းၽိတ်း ၽူၼ်ၽူၼ်သေ ဢဝ်ၵႂင်ဝႆႉၼႂ်းဢွၵ်းဢေႃ ႁူဝ်ၸႂ် ၵူၼ်းၼုမ်ႇသႅၼ်းႁုၼ်ႈမႂ်ႇႁဝ်းၶႃႈ မီးဝႆႉတင်းၼမ် ၼႆယဝ်ႉ။ ၼႂ်းပၢင်ပွႆးႁပ်ႉတွၼ်ႈ ပီႊမႂ်ႇတႆး 2114 ၼီႈ တီႈပၢင်ႁူမ်ႈသိူဝ်ၶၢၼ်ႇၾႃႉ ငဝ်ႈၸိုင်ႈလွႆတႆးလႅင်း ပီႊၼႆႉ မီးပႃးပၢင်ယုၵ်ႉယွင်ႈ ပၼ်ၵုင်ႇမုၼ် ၽူႈတႅမ်ႈၵႂၢမ်း၊ ၽူႈႁွင်ႉၵႂၢမ်းပူၵ်းတိုၼ်ႇ ၸႂ်ႁၵ်ႉၶိူဝ်း လႄႈ ယုၵ်ႉယွင်ႈပၼ်ၵုင်ႇမုၼ် ၸုမ်းၸရေး ဢၼ်ႁၵ်ႉသႃသိမ်းပႅင်းဝႆႉ လင်ႇၵႃႇလိၵ်ႈလူင်ပႃး ဝႃႈၼႆ။ မိူဝ်ႈဝႃးဝၼ်းထီႉ 26 November 2019 မိူဝ်ႈဝႃးၼႆႉသမ်ႉ ႁူဝ်ပဝ်ႈလူင် ၶွင်ႇသီႇဢဝ်ၶိုၼ်းၸိုင်ႈတႆး ၸွမ်သိုၵ်းလူင် ယွတ်ႈသိုၵ်း လႆႈလူင်းလၢႆးမိုဝ်းၸွမ်းၵၼ် တင်း ၸုမ်း (Geneva Call) ၵဵဝ်ႇလူၺ်ႈလွင်ႈ ၶေႃႈမၵ်းမၼ်ႈတိုဝ်းၵမ် ၵၢၼ်ၵႅတ်ႇၶႄႁႄႉၵင်ႈ ပၼ်လုၵ်ႈဢွၼ်ႇ ယႃႇႁႂ်ႈထူပ်း ၺႃးၽေး ၽွၼ်းယွၼ်ႈၶွင်ပၢင်တိုၵ်း ၼၼ်ႉပႃး ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2019-11-27T13:12:59

https://taifreedom.com/%e1%80%90%e1%81%a2%e1%80%84%e1%80%ba%e1%80%b8%e1%81%b6%e1%82%86%e1%82%88%e1%81%b8%e1%82%82%e1%80%ba/

တၢင်းၶႆႈၸႂ်

တၢင်းၶႆႈၸႂ်

['ဝွၵ်း', 'မႃႊထီႊမီႊတီႊယိူဝ်ႊ']

2019-11-27T07:42:35

https://taifreedom.com/%e1%81%bd%e1%81%a2%e1%81%b5%e1%80%ba%e1%82%87%e1%80%90%e1%80%bd%e1%81%bc%e1%80%ba%e1%82%88%e1%80%95%e1%80%ae%e1%82%8a%e1%80%99%e1%82%82%e1%80%ba%e1%82%87%e1%80%90%e1%82%86%e1%80%b8-2114-%e1%81%bc/

ၽၢၵ်ႇတွၼ်ႈပီႊမႂ်ႇတႆး 2114 ၼီႈ

ၽၢၵ်ႇတွၼ်ႈပီႊမႂ်ႇတႆး 2114 ၼီႈ

['မႃႊထီႊမီႊတီႊယိူဝ်ႊ', 'ဝွၵ်း']

2019-11-26T19:09:59

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%9b%e1%81%b6%e1%82%85%e1%80%84%e1%80%ba%e1%82%87-aa-%e1%80%9a%e1%80%ad%e1%80%af%e1%81%bc%e1%80%ba%e1%82%88%e1%80%99%e1%80%ad%e1%80%af/

သိုၵ်းရၶႅင်ႇ AA ယိုၼ်ႈမိုဝ်းတေႃႇ သိုၵ်းမၢၼ်ႈ တႃႇတေလႅၵ်ႈပိၼ်ႇ ၵူၼ်းၸိူဝ်းဢၼ်ထုၵ်ႇတီႉၺွပ်း

သိုၵ်းရၶႅင်ႇ AA ယိုၼ်ႈမိုဝ်းတေႃႇ သိုၵ်းမၢၼ်ႈဝႃႈ ၵူၼ်းၸၢဝ်းရၶႅင်ႇဢၼ်ထုၵ်ႇဢဝ်တၢင်းၽိတ်းတီႉၺွပ်းဝႆႉ ၼႂ်းၶၢဝ်းတၢင်းပၢင်တိုၵ်း သိုၵ်းမၢၼ်ႈ တင်း သိုၵ်းရၶႅင်ႇ AA ၼႆႉ သင်ဝႃႈၽၢႆႇသိုၵ်းမၢၼ်ႈ ပွႆႇပၼ်ပေႃးၼႆၸိုင် ၵူၼ်းသိုၵ်းမၢၼ်ႈ ဢၼ်သိုၵ်း ရၶႅင်ႇ AA တီႉၺွပ်းဝႆႉၼၼ်ႉၵေႃႈ တေပွႆႇပၼ် ဝႃႈၼႆ။ ၵဵဝ်ႇလူၺ်ႈလွင်ႈၼႆႉသေ ၽူႈတၢင်လၢတ်ႈ သိုၵ်း AA ၶႅင်ႇသုၶလၢတ်ႈဝႃႈ ၵူၼ်းၸၢဝ်းရၶႅင်ႇ ဢၼ်ၽၢႆႇသိုၵ်းမၢၼ်ႈ တီႉၺွပ်းဝႆႉ ၼႂ်းၶၢဝ်းတၢင်းပၢင်တိုၵ်း သိုၵ်းမၢၼ်ႈ တင်း သိုၵ်း AA ၼႆႉ သင်ဝႃႈ ၽၢႆႇသိုၵ်းမၢၼ်ႈ ပွႆႇပၼ်တင်းသဵင်ႈ ပေႃးၼႆၸိုင် ၵူၼ်းသိုၵ်းမၢၼ်ႈ ဢၼ်ၽၢႆႇႁဝ်းၶႃႈ တီႉၺွပ်းဝႆႉၼၼ်ႉၵေႃႈ တေပွႆႇပၼ် ဝႃႈၼႆ ၊ သင်ဝႃႈ ၽၢႆႇသိုၵ်းမၢၼ်ႈ ၶႂ်ႈဢုပ်ႇဢူဝ်းငူပ်ႉငီႉ ႁူဝ်ယွႆႈမၼ်းပေႃးၼႆၸိုင် ၽၢႆႇႁဝ်းၶႃႈၵေႃႈ မီးလွင်ႈတေဢုပ်ႇဢူဝ်း ႁူဝ်ယွႆႈမၼ်းၵႂႃႇယူႇ ၼႆယဝ်ႉ။ မိူဝ်ႈပူၼ်ႉမႃး ဝၼ်းထီႉ 11 November 2019 ၼၼ်ႉ သိုၵ်း AA ပိုၼ်ၽၢဝ်ႇၵႂႃႇပွၵ်ႈဢွၼ်တၢင်းသုတ်းဝႃႈ ၵူၼ်းၸိူဝ်း ဢၼ်ထၢင်ႇထိူမ် ၵပ်းၵၢႆႇၵၼ်တင်း သိုၵ်း AA လႄႈသင် ၵူၼ်းၸိူဝ်းဢၼ်ထုၵ်ႇဢဝ်မၢႆမီႈၵူႈလၢႆးသေ တီႉၺွပ်းၼၼ်ႉလႄႈသင် သင်ၸိူဝ်ႉဝႃႈ ၽၢႆႇသိုၵ်းမၢၼ်ႈ ပွႆႇပၼ်ၶိုၼ်းတင်းသဵင်ႈၼႆ ၵူၼ်းသိုၵ်းမၢၼ်ႈ ဢၼ်သိုၵ်း AA တီႉၺွပ်းဝႆႉၼၼ်ႉၵေႃႈ တေပွႆႇပၼ် ၼႆယဝ်ႉ။ ၵဵဝ်ႇလူၺ်ႈလွင်ႈၶေႃႈပိုၼ်ၽၢဝ်ႇ သိုၵ်း AA မိူဝ်ႈဝၼ်းထီႉ 11 November 2019 သေ ၽၢႆႇတၢင်းလူင်ပွင်ၸိုင်ႈ လႄႈ သိုၵ်းမၢၼ်ႈတႄႉတုမ်ႉတွပ်ႇပၢၵ်ႈပႅတ်ႈ ဢမ်ႇယွမ်းႁပ်ႉ လွင်ႈတေလႅၵ်ႈၵူၼ်းၵၼ် ၼႆယဝ်ႉ။ ၸွမ်းၼင်ႇၶေႃႈပိုၼ်ၽၢဝ်ႇ သိုၵ်း AA မိူဝ်ႈပူၼ်ႉမႃး ဝၼ်းထီႉ 12 November 2019 ၼၼ်ႉဝႃႈ သိုၵ်း AA တီႉၺွပ်းလႆႈ ၵူၼ်းသိုၵ်းမၢၼ်ႈ လႄႈ ပလိၵ်ႈမၢၼ်ႈ မီးယူႇ 30 ပၢႆ ဝႃႈၼႆ ၊ ၼွၵ်ႈလိူဝ်သေၼၼ်ႉ မိူဝ်ႈဝၼ်းထီႉ 19 November 2019 ၼၼ်ႉၵေႃႈ သိုၵ်းမၢၼ်ႈတင်း သိုၵ်း AA ပဵၼ်ပၢင်တိုၵ်းၵၼ် တီႈႁိမ်းဝၢၼ်ႈပၵႃႇဝ ၸႄႈဝဵင်းပလတ်ႉဝ သေ သိုၵ်း AA တီႉၺွပ်းလႆႈၵူၼ်းသိုၵ်ႈမၢၼ်ႈ 13 ၵေႃႉ ၼႂ်းၼၼ်ႉ ပႃးၶုၼ်ႁၢၼ်ၼိုင်ႈၵေႃႉ ၵႅမ်ၶုၼ်ႁၢၼ်ၼိုင်ႈၵေႃႉ ၼႆယဝ်ႉ။ ၵဵဝ်ႇလူၺ်ႈၶေႃႈပိုၼ်ၽၢဝ်ႇ ဢၼ်သိုၵ်း AA တီႉၺွပ်းလႆႈ ၵူၼ်းသိုၵ်းမၢၼ်ႈၼႆႉၵေႃႈ ၽၢႆႇသိုၵ်းမၢၼ်ႈ ဢမ်ႇယွမ်းႁပ်ႉဝႃႈ ပဵၼ်ၵူၼ်းသိုၵ်းၶဝ် ထုၵ်ႇၺွပ်း ၼႆယဝ်ႉ။ ဢူးမွင်ႇမွင်ႇသူဝ်း ၽူႈလဵပ်ႈႁဵၼ်းၽၢႆႇၵၢၼ်မိူင်းတႄႉလၢတ်ႈဝႃႈ လွင်ႈဢၼ်သိုၵ်း AA ယိုၼ်ႈမိုဝ်းတေႃႇ သိုၵ်းမၢၼ်ႈ တေလႅၵ်ႈၵူၼ်းၵၼ်ၼႆႉ သင်ဝႃႈသွင်ၽၢႆႇ ႁူပ်ႉထူပ်းဢုပ်ႇဢူဝ်းၵၼ် ၸွမ်းၼင်ႇငဝ်းလၢႆးၵၢၼ်မိူင်းၵွၼ်ႇ ၸင်ႇတေၵႄႈလိတ်ႈလႆႈ လွင်ႈပၼ်ႁႃ ဝႃႈၼႆ။ ၵူၼ်းၼႂ်းပိုၼ်ႉတီႈတႄႉ ၶၢတ်ႈလၢမ်းဝႃႈ တီႈမိူင်းရၶႅင်ႇ ၼႂ်းပီၼႆႉ ၵူၼ်းဢၼ်ထုၵ်ႇသိုၵ်းမၢၼ်ႈ ၵၢဝ်ႇၼႄးဝႃႈၵပ်း ၵၢႆႇတင်းသိုၵ်း AA သေ တီႉၺွပ်းဝႆႉၼႆႉ တေႃႇထိုင်ယၢမ်းလဵဝ် မီးၵႂႃႇ 100 ပၢႆယဝ်ႉ ဝႃႈၼႆ။ ၵဵဝ်ႇၵပ်းလွင်ႈ သဵၼ်ႈမၢႆၵူၼ်း ဢၼ်ၵပ်းၵၢႆႇၵၼ်တင်းသိုၵ်း AA သေ ၽၢႆႇသိုၵ်းမၢၼ်ႈ တီႉၺွပ်းဝႆႉတႄႉ တေႃႇထိုင် ယၢမ်းလဵဝ် ႁွင်ႈၵၢၼ်ၽၢႆႇပိုၼ်ၽၢဝ်ႇ တပ်ႉသိုၵ်းမၢၼ်ႈ ပႆႇမီးလွင်ႈပိုၼ်ၽၢဝ်ႇသင် ၼႆယဝ်ႉ။ ၶေႃႈမုၼ်း – RFAတႆးလွတ်ႈလႅဝ်း

['ၵၢၼ်သိုၵ်း', 'ၶၢဝ်ႇ']

2019-11-26T12:26:19

https://taifreedom.com/%e1%80%95%e1%81%a2%e1%80%84%e1%80%ba%e1%80%9c%e1%80%b0%e1%80%84%e1%80%ba%e1%80%b8%e1%80%95%e1%81%a2%e1%80%84%e1%80%ba%e1%80%9e%e1%80%bd%e1%81%bc%e1%80%ba-%e1%82%81%e1%80%b0%e1%80%84%e1%80%ba%e1%80%b8/

ပၢင်လူင်းပၢင်သွၼ် ႁူင်းႁဵၼ်းထမ်ႇမ ၸတ်းႁဵတ်းႁူမ်ႈၵၼ် ၼႂ်းပၢင်ပွႆးပီႊမႂ်ႇတႆး 2114 ၼီႈ

ပၢင်ပွႆးပီႊမႂ်ႇတႆး 2114 ၼီႈ တီႈထုင်ႉဝၢၼ်ႈႁၢတ်ႇ ၸႄႈဝဵင်းလၢင်းၶိူဝ်း ၸတ်းႁဵတ်းပႃး ပၢင်လူင်းပၢင်သွၼ်လိၵ်ႈ ႁူင်းႁဵၼ်းထမ်ႇမ တွၼ်ႈသူးလုၵ်ႈႁဵၼ်း လႄႈ ၶၢဝ်းတၢင်းပၢင်သွၼ် ၾိင်ႈငႄႈပုတ်ႉထ လိၵ်ႈလၢႆးတႆး ပွၵ်ႈၵမ်း (20) မီးၵူၼ်းၶိုၼ်ႈႁွတ်ႈ ၼပ်ႉႁူဝ်ႁဵင်။ မိူဝ်ႈဝၼ်းထီႉ 25 November 2019 ၸဝ်ႈၶူးၸႃႇရိင်ႇတ ဝတ်ႉၼႃးၵူင်း ပဵၼ်ႁူဝ်ပဝ်ႈ ၽၢႆႇသင်ႇၶႃႇသေယဝ်ႉ၊ ၸဝ်ႈသြႃႇ ၵုင်ႇမႃႇၸႃႇရ ပရႁိတ ဝတ်ႉမၢၵ်ႇၵႅင်းမူၼ်း ပဵၼ်ႁူဝ်ပဝ်ႈ ႁူင်းႁဵၼ်းထမ်ႇမ၊ ၸၢႆးၵျေႃႇၸဵင်ႇ ဝၢၼ်ႈႁၢတ်ႇ ႁူဝ်ပဝ်ႈၵေႃလိၵ်ႈလၢႆး ထုင်ႉဝၢၼ်ႈႁၢတ်ႇ ဢိၵ်ႇတင်း ၽူႈယႂ်ႇၵူၼ်းလူင် ၽၢႆႇဢုပ်ႉပိူင်ႇၸႄႈတွၼ်ႈ ၸႄႈဝဵင်း ၸဝ်ႈၼႃႈတီႈပလိၵ်ႈ၊ တႅၼ်းၽွင်း လႄႈ ၵူၼ်းမိူင်း၊ မေႃသွၼ်၊ လုၵ်ႈႁဵၼ်း မႃးၶဝ်ႈႁူမ်ႈ ဝၼ်းပိုတ်ႇပၢင်ပွႆး ဢမ်ႇယွမ်း (7,000) ၵေႃႉ ဝႃႈၼႆ။ ၼႂ်းပၢင်တွၼ်ႈသူး ပၢင်လူင်းပၢင်သွၼ်ႁူင်းႁဵၼ်းထမ်ႇမ ပွၵ်ႈၵမ်းၼႆႉ လႆႈႁူမ်ႈၵၼ်ၸတ်းႁဵတ်း မီးဝႆႉ လၢႆလၢႆဢိူင်ႇ မိူၼ်ၼင်ႇ ဢိူင်ႇဝၢၼ်ႈႁၢတ်ႇ၊ ဢိူင်ႇၼႃးၵူင်း၊ ဢိူင်ႇဝၢၼ်ႈတဵင်း၊ ဢိူင်ႇမႆႉဢုၼ်လဝ်း၊ ဢိူင်ႇၸေႃးလွင်း၊ ဢိူင်ႇပၢင်တဝီႉ ၸိူဝ်းၼႆ မီးၶူးသွၼ်/မေႃသွၼ် (152) ၵေႃႉ၊ လုၵ်ႈႁဵၼ်းႁူင်းႁဵၼ်းထမ်ႇမ ၸၼ်ႉငဝ်ႈထိုင် ၸၼ်ႉ (5) တင်းမူတ်းမီး (1,567) ၵေႃႉ၊ တွၼ်ႈသူးပၼ်ပႃး လုၵ်ႈႁဵၼ်းဢွင်ႇပူၼ်ႉၸၼ်ႉ (10) ႁူင်းႁဵၼ်းလူင်ပွင်ၸိုင်ႈ ၼႂ်းပီ 2019 မီး (24) ၵေႃႉ၊ ဢွင်ႇပူၼ်ႉၸၼ်ႉၸွမ် မီး (13) ၵေႃႉ လႄႈ တွၼ်ႈသူးပၼ်ပႃး ၵူၼ်းၸိူဝ်း ၵိူတ်ႇလုၵ်ႈလႆႈၼမ် (လဵင်ႉလုၵ်ႈၼမ်) ၼၼ်ႉ ၼႆယဝ်ႉ။ ယိူင်းဢၢၼ်း ဢၼ်လႆႈၸတ်းႁဵတ်းပႃး ပၢင်တွၼ်ႈသူး လုၵ်ႈႁဵၼ်း ၼႂ်းဝၼ်းပၢင်ပွႆး ပီမႂ်ႇတႆးၼႆႉ ၶႂ်ႈႁႂ်ႈလုၵ်ႈႁဵၼ်းမီးတၢင်းၶတ်းၸႂ် သႂ်ႇၸႂ်ပၢႆးပိင်ႇၺႃႇလႄႈ ႁႂ်ႈမေႃမီးၼမ်ႉၸႂ်ၸွႆႈထႅမ် တူင်ႇဝူင်း ၵူၼ်း ႁႂ်ႈမေႃဢွၼ်ႁူဝ်ပူၵ်းပွင် ဝၢၼ်ႈ၊ ဢိူင်ႇ၊ ဝဵင်းၶိုၼ်ႈယႂ်ႇမႂ်ႇသုင်ၵႂႃႇ ဝၼ်းမိူဝ်းၼႃႈ ၼႆယဝ်ႉ။ ပၢင်ပွႆးပီႊမႂ်ႇတႆး 2114 ၼီႈ လႄႈ ပၢင်လူင်းပၢင်သွၼ် ႁူင်းႁဵၼ်းထမ်ႇမ ပွၵ်ႈၵမ်း (20) ၼႆႉ လႆႈၸတ်းႁဵတ်းတီႈ ဝတ်ႉၵွင်းမူး ဝၢၼ်ႈၼႃးၵူင်း ထုင်ႉဝၢၼ်ႈႁၢတ်ႇ ၸႄႈဝဵင်းလၢင်းၶိူဝ်း ၸိုင်ႈတႆးပွတ်းၸၢၼ်း ၶၢဝ်းတင်း (3) ဝၼ်း တႄႇဝၼ်းထီႉ 25 – 27 November 2019 တေမီးပႃး ပၢင်ၼႄတၢင်းၵႃႈ ၼူၵ်ႉ (3) တူဝ်၊ တူဝ်း (9) တူဝ်၊ တၢင်းၵႃႈ လၢႆးၶွၼ်ႉ၊ လၢႆးမိုဝ်း လႄႈ မီးပႃးပၢင်လဵၼ်ႈႁႅင်းထႅင်ႈတင်းၼမ် ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2019-11-25T22:45:28

https://taifreedom.com/%e1%81%b5%e1%82%82%e1%81%a2%e1%80%99%e1%80%ba%e1%80%b8%e1%81%bd%e1%81%a2%e1%81%b5%e1%80%ba%e1%82%87%e1%80%90%e1%80%bd%e1%81%bc%e1%80%ba%e1%82%88-%e1%81%b8%e1%80%bd%e1%80%99%e1%80%ba%e1%80%9e-2/

ၵႂၢမ်းၽၢၵ်ႇတွၼ်ႈ ပီမႂ်ႇတႆး 2114 ၼီႈ ၸွမ်သိုၵ်းလူင် ယွတ်ႈသိုၵ်း

Download: ၵႂၢမ်းၽၢၵ်ႇတွၼ်ႈ ပီမႂ်ႇတႆး 2114 ၼီႈ ၸွမ်သိုၵ်းလူင် ယွတ်ႈသိုၵ်း

['ပပ်ႉလိၵ်ႈၽိုၼ်လၢႆး', 'ပိုၼ်ႉႁူႉပၢႆးႁၼ်']

2019-11-25T16:28:39

https://taifreedom.com/%e1%80%95%e1%80%ae%e1%80%99%e1%82%82%e1%80%ba%e1%82%87%e1%81%bc%e1%80%ad%e1%80%af%e1%80%84%e1%80%ba%e1%82%88%e1%80%95%e1%80%ae-%e1%82%81%e1%82%82%e1%80%ba%e1%82%88%e1%80%99%e1%80%ae%e1%80%b8%e1%81%bc/

ပီမႂ်ႇၼိုင်ႈပီ ႁႂ်ႈမီးၼမ်ႉၸႂ်လီတေႃႇၵၼ်

ပီမႂ်ႇၼိုင်ႈပီ ႁႂ်ႈမီးၼမ်ႉၸႂ်လီတေႃႇၵၼ်

['မႃႊထီႊမီႊတီႊယိူဝ်ႊ', 'ဝွၵ်း']

2019-11-25T15:36:44

https://taifreedom.com/%e1%80%95%e1%81%a2%e1%80%84%e1%80%ba%e1%81%b5%e1%80%99%e1%80%ba%e1%82%89%e1%80%91%e1%82%85%e1%80%99%e1%80%ba%e1%80%95%e1%81%bc%e1%80%ba%e1%82%81%e1%82%85%e1%80%84%e1%80%ba%e1%80%b8-%e1%81%bd%e1%80%b0/

ပၢင်ၵမ်ႉထႅမ်ပၼ်ႁႅင်း ၽူႈၵိူဝ်းၵုမ်ၸိုင်ႈမိူင်း တေၵႂႃႇတေႃႇသူႈၵႄႈလိတ်ႈ လွင်ႈ ICJ ထုၵ်ႇၸီႉၸမ်ႈ

ၽူႈၵိူဝ်းၵုမ်ၸိုင်ႈမိူင်း တေၵႂႃႇတေႃႇသူႈၵႄႈလိတ်ႈ ၵဵဝ်ႇလူၺ်ႈမိူင်းၵမ်ႇပီႇယႃႇ ပိုတ်ႇလွင်ႈဢဝ်တၢင်းၽိတ်းတီႈ လုမ်းတြႃး (International Court of Justice) ICJ ၼၼ်ႉ တေမီးမႃးပၢင်ၵမ်ႉထႅမ်ပၼ်ႁႅင်းသေတႃႉ လွင်ႈၸီႉၸမ်ႈၵေႃႈ မီး ၼႆယဝ်ႉ။ ယွၼ်ႉတပ်ႉသိုၵ်းမၢၼ်ႈ ပူၼ်ႉပႅၼ်သုၼ်ႇလႆႈသုၼ်ႇပဵၼ်ၵူၼ်း ၼိူဝ်ၵူၼ်းၶိူဝ်းရူဝ်ႇႁိၼ်ႇၵျႃႇ တီႈမိူင်းရၶႅင်ႇၼႆသေ မိူင်းၵမ်ႇပီႇယႃႇ ပိုတ်ႇလွင်ႈဢဝ်တၢင်းၽိတ်းဝႆႉၼၼ်ႉ ဢမ်ႇႁိုင်သင် တေလႆႈထွမ်ႇငိၼ်းလွင်ႈတၢင်း ၶေႃႈတၢင်ႇထိုင်မိူင်း တင်းသွင်ၽၢႆႇၵႂႃႇ တီႈလုမ်းတြႃး ICJ ယဝ်ႉ ဝႃႈၼႆ။ ၵဵဝ်ႇလူၺ်ႈလွင်ႈၼႆႉသေ ဝၢႆးၽူႈၵိူဝ်းၵုမ်ၸိုင်ႈမိူင်း တေႃႇဢွင်ႇသၢၼ်းသုၵျီႇ ပိုၼ်ၽၢဝ်ႇၵႂႃႇဝႃႈ တေတၢင်တူဝ် ၸိုင်ႈမိူင်းသေ ဢွၼ်ႁူဝ်တေႃႇသူႈၵႄႈလိတ်ႈ ၵဵဝ်ႇလူၺ်ႈမိူင်းၵမ်ႇပီႇယႃႇ ပိုတ်ႇလွင်ႈဢဝ်တၢင်းၽိတ်းတီႈ လုမ်းတြႃး ICJ ယဝ်ႉၼၼ်ႉ တေမီးမႃးပၢင်ၵမ်ႉထႅမ်ပၼ်ႁႅင်း ၽူႈၵိူဝ်းၵုမ်ၸိုင်ႈမိူင်း ဝႃႈၼႆ။ ပၢင်ၵမ်ႉထႅမ်ပၼ်ႁႅင်းၼႆႉ ၵမ်ႈၽွင်ႈၵေႃႈၸီႉၸမ်ႈဝႃႈ တေဢမ်ႇပဵၼ်မႃးၸိူင်ႉၼင်ႇ ပၢင်ၵမ်ႉထႅမ်ပၼ်ႁႅင်း ၽူႈၵိူဝ်းၵုမ်ၸိုင်ႈမိူင်း တေပဵၼ်ၵႂႃႇပၢင်ၵမ်ႉထႅမ် ၵႅတ်ႇၶႄပၼ်ၵူၼ်းၸိူဝ်းဢၼ် ပူၼ်ႉပႅၼ်လွင်ႈၶႃႈႁႅမ်ၽဵဝ်ႈမူၺ်ႉၶိူဝ်းၵူၼ်း လႄႈ ပူၼ်ႉပႅၼ်သုၼ်ႇလႆႈသုၼ်ႇပဵၼ်ၵူၼ်းၵူၺ်း ဝႃႈၼႆ။ မိူဝ်ႈဝႃးဝၼ်းထီႉ 24 November 2019 ဢူးၵျေႃႇတိၼ်ႉသူၺ်ႇ ဢၼ်ပဵၼ်ၽွင်းလူင် လုမ်းၸွမ်ၸိုင်ႈ လၢတ်ႈၵႂႃႇၼႂ်း ပၢင်ႁူပ်ႉထူပ်း ၽူႈၼမ်းၸိုင်ႈမိူင်းဝႃႈ လွင်ႈဝႃႈဢမ်ႇလႆႈပူၼ်ႉပႅၼ် ၶႃႈႁႅမ်ၽဵဝ်ႈမူၺ်ႉၶိူဝ်းၵူၼ်း တီႈမိူင်းရၶႅင်ႇၼႆ တေၵႄႈလိတ်ႈၵႂႃႇ တီႈလုမ်းတြႃး ICJ ၸွမ်းၼင်ႇသဵၼ်ႈတၢင်းၽွင်းတၢင်ၵူၺ်း တေဢမ်ႇၵႄႈလိတ်ႈၸွမ်းၼင်ႇမၢႆမီႈ ဝႃႈၼႆ။ ၸွမ်းၼင်ႇလိၵ်ႈႁူမ်ႈမၢႆလုမ်းတြႃး ICJ ပႅၵ်ႈ 53(1) ၼၼ်ႉလၢတ်ႈဝႆႉဝႃႈ မိူင်းဢၼ်ထုၵ်ႇ ပိုတ်ႇလွင်ႈတၢင်းၽိတ်းၼၼ်ႉ သင်ဝႃႈဢမ်ႇၵႂႃႇ တေႃႇသူႈၵႄႈလိတ်ႈ တီႈလုမ်းတြႃး ICJ ပေႃးၼႆၸိုင် လုမ်းတြႃး ICJ တေတႅပ်းတတ်းပၼ် မိူင်းဢၼ်ပိုတ်ႇလွင်ႈဢဝ်တၢင်းၽိတ်းၼၼ်ႉ ပႄႉ ဝႃႈၼႆ။ မိူဝ်ႈဝႃး ဝၼ်းထီႉ 24 November 2019 ပၢင်ၵမ်ႉထႅမ်ပၼ်ႁႅင်း ၽူႈၵိူဝ်းၵုမ်ၸိုင်ႈမိူင်းၼႆႉ ၸတ်းႁဵတ်းၵႂႃႇတီႈ ဝဵင်းမူင်ႇယႂႃႇ ဝႃႈၼႆ ၊ ၼွၵ်ႈလိူဝ်သေ ဝဵင်းမူင်ႇယႂႃႇယဝ်ႉ တၢင်ႇတိူင်း လႄႈ ၸႄႈမိူင်းၵေႃႈ တေၸတ်းႁဵတ်းၵႂႃႇ ဝႃႈၼႆ။ ၵူဝ်ႇမူဝ်းတူၺ်း ဢၼ်ပဵၼ်ၽူႈမီးပုၼ်ႈၽွၼ်း ၸုမ်းတူင်ႉၼိုင်သုၼ်ႇလႆႈသုၼ်ႇပဵၼ်ၵူၼ်း Generation Wave ၸီႉၸမ်ႈဝႃႈ ယွၼ်ႉပၢင်ၵမ်ႉထႅမ်ပၼ်ႁႅင်း ၽူႈၵိူဝ်းၵုမ်ၸိုင်ႈမိူင်းသေ ၵူႈမိူင်းမိူင်းတေၸၢင်ႈႁၼ်ထိုင်ဝႃႈ ၵူၼ်းမိူင်းမၢၼ်ႈၼႆႉ ၵမ်ႉထႅမ်ပၼ်ႁႅင်း လွင်ႈပူၼ်ႉပႅၼ်ၶႃႈႁႅမ် ၽဵဝ်ႈမူၺ်ႉၶိူဝ်းၵူၼ်း ဝႃႈၼႆ။ ပေႃးထိုင်ႈမႃး ဝၼ်းထီႉ 10 December 2019 လွင်ႈတၢင်းၶေႃႈတၢင်ႇထိုင် ၽၢႆႇမိူင်းၵမ်ႇပီႇယႃႇ တီႈလုမ်းတြႃး ICJ တေတႄႇထွမ်ႇငိၼ်းၵႂႃႇ ဝႃႈၼႆ။ လူင်ပွင်ၸိုင်မိူင်းမၢၼ်ႈတႄႉပိုၼ်ၽၢဝ်ႇဝႃႈ တွၼ်ႈတႃႇတေတုမ်ႉတွပ်ႇ ၵဵဝ်ႇလူၺ်ႈ မိူင်းၵမ်ႇပီႇယႃႇပိုတ်ႇလွင်ႈဢဝ်တၢင်းၽိတ်း တီႈလုမ်းတြႃး ICJ ၼႆႉ လႆႈႁွင်ႉဝႆႉ ၽူႈတၢင်ၼႃႈ လႄႈ ၽူႈမီးပိင်ႇၺႃႇၽၢႆႇမၢႆမီႈၶဝ် ဝႆႉယဝ်ႉ ဝႃႈၼႆ။ ၶေႃႈမုၼ်း-RFAတႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-11-25T14:40:21

https://taifreedom.com/%e1%80%95%e1%81%a2%e1%80%84%e1%80%ba%e1%80%9c%e1%80%ad%e1%80%b0%e1%81%b5%e1%80%ba%e1%82%88%e1%80%90%e1%80%84%e1%80%ba%e1%82%88-%e1%80%90%e1%80%ae%e1%82%88%e1%81%b5%e1%80%af%e1%81%bc%e1%80%ba%e1%82%81/

ပၢင်လိူၵ်ႈတင်ႈ တီႈၵုၼ်ႁွင်ႇၵွင်ႇ လႅပ်ႈတေႁဵတ်းႁႂ်ႈ ၵၢၼ်ဢုပ်ႉပိူင်ႇၽွင်းငမ်းလႅၵ်ႈလၢႆႈ

မိူဝ်ႈၼႆႉ ဝၼ်းထီႉ 25 November 2019 သိုဝ်ႇၶၢဝ်ႇၼွၵ်ႈမိူင်း ဢွၵ်ႇၼႄဝႆႉဝႃႈ မိူဝ်ႈဝၼ်း ဢႃးတိတ်ႉပူၼ်ႉမႃးၼႆႉ တီႈၵုၼ်ႁွင်ႇၵွင်ႇ လႆႈၸတ်းႁဵတ်းပၢင်လိူၵ်ႈတင်ႈ တႅၼ်းၽွင်းၸႄႈမိူင်း ၽၢႆႇၵူၼ်းမိူင်းပၼ်ႁႅင်း လၢႆးဢုပ်ႉပိူင်ႇ တီႇမူဝ်ႇၶရေႇသီႇ လႆႈတီႈၼင်ႈထိုင် 90% ဝႃႈၼႆ။ Photo – Posttoday ဝၢႆးသေ ပၢင်ၼႄၵၢင်ၸႂ် တီႈၵုၼ်ႁွင်ႇၵွင်ႇ ဢၼ်ႁိုင်ယၢဝ်းၼၢၼ်းထိုင် 6 လိူၼ်ပၢႆ လႆႈၵိုတ်းယိုတ်းၵႂႃႇယဝ်ႉၼၼ်ႉ ၽၢႆႇတၢင်းလူင်ပွင်ၸိုင်ႈ လႆႈၸတ်းႁဵတ်းပၢင်လိူၵ်ႈတင်ႈ ၸၼ်ႉၸႄႈမိူင်းၵႂႃႇ ပွၵ်ႈၵမ်းၼႆႉ တင်းမူတ်းမီး 452 တီႈၼင်ႈ၊ ၽၢႆႇတင်းဢၼ်ပၼ်ႁႅင်း ဢဝ်လၢႆးတီႇမူဝ်ႇၶရေႇသီႇ ၽွင်းငမ်းၵုၼ်ႁွင်ႇၵွင်ႇၼၼ်ႉ လႆႈတီႈၼင်ႈၵႂႃႇ 390 တီႈၼင်ႈ လႄႈ ၽၢႆႇတၢင်းဢဝ်လၢႆးဢုပ်ႉပိူင်ႇၽွင်းငမ်း တႂ်ႈၸိုင်ႈမိူင်းၶႄႇတႄႉ ၵူႈပွၵ်ႈယၢမ်ႈလႆႈထိုင် 300 တီႈၼင်ႈၼႆသေတႃႉ ပွၵ်ႈၵမ်းၼႆႉတႄႉ လႆႈ 56 တီႈၼင်ႈၵူၺ်း ဝႃႈၼႆ။ ၵဵဝ်ႇလူၺ်ႈလွင်ႈၼႆႉသေ ၽူႈလူင်ႉလႅၼ်ႇ ၽၢႆႇၵၢၼ်မိူင်းၶဝ် လၢတ်ႈဝႃႈ ပၢင်လိူၵ်ႈတင်ႈ ပွၵ်ႈၵမ်းၼႆႉ တေႁဵတ်းႁႂ်ႈ မီးလွင်ႈလႅၵ်ႈလၢႆႈတၢင်းၵၢၼ်မိူင်း လၢႆးဢုပ်ႉပိူင်ႇၽွင်းငမ်း တီႈၵုၼ် ႁွင်ႇၵွင်ႇ တင်းၼမ် ၼႆယဝ်ႉ။ ယူႇတီႈ ၼၢင်းၶႄရီးလမ်ႇ ၽူႈၼမ်းသုင်သုတ်း ၼႂ်းၵုၼ်ႁွင်ႇၵွင်ႇ ယၢမ်းလဵဝ်ၵေႃႈ လၢတ်ႈဝႃႈ တေထွမ်ႇသဵင်ၵၢင်ၸႂ်ၵူၼ်းမိူင်းသေ ၼပ်ႉသၢင်ႈၶိုင်ပွင်ၵႂႃႇ ၸွမ်းၼင်ႇလႆႈသုမ်းတီႈၼင်ႈ ပၢင်လိူၵ်ႈတင်ႈ ပွၵ်ႈၵမ်းၼႆႉယူႇ ဝႃႈၼႆ လႆႈႁူႉၸွမ်းၶၢဝ်ႇၼွၵ်ႈမိူင်း ဢွၵ်ႇၼႄဝႆႉၼင်ႇၼႆ။ ၶေႃႈမုၼ်း – Posttodayတႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2019-11-25T11:39:35

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88-%e1%80%90%e1%80%84%e1%80%ba%e1%80%b8-%e1%80%9e%e1%80%ad%e1%80%af%e1%81%b5%e1%80%ba%e1%80%b8-tnla-3/

သိုၵ်းမၢၼ်ႈ တင်း သိုၵ်း TNLA သိုပ်ႇပဵၼ်ပၢင်တိုၵ်းၵၼ် ၼႂ်းၸႄႈတွၼ်ႈၵျွၵ်းမႄး

မိူဝ်ႈဝႃး ဝၼ်းထီႉ 24 November 2019 ယၢမ်းၵၢင်ၼႂ် 08 : 00 မူင်း သိုၵ်းမၢၼ်ႈ တင်း သိုၵ်း TNLA သိုပ်ႇပဵၼ် ပၢင်တိုၵ်းၵၼ် တီႈႁိမ်းဝၢၼ်ႈႁူးၼၢင်း ဢိူင်ႇပၢင်ၼိမ်း ၸႄႈဝဵင်းမိူင်းငေႃႉ ၸႄႈတွၼ်ႈၵျွၵ်းမႄးသေ ၽၢႆႇသိုၵ်းမၢၼ်ႈ သိမ်းလႆႈ တပ်ႉပၢင်သဝ်း သိုၵ်း TNLA ဝႃႈၼႆ။ ၵူၼ်းၼႂ်းပိုၼ်ႉတီႈၵေႃႉၼိုင်ႈ လၢတ်ႈၼႄဝႃႈ ၼႂ်းဝၼ်းထီႉ 24 ယၢမ်းၵၢင်ၼႂ်မွၵ်ႈ 08 : 00 မူင်း တေႃႇပေႃးထိုင်ယၢမ်း ႁူဝ်ၶမ်ႈ 04 : 20 မူင်း သိုၵ်းမၢၼ်ႈ တင်း သိုၵ်း TNLA ပဵၼ်ပၢင်တိုၵ်းၵၼ်တီႈႁိမ်းဝၢၼ်ႈႁူးၼၢင်းထႅင်ႈၶႃႈ ၊ ယၢမ်းၵၢင်ဝၼ်းမွၵ်ႈ 11 : 00 မူင်း ႁဝ်းၶႃႈလႆႈႁၼ် ၽၢႆႇတၢင်းသိုၵ်းမၢၼ်ႈ ဢဝ်ႁိူဝ်းမိၼ်မႅင်းမီႈလမ်းၼိုင်ႈ ၵႂႃႇၸွႆႈပိုတ်းယိုဝ်း ၽၢႆႇသိုၵ်းၶဝ်သေ ယၢမ်းႁူဝ်ၶမ်ႈၼၼ်ႉ သိုၵ်းမၢၼ်ႈသိမ်းလႆႈ တပ်ႉပၢင်သဝ်း သိုၵ်း TNLA ဝႃႈၼႆ ၊ လွင်ႈလူႉသုမ်းတၢႆ မၢတ်ႇၸဵပ်း သိုၵ်းတင်းသွင်ၽၢႆႇတႄႉ ဢမ်ႇပႆႇလႆႈႁူႉၸွမ်း ၼႆယဝ်ႉ။ မိူဝ်ႈဝၼ်းထီႉ 21 November 2019 ၼၼ်ႉၵေႃႈ သိုၵ်းမၢၼ်ႈ တင်း သိုၵ်း TNLA ပဵၼ်ပၢင်တိုၵ်းၵၼ် တီႈႁိမ်းဝၢၼ်ႈႁူးၼၢင်း ဢိူင်ႇပၢင်ၼိမ်း ၸႄႈဝဵင်းမိူင်းငေႃႉသေ ႁဵတ်းႁႂ်ႈၵူၼ်းမိူင်းၼႂ်းပိုၼ်ႉတီႈ 800 ပၢႆ လႆႈပၢႆႈၵႂႃႇယူႇသဝ်းဝႆႉတီႈ လွတ်ႈၽေး ၼႆယဝ်ႉ။ မိူဝ်ႈဝၼ်းထီႉ 23 November 2019 တပ်ႉသိုၵ်းမၢၼ်ႈ ပိုၼ်ၽၢဝ်ႇၵႂႃႇဝႃႈ ဝၢႆးသေပဵၼ်ပၢင်တိုၵ်းၵၼ် တင်း သိုၵ်း TNLA တီႈၼႂ်းၸႄႈဝဵင်းၼမ်ႉသၼ်ႇယဝ်ႉ ၽၢႆႇသိုၵ်းမၢၼ်ႈ ၵူတ်ႇထတ်းသိမ်းလႆႈ ၶိူင်ႈၵွင်ႈၵၢင်ႇမၢၵ်ႇမိုဝ်ႉၸိုၼ်းယၢမ်း သိုၵ်း TNLA တင်းၼမ် ဝႃႈၼႆ။ တင်ႈတႄႇ မိူဝ်ႈဝၼ်းထီႉ 15 August 2019 ၸုမ်းဢူၺ်းလီသိုၵ်းပွတ်းႁွင်ႇ 3 ၸုမ်း ဢၼ်ပဵၼ် MNDAA ၊ TNLA ၊ AA ႁူမ်ႈၵၼ် ၶဝ်ႈပိုတ်းယိုဝ်းတီႈ ၸၼ်ႉၸွမ်ၽၢႆႇသိုၵ်းမၢၼ်ႈ ( Defence Services Technological Academy – DSTA) ဝဵင်းပၢင်ႇဢူး ဢိၵ်ႇတင်း တပ်ႉပလိၵ်ႈမၢၼ်ႈ တီႈလၢၼ်ႇၶူဝ်ၵိုတ်ႈ (ၵူၵ်ႉထဵၵ်ႉ) – ၼွင်ၶဵဝ်သေ ပၢင်တိုၵ်းသိုၵ်းမၢၼ်ႈ တင်း သိုၵ်း TNLA ၵေႃႈလႆႈသိုပ်ႇပဵၼ်ၵႂႃႇ ၼႂ်းၸႄႈဝဵင်းၵျွၵ်းမႄး ၊ ၼမ်ႉသၼ်ႇ ၊ သီႇပေႃႉ ၊ လႃႈသဵဝ်ႈ ၊ ၵူတ်ႉၶၢႆ ၸိုင်ႈတႆးပွတ်းႁွင်ႇ ၼႆယဝ်ႉ။ ယွၼ်ႉပၢင်တိုၵ်း သိုၵ်းမၢၼ်ႈ တင်း သိုၵ်း TNLA သေ ႁဵတ်းႁႂ်ႈပေႃႈမႄႈၵူၼ်းမိူင်း မီးလွင်ႈမၢတ်ႇၸဵပ်းလူႉတၢႆၸွမ်း ၊ လူတ်ႉၵႃးၶူဝ်းၶွင်ႁိူၼ်းယေး ထုၵ်ႇၾႆးၽဝ်သေဢမ်ႇၵႃး လႆႈပႅတ်ႈႁိူၼ်းယေးသေ ၶၢႆႉၵႂႃႇယူႇသဝ်းဝႆႉ တီႈလွတ်ႈၽေး ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵၢၼ်သိုၵ်း']

2019-11-24T20:39:50

https://taifreedom.com/%e1%80%95%e1%80%ad%e1%80%af%e1%81%bc%e1%80%ba%e1%80%b8%e1%82%81%e1%81%a2%e1%80%84%e1%80%ba%e1%82%8a%e1%80%9c%e1%80%ae%e1%80%95%e1%80%ae%e1%82%8a%e1%80%99%e1%82%82%e1%80%ba%e1%82%87/

ပိုၼ်းႁၢင်ႊလီပီႊမႂ်ႇ

ပိုၼ်းႁၢင်ႊလီပီႊမႂ်ႇ

['ဝွၵ်း', 'မႃႊထီႊမီႊတီႊယိူဝ်ႊ']

2019-11-24T20:25:07

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88%e1%80%9e%e1%80%ad%e1%80%99%e1%80%ba%e1%80%b8%e1%80%9c%e1%82%86%e1%82%88-%e1%81%b6%e1%80%ad%e1%80%b0/

သိုၵ်းမၢၼ်ႈသိမ်းလႆႈ ၶိူင်ႈၵွင်ႈၵၢင်ႇ သိုၵ်း TNLA တင်းၼမ်

မိူဝ်ႈဝႃး ဝၼ်းထီႉ 23 November 2019 တပ်ႉသိုၵ်းမၢၼ်ႈ ပိုၼ်ၽၢဝ်ႇၵႂႃႇဝႃႈ ဝၢႆးသေပဵၼ်ပၢင်တိုၵ်းၵၼ် တင်း သိုၵ်း TNLA တီႈၼႂ်းၸႄႈဝဵင်းၼမ်ႉသၼ်ႇယဝ်ႉ ၽၢႆႇသိုၵ်းမၢၼ်ႈ ၵူတ်ႇထတ်းသိမ်းလႆႈ ၶိူင်ႈၵွင်ႈၵၢင်ႇ မၢၵ်ႇမိုဝ်ႉၸိုၼ်းယၢမ်း သိုၵ်း TNLA တင်းၼမ် ဝႃႈၼႆ။ ၼႂ်းလိၵ်ႈပိုၼ်ၽၢဝ်ႇၼၼ်ႉ လၢတ်ႈဝႆႉဝႃႈ ဝၢႆးပဵၼ်ပၢင်တိုၵ်းၵၼ်တင်း သိုၵ်း TNLA တီႈႁိမ်းဝၢၼ်ႈႁူဝ်မိူင်း ဢိူင်ႇႁူးၶၢင် ၸႄႈဝဵင်းၼမ်ႉသၼ်ႇသေ သိုၵ်း TNLA ထွႆဢွၵ်ႇၵႂႃႇယဝ်ႉၼၼ်ႉ ၽၢႆႇသိုၵ်းမၢၼ်ႈ မီးလွင်ႈၵူတ်ႇထတ်းၸွပ်ႇသွၵ်ႈ ၸွမ်းႁိမ်းဝၢၼ်ႈႁူဝ်မိူင်းသေ သိမ်းလႆႈၶိူင်ႈၵွင်ႈၵၢင်ႇ မၢၵ်ႇမိုဝ်ႉၸိုၼ်းယၢမ်း သိုၵ်း TNLA တင်းၼမ် ၼႆယဝ်ႉ။ ယင်းသိုပ်ႇလၢတ်ႈဝႃႈ ၶိူင်ႈၵွင်ႈၵၢင်ႇၵူႈသႅၼ်း ဢၼ်သိမ်းလႆႈတီႈ သိုၵ်း TNLA ၼႆႉ တင်းမူတ်းမီးယူႇ 100 ပၢႆ၊ ၵွင်ႈယိုဝ်းႁိူဝ်းမိၼ် K-12 ၼိုင်ႈလဝ်း၊ မၢၵ်ႇၵွင်ႈၵူႈသႅၼ်း 45,000 ပၢႆ၊ မၢၵ်ႇပွမ်း 843 လုၵ်ႈ၊ ဢႅပ်ႇယၢမ်း 885 ဢႅပ်ႇ၊ ၸွမ်ပိဝ် လႄႈ ၶူဝ်းသိုၵ်း TNLA တႃႇ 77 ထူင် ဢိၵ်ႇတင်း ၶူဝ်းၶွင်ၸႂ်ႉတိုဝ်းၼႂ်းသိုၵ်းတင်းၼမ် ၼႆယဝ်ႉ။ ၽူႈတၢင်လၢတ်ႈ သိုၵ်း TNLA မၢႆးဢၢႆႈၵျေႃႇလၢတ်ႈဝႃႈ လႆႈပဵၼ်ပၢင်တိုၵ်းၵၼ်တင်း သိုၵ်းမၢၼ်ႈ တီႈၼႂ်းဢိူင်ႇႁူးၶၢင်ၼႆ ၸႂ်ႈၶႃႈဢေႃႈ၊ ယွၼ်ႉၽၢႆႇတၢင်းသိုၵ်းမၢၼ်ႈ ပိုတ်ႇၼႃႈသိုၵ်းႁၢဝ်ႈႁႅင်း ဢဵၼ်ႁႅင်းဢမ်ႇငမ်ႇၵၼ်လႄႈ သိုၵ်းႁဝ်းၶႃႈလႆႈထွႆဢွၵ်ႇ တပ်ႉပၢင်သဝ်းတီႈၼိုင်ႈသေ ၽၢႆႇသိုၵ်းမၢၼ်ႈ ၸင်ႇသိမ်းလႆႈၶိူင်ႈယိပ်းၵွင်ႈၵၢင်ႇ မၢၵ်ႇမိုဝ်ႉၸိုၼ်းယၢမ်း ဢၼ်ၵိုတ်းဝႆႉတီႈတပ်ႉပၢင်သဝ်းၼၼ်ႉ ဝႃႈၼႆ။ ၵူၼ်းၼႂ်းပိုၼ်ႉတီႈၵေႃႉၼိုင်ႈတႄႉ လၢတ်ႈၼႄဝႃႈ ဝၢႆးသေသိုၵ်းမၢၼ်ႈ တင်း သိုၵ်း TNLA ပဵၼ်ပၢင်တိုၵ်းၵၼ်ယဝ်ႉၼၼ်ႉ သိုၵ်းမၢၼ်ႈတိၺွပ်းဢဝ် ၵူၼ်းဝၢၼ်ႈတီႈၼႂ်းဢိူင်ႇႁူးၶၢင် 63 ၵေႃႉ ၵႂႃႇႁူမ်ႈၵၼ်တီႈႁိမ်းတၢင်းၽႄၶဝ်ႈဝၢၼ်ႈႁူးၶၢင်သေ တဵၵ်းတဵင်ၸႅတ်ႈထၢမ်ၵမ်းၵေႃႉၵေႃႉ ဝႃႈၼႆ ၊ ဝၢႆးၼၼ်ႉ သိုၵ်းမၢၼ်ႈ ၸႅတ်ႈထၢမ်ၺႃး ၽူႈမၢႆဝၢၼ်ႈၵေႃႉၼိုင်ႈ ဢၼ်ႁူႉတီႈသိူင်ႇသိမ်းၶူဝ်းၶွင် ၶိူင်ႈၵွင်ႈၵၢင်ႇ သိုၵ်း TNLA သေ ၽူႈမၢႆဝၢၼ်ႈၵေႃႉၼၼ်ႉ လႆႈထုၵ်ႇတၢင်းသိုၵ်းမၢၼ်ႈၶဝ် ၸႅတ်ႈထၢမ်ပေႃႉထုပ်ႉမၼ်းၸၢႆးႁၢဝ်ႈႁႅင်း လႄႈ ၸင်ႇလၢတ်ႈဢွၵ်ႇၼႄ တီႈသိူင်ႇသိမ်းဝႆႉၶူဝ်းၶွင်ၶိူင်ႈၵွင်ႈၵၢင်ႇ သိုၵ်း TNLA တီႈသိုၵ်းမၢၼ်ႈယဝ်ႉ သိုၵ်းမၢၼ်ႈၸင်ႇသိမ်းလႆႈ ၶိူင်ႈၵွင်ႈၵၢင်ႇ မၢၵ်ႇမိုဝ်ႉၸိုၼ်းယၢမ်း သိုၵ်း TNLA ၼႆယဝ်ႉ။ တႆးလွတ်ႈလႅဝ်း

['ၵၢၼ်သိုၵ်း', 'ၶၢဝ်ႇ']

2019-11-23T15:01:11

https://taifreedom.com/%e1%81%b8%e1%80%ad%e1%80%b0%e1%80%9d%e1%80%ba%e1%82%89%e1%80%99%e1%82%85%e1%80%84%e1%80%ba%e1%80%b8-%e1%80%a2%e1%80%ae%e1%80%95%e1%80%b0%e1%80%9d%e1%80%ba%e1%82%87%e1%80%9c%e1%82%83%e1%82%87-ebola/

ၸိူဝ်ႉမႅင်း ဢီပူဝ်ႇလႃႇ (Ebola) ၽႄႈတိူၼ်း တီႈၵုၼ်ဢႃႇၾရီးၵၢၼ်ႇ (African)

ၸိူဝ်ႉမႅင်းတၢင်းပဵၼ် ဢီပူဝ်ႇလႃႇ (Ebola) ၽႄႈတိူၼ်း ၼႂ်းၸႄႈမိူင်း ၶွင်းၵူဝ်ႇ ႁဵတ်းႁႂ်ႈမီး ၵူၼ်းတၢႆ ၼပ်ႉႁူဝ်ႁဵင် ၸဝ်ႈၼႃႈတီႈ ႁွင်ႈၵၢၼ်ပၢႆးယူႇလီ ႁိပ်ႈၼႅတ်ႈသမ်းၶဵမ်ႁႄႉၵင်ႈ (ၵႃႇၵွႆႇသေး) Vaccine ပၼ်ၵူၼ်းမိူင်း။ မိူဝ်ႈဝၼ်းထီႉ 21 November 2019 သိုဝ်ႇၶၢဝ်ႇ ၼွၵ်ႈမိူင်း ဢွၵ်ႇၼႄဝႆႉဝႃႈ တီႈၼႂ်း ၸႄႈမိူင်းၶွင်းၵူဝ်ႇ ၵုၼ်ဢႃႇၾရီးၵၢၼ်ႇ (African) ၸိူဝ်ႉမႅင်း ဢီပူဝ်ႇလႃႇ (Ebola) ၽႄႈတိူၼ်း ႁၢဝ်ႈႁႅင်းသေ မီးၵူၼ်းၸပ်းၸိူဝ်ႉမႅင်း တၢင်းပဵၼ်လႆႈလူႉတၢႆ ၸမ် 5,000 ၵေႃႉ လႄႈ ၼႂ်းပီ 2019 ၼႆႉ မီးၵူၼ်းတိတ်းၸပ်းၸိူဝ်ႉမႅင်း ဢီပူဝ်ႇလႃႇ ဢမ်ႇယွမ်း 250,000 ၵေႃႉ ဝႃႈၼႆ။ ယူႇတီႈ ၸုမ်းပၢႆးယူႇလီလုမ်ႈၾႃႉ World Health Organization (WHO) ပိုၼ်ၽၢဝ်ႇဝႆႉဝႃႈ တႄႇမိူဝ်ႈ ပီ 2018 – 2019 ၼႂ်းၶၢဝ်းတၢင်း 15 လိူၼ် ၼႆႉၵူၺ်း ၸိူဝ်ႉမႅင်းတၢင်းပဵၼ် ဢီပူဝ်ႇလႃႇ ၽႄတိူၼ်းဝႆးႁၢဝ်ႈႁႅင်း ႁဵတ်းႁႂ်ႈလုၵ်ႈဢွၼ်ႇ 800,000 ၵေႃႉ တိတ်းၸပ်း တၢင်းပဵၼ်လႄႈ တႃႇတေၶဝ်ႈယူတ်းယႃၸိူဝ်ႉမႅင်းသမ်ႉ မီးလွင်ႈယၢပ်ႇၽိုတ်ႇ ပၼ်ႁႃၶိူင်ႈၵမ်ႉၵႅမ် ၽၢႆႇမေႃယႃ ဢမ်ႇပဵင်းပေႃးၵုမ်ႇထူၼ်ႈလႆႈ ၼႆယဝ်ႉ။ ၽၢင်ႁၢင်ႈၵူၼ်းတိတ်းၸပ်း တၢင်းပဵၼ်ၸိူဝ်ႉမႅင်း ဢီပူဝ်ႇလႃႇၼႆႉ မိူဝ်ႈတႄႇမၼ်း တေမီး ၼမ်ႉၶီႈမုၵ်ႈလႆ ၶီႇၸၢမ် လႄႈ တိတ်းၸပ်းၼၢဝ်၊ ဝၢႆးၼၼ်ႉ 2 – 3 ဝၼ်း တေဢွၵ်ႇတုမ်ႇလႅင် ၸွမ်းၼႃႈတႃသေ ၽႄႈတိူၼ်းၸွတ်ႇၵႂႃႇတင်းတူဝ်၊ သင်တိတ်းၸပ်းၸိူဝ်ႉမႅင်း ႁၢဝ်ႈႁႅင်းယဝ်ႉ ၸၢင်ႈပဵၼ်ပွတ်ႇၵႂ်ႈ၊ သဵၼ်ႈလိူတ်ႈဢွၵ်းဢေႃ တေၸဵပ်းယဵၼ်း ပဵၼ်တုၵ်ႉၶိတလႆႈ လႄႈ ထိုင်တၢႆလႆႈ၊ ၼိုင်ႈပီလႂ် မီးၵူၼ်းလႆႈလူႉတၢႆယွၼ်ႉ တၢင်းပဵၼ်ၼႆႉ ဢမ်ႇယွမ်း 110,000 ၵေႃႉ ၼႆယဝ်ႉ။ ယၢမ်းလဵဝ် တီႈၼႂ်းၸႄႈမိူင်းၶွင်းၵူဝ်ႇ မီးလုၵ်ႈဢွၼ်ႇ ဢမ်ႇယွမ်း 4,000,000 ၵေႃႉ ဢၼ်တေ ၸၢင်ႈတိတ်းၸပ်းၸိူဝ်ႉမႅင်း ဢီပူဝ်ႇလႃႇလႆႈ၊ ႁွင်ႈၵၢၼ်လူင်ၽၢႆႇယူႇလီ ၼႂ်းၸႄႈမိူင်းၶွင်ၵူဝ် လၢတ်ႈဝႃႈ ယႃႈယႃႁႄႉၵင်ႈ (Vaccine) သမ်ႉမီးဢေႇ ဢမ်ႇပဵင်းပေႃး တႃႇတေသမ်းၶဵမ် ပၼ်လုၵ်ႈဢွၼ်ႇ လႆႈတင်းမူတ်း ၼႆယဝ်ႉ။ ၶေႃႈမုၼ်း – BBCတႆးလွတ်ႈလႅဝ်း

['ၶၢဝ်ႇ', 'ပၢႆးယူႇလီ']

2019-11-22T17:29:47

https://taifreedom.com/dr-%e1%81%b8%e1%80%9d%e1%80%ba%e1%82%88%e1%81%b6%e1%80%b0%e1%80%b8%e1%80%9d%e1%82%83%e1%80%b8-%e1%80%90%e1%80%ad%e1%80%af%e1%81%bc%e1%80%ba%e1%80%b8%e1%80%90%e1%82%86%e1%80%b8-%e1%80%9c%e1%82%84/

Dr.ၸဝ်ႈၶူးဝႃး တိုၼ်းတႆး လႄႈ ၸဝ်ႈသုၶမ်း ႁေႃးတြႃး ပၼ်ၵႂၢမ်းသင်ႇသွၼ် ပေႃႈမႄႈၵူၼ်းမိူင်း

ယူႇတီႈ ၸဝ်ႈၸၢင်းၼၼ်ႇတိမႃႇ လႆႈဢွၼ်ႁူဝ်ၼမ်းၼႃႈ ပေႃႈမႄႈပီႈၼွင်ႉၵူၼ်းမိူင်း ၼႂ်းပိုၼ်ႉတီႈ ၸတ်းႁဵတ်း ပၢင်သုတ်ႇမုၼ်း ၽႅတ်းၼမ်ႉမၢၵ်ႇႁၢၼ် ၵျွင်းမႂ်ႇ ဝတ်ႉဝေႇလုဝၼ်ႇ ၵျွင်းၵုင်းသႃႇ မိူင်းဝၼ်းသေ မီးပေႃႈမႄႈၵူၼ်းမိူင်း တီႈၸမ်တီႈၵႆ ၵႂႃႇၶဝ်ႈႁူမ်ႈ 800 ပၢႆ ၼႆယဝ်ႉ။ မိူဝ်ႈဝႃးဝၼ်းထီႉ 21 November 2019 ယၢမ်းဝၢႆးဝၼ်း 15:00 မူင်း Dr.ၸဝ်ႈၶူးဝႃး တိုၼ်းတႆး လႄႈ ၸဝ်ႈသုၶမ်း ႁွတ်ႈၽႅဝ်ဢွင်ႈတီႈ ဝတ်ႉဝေႇလုဝၼ်ႇ ၼၼ်ႉ မီးၼုမ်ႇႁၢႆးၸၢႆးယိင်း သၢမ်ပၢၼ်ၸဵတ်းသႅၼ်း ႁႆႇသႅင်ႇၵွင်မွင်း ႁပ်ႉတွၼ်ႈၸဝ်ႈၶဝ် လီငၢမ်းဝႃႈၼႆ ၊ ဝၢႆးသေ Dr.ၸဝ်ႈၶူးဝႃး တိုၼ်းတႆး လႄႈ ၸဝ်ႈသုၶမ်း ၽႅတ်းၼမ်ႉမၢၵ်ႇႁၢၼ် ၵျွင်းမႂ်ႇ တႃႇႁႂ်ႈမီးမင်ႇၵလႃႇလီယဝ်ႉသေ သိုပ်ႇၶိုၼ်ႈမိူဝ်းၼိူဝ်ၵျွင်း လွတ်ႈႁေႃးတြႃးပၼ် ပေႃႈမႄႈပီႈၼွင်ႉၵူၼ်းမိူင်း ၸိူဝ်းၵႂႃႇပႆႉထွမ်ႇငိၼ်းဢဝ် ၼၼ်ႉယူႇယဝ်ႉ။ သင်ဝႃႈ ပေႃႈမႄႈပီႈၼွင်ႉၵူၼ်းမိူင်း တီႈၸမ်တီႈၵႆ ၶႂ်ႈႁူမ်ႇလူႇႁူမ်ႈတၢၼ်းၸွမ်း (ၼမ်ၼမ်ၵေႇၵေႇ ၸွမ်းၼင်ႇပွင်ပဵၼ်လႆႈ) တွၼ်ႈတႃႇ ၵျွင်းမႂ်ႇ ဝတ်ႉဝေႇလုဝၼ်ႇ ၵျွင်းၵုင်းသႃႇၼႆၸိုင် ၵပ်းသိုပ်ႇလႆႈတီႈ မၢႆၾူင်း – 15,393,980,408 / မၢႆဝီႇၶျႅၵ်ႉ (Wechat) – 1462671621 ၼႆႉ လႆႈယူႇၼႆယဝ်ႉ။ ၵျွင်းဢၼ်တိုၵ်ႉၵေႃႇသၢင်ႈမႂ်ႇမႂ်ႇၼႆႉ သင်ဝႃႈယဝ်ႉတူဝ်ႈလီငၢမ်းၼႆၸိုင် တေၸႂ်ႉတိုဝ်း ၼႂ်းၵၢၼ်ပူၵ်းပွင် သႃႇသၼႃႇ ၽြႃးပဵၼ်ၸဝ်ႈ လႄႈ ၾိင်ႈငႄႈၾိင်ႈထုင်း လိၵ်ႈလၢႆးတႆး ၼႆ လႆႈႁူႉၸွမ်းမီးၼင်ႇၼႆ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2019-11-22T15:38:57

https://taifreedom.com/%e1%81%be%e1%82%86%e1%80%b8%e1%80%99%e1%82%86%e1%82%88%e1%82%81%e1%81%a2%e1%80%9d%e1%80%ba%e1%82%89%e1%82%81%e1%82%85%e1%80%84%e1%80%ba%e1%80%b8%e1%80%9e%e1%80%b1-%e1%80%99%e1%80%bd%e1%81%b5%e1%80%ba/

ၾႆးမႆႈႁၢဝ်ႉႁႅင်းသေ မွၵ်ႇၵႂၼ်း တဵမ်ဝဵင်းလူင် သိတ်ႉသ်ၼီႇ လႄႈ ဢႅတ်ႇလိတ်ႇ

ၽူႈၶႄၾႆးၶဝ်ၵေႃႈ ၶတ်းၸႂ်ၶႄၾႆး ဢၼ်လႆႈလုၵ်ႉမႆႈယူႇမွၵ်ႈ 2 ပၢၵ်ႇတီႈ တီႈၼႂ်းမိူင်းဢွတ်းသတေးလီးယႃး (Australia) ဢၼ်ပဵၼ်ဝဵင်းလူင် သိတ်ႉသ်ၼီႇ လႄႈ ဢႅတ်ႇလိတ်ႇ Adelaide သေ မွၵ်ႇၵႂၼ်းတဵမ်ၵႂႃႇတၢင်းဝဵင်းယူႇယဝ်ႉ။ ၽၢႆႇတၢင်းႁွင်ႈၵၢၼ်ပၢႆးယူႇလီၶဝ်ၵေႃႈ ဢွၵ်ႇမႃးပၼ်ၾၢင်ႉဝႃႈ သၢႆလူမ်းၼႂ်းဝဵင်း ၸိူဝ်းၼႆႉၵေႃႈ ဢမ်ႇမူတ်းသႂ်သေ ပဵၼ်ထိုင်ၸၼ်ႉလီမႆႈၸႂ် ယွၼ်ႉမီးၵွင်ႉယူႇၼႂ်းလူမ်း လႄႈ ၵူၼ်းမိူင်းၶဝ်ၵေႃႈ ဢွၼ်ၵၼ်လႆႈသႂ်ႇ ၽႅၼ်ႇတူမ်းသူပ်း (Mask) ၵၼ်သေ ၵႂႃႇမႃးပႆယူႇ ဝႃႈၼႆ။ ၵဵဝ်ႇလွင်ႈၾႆးမႆႈၼႆႉသေ ၵမ်ႈၽွင်ႈၵေႃႈလၢတ်ႈဝႃႈ ဝၢႆးသေ ၽူၼ်တူၵ်းဢႄႇၼမ်ႉႁႅင်ႈ လႆႈမႃး ၶၢဝ်းတၢင်း 3 ပီႊယဝ်ႉသေ တႄႇပဵၼ်မႃး လွင်ႈၾႆးမႆႈထိူၼ်ႇပႃႇၸိူဝ်းၼႆႉ ၽၢႆႇတၢင်းၽူႈလူင်ႉလႅၼ်ႇ ပၢႆးသၢႆႈ ၶဝ်တေႉလၢတ်ႈဝႃႈ ဢၼ်ၼႆႉပဵၼ် ယွၼ်ႉၾိင်ႈၾႃႉရႃႇသီႇ လႅၵ်ႈလၢႆႈမႃးလႄႈ ၸင်ႇလႆႈပဵၼ်ဝႃႈၼႆ။ တီႈဝဵင်းလူင် Victoria ၵေႃႈ လႆႈပၼ်ၾၢင်ႉဝႆႉဝႃႈ ၸၢင်ႈပဵၼ်ထိုင် ၽေးသၢႆၸႂ်ယူႇယဝ်ႉလႄႈ ၽူႈၶႄၾႆးတၢင်းဝဵင်း မီး 2ႁဵင်ပၢႆ ၵႃးတၢင်ႇၼမ်ႉႁူတ်းၾႆး 3 ပၢၵ်ႇပၢႆ ၶိူင်ႈမိၼ် ႁူတ်းၾႆး 33 လမ်းသေ ႁဝ်းၶႃႈ တေၶတ်းၸႂ် ႁူတ်းၾႆးၵႂႃႇလႄႈ ၼင်ႇၵႃႈဢၼ်ႁဝ်းၶႃႈ မီးၸိူဝ်းၼၼ်ႉၵေႃႈ တေဢဝ်ဢွၵ်ႇမႃးၸႂ်ႉတိုဝ်းသေ ၶတ်းၸႂ်ႁူတ်းၾႆးၵႂႃႇယူႇၵူႈတီႈ ၼႆ ဢၼ်ႇတလူးၶလိတ်ႉ ၽူႈၶဝ်ႈပႃးၼႂ်းၵေႃႇမတီႇ ၶိုၵ်ႉၶၢၵ်ႉ ဝဵင်း Victoria လၢတ်ႈၵႂႃႇၼင်ႇၼႆ။ လင်ႁိူၼ်းၵူၼ်း သႅၼ်ပၢႆ ၊ ၾႆးၾႃႉၸိူဝ်းၼႆႉၵေႃႈ ထုၵ်ႇတတ်းၶၢတ်ႇဝႆႉ လႄႈ မီးပႃးလွင်ႈ ၾႃႉၽႃႇ လူမ်းမႆႈထူဝ်းပဝ်ႇ ၸိူဝ်းၼႆႉထႅင်ႈလႄႈ မိူင်းဢွတ်းသတေးလီးယႃး ပွတ်းၸၢၼ်း လႄႈ ဝဵင်း Vicotria ၼႆႉ လႆႈပၼ်ၾၢင်ႉဝႆႉ မီးယူႇၼႂ်းငဝ်းလၢႆး လႆႈမႆႈၸႂ်ဝႃႈၼႆ။ ၼႂ်းတွၼ်ႈတၢင်း ၼယူးသွတ်ႉဝေးၼႆႉတေႉ တီႈၾႆးမႆႈ တေမီးယူႇ မွၵ်ႇ 280 တီႈသေ ၼႂ်းၼၼ်ႉ လူဝ်ႇၶတ်းၸႂ် မွတ်ႇၾႆးႁႂ်ႈလႆႈ မွၵ်ႈၶိုင်ႈပၢႆယူႇ ၵူၺ်းၼႃႇ ယွၼ်ႉလူမ်းမႆႈ ၽတ်ႉပဝ်ႇလႄႈ မီးလွင်ႈယၢပ်ႇၽိုတ်ႇဝႆႉယူႇဝႃႈၼႆ။ ပွတ်းတွၼ်ႈ Victoria ၼႆႉ ၼမ်ႉၼႂ်း Tank ဢၼ်သႂ်ႇဝႆႉၼၼ်ႉၵေႃႈ ႁႅင်ႈဢႄႇလူင်းၵႂႃႇ တိၵ်းတိၵ်းလႄႈ ၽၢႆႇတၢင်းၽူႈမီးပုၼ်ႈၽွၼ်းၶဝ်ၵေႃႈ လႆႈဝၢင်းတမ်းမၢႆမီႈ လွင်ႈၸႂ်ႉတိုဝ်း ၼမ်ႉပႃး ဝႃႈၼႆ။ ယွၼ်ႉၾႆးမႆႈပႃႇၼႆႉသေ တူဝ်သတ်းၸိူဝ်းၼႆႉၵေႃႈ လႆႈၶၢမ်ႇတၢင်းတုၵ်ႉၶ လႄႈ လႆႈလူႉတၢႆ ၼမ်ဝႆႉယူႇၼႆ လႆႈႁူႉၸွမ်းၶၢဝ်ႇ BBC ဢွၵ်ႇဝႆႉၼင်ႇၼႆ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2019-11-22T15:05:08

https://taifreedom.com/%e1%81%b5%e1%80%b1%e1%82%83%e1%82%89%e1%80%9e%e1%80%ad%e1%80%af%e1%81%b5%e1%80%ba%e1%80%b8-%e1%80%90%e1%80%95%e1%80%ba%e1%82%89%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%81%b8-19/

ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA လႆႈႁပ်ႉတၢင်းၸွႆႈထႅမ်တီႈ ၸုမ်းသိူဝ်ၶိုၼ်ႈယႂ်ႇ ထုင်ႉမၢဝ်း

ၸွမ်းၼင်ႇတၢင်းယိူင်းဢၢၼ်း ၸုမ်းသိူဝ်ၶိုၼ်ႈယႂ်ႇ ထုင်ႉမၢဝ်း မီးၼၼ်ႉသေ ဢဝ်ငိုၼ်းၸွႆႈထႅမ်ပၼ် ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်တူင်ႉၼိုင်ဝႆႉ ၼႂ်းၼႃႈသိုၵ်း ၸိုင်ႈတႆးပွတ်းႁွင်ႇ ဝႃႈၼႆ။ မိူဝ်ႈဝၼ်းထီႉ 19 November 2019 ၽူႈမီးပုၼ်ႈၽွၼ်း ၸုမ်းသိူဝ်ၶိုၼ်ႈယႂ်ႇ ထုင်ႉမၢဝ်း လႆႈတၢင်တူဝ် ၽူႈမီးၼမ်ႉၸႂ် ၸေႇတၼႃႇၶဝ် ၵူႈတီႈတီႈသေ ဢဝ်ငိုၼ်းမၢၼ်ႈ 445,000 ပျႃး ၵႂႃႇၸွႆႈထႅမ် ဢၢပ်ႈဝႆႉပၼ်တီႈ ၽူႈမီးပုၼ်ႈၽွၼ်း လုမ်းၵပ်းသၢၼ်ပၢႆးမၢၵ်ႈမီး ၶွင်ႇသီႇဢဝ်ၶိုၼ်းၸိုင်ႈတႆး RCSS/SSA ဝဵင်းမူႇၸေႊသေ ပိူဝ်ႇတႃႇ ႁႂ်ႈၸွႆႈသိုပ်ႇသိုဝ်ႉ ၶူဝ်းၶွင်ၸႂ်ႉတိုဝ်း ဢိၵ်ႇတင်း ၶွင်ၵိၼ်ယႅမ်ႉပၼ် ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်တူင်ႉၼိုင်ဝႆႉ ၼႂ်းၼႃႈသိုၵ်း ၸိုင်ႈတႆးပွတ်းႁွင်ႇ ဝႃႈၼႆ ၊ ယူႇတီႈ ၽူႈမီးပုၼ်ႈၽွၼ်း လုမ်းၵပ်းသၢၼ် ပၢႆးမၢၵ်ႈမီး ၶွင်ႇသီႇဢဝ် ၶိုၼ်းၸိုင်ႈတႆး RCSS/SSA ဝဵင်းမူႇၸေႊၵေႃႈ သိုပ်ႇဢဝ်ငိုၼ်း ၸုမ်းသိူဝ်ၶိုၼ်ႈယႂ်ႇ ထုင်ႉမၢဝ်း ဢၼ်လႆႈႁပ်ႉဝႆႉၼၼ်ႉ သေ သိုဝ်ႉၶူဝ်းၶွင်ၸႂ်ႉတိုဝ်း ဢိၵ်ႇတင်း ၶွင်ၵိၼ်ယႅမ်ႉတင်းၼမ် သူင်ႇထိုင် ႁွတ်ႈၽႅဝ်တီႈၼႂ်းမိုဝ်း ၵေႃႉသိုၵ်း တပ်ႉ သိုၵ်းၸိုင်ႈတႆး RCSS/SSA ဢၼ်တူင်ႉၼိုင်ဝႆႉ ၼႂ်းၼႃႈသိုၵ်း ၸိုင်ႈတႆးပွတ်းႁွင်ႇၵႂႃႇ ယဝ်ႉတူဝ်ႈလီငၢမ်း ယူႇယဝ်ႉ။ ယူႇတီႈၽူႈမီးပုၼ်ႈၽွၼ်း RCSS/SSA ၵေႃႈ တၢင်တူဝ်ၵေႃႉသိုၵ်းၵေႃႉႁၢၼ် တင်းသဵင်ႈသေ ယိၼ်းၸူမ်းၶွပ်ႈၸႂ်ယႂ်ႇ ၼမ်ထိုင်တီႈ ၽူႈမီးၼမ်ႉၸႂ် ၸေႇတၼႃႇၶဝ် ၵူႈၵေႃႉယူႇယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-11-22T14:53:39

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88-%e1%80%90%e1%80%84%e1%80%ba%e1%80%b8-%e1%80%9e%e1%80%ad%e1%80%af%e1%81%b5%e1%80%ba%e1%80%b8-tnla-2/

သိုၵ်းမၢၼ်ႈ တင်း သိုၵ်း TNLA ပဵၼ်ပၢင်တိုၵ်းၵၼ် ၼႂ်းၸႄႈတွၼ်ႈၵျွၵ်းမႄး

မိူဝ်ႈဝၼ်းထီႉ 21 November 2019 သိုၵ်းမၢၼ်ႈ တင်း သိုၵ်း TNLA ပဵၼ်ပၢင်တိုၵ်းၵၼ် တီႈႁိမ်းဝၢၼ်ႈႁူးၼၢင်း ဢိူင်ႇပၢင်ၼိမ်း ၸႄႈဝဵင်းမိူင်းငေႃႉ ၸႄႈတွၼ်ႈၵျွၵ်းမႄး ၸိုင်ႈတႆးပွတ်းႁွင်ႇ။ ၵဵဝ်ႇလူၺ်ႈလွင်ႈၼႆႉသေ ၵူၼ်းၼႂ်းပိုၼ်ႉတီႈၵေႃႉၼိုင်ႈ လၢတ်ႈၼႄဝႃႈ မိူဝ်ႈဝႃး ဝၼ်းထီႉ 21 November 2019 ယၢမ်းႁူဝ်ၶမ်ႈ 03 : 55 မူင်းၼၼ်ႉ သိုၵ်းမၢၼ်ႈ မၢႆတပ်ႉ 501-502-88-727 ဢဝ်ႁႅင်းသိုၵ်း 4 တပ်ႉၵွင် ၶိုၼ်ႈလေႃႇပိုတ်းယိုဝ်း တပ်ႉပၢင်သဝ်း သိုၵ်း TNLA ဢၼ်မီးတီႈႁိမ်းဝၢၼ်ႈႁူးၼၢင်းသေ သွင်ၽၢႆႇလႆႈပဵၼ် ပၢင်တိုၵ်းၵၼ် တေႃႇပေႃးထိုင် ယၢမ်းႁူဝ်ၶမ်ႈ 06 : 00 မူင်း သဵင်ၵွင်ႈသဵင်မၢၵ်ႇ ၸင်ႇၵွႆႈယဵၼ်ၵႂႃႇ ဝႃႈၼႆ ၊ လွင်ႈလူႉသုမ်းတၢႆမၢတ်ႇၸဵပ်းတႄႉ လႆႈႁူႉဝႃႈ သိုၵ်းတင်းသွင်ၽၢႆႇ မီးလွင်ႈမၢတ်ႇၸဵပ်းတင်းၼမ်သေ ၽၢႆႇသိုၵ်းမၢၼ်ႈ လႆႈလူႉသုမ်းၵႂႃႇ ၸၼ်ႉႁူဝ်ထႅဝ် 1 ၵေႃႉ သိုၵ်းႁၢၼ် 1 ၵေႃႉ ၊ ၽၢႆႇသိုၵ်းလွႆသမ်ႉ လႆႈလူႉသုမ်းၵႂႃႇ ၽူႈမီးၸၼ်ႉ 2 ၵေႃႉ ဝႃႈၼႆ။ ယင်းသိုပ်ႇလၢတ်ႈဝႃႈ မိူဝ်ႈၼႆႉ ဝၼ်းထီႉ 22 November 2019 ယၢမ်းၵၢင်ၼႂ်မွၵ်ႈ 07 : 00 မူင်း သိုၵ်းမၢၼ်ႈ တင်း သိုၵ်း TNLA ၶိုၼ်းသိုပ်ႇပဵၼ်ပၢင်တိုၵ်းၵၼ်ထႅင်ႈ တီႈႁိမ်းဝၢၼ်ႈႁူးၼၢင်းသေ တေႃႇထိုင်ယၢမ်းၵၢင်ၼႂ် 09 : 00 မူင်း သဵင်ၵွင်ႈသဵင်မၢၵ်ႇယင်းပႆႇယဵၼ် ဝႃႈၼႆ။ ယွၼ်ႉပၢင်တိုၵ်း သိုၵ်းမၢၼ်ႈ တင်း သိုၵ်း TNLA သေ ႁဵတ်းႁႂ်ႈၵူၼ်းမိူင်း ဢၼ်ယူႇသဝ်းၼႂ်းပိုၼ်ႉတီႈ 800 ပၢႆ လႆႈပၢႆႈၵႂႃႇယူႇ သွၼ်ႈသဝ်းဝႆႉ တီႈလွတ်ႈၽေး ၼႆယဝ်ႉ။ ပၢင်တိုၵ်း သိုၵ်းမၢၼ်ႈ တင်း သိုၵ်း TNLA ဢၼ်ပဵၼ်ယူႇ ၼႂ်းၸႄႈဝဵင်းၵျွၵ်းမႄး ၊ ၼမ်ႉသၼ်ႇ ၊ သီႇပေႃႉ ၊ လႃႈသဵဝ်ႈ ဢိၵ်ႇတင်း ၸႄႈဝဵင်းၵူတ်ႉၶၢႆ ၸိုင်ႈတႆးပွတ်းႁွင်ႇၼၼ်ႉ ယွၼ်ႉသိုၵ်းတင်းသွင်ၽၢႆႇ ဢဝ်ၵူၼ်းမိူင်း ဝႆႉပဵၼ်ပဝ်ႉမၢႆသေ တိုၵ်းယိုဝ်းၵၼ်လႄႈ ၼင်ႇႁိုဝ်ပေႃးတေၵိုတ်းလိုဝ်ႈ ၸုမ်းတူင်ႇဝူင်းၵူၼ်း 50 ပၢႆ ႁူမ်ႈၵၼ် ဢွၵ်ႇလိၵ်ႈပိုၼ်ၽၢဝ်ႇ တုၵ်းယွၼ်းဝႆႉ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ']

2019-11-22T14:24:15

https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%80%9d%e1%81%a2%e1%81%bc%e1%80%ba%e1%82%88%e1%81%bc%e1%80%99%e1%80%ba%e1%82%89%e1%80%9c%e1%80%ad%e1%81%bc%e1%80%ba%e1%80%b8-%e1%80%a2%e1%80%bd%e1%81%bc/

ၵူၼ်းဝၢၼ်ႈၼမ်ႉလိၼ်း ဢွၼ်ၵၼ်ပူၵ်းပၢႆႉသၢၼ်ၶတ်း ၶွမ်ႇပၼီႇၶုတ်းထၢၼ်ႇႁိၼ်

မိူဝ်ႈဝၼ်းထီႉ 17 November 2019 ၼႆႉ ၵူၼ်းဝၢၼ်ႈၼမ်ႉလိၼ်း ဢိူင်ႇၼႃးမၢင်း ၸႄႈဝဵင်းလၢႆးၶႃႈ ၸႄႈတွၼ်ႈလွႆလႅမ် ၸိုင်ႈတႆးပွတ်းၸၢၼ်း ႁူမ်ႈၵၼ်ပူၵ်းပၢႆႉသၢၼ်ၶတ်း ၶွမ်ႇပၼီႇလွႆၶႄႇၼၵႃး ဢၼ်ၶုတ်းထၢၼ်ႇႁိၼ်ယူႇ ၼႂ်းပိုၼ်ႉတီႈၼၼ်ႉ ၼႆယဝ်ႉ။ သင်ႇၶႃႈၸဝ်ႈလႄႈ ၵူၼ်းဝၢၼ်ႈၼမ်ႉလိၼ်းၶဝ် ဢွၼ်ၵၼ်ပူၵ်းပၢႆႉသၼ်ၶတ်း လွင်ႈၶုတ်းထၢၼ်ႇႁိၼ် ဢၼ်ပႃးၽႃႇသႃႇမၢၼ်ႈ ၽႃႇသႃႇတႆးသေ ႁူမ်ႈၵၼ်သၢၼ်ၶတ်းၵႂႃႇ ၼႆယဝ်ႉ။ ၵဵဝ်ႇလူၺ်ႈလွင်ႈၼႆႉသေ သင်ႇၶႃႈၸဝ်ႈလႄႈ ၵူၼ်းဝၢၼ်ႈၼမ်ႉလိၼ်း ႁူမ်ႈၵၼ်ၶွတ်ႇၽွတ်ႈ ၸုမ်းၵေႃႇမတီႇ ၽၢႆႇၵႅတ်ႇၶႄ ၼမ်ႉလိၼ်ႁိၼ်ၽႃလႄႈ သိင်ႇဝႅတ်ႉလွမ်ႉ ဢၼ်မီးၽူႈၶဝ်ႈၸုမ်း 11 ၵေႃႉသေ ဢွၼ်ႁူဝ်ၵႅတ်ႇၶႄ လွင်ႈၽေးၶုတ်းထၢၼ်ႇႁိၼ်ၼႆႉၵႂႃႇ ၼႆယဝ်ႉ။ ယွၼ်ႉပိူဝ်ႈလွင်ႈၶုတ်းထၢၼ်ႇႁိၼ်ၼႆႉ ယႃႉလူႉလႅဝ်ၼမ်ႉႁူဝ်သူၼ်ႁူဝ်ၼႃး ၊ ၼမ်ႉၵိၼ်ၼမ်ႉၸႂ်ႉ ၊ ယႃႉပႅတ်ႇ တီႈလဵင်ႉဝူဝ်းၵႂၢႆး ၊ ယႃႉၼမ်ႉယႃႉလိၼ် ပႃႇထိူၼ်ႇ သၽႃႇဝၾိင်ႈတိုၼ်းၶူဝ်းၶွင် မိူင်းတႆးႁဝ်းသေ ဢမ်ႇၵႃး မၢင်ပွၵ်ႈသမ်ႉ ၽူႈၵဵဝ်ႇၶွင်ႈၶဝ် မီးလွင်ႈလွၵ်ႇငိူတ်ႇပႃးၸိူဝ်းၼႆႉလႄႈ ပူၼ်ႉပႅၼ်ပႃး လွင်ႈယွၵ်ႇလႅၼ်လူလၢႆ ပူၼ်ႉပႅၼ်သုၼ်ႇလႆႈသုၼ်ႇပဵၼ်ၵူၼ်းဝၢၼ်ႈ ၸိူဝ်းၼႆႉလႄႈ ၸင်ႇလႆႈဢွၼ်ၵၼ် သၢၼ်ၶတ်းၶွမ်ႇပၼီႇ ၶုတ်းထၢၼ်ႇႁိၼ်လွႆၶႄႇ ၼႆယဝ်ႉ။ ၸွမ်းလူၺ်ႈၽိုၼ်လိၵ်ႈ ၸုမ်းၵေႃႇမတီႇၽၢႆႇၵႅတ်ႇၶႄ ၽႅၼ်ႇလိၼ်ႁိၼ်ၽႃလႄႈ သိင်ႇဝႅတ်ႉလွမ်ႉ ဢွၵ်ႇလိၵ်ႈဝႆႉၼၼ်ႉ ဝၢႆးသေ ၵူၼ်းဝၢၼ်ႈၼမ်ႉလိၼ်းၶဝ် ပူၵ်းပၢႆႉသၢၼ်ၶတ်းၶွမ်ႇပၼီႇ ၶုတ်းထၢၼ်ႇႁိၼ်ယဝ်ႉၼၼ်ႉ မိူဝ်ႈဝၼ်းထီႉ 18 November 2019 ၼၼ်ႉ တူဝ်တႅၼ်းၶွမ်ႇပၼီႇလွႆၶႄႇၼၵႃးၶဝ် မိူဝ်းထူပ်းတႅၼ်းၽွင်းႁူဝ်သိူဝ် ဝဵင်းလၢႆးၶႃႈ ပုၼ်ႈတႃႇႁႃလွၵ်းလၢႆး တႃႇတေသိုပ်ႇၶုတ်းထၢၼ်ႇႁိၼ် ၵႂႃႇထႅင်ႈ ၊ ၽၢႆႇတၢင်း ၸုမ်းတႅၼ်းၽွင်းပႃႇတီႇႁူဝ်သိူဝ် ဝဵင်းလၢႆးၶႃႈသမ်ႉလၢတ်ႈဝႃႈ လွင်ႈၼႆႉ ယွၼ်ႉၵူၼ်းမိူင်းသၢၼ်ၶတ်း လႄႈ တေလႆႈႁဵတ်းၸွမ်းၼင်ႇၵၢင်ၸႂ်ၵူၼ်းမိူင်းၶဝ်ၵူၺ်း ၼႆယဝ်ႉ။ ထိုင်မႃးၼႂ်းဝၼ်းထီႉ 19 November 2019 ၼၼ်ႉ ၽူႈမီးပုၼ်ႈၽွၼ်း ၶွမ်ႇပၼီႇလွႆၶႄႇၼၵႃးၶဝ် ႁွင်ႉဢဝ်ပူႇႁဵင်ပူႇၵၢင်ႉ ၼႂ်းဢိူင်ႇၼႃးမၢင်းတၢင်းသဵင်ႈလႄႈ ၵူၼ်းဝၢၼ်ႈၼမ်ႉလိၼ်း ဢိၵ်ႇတၢင်း ၸုမ်းၵေႃႇမတီႇၵႅတ်ႇၶႄ ၼမ်ႉလိၼ်ႁိၼ်ၽႃၶဝ် ၵႂႃႇႁူပ်ႉထူပ်းၵၼ်တီႈႁိူၼ်း ပူႇႁဵင်ဝၢၼ်ႈမူင်ႈသေယဝ်ႉ ထၢမ်ၶေႃႈထၢမ်ၵူၼ်းဝၢၼ်ႈၶဝ်ႈဝႃႈ (1) သူၶဝ် ဢမ်ႇပၼ်ၶုတ်းထၢၼ်ႇႁိၼ်သေဢိတ်းယဝ်ႉႁ (2) သင်ၸိူဝ်ႉဝႃႈ ၸုမ်းၶုတ်းထၢၼ်ႇႁိၼ်ၶဝ် ဢမ်ႇသိုပ်ႇၶုတ်းသေ ထွႆဢွၵ်ႇပၼ်ပေႃးၼႆၸိုင် ၸွင်ႇၵူၼ်းဝၢၼ်ႈၶဝ် တေႁၢၼ်ႉၸႂ်ၼႆလႄႈ ၵူၼ်းဝၢၼ်ႈၶဝ် ဢွၼ်ၵၼ်တွပ်ႇၽွမ်ႉၵၼ်ဝႃႈ (1) တိုၼ်းတေဢမ်ႇပၼ်ၶုတ်းသေဢိတ်းယဝ်ႉ (2) ပေႃးဢမ်ႇၶုတ်းသေ ထွႆဢွၵ်ႇပၼ်ၵမ်းလဵဝ်ၸိုင် ၵူၼ်းဝၢၼ်ႈယိုင်ႈၶႅၼ်းၸူမ်းၼႆလႄႈ ၽူႈမီးပုၼ်ႈၽွၼ်းၶဝ်ၵေႃႈ လၢတ်ႈဝႃႈ တေဢမ်ႇၶုတ်းယဝ်ႉၼႆလႄႈ ၵူၼ်းဝၢၼ်ႈၶဝ် ဢွၼ်ၵၼ်ယိၼ်းၸူမ်းတေႉတေႉ ၵူၺ်းၵႃႈဝႃႈ ၸွင်ႇတေထွႆဢွၵ်ႇပၼ်တေႉႁိုဝ်ၼႆ ၼၼ်ႉတႄႉ ယင်းဢမ်ႇပႆႇႁူႉလႆႈသေ လွင်ႈၼႆႉ ၵူၼ်းဝၢၼ်ႈၵူၼ်းမိူင်းၶဝ် တိုၵ်ႉဢွၼ်ၵၼ် ပၵ်းတႃတူၺ်းဝႆႉယူႇ ၼႆယဝ်ႉ။ ၶွမ်ႇပၼီႇၶုတ်းထၢၼ်ႇႁိၼ် လွႆၶႄႇၼၵႃး (လွယ်ချယ်နဂါး ကုမ္ပဏီလီမိတက်) ၼႆႉ ၸဝ်ႈၶွင်ပဵၼ် ဢူးၶုၼ်တႅတ်ႉထုၼ်း ၊ မၢၼ်ႇၼေႇၵျႃႇပဵၼ် ဢူးၶုၼ်လုၼ်းၵျေႃႇသေ လႆႈၶႂၢင်ႉၶုတ်းထၢၼ်ႇႁိၼ် တီႈဝၢၼ်ႈၼမ်ႉလိၼ်း ၼႂ်းၵႄႈဝၼ်းထီႉ 7 May 2016 တေႃႇထိုင် ဝၼ်းထီႉ 7 May 2026 ၼႆယဝ်ႉ။ ၶႅပ်းႁၢင်ႈ – Zin Harnတႆးလွတ်ႈလႅဝ်း

['သုၼ်ႇလႆႈသုၼ်ပဵၼ်ၵူၼ်း', 'ၶၢဝ်ႇ', 'ၵူႈလွင်ႈလွင်ႈ']

2019-11-22T11:10:06

https://taifreedom.com/%e1%80%95%e1%81%a2%e1%80%84%e1%80%ba%e1%80%95%e1%80%bd%e1%82%86%e1%80%b8%e1%80%9e%e1%80%b0%e1%80%84%e1%80%ba%e1%82%87%e1%80%9e%e1%80%84%e1%80%ba%e1%82%87%e1%80%95%e1%80%ae%e1%82%8a%e1%81%b5%e1%80%9d/

ပၢင်ပွႆးသူင်ႇသင်ႇပီႊၵဝ်ႇ ႁပ်ႉတွၼ်ႈပီႊမႂ်ႇ 2114 ၼီႈ တီႈငဝ်ႈၸိုင်ႈ လွႆတႆးလႅင်း

ပၢင်ပွႆးႁပ်ႉတွၼ်ႈ ပီႊမႂ်ႇတႆး 2114 ၼီႈ တေၸတ်းႁဵတ်း တီႈပၢင်ႁူမ်ႈသိူဝ်ၶၢၼ်ႇၾႃႉ ငဝ်ႈၸိုင်ႈလွႆတႆးလႅင်း တေမီးပႃးပၢင်မွပ်ႈဢၢပ်ႈ ဢဝ်ၵုင်ႇမုၼ် ၽူႈတႅမ်ႈၵႂၢမ်း ၽူႈႁွင်ႉၵႂၢမ်း ၸုမ်းၸရေးလင်ႇၵႃႇလိၵ်ႈလူင်ပႃး။ ပေႃးထိုင်မႃး ဝၼ်းထီႉ 25 November 2019 ယူႇတီႈၵေႃပွင်ပဵၼ်ပၢင်ပွႆး ပီႊမႂ်ႇတႆး 2114 ၼီႈ တႄႇပႂ်ႉႁပ်ႉတွၼ်ႈၶႅၵ်ႇပီႈၼွင်ႉ တီႈၸမ်တီႈၵႆ ၸိူဝ်းဢၼ်တေမႃးၶဝ်ႈႁူမ်ႈပၢင်ပွႆးသူင်ႇသင်ႇ ပီႊၵဝ်ႇ 2113 ၼီႈ ႁူမ်ၸူမ်းႁပ်ႉတွၼ်ႈပီႊမႂ်ႇ 2114 ၼီႈ ၼၼ်ႉၵႂႃႇ ၼႆယဝ်ႉ။ ဝၼ်းထီႉ 26 November 2019 ဝၼ်းလိူၼ် 12 လပ်းၼၼ်ႉ တေမီးပၢင်မူၼ်ႈသိူဝ်း ၽဵင်းၵႂၢမ်းပၢၼ်မႂ်ႇ ပၢၼ်ၵဝ်ႇသေ၊ ပေႃးထိုင်မႃး ၶၢဝ်းယၢမ်း 23:50 မူင်းၼၼ်ႉ ႁူဝ်ပဝ်ႈလူင် ၶွင်ႇသီႇဢဝ်ၶိုၼ်းၸိုင်ႈတႆး ၸွမ်သိုၵ်းလူင်ယွတ်ႈသိုၵ်း ၸပ်းတဵၼ်းယွၼ်းသူး သူင်ႇၸဵင် ပီႊၵဝ်ႇ 2113 ၼီႈသေ၊ သိုပ်ႇၸပ်းတဵၼ်းယွၼ်းသူး ႁပ်ႉၸဵင်ပီႊမႂ်ႇ 2114 ၼီႈ ၼပ်ႉဢၢၼ်ႇ ထွႆလင်ယဝ်ႉ ႁွင်ႉပၢဝ်ႇႁူမ်ၸူမ်းႁပ်ႉတွၼ်ႈ ပီႊမႂ်ႇတႆး 2114 ၼီႈလႄႈ တေမီးတၢင်းၵႃႈ ၾိင်ႈငႄႈ ၾိင်ႈထုင်း ႁပ်ႉၸဵင်ပီႊမႂ်ႇၵႂႃႇ ၼႆယဝ်ႉ။ ၼႂ်းပၢင်ပွႆး ႁပ်ႉတွၼ်ႈပီႊမႂ်ႇတႆး 2114 ၼီႈ ၼႆႉ ၸွမ်းၼင်ႇ ၾိင်ႈငႄႈၾိင်ႈထုင်းတႆးႁဝ်း မီးဝႆႉဝႃႈ ၵိၼ်ၸဵင်၊ ပႂ်ႉၸဵင် ၼႆၼၼ်ႉသေ ယူႇတီႈၸုမ်းၼၢင်းယိင်း ၶွင်ႇသီႇဢဝ်ၶိုၼ်း ၸိုင်ႈတႆး တေႁဵတ်းၶဝ်ႈတမ်ငႃး ၸႃႇၵလဵင်ႉလူ ပီႈၼွင်ႉၶႅၵ်ႇ တီႈၸမ်တီႈၵႆ ၵိၼ်ၸဵင် ႁပ်ႉတွၼ်ႈ ပွႆးပီႊမႂ်ႇတႆး 2114 ၼီႈၵႂႃႇ ၼႆယဝ်ႉ။ ပေႃးထိုင်မႃး ဝၼ်းထီႉ 27 November 2019 လိူၼ်ၸဵင်မႂ်ႇဝၼ်းၼိုင်ႈၼၼ်ႉ တေၸတ်း ႁဵတ်းပၢင်ပွႆးပီႊမႂ်ႇ တီႈပၢင်ႁူမ်ႈသိူဝ်ၶၢၼ်ႇၾႃႉသေ တေမီးပႃး ပၢင်ပွႆးႁပ်ႉပၢင်း (ပီႇတၵၢတ်ႈ 3 ၵွင်) မႃးတီႈငဝ်ႈၸိုင်ႈ လွႆတႆးလႅင်းလႄႈ မီးသၢႆသိုၵ်း မႃးၼႄၽၢင်ႁၢင်ႈသိုၵ်း၊ မီးပၢင်ယုၵ်ႉယွင်ႈ ဢဝ်ၵုင်ႇမုၼ် ၽူႈတႅမ်ႈၵႂၢမ်း ၽူႈႁွင်ႉၵႂၢမ်း ပူၵ်းတိုၼ်ႇၸႂ်ႁၵ်ႉၶိူဝ်း၊ ဢိၵ်ႇတင်း ယုၵ်ႉယွင်ႈ ဢဝ်ၵုင်ႇမုၼ် ၸုမ်းၸရေး ဢၼ်ႁၵ်ႉသႃသိမ်းပႅင်းဝႆႉ လင်ႇၵႃႇလိၵ်ႈလူင်ပႃး ၼႆယဝ်ႉ။ ၼႂ်းဝၼ်းထီႉ 20 – 24 November 2019 ဢွၼ်ၼႃႈတေထိုင် ပွႆးပီႊမႂ်ႇတႆးၼႆႉ ယူႇတီႈ ၸုမ်းၵေႃပွင်ပဵၼ်ပၢင်ပွႆး လႆႈၸတ်းႁဵတ်းပၢင်ၶႄႉၶဵင်ႇ ပၢင်လဵၼ်ႈႁႅင်း လၢႆလၢႆလွင်ႈ မိူၼ်ၼင်ႇ ပိတ်ႉမၢၵ်ႇၼင်၊ ပိတ်ႉမၢၵ်ႇသွင်းဝၢႆ၊ ၶိုၼ်ႈလၵ်းသဝ်ၼမ်ႉမၼ်း၊ ၸၼ်ၸိူၵ်ႈလႄႈ ပၢင်လဵၼ်ႈႁႅင်း ထႅင်ႈတင်းၼမ် ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2019-11-21T22:21:33

https://taifreedom.com/%e1%81%bd%e1%80%b0%e1%82%88%e1%81%b5%e1%80%ad%e1%80%b0%e1%80%9d%e1%80%ba%e1%80%b8%e1%81%b5%e1%80%af%e1%80%99%e1%80%ba%e1%81%b8%e1%80%ad%e1%80%af%e1%80%84%e1%80%ba%e1%82%88%e1%80%99%e1%80%ad%e1%80%b0/

ၽူႈၵိူဝ်းၵုမ်ၸိုင်ႈမိူင်း တေၵေႃႉဢွၼ်ႁူဝ်တေႃႇသူႈ လွင်ႈ ICJ ဢဝ်တၢင်းၽိတ်းၼိူဝ် မိူင်းမၢၼ်ႈ

မိူဝ်ႈဝႃးဝၼ်းထီႉ 20 November 2019 ၼႆႉ လုမ်းၽူႈၵိူဝ်းၵုမ်ႇၸိုင်ႈမိူင်း ဢွၵ်ႇၶၢဝ်ႇ ပိုၼ်ၽၢဝ်ႇဝႃႈ လွင်ႈဢၼ်မိူင်းၵမ်ႇပီႇယႃႇ (Gambia) ပိုတ်ႇလွင်ႈဢဝ်တၢင်းၽိတ်း မိူင်းမၢၼ်ႈ တီႈလုမ်းတြႃးၵဵဝ်ႇၵပ်းၵူႈမိူင်းမိူင်း ICJ ဢၼ်မီးတီႈ ဝဵင်းတီႁိတ်ႉ မိူင်းၼႄႇတႃႇလၼ်ႇၼၼ်ႉ ၼင်ႇႁိူဝ်ပေႃးတေပဵၼ် ၵၢၼ်ၵႅတ်ႇၶႄ ၽွၼ်းလီမိူင်းမၢၼ်ႈ ဝႃႈၼႆသေ တူဝ်ၽူႈၵိူဝ်းၵုမ်ၸိုင်ႈမိူင်း တေၵေႃႉဢွၼ်ႁူဝ် တေႃႇသူႈဢမူႉၶတီးၵႂႃႇ ဝႃႈၼႆ။ ယွၼ်ႉမိူဝ်ႈဝၼ်းထီႉ 20 November 2019 လုမ်းတြႃးၵဵဝ်ႇၵပ်းၵူႈမိူင်းမိူင်း ICJ ဢၼ်မီးတီႈ ဝဵင်းတီႁိတ်ႉ မိူင်းၼႄႇတႃႇလၼ်ႇ ပိုၼ်ၽၢဝ်ႇၶၢဝ်းယၢမ်း တေထွမ်ႇငိၼ်းၵႂႃႇ ပွၵ်ႈၵမ်းၼိုင်ႈ ၼႂ်းဝၼ်းထီႉ 10 December 2019 လွင်ႈဢၼ်မိူင်းၵမ်ႇပီႇယႃႇ (Gambia) ပိုတ်ႇလွင်ႈဢဝ်တၢင်းၽိတ်း မိူင်းမၢၼ်ႈၼၼ်ႉသေ ၼႂ်းဝၼ်းထီႉ 11 December မႃးသမ်ႉ တေလႆႈထွမ်ႇငိၼ်း လွင်ႈၽၢႆႇတၢင်းမိူင်းမၢၼ်ႈ ၶိုၼ်းတၢင်ႇၼေႇလွင်ႈတၢင်း ဝႃႈၼႆ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-11-21T22:06:42

https://taifreedom.com/%e1%81%b8%e1%81%a2%e1%80%90%e1%80%ba%e1%82%88%e1%81%b8%e1%80%ad%e1%80%af%e1%80%84%e1%80%ba%e1%82%88%e1%80%9c%e1%80%af%e1%80%99%e1%80%ba%e1%82%88%e1%81%be%e1%82%83%e1%82%89%e1%80%90%e1%80%af%e1%81%b5/

ၸၢတ်ႈၸိုင်ႈလုမ်ႈၾႃႉတုၵ်းယွၼ်း ၵူၼ်းၸိူဝ်းဢၼ်ၵဵဝ်ႇၶွင်ႈပၢင်တိုၵ်း ႁႂ်ႈၵႅတ်ႇၶႄႁႄႉၵင်ႈလွင်ႈႁူမ်ႇလူမ်ႈၵူၼ်းမိူင်း

ယွၼ်ႉသိုၵ်းမၢၼ်ႈ တင်း ၸုမ်းယိပ်းၵွင်ႈၵၢင်ႇၸၢဝ်းၶိူဝ်း ပဵၼ်ပၢင်တိုၵ်းၵၼ် ၼႂ်းမိူင်းရၶႅင်ႇ လႄႈ ၸိုင်ႈတႆးပွတ်းႁွင်ႇသေ ၵူၼ်းမိူင်းလႆႈထူပ်းၽေးၸွမ်းၼၼ်ႉ ထိုင်ၸၼ်ႉဢၼ်လီမႆႈၸႂ်ႁႅင်းလႄႈ ၸၢတ်ႈၸိုင်ႈလုမ်ႈၾႃႉ တုၵ်းယွၼ်းၵူၼ်းၸိူဝ်းဢၼ်ၵဵဝ်ႇၶွင်ႈ ပၢင်တိုၵ်းတင်းသဵင်ႈ ႁႂ်ႈၵႅတ်ႇၶႄႁႄႉၵင်ႈပၼ်လွင်ႈႁူမ်ႇလူမ်ႈၵူၼ်းမိူင်း ဝႃႈၼႆ။ မိူဝ်ႈဝၼ်းထီႉ 20 November 2019 (Stephane Dujarric) ဢၼ်ပဵၼ်ၽူႈတၢင်လၢတ်ႈ ၽူႈၼမ်းၼႂ်း ၸၢတ်ႈၸိုင်ႈလုမ်ႈၾႃႉ လၢတ်ႈၵႂႃႇၼႂ်း ပၢင်သပ်းလႅင်းၸႅင်ႈၶၢဝ်ႇဝႃႈ ႁဝ်းၶႃႈလႆႈတုၵ်းယွၼ်းၵႂႃႇ ႁႂ်ႈၵူၼ်းၸိူဝ်းဢၼ်ၵဵဝ်ႇၶွင်ႈပၢင်တိုၵ်းတင်းသဵင်ႈ ငိူင်ႉဝႄႈၼႂ်းလွင်ႈၵေႃႇၵၢၼ်ႁၢႆႉ ႁဵတ်းႁၢႆႉၸႃႉၼိူဝ်ၵူၼ်းမိူင်း ၊ ႁႂ်ႈၸွမ်းမၢႆမီႈ ၵဵဝ်ႇၵပ်းၵူႈမိူင်းမိူင်း လွင်ႈတူၺ်းထိုင်ၵူၼ်းၼင်ႇၵၼ် ၊ ႁႂ်ႈၵႅတ်ႇၶႄႁႄႉၵင်ႈၵူၼ်းမိူင်း လႄႈ ပိုတ်ႇသဵၼ်ႈတၢင်းပၼ် ၼင်ႇႁိုဝ်ၸုမ်းၸွႆႈထႅမ်ၶဝ် ပေႃးတေၵႂႃႇၸွႆႈထႅမ်လႆႈ ၵူၼ်းၸိူဝ်းဢၼ်လူဝ်ႇတၢင်းၸွႆႈထႅမ်ၸဵမ်ၸိူဝ်းၼႆႉ ဝႃႈၼႆ။ ၸၢတ်ႈၸိုင်ႈလုမ်ႈၾႃႉလၢတ်ႈဝႃႈ တီႈမိူင်းရၶႅင်ႇ လႄႈ မိူင်းၶျၢင်း ၼႆႉ ယၢမ်းလဵဝ် ၵူၼ်းဢၼ်လႆႈပႅတ်ႈႁိူၼ်းယေး သေ ပၢႆႈၽေးသိုၵ်းမီး 40,000 ပၢႆ ၊ သဵၼ်ႈမၢႆၼႆႉ တင်ႈတႄႇႁူဝ်လိူၼ် November 2019 ၼၼ်ႉမႃးပေႃးၼႆၸိုင် ၵူၼ်းပၢႆးၽေးသိုၵ်း တိူဝ်းၼမ်မႃး ဢမ်ႇယွမ်း 8,000 ဝႃႈၼႆ ၊ ၵူၼ်းၶိူဝ်းရူဝ်ႇႁိၼ်ႇၵျႃႇ တီႈမိူင်းရၶႅင်ႇၵမ်ႉၼမ် လႄႈ ၵူၼ်းၼႂ်းပိုၼ်ႉတီႈ 128,000 ၵေႃႉ လႆႈပၢႆႈယူႇသွၼ်ႈသဝ်းဝႆႉတီႈလွတ်ႈၽေး ၼႆယဝ်ႉ။ ယင်းသိုပ်ႇလၢတ်ႈဝႃႈ တႃႇၸၢတ်ႈၸိုင်ႈလုမ်ႈၾႃႉ ဢိၵ်ႇတင်း ၸုမ်းၸွႆႈထႅမ် တူၺ်းထိုင်လူလွမ်ၵူၼ်းၼင်ႇၵၼ်ၶဝ် တေၵႂႃႇၸွႆႈထႅမ်ႈ ၵူၼ်းဢၼ်လူဝ်ႇတၢင်းၸွႆႈထႅမ်ၼၼ်ႉၵေႃႈ ယွၼ်ႉဢမ်ႇမီးလွင်ႈႁူမ်ႇလူမ်ႈ လႄႈ မီးတၢင်းယၢပ်ႇၽိုတ်ႇတႄႉတႄႉ ဝႃႈၼႆ။ ယွၼ်ႉပၢင်တိုၵ်းဢၼ်ပဵၼ်ယူႇ ၸိုင်ႈတႆးပွတ်းႁွင်ႇ ၼႂ်းပီၼႆႉသေ ၵူၼ်းဢၼ်လႆႈပႅတ်ႈႁိူၼ်းယေး ၶၢႆႉပၢႆႈၵႂႃႇယူႇသွၼ်ႈသဝ်းဝႆႉတီႈလွတ်ႈၽေး မီးမွၵ်ႈ 25,000 ၵေႃႉ ဝႃႈၼႆ ၊ လွင်ႈၼႆႉ ပေႃးတႅၵ်ႈၼိူင်းၵၼ်တင်း ၵူၼ်းပၢႆႈၽေးသိုၵ်း ပီဢၼ်ပူၼ်ႉမႃးၼၼ်ႉပေႃးၼႆၸိုင် သဵၼ်ႈမၢႆၵူၼ်းပၢႆႈၽေးသိုၵ်း တိူဝ်းၼမ်မႃးတႄႉတႄႉ ၼႆယဝ်ႉ။ ၶေႃႈမုၼ်း-VOAတႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2019-11-21T16:48:54

https://taifreedom.com/%e1%81%b5%e1%80%b1%e1%82%83%e1%82%89%e1%80%9e%e1%80%ad%e1%80%af%e1%81%b5%e1%80%ba%e1%80%b8-%e1%80%90%e1%80%95%e1%80%ba%e1%82%89%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%81%b8-18/

ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA လႆႈႁပ်ႉတၢင်းၸွႆႈထႅမ်တီႈ ပေႃႈမႄႈၵူၼ်းမိူင်း ဝဵင်းပၢင်လူင် လႄႈ ပီႈၼွင်ႉႁႅင်းၵၢၼ်ယၢၼ်မိူင်း

ၸွမ်းၼင်ႇတၢင်းယိူင်းဢၢၼ်း ပေႃႈမႄႈၵူၼ်းမိူင်း ဝဵင်းပၢင်လူင်မီးၼၼ်ႉသေ ဢဝ်ၶူဝ်းၶွင်ၸႂ်ႉတိုဝ်း ဢိၵ်ႇတင်း ၶွင်ၵိၼ်ယႅမ်ႉတင်းၼမ် ၸွႆႈထႅမ်ပၼ် ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်တူင်ႉၼိုင်ဝႆႉၼႂ်းၼႃႈတီႈ တီႈၼိုင်ႈ ဝႃႈၼႆ။ မိူဝ်ႈဝၼ်းထီႉ 20 November 2019 ပေႃႈမႄႈၵူၼ်းမိူင်း ဝဵင်းပၢင်လူင် မီးၼမ်ႉၸႂ်ၸေႇတၼႃႇ ၽိူၵ်ႇၸိုၼ်ႈၶၢဝ်သႂ်သေ ဢဝ်သွၵ်းတိၼ်ၶဵဝ် 420 ၵူႈ ဢိၵ်ႇတင်း ၶွင်ၵိၼ်ယႅမ်ႉ မိူၼ်ၼင်ႇ ၼမ်ႉမၼ်းၵိၼ် 2 ပူင်း ၊ ထူဝ်ႇလိူင် 1 ထူင် ၊ မၢၵ်ႇၶိူဝ်သူမ်ႈ 1 တိူၵ်ႈ ၊ ၽၵ်းမီႇၽိူၵ်ႇ 5 ၸွႆႉ ၊ ၽၵ်းမီႇလႅင်ႇ 1 ထူင် ဢိၵ်ႇတင်း ၶွင်ၵိၼ်ယႅမ်ႉထႅင်ႈ လၢႆလၢႆလွင်ႈ ၸွႆႈထႅမ်ပၼ်ထိုင်တီႈ ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်တူင်ႉၼိုင်ဝႆႉၼႂ်းၼႃႈတီႈ တီႈၼိုင်ႈ ပိူဝ်ႇတႃႇႁႂ်ႈလႆႈပဵၼ် ႁႅင်းၸႂ် လွင်ႈၵမ်ႉၸွႆႈထႅမ်တီႈ ၵေႃႉသိုၵ်းၵေႃႉႁၢၼ်ၶဝ် ဝႃႈၼႆ။ ယူႇတီႈၽူႈမီးပုၼ်ႈၽွၼ်း RCSS/SSA ၵေႃႈ လႆႈတၢင်တူဝ် ၵေႃႉသိုၵ်းၵေႃႉႁၢၼ် တင်းသဵင်ႈသေ ယိၼ်းၸူမ်းၶွပ်ႈ ၸႂ်ယႂ်ႇၼမ်ထိုင်တီႈ ၽူႈမီးၼမ်ႉၸႂ်ၸေႇတၼႃႇၶဝ်ၵူႈၸဝ်ႈ ယူႇယဝ်ႉ။ မိူဝ်ႈဝၼ်းထီႉ 15 November 2019 ၼၼ်ႉၵေႃႈ ပီႈၼွင်ႉႁႅင်းၵၢၼ်ယၢၼ်မိူင်း ၼႂ်းမိူင်းၵွၵ်ႇ ၸိုင်ႈထႆး ဢဝ်ယႃႈယႃ ၊ ၽႃႈမႆ လႄႈ ၽႃႈသိူဝ်ႇတီႈၼွၼ်းႁူင်းယႃ ၊ ပပ်ႉလိၵ်ႈ ၊ ၵမ်တႅမ်ႈ ၊ ပႃဢႅပ်ႇ ဢိၵ်ႇတင်းၶူဝ်းၶွင်ထႅင်ႈလၢႆလၢႆလွင်ႈ တူၵ်းမႅၼ်ႈသၢင်ႉငိုၼ်းထႆး 191,000 ဝၢတ်ႇ ၸွႆႈထႅမ်ပၼ် ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA တီႈငဝ်ႈၸိုင်ႈလွႆတႆးလႅင်း မိူၼ်ၵၼ်။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2019-11-21T13:23:30

https://taifreedom.com/%e1%80%95%e1%80%bd%e1%80%84%e1%80%ba%e1%82%88%e1%81%b5%e1%82%82%e1%81%a2%e1%80%99%e1%80%ba%e1%80%b8-%e1%81%be%e1%81%a2%e1%80%84%e1%80%ba%e1%82%89%e1%80%91%e1%80%ad%e1%80%af%e1%80%84%e1%80%ba%e1%81%b5/

ပွင်ႈၵႂၢမ်း ၾၢင်ႉထိုင်ၵူၼ်းမိူင်းတႆးလႄႈၽူႈႁၵ်ႉၸိူဝ်ႉၸၢတ်ႈတင်းလၢႆ

ပွင်ႈၵႂၢမ်း ၾၢင်ႉထိုင်ၵူၼ်းမိူင်းတႆးလႄႈၽူႈႁၵ်ႉၸိူဝ်ႉၸၢတ်ႈတင်းလၢႆ

['RCSS', 'ပိုၼ်ႉႁူႉပၢႆးႁၼ်', 'ပွင်ႈၵႂၢမ်း']

2019-11-21T09:50:17

https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%80%95%e1%81%a2%e1%82%86%e1%82%88%e1%81%bd%e1%80%b1%e1%80%b8%e1%80%9e%e1%80%ad%e1%80%af%e1%81%b5%e1%80%ba%e1%80%b8-%e1%80%90%e1%80%ae%e1%82%88%e1%80%99/

ၵူၼ်းပၢႆႈၽေးသိုၵ်း တီႈမိူင်းရၶႅင်ႇ တၢင်းၵိၼ်ဢမ်ႇပဵင်းပေႃးလႄႈ လႆႈႁုင်ၵိၼ်ၵႅၼ်တူၼ်ႈၵူၺ်ႈ

ၵူၼ်းပၢႆႈၽေးသိုၵ်းၵမ်ႈၽွင်ႈ ဢၼ်လုၵ်ႉတီႈဝဵင်းယတေႉတွင်ႇသေ ၶၢႆႉၵႂႃႇယူႇတီႈဝဵင်းမိၼ်းပျႃး ၸႄႈမိူင်းရၶႅင်ႇ မီးတၢင်းယၢပ်ႇၽိုတ်ႇ လွင်ႈၵိၼ်ယႅမ်ႉလႄႈ လႆႈႁုင်ၵိၼ်ၵႅၼ်တူၼ်ႈၵူၺ်ႈ ၼႆယဝ်ႉ။ မိူဝ်ႈဝၼ်းထီႉ 15 November 2019 ၼႆႉ ယွၼ်ႉပိူဝ်ႈ သိုၵ်းမၢၼ်ႈ တင်း သိုၵ်းရၶႅင်ႇ AA ပဵၼ်ပၢင်တိုၵ်းၵၼ် တီႈဝဵင်းယတေႉတွင်ႇႁၢဝ်ႈႁႅင်းလႄႈ ၵူၼ်းမိူင်းဝၢၼ်ႈတပေႇၵျလႄႈ ပႄးတတူႇ (ၸၢဝ်းၶိူဝ်းၶျၢင်း) 232 ၵေႃႉ (လင်ႁိူၼ်း 58 ႁိူၼ်း) လႆႈၵိုင်ႉၵၢင်ႉၶၢႆႉပၢႆႈၵႂႃႇသွၼ်ႈယူႇတီႈဝၢၼ်ႈ သထေးၵူင်း ၸႄႈဝဵင်းမိၼ်းပျႃး ၼႆယဝ်ႉ။ ၵဵဝ်ႇလူၺ်ႈလွင်ႈၼႆႉသေ သလၢႆးထုၼ်းလႃႉၵျေႃႇ ႁူဝ်ပဝ်ႈမုၵ်ႉၸုမ်းလုၵ်ႈႁဵၼ်းၶျၢင်း ၸႄႈမိူင်းရၶႅင်ႇ လၢတ်ႈတီႈသိုဝ်ႇၶၢဝ်ႇ BBC ဝႃႈ− မိူဝ်ႈလဵဝ်ၼႆႉ ယွၼ်ႉပိူဝ်ႈၵူၼ်းပၢႆႈၽေးၸိူဝ်းၼႆႉ လႆႈၵိုင်ႉၵၢင်ႉၶၢႆႉပၢႆႈလႄႈ ငိုၼ်းဢၼ်လႆႈဢဝ်ၵိုၵ်းတူဝ်ၵႂႃႇၼၼ်ႉၵေႃႈ ၸမ်မူတ်းသေဢမ်ႇၵႃး လႆႈသိုဝ်ႉပႃး ၶူဝ်းၸႂ်ႉတိုဝ်းတၢင်ႇ မဵဝ်းထႅင်ႈ လႄႈ ဢိင်ၼိူဝ်ငဝ်းလၢႆးသေ ပုၼ်ႈတႃႇတၢင်းၵိၼ်ယႅမ်ႉၼၼ်ႉ ၸင်ႇလႆႈႁႃႁုင်ၵိၼ်ၵႅၼ်တူၼ်ႈ ၵူၺ်ႈၵူၺ်း ၼႆယဝ်ႉ။ ယွၼ်ႉပိူဝ်ႈၵူၼ်းပၢႆႈၽေးၶဝ် မီးလွင်ႈတၢင်းယၢပ်ႇၽိုတ်ႇ လွင်ႈၵိၼ်ယႅမ်ႉႁႅင်းၼႃႇလႄႈ ယူႇတီႈမုၵ်ႉၸုမ်း လုၵ်ႈႁဵၼ်းၶျၢင်း ၸႄႈမိူင်းရၶႅင်ႇၶဝ်ၵေႃႈ လႆႈၵႂႃႇတုင်းလူႇၶၢမ်ႇၶဝ်ႈသၢၼ်ပၼ် ၵူၼ်းပၢႆႈၽေးၶဝ် တီႈဝၢၼ်ႈ ၸၢဝ်းၶျၢင်းဢၼ်မီး ႁိမ်းႁွမ်းၸိူဝ်းၼၼ်ႉသေ မိူဝ်ႈလဵဝ်တႄႉတိုၵ်ႉႁၢင်ႈႁႅၼ်း တႃႇယွၼ်းတၢင်းၸွႆႈထႅမ်တီႈ ႁွင်ႈၵၢၼ်ၵႅတ်ႇၶႄသုၼ်ႇလႆႈ သုၼ်ႇပဵၼ် ၸၢဝ်းၶိူဝ်းမိူင်းႁူမ်ႈတုမ်ယူႇ ၼႆယဝ်ႉ။ ပၢင်တိုၵ်းသိုၵ်းမၢၼ်ႈတင်း သိုၵ်းရၶႅင်ႇ AA ပဵၼ်ပၢင်တိုၵ်းၵၼ် ၼႂ်းပိုၼ်ႉတီႈမိူင်းရၶႅင်ႇၼႆႉ တႄႇပဵၼ်မႃး ၸဵမ်မိူဝ်ႈလိူၼ် November 2018 ပူၼ်ႉမႃးၼႆႉသေ မိူဝ်ႈလဵဝ်မီးၼိုင်ႈပီႊယဝ်ႉလႄႈ ၵူၼ်းပၢႆႈၽေးၵေႃႈ တိူဝ်းလိူဝ်မႃးထႅင်ႈသေ မိူဝ်ႈလဵဝ်ၵူၼ်းပၢႆႈၽေး မီးၵႂႃႇမွၵ်ႈ 1 သႅၼ်ၸိူဝ်းၼႆႉယဝ်ႉ ဝႃႈၼႆ။ ၶေႃႈမုၼ်း − BBCPhoto – salai htun hla kyaw facebook တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2019-11-20T21:59:13

https://taifreedom.com/%e1%80%9c%e1%80%af%e1%80%99%e1%80%ba%e1%80%b8%e1%80%90%e1%80%bc%e1%82%83%e1%80%b8%e1%81%b5%e1%80%b5%e1%80%9d%e1%80%ba%e1%82%87%e1%81%b5%e1%80%95%e1%80%ba%e1%80%b8%e1%81%b5%e1%80%b0%e1%82%88%e1%80%99/

လုမ်းတြႃးၵဵဝ်ႇၵပ်းၵူႈမိူင်းမိူင်း ICJ တေထွမ်ႇငိၼ်း လွင်ႈဢဝ်တၢင်းၽိတ်းမိူင်းမၢၼ်ႈ ပွၵ်ႈၵမ်းၼိုင်ႈ

မိူဝ်ႈၼႆႉ ဝၼ်းထီႉ 20 November 2019 လုမ်းတြႃးၵဵဝ်ႇၵပ်းၵူႈမိူင်းမိူင်း ICJ ဢၼ်မီးတီႈ ဝဵင်းတီႁိတ်ႉ မိူင်းၼႄႇတႃႇလၼ်ႇ ပိုၼ်ၽၢဝ်ႇၶၢဝ်းယၢမ်း လွင်ႈဢၼ်မိူင်းၵမ်ႇပီႇယႃႇ (Gambia) ပိုတ်ႇလွင်ႈဢဝ်တၢင်းၽိတ်း မိူင်းမၢၼ်ႈၼၼ်ႉ တေထွမ်ႇငိၼ်းၵႂႃႇ ပွၵ်ႈၵမ်းၼိုင်ႈ ၼႂ်းဝၼ်းထီႉ 10 December 2019 ဝႃႈၼႆ။ ယွၼ်ႉၽၢႆႇမိူင်းမၢၼ်ႈ ပူၼ်ႉပႅၼ် ၶေႃႈလႆႈၸႂ်ၵူႈမိူင်းမိူင်း ပီႊ 1948 ၵဵဝ်ႇၵပ်းတၢင်းၽိတ်း လႄႈ ၵႅတ်ႇၶႄႁႄႉၵင်ႈ လွင်ႈႁဵတ်းႁၢႆႉၸႃႉ ၶႃႈႁႅမ်ၽဵဝ်ႈမူၺ်ႉၶိူဝ်းၵူၼ်း ဢၼ်ႁွင်ႉဝႃႈ GenocideConvention ၼၼ်ႉလႄႈ မိူင်းၵမ်ႇပီႇယႃႇ(Gambia) ဢၼ်ပဵၼ်မိူင်းပွတ်းတူၵ်း ၼႂ်းၵုၼ်ဢႃႇၽရိၵမိူင်းၼိုင်ႈ ၸင်ႇတၢင်ႇထိုင် လုမ်းတြႃးၵဵဝ်ႇၵပ်းၵူႈမိူင်းမိူင်း ႁႂ်ႈဢဝ်တၢင်းၽိတ်း ဝႃႈၼႆ ၊ လွင်ႈႁႂ်ႈဢဝ်တၢင်းၽိတ်းမိူင်းမၢၼ်ႈ ဢၼ်မိူင်းၵမ်ႇပီႇယႃႇ တၢင်ႇထိုင်ၼႆႉ တေထွမ်ႇငိၼ်းၵႂႃႇပွၵ်ႈၵမ်းၼိုင်ႈ တီႈလုမ်းတြႃးၵဵဝ်ႇၵပ်းၵူႈမိူင်းမိူင်း ၼႆယဝ်ႉ။ ၼႂ်းလိၵ်ႈပိုၼ်ၽၢဝ်ႇၼၼ်ႉ လၢတ်ႈဝႃႈ ပေႃးထိုင်မႃး ဝၼ်းထီႉ 10 December 2019 ၶၢဝ်းယၢမ်းၵၢင်ၼႂ် 10 : 00 မူင်း တေႃႇပေႃးထိုင်ၵၢင်ဝၼ်း 01 : 00 မူင်း တီႈလုမ်းတြႃးၵဵဝ်ႇၵပ်းၵူႈမိူင်းမိူင်း တေထွမ်ႇငိၼ်း ၶေႃႈတၢင်ႇထိုင် မိူင်းၵမ်ႇပီႇယႃႇ လွင်ႈႁႂ်ႈဢဝ်တၢင်းၽိတ်းမိူင်းမၢၼ်ႈသေ ၼႂ်းဝၼ်းထီႉ 11 December 2019 ၶၢဝ်းယၢမ်းၵၢင်ၼႂ် 10 : 00 မူင်း တေႃႇပေႃးထိုင်ၵၢင်ဝၼ်း 01 : 00 မူင်း သမ်ႉ တေထွမ်ႇငိၼ်း ၶေႃႈတၢင်ႇထိုင်ၽၢႆႇမိူင်းမၢၼ်ႈ ဢၼ်ထုၵ်ႇမိူင်းၵမ်ႇပီႇယႃႇ ပိုတ်ႇလွင်ႈႁႂ်ႈဢဝ်တၢင်းၽိတ်း ၼၼ်ႉ ဝႃႈၼႆ။ ၼႂ်းဝၼ်းထီႉ 12 December 2019 ယၢမ်းၵၢင်ၼႂ် 10 : 00 မူင်း တေႃႇထိုင် 11 : 00 မူင်း တီႈလုမ်းတြႃးၵဵဝ်ႇၵပ်းၵူႈမိူင်းမိူင်း တေၶိုၼ်းထွမ်ႇငိၼ်း ၶေႃႈတၢင်ႇထိုင် မိူင်းၵမ်ႇပီႇယႃႇ သေ ယၢမ်းႁူဝ်ၶမ်ႈ 04 : 30 မူင်း တေႃႇထိုင် 06 : 00 မူင်း သမ်ႉ တေထွမ်ႇငိၼ်း ၶေႃႈတၢင်ႇထိုင် ၽၢႆႇမိူင်းမၢၼ်ႈ ဝႃႈၼႆ ၊ ၼႂ်းလုမ်းတြႃးၵဵဝ်ႇၵပ်းၵူႈမိူင်းမိူင်းၼၼ်ႉ တင်ႇၼင်ႈ မီးလွင်ႈမၵ်းမၼ်ႈဝႆႉလႄႈ တေၸတ်းပၼ်တင်ႇၼင်ႈ တူဝ်တႅၼ်းမိူင်းၵမ်ႇပီႇယႃႇ ဢိၵ်ႇတင်း မိူင်းမၢၼ်ႈ ဢွၼ်တၢင်းသေ ပေႃးယဝ်ႉ ၸင်ႇၸတ်းပၼ် ၽွင်းတၢင်မိူင်းတင်းသွင်ၽၢႆႇ ဝႃႈၼႆ ၊ ၵွပ်ႈပိူဝ်ႈၼႆလႄႈ ၽွင်းတၢင် ဢၼ်တေၵႂႃႇၶဝ်ႈႁူမ်ႈထွမ်ႇငိၼ်း ၶေႃႈတၢင်ႇထိုင် မိူင်းတင်းသွင်ၽၢႆႇၼၼ်ႉ တေလႆႈပၼ်သဵၼ်ႈမၢႆဝႆႉ လူင်ႈၼႃႈ ၸူဝ်ႈပႆႇထိုင် ဝၼ်းထီႉ 28 November 2019 ဝႃႈၼႆ။ ၽၢႆႇတၢင်းၽူႈသိုဝ်ႇၶၢဝ်ႇၶဝ်ၵေႃႈ သင်ဝႃႈတေၵႂႃႇဢဝ်ၶၢဝ်ႇတီႈ လုမ်းတြႃးၵဵဝ်ႇၵပ်း ၵူႈမိူင်းမိူင်းၼၼ်ႉ ပေႃးၼႆၸိုင် တေလႆႈပၼ်သဵၼ်ႈမၢႆဝႆႉလူင်ႈၼႃႈ ၸူဝ်ႈပႆႇထိုင် ဝၼ်းထီႉ 28 November 2019 ယၢမ်းၵၢင်ၶမ်ႈ ၼႆယဝ်ႉ။ ၵဵဝ်ႇၵပ်းလွင်ႈ ပိုတ်ႇလွင်ႈႁႂ်ႈဢဝ်တၢင်းၽိတ်းမိူင်းမၢၼ်ႈၼႆႉသေ မိူင်းၵမ်ႇပီႇယႃႇတႄႉ လၢတ်ႈဝႃႈ လႆႈတၢင်တူဝ် ၸုမ်းၸိုင်ႈမိူင်းဢိတ်ႇသလမ်းမိတ်ႉ (Organisation of Islamic Cooperation) သေ ႁဵတ်းသၢင်ႈ ၼင်ႇႁိုဝ်တေၵႅတ်ႇၶႄႁႄႉၵင်ႈပၼ်လႆႈ ၵူၼ်းၶိူဝ်းရူဝ်ႇႁိၼ်ႇၵျႃႇ ဝႃႈၼႆ ၊ ၼွၵ်ႈလိူဝ်သေၼၼ်ႉ ၼင်ႇႁိုဝ် ၶိူဝ်းၵူၼ်း ပေႃးတေဢမ်ႇထုၵ်ႇ ပႄႉၵိၼ်လူလၢႆၼၼ်ႉ ၶႂ်ႈႁႂ်ႈလုမ်းတြႃးၵဵဝ်ႇၵပ်းၵူႈမိူင်းမိူင်း ႁဵတ်းသၢင်ႈဢဝ်တၢင်းၽိတ်း မိူင်းမၢၼ်ႈပၼ်ဝႆးဝႆး ၼႆယဝ်ႉ။ မိူဝ်ႈဝၼ်းထီႉ 15 November 2019 ပူၼ်ႉမႃးၼၼ်ႉ ဢူးသေႃႇထေး ၽူႈၵုမ်းၸီႉသင်ႇ ၼႂ်းလုမ်းၸွမ်ၸိုင်ႈလၢတ်ႈၵႂႃႇ ၼႂ်းပၢင်သပ်းလႅင်းၸႅင်ႈၶၢဝ်ႇ ဢၼ်ၸတ်းႁဵတ်း တီႈၼေႇပျီႇတေႃႇၼၼ်ႉဝႃႈ ၵဵဝ်ႇၵပ်းလွင်ႈလႆႈထုၵ်ႇပိုတ်ႇလွင်ႈ ဢဝ်တၢင်းၽိတ်း တီႈလုမ်းတြႃးၵဵဝ်ႇၵပ်းၵူႈမိူင်းမိူင်းၼၼ်ႉသေ ၽၢႆႇတင်းမိူင်းမၢၼ်ႈ တေတုမ်ႉတွပ်ႇၵႄႈ ၶၢႆၵႂႃႇ ၸွမ်းၼင်ႇမၢႆမီႈ ၵဵဝ်ႇၵပ်းၵူႈမိူင်းမိူင်း ၼႆယဝ်ႉ။ ၶေႃႈမုၼ်း-RFAတႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2019-11-20T20:33:57

https://taifreedom.com/%e1%80%90%e1%80%95%e1%80%ba%e1%82%89%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%81%b8%e1%80%ad%e1%80%af%e1%80%84%e1%80%ba%e1%82%88%e1%80%90%e1%82%86%e1%80%b8-rcss-ssa-%e1%80%90-3/

တပ်ႉသိုၵ်းၸိုင်ႈတႆး RCSS/SSA တီႉၺွပ်း ၵူၼ်းၵေႃႉယႃႉပၢႆႉၶဝ်ႈဝၢၼ်ႈ

မိူဝ်ႈၼႆႉဝၼ်းထီႉ 20 November 2019 ယၢမ်းၵၢင်ၼႂ် 09:30 မူင်း မီးၵူၼ်းမိူင်းၼႂ်းပိုၼ်ႉတီႈၵေႃႉၼိုင်ႈ ၵႂႃႇယႃႉလႅဝ်ပၢႆႉ တီႈတၢင်းၶဝ်ႈဝၢၼ်ႈ ဝၢၼ်ႈၼွင်ဝူဝ်း ဢိူင်ႇၼွင်ဝူဝ်း ၸႄႈဝဵင်းလွၵ်ႉၸွၵ်ႇ ၸႄႈတွၼ်ႈတူၼ်ႈတီး ၸိုင်ႈတႆးပွတ်းၸၢၼ်း သေ ယူႇတီႈၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA လႆႈတီႉၺွပ်း ၵုမ်းတူဝ်ဝႆႉၼႆယူႇယဝ်ႉ။ ပိူင်ပဵၼ်မၼ်း ၸၢႆးဝီႉ ၵေႃႉဢၼ်ယႃႉပၢႆႉ တၢင်းၶဝ်ႈဝၢၼ်ႈၼွင်ဝူဝ်းၼႆႉ ယွၼ်ႉသူႇသမ်းၵိၼ် ယႃႈမဝ်းၵမ်သေ ၸင်ႇလိုမ်းတူဝ်လိုမ်းၶိင်း လႄႈ လႆႈၵႂႃႇယႃႉလႅဝ်ပၢႆႉ ၶဝ်ႈဝၢၼ်ႈယူႇယဝ်ႉ ၊ မိူဝ်ႈၼႂ်းပီႊ 2018 ၼၼ်ႉၵေႃႈ ၸၢႆးဝီႉ ယွင်ႇယႃႈမဝ်းၵမ်သေ ဢဝ်ၵၢင်ႇၵွၼ် ပိုတ်းမုၼ်ၸဝ်ႈ လႄႈ ၵျွင်းမုၼ်ၸဝ်ႈ ဢိၵ်ႇတင်း ဢဝ်ၽႃႉၽၼ်းၽၵ်းတူ ၵျွင်းမုၼ်ၸဝ်ႈ ဝၢၼ်ႈၼွင်ဝူဝ်း သေ ယူႇတီႈ တပ်ႉသိုၵ်းၸိုင်ႈတႆး RCSS/SSA လႆႈၵႂႃႇဢဝ်မူၼ်ႉမႄးတူဝ်ၸႂ် ႁႂ်ႈပေႃးလီၶိုၼ်းယဝ်ႉပွၵ်ႈၼိုင်ႈ လႄႈ ဢၢပ်ႈပၼ်တီႈၼႂ်းမိုဝ်း ၽူႈယႂ်ႇၵူၼ်းလူင် ၼႂ်းဢိူင်ႇၼွင်ဝူဝ်း ယူႇယဝ်ႉ။ ၸၢႆးဝီႉ ပဵၼ်လုၵ်ႈၸၢႆး လုင်းထွၼ်း + (ပႃႈယဵၼ်ႇ) ယူႇဝၢၼ်ႈၼွင်ဝူဝ်း ဢိူင်ႇၼွင်ဝူဝ်း ၸႄႈဝဵင်းလွၵ်ႉၸွၵ်ႇ ၸႄႈတွၼ်ႈတူၼ်ႈတီးသေ မိူဝ်ႈလဵဝ် တပ်ႉသိုၵ်းၸိုင်ႈတႆး RCSS/SSA လႆႈတီႉၺွပ်းၵုမ်းတူဝ် မၼ်းၸၢႆးဝႆႉ ယူႇယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-11-20T16:15:26

https://taifreedom.com/%e1%81%b8%e1%80%af%e1%80%99%e1%80%ba%e1%80%b8%e1%80%9c%e1%80%b0%e1%80%84%e1%80%ba%e1%80%b8%e1%80%9c%e1%81%a2%e1%82%86%e1%80%b8%e1%80%99%e1%80%ad%e1%80%af%e1%80%9d%e1%80%ba%e1%80%b8-nca-%e1%80%9c/

ၸုမ်းလူင်းလၢႆးမိုဝ်း NCA လႄႈ တူဝ်တႅၼ်း ၵေႃႇမသျိၼ်ႇ လွင်ႈငမ်းယဵၼ် ႁူပ်ႉထူပ်းဢုပ်ႇဢူဝ်းၵၼ်

မိူဝ်ႈၼႆႉဝၼ်းထီႉ 20 November 2019 ယၢမ်းၵၢင်ၼႂ် 10:00 မူင်းထိုင် 12:00 မူင်း ၸုမ်းယိပ်းၵွင်ႈၵၢင်ႇၸၢဝ်းၶိူဝ်း ၸိူဝ်းလူင်းလၢႆးမိုဝ်း NCA လႄႈ တူဝ်တႅၼ်း ၵေႃႇမသျိၼ်ႇ လွင်ႈငမ်းယဵၼ် ႁူပ်ႉထူပ်းဢုပ်ႇဢူဝ်းၵၼ် တီႈၼႂ်းဝဵင်းၵဵင်းမႆႇ ၸိုင်ႈထႆး ၼႆယဝ်ႉ။ ၸဝ်ႈသိုၵ်းလူင် ၸၢႆးငိုၼ်း ၽူႈၼမ်းၼႂ်း 2 ၶွင်ႇသီႇဢဝ်ၶိုၼ်းၸိုင်ႈတႆး (RCSS) လႆႈႁပ်ႉပုၼ်ႈၽွၼ်း ဢွၼ်ႁူဝ်တူဝ်တႅၼ်း ၸုမ်းယိပ်းၵွင်ႈၵၢင်ႇၸၢဝ်းၶိူဝ်း ၸိူဝ်းလူင်းလၢႆးမိုဝ်း လိၵ်ႈႁူမ်ႈမၢႆ NCA လႄႈ တင်းၽၢႆႇတူဝ်တႅၼ်း ၵေႃႇမသျိၼ်ႇလွင်ႈငမ်းယဵၼ် တေပႃး ၸွမ်သိုၵ်းၵဝ်ႇ ၶိၼ်ႇသေႃႇဢူး ၊ ဢူးၸေႃႇထေး ၊ ဢူးလႃႉမွင်ႇသူၺ်ႇ ၊ ဢူးမူဝ်းၸေႃႇဢူး ၸိူဝ်းၼႆႉ ၶိုၼ်ႈႁွတ်ႈသေ ဢုပ်ႇဢူဝ်းၵၼ််ၵႂႃႇ ၵဵဝ်ႇလူၺ်ႈလွင်ႈ ၶၵ်ႉၵၢၼ်ငမ်းယဵၼ် တႃႇၵႂႃႇတၢင်းၼႃႈ ၊ လွင်ႈပၢင်လိူၵ်ႈတင်ႈ 2020 ၊ လွင်ႈငဝ်းလၢႆး ၸုမ်းပႆႇလူင်းလၢႆးမိုဝ်း NCA (8 ၸုမ်း) လႄႈ လူင်ပွင်ၸိုင်ႈ ဢုပ်ႇဢူဝ်းၵၼ် ၸိူဝ်းၼႆႉၼႆယဝ်ႉ။ မိူဝ်ႈဝႃးဝၼ်းထီႉ 19 November 2019 ၶွင်ႇသီႇဢဝ်ၶိုၼ်းၸိုင်ႈတႆး RCSS (ၸုမ်းလဵဝ်) လႄႈ တူဝ်တႅၼ်းလူင်ပွင်ၸိုင်ႈမၢၼ်ႈ ႁူပ်ႉထူပ်းဢုပ်ႇဢူဝ်းၵၼ် လၢႆလၢႆလွင်ႈ တီႈၵဵင်းမႆႇ ၸိုင်ႈထႆး။ ၸုမ်းယိပ်းၵွင်ႈၵၢင်ႇၸၢဝ်းၶိူဝ်း ၸိူဝ်းလူင်းလၢႆးမိုဝ်း လိၵ်ႈႁူမ်ႈမၢႆ NCA 10 ၸုမ်းပဵၼ် ႁူမ်ႈတုမ်ၸိူဝ်ႉၸၢတ်ႈယၢင်း (KNU) ၊ ၶွင်ႇသီႇဢဝ်ၶိုၼ်းၸိုင်ႈတႆး (RCSS) ၊ မုၵ်ႉၸုမ်းပူတ်းပွႆႇ ၸိူဝ်ႉၸၢတ်ႈပဢူဝ်း (PNLO) ၊ တပ်ႉသိုၵ်းယၢင်းၽိူၵ်ႇ ပွင်ၽွၼ်းပၢင် တီႇမူဝ်ႇၶရေႇသီႇ (DKBA) ၊ တႅဝ်းႁူမ်ႈၸိူဝ်ႉၸၢတ်ႈၶျၢင်း (CNF) ၊ ပႃႇတီႇပူတ်းပွႆႇ မိူင်းရၶႅင်ႇ (ALP) ၊ ၸုမ်းၶွင်ႇသီႇငမ်းယဵၼ်ယၢင်းၽိူၵ်ႇ (KNU/KNLA-PC) လႄႈ တႅဝ်းႁူမ်ႈတီႇမူဝ်ႇၶရေႇသီႇ လုၵ်ႈႁဵၼ်း မိူင်းမၢၼ်ႈပတ်းပိုၼ်ႉ (ABSDF) ၊ ပႃႇတီႇမိူင်းမွၼ်းမႂ်ႇ (NMSP) ၊ ႁူမ်ႈတုမ် တီႇမူဝ်ႇၶရႅတ်ႉတိၵ်ႉ လႃးႁူႇ (LDU) ၼႆႉယူႇယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵၢၼ်မိူင်း']

2019-11-20T13:57:41

https://taifreedom.com/%e1%81%b5%e1%82%82%e1%82%83%e1%82%87%e1%80%95%e1%81%a2%e1%80%84%e1%80%ba%e1%80%9e%e1%80%bd%e1%80%99%e1%80%ba%e1%80%b8%e1%80%9e%e1%80%b1-%e1%80%95%e1%80%bd%e1%81%b5%e1%80%ba%e1%82%88%e1%81%b6%e1%80%ad/

ၵႂႃႇပၢင်သွမ်းသေ ပွၵ်ႈၶိုၼ်းႁိူၼ်း ၺႃးတေႃႇၸီႈ တၢႆထင်တီႈ

ဝၢႆးသေၵႂႃႇ ပၢင်သွမ်းမႃႇသႃႇ ပွၵ်ႈမႃးၶိုၼ်းႁိူၼ်းၼၼ်ႉ ၺႃးတေႃႇႁုပ်ႇၸီႈ ၸွမ်းပွတ်းတၢင်း ထိုင်တီႈမီးၵူၼ်းလူႉတၢႆ 3 ၵေႃႉ လႄႈ မီးၵူၼ်းမၢတ်ႇၸဵပ်း ဢမ်ႇယွမ်း 5 ၵေႃႉ ထုၵ်ႇသူင်ႇၵႂႃႇ တီႈႁူင်းယႃ။ မိူဝ်ႈဝၼ်းထီႉ 19 November 2019 သိုဝ်ႇၶၢဝ်ႇသူတ်ႇ ဢွၵ်ႇၼႄဝႆႉဝႃႈ မီးၵူၼ်းထဝ်ႈ 8 ၵေႃႉ ဢႃႇယု 45 – 87 ပီ ၵႂႃႇၶဝ်ႈႁူမ်ႈပၢင်သွမ်းတီႈၼိုင်ႈ ၼႂ်းၸႄႈမိူင်း သိင်ယေႇ ပွတ်းတွၼ်ႈတႂ်ႈ ၸိုင်ႈမိူင်းၶႄႇၼၼ်ႉသေ မိူဝ်ႈၽွင်းယၢမ်း ပွၵ်ႈၶိုၼ်းႁိူၼ်းသမ်ႉ လႆႈပႆလႅပ်ႈၸမ် ႁူင်းတေႃႇလႄႈ ၺႃးၽုင်မႄႈတေႃႇ လမ်းၸီႈၶူပ်းတင်းၼမ် ဝႃႈၼႆ။ သိုပ်ႇမႃး လႆႈႁူႉဝႃႈ ၵူၼ်းထဝ်ႈ ဢႃႇယု 70 ပီ ၵေႃႉၼိုင်ႈ ဢမ်ႇၶၢမ်ႇလႆႈ ၵွင်ႉတေႃႇၸီႈၶူပ်း ၼၼ်ႉသေ လႆႈလူႉသဵင်ႈတၢႆထင်တီႈ ၵႂႃႇၵမ်းလဵဝ် တႃႇထႅင်ႈ 7 ၵေႃႉတႄႉ လႆႈသူင်ႇၵႂႃႇ ယူတ်းယႃ တူဝ် တီႈႁူင်းယႃယူႇၼႆသေတႃႉ မီးၵူၼ်းမၢတ်ႇၸဵပ်းႁၢဝ်ႈႁႅင်း လႆႈလူႉသဵင်ႈၵႂႃႇ တီႈႁူင်းယႃ ထႅင်ႈ 2 ၵေႃႉ ဝႃႈၼႆ။ လႆႈႁူႉဝႃႈ ၵူၼ်းၶၢဝ်ႉထဝ်ႈၵႄႇ တင်း 8 ၵေႃႉၼႆႉ ပဵၼ်ၶိူဝ်းလဵဝ်ၵၼ် ၸၢဝ်းပီႈၸၢဝ်းၼွင်ႉၵၼ် တင်းမူတ်းၼႆလႄႈ ဢၼ်ၵိုတ်းထႅင်ႈ 5 ၵေႃႉ ၼၼ်ႉတႄႉ တိုၵ်ႉယူတ်းယႃတူဝ်ဝႆႉ တီႈႁူင်းယႃသေ ဢၼ်လီလႆႈမႆႈၸႂ်ႁႅင်းတႄႉ မီးယူႇထႅင်ႈ1 ၵေႃႉ ၼႆယဝ်ႉ။ ၶေႃႈမုၼ်း – Khaosodတႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']